Split (3)

train · 79.3k rows

text stringlengths 31 26.1k	summary stringlengths 11 1.19k
ទន្ទឹមនឹងការធ្លាក់ចុះគុណភាពដំណឹង លោករដ្ឋលេខាធិការក្រសួងព័ត៌មានរូបនេះ ក៏ព្រួយបារម្ភផងដែរពីការលួចចម្លងស្នាដៃអត្ថបទព័ត៌មាន។ មិនត្រឹមតែប៉ុណ្ណោះ អ្វីដែលលោក ជា ចាន់បរិបូរណ៍ កាន់តែហួសចិត្តទៅទៀតនោះ គឺការសរសេរអត្ថបទបែបបន្លំអ្នកអាន។ ចំណុចទាំងអស់ខាងលើនេះ, បើយោងតាមលោក បរិបូរណ៍, បាន និងកំពុងទាញទម្លាក់វិជ្ជាជីវៈសារព័ត៌មាននៅក្នុងប្រទេសកម្ពុជា។ ដើម្បីជ្រាបព័ត៌មានលម្អិត សូមអញ្ជើញស្តាប់បទសម្ភាសខ្លីរវាងលោក គី សុខលីម អ្នកសារព័ត៌មានអេឡិចត្រូនិកថ្មីៗ និងលោក ជា ចាន់បរិបូរណ៍ រដ្ឋលេខាធិការក្រសួងព័ត៌មានដូចតទៅ៖	ភ្នំពេញ៖ ស្របពេលដែលបណ្តាញសង្គមបង្ហាញវត្តមាននៅកម្ពុជា ហើយសារព័ត៌មានអេឡិចត្រូនិកក៏ត្រូវបានបង្កើតឡើងកាន់តែច្រើន(ទាំងស្របច្បាប់ និងមិនស្របច្បាប់)ផងដែរនោះ លោក ជា ចាន់បរិបូរណ៍ រដ្ឋលេខាធិការក្រសួងព័ត៌មាន សម្តែងការព្រួយបារម្ភពីការធ្លាក់ចុះគុណភាពដំណឹង។
ប្រធានរដ្ឋសភាឥណ្ឌូណេស៊ី Setya Novanto មិនអាចចាកចេញពីប្រទេសបានឡើយក្នុងរយៈពេល ៦ខែ ដោយសារលោកជាប់ពាក់ព័ន្ធសំណុំរឿងពុករលួយ។ នេះជាការបញ្ជាក់របស់អង្គភាពប្រឆាំងអំពើពុករលួយឥណ្ឌូណេស៊ី ដែលបានដាក់បម្រាមធ្វើដំណើរចំពោះមន្ត្រីនយោបាយជាន់ខ្ពស់ខាងលើនេះ។ យោងតាមសារព័ត៌មាន AFP អង្គភាពប្រឆាំងអំពើពុករលួយបានរកឃើញថា សំណុំរឿងពុករលួយនេះជាករណីធំបំផុតដែលខ្លួនធ្លាប់ដោះស្រាយកន្លងមក។ វាមានពាក់ព័ន្ធការកេងប្រវ័ញ្ចលុយរដ្ឋជាង ១៧០លានដុល្លារក្នុងពេលដែលមានការប្រើប្រាស់ថវិការដ្ឋសម្រាប់ចេញអត្តសញ្ញាណប័ណ្ណអេឡិចត្រូនិកថ្មីសម្រាប់ប្រជាជនឥណ្ឌូណេស៊ី។ អង្គភាពនេះបានបញ្ជាក់ថា ខ្លួនបានចោទប្រកាន់ជនសង្ស័យពីរនាក់ពាក់ព័ន្ធសំណុំរឿងនេះជាផ្លូវការ ហើយពួកគេបានសារភាពថា អ្នកនយោបាយយ៉ាងហោចណាស់ ៣៧រូបដែលបានទទួលប្រយោជន៍ពីការលួចលុយរដ្ឋដែលប្រើប្រាស់សម្រាប់ផលិតអត្តសញ្ញាណប័ណ្ណនេះ ក្នុងនោះមានប្រធានសភា Novanto ផង។ លោក Novanto ជាប្រធាននៃគណបក្សនយោបាយ Golkar ដែលជាគណបក្សធំបំផុតលេខរៀងទីពីរនៅឥណ្ឌូណេស៊ី។ លោកមិនទាន់រងការចោទប្រកាន់ជាផ្លូវការទេ ប៉ុន្តែលោកធ្លាប់បានបដិសេធដែរចំពោះការសង្ស័យថាលោកជាប់ពាក់ព័ន្ធសំណុំរឿងកេងប្រវ័ញ្ចលុយរដ្ឋនោះ។ ដោយឡែក អង្គភាពប្រឆាំងអំពើពុករលួយឥណ្ឌូណេស៊ីនេះ បានរងសម្ពាធនិងការគំរាមកំហែងផលដែរនៅពេលដែលខ្លួនកាន់កាប់សំណុំរឿងធំដែលមានពាក់ព័ន្ធមន្ត្រីនយោបាយជាន់ខ្ពស់បែបនេះ។ នៅព្រឹកថ្ងៃអង្គារនេះ ជនមិនស្គាល់អត្តសញ្ញាណម្នាក់បានវាយប្រហារលើមន្ត្រីជាន់ខ្ពស់អង្គភាពប្រឆាំងអំពោះពុករលួយលោក Novel Baswedan ដោយប្រើប្រាស់ទឹកអាស៊ីត។ លោកកំពុងទទួលបានការព្យាបាល ហើយប៉ួលិសបានបន្តស៊ើបអង្កេតដើម្បីកំណត់ឲ្យបានច្បាស់ថា តើការវាយប្រហារនេះមកពីលោកកាន់សំណុំរឿងពុករលួយនេះឬអត់ និងដើម្បីវែកមុខជនបង្កនិងមេខ្លោងផងដែរ។ យ៉ាងណាក៏ដោយ អង្គភាពប្រឆាំងអំពើពុករលួយនេះបានបដិសេធបកស្រាយពាក់ព័ន្ធការវាយប្រហារនេះ៕	ភ្នាក់ងារប្រឆាំងអំពើពុករលួយឥណ្ឌូណេស៊ីបានសម្រេចហាមប្រធានសភា ចាកចេញពីប្រទេសរយៈពេល ៦ខែដោយសារលោកមានជាប់ពាក់ព័ន្ធការកិបកេងលុយរដ្ឋជាង ១៧០លានដុល្លាក្នុងគម្រោងបង្កើតអត្តសញ្ញាណប័ណ្ណថ្មីដល់ពលរដ្ឋឥណ្ឌូណេស៊ី។ ប៉ុន្តែអ្វីដែលគួរឲ្យកត់សម្គាល់មន្ត្រីអង្គភាពនេះរងករវាយប្រហារដោយទឹកអាស៊ីតផងដែរដោយសារកាន់សំណុំរឿងពុករលួយដ៏ធំនិងរសើបនេះ។
សម្ដេច ហ៊ុន សែន បានបញ្ជារដ្ឋមន្ត្រីក្រសួងសាធារណការ និងដឹកជញ្ជូន និងរដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ ឲ្យពន្លឿនការចរចាជាមួយសាធារណរដ្ឋកូរ៉េ ដើម្បីឆាប់បានសាងសង់ផ្លូវជាតិលេខ២នេះឡើងវិញ។ សម្ដេចថ្លែងដូច្នេះថា៖«ខ្ញុំចង់និយាយទៅកាន់រដ្ឋមន្ត្រីក្រសួងសាធារណការ និងដឹកជញ្ជូន ជាមួយនឹងរដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ ដើម្បីឲ្យពន្លឿនការចរចាជាមួយភាគីសាធារណរដ្ឋកូរ៉េ។ រឿងធ្វើផ្លូវជាតិលេខ២នេះ គឺថាយឺតជាងគេតែម្ដង រហូតគេធ្វើដល់ផ្លូវជាតិលេខ៨ ផ្លូវជាតិលេខ៩អស់ហើយ ឯផ្លូវជាតិលេខ២នេះនៅតែដដែល»។ បើតាមសម្ដេចនាយករដ្ឋមន្ត្រី ការចរចាគម្រោងផ្លូវជាតិលេខ២នេះ បានធ្វើឡើងអស់រយៈពេលជាង៥ឆ្នាំមកហើយៗបច្ចុប្បន្នគម្រោងនេះកំពុងដាក់ឲ្យដេញថ្លៃ។ សម្ដេចបញ្ជាទៅមន្ត្រីពាក់ព័ន្ធយ៉ាងដូចនេះថា៖«ជំរុញបន្តិចទៅមើល គម្រោងនេះមិនចំណាយច្រើនប៉ុន្មានទេ តែហេតុអ្វីដំណើរការយឺតយ៉ាវម្ល៉េះ ព្រោះយើងត្រូវការអភិវឌ្ឍ។ ខ្ញុំហាក់មិនសប្បាយចិត្តជាមួយការយឺតយ៉ាងសាងសង់ផ្លូវមួយនេះសោះ»។ គម្រោងស្ថាបនាឡើងវិញផ្លូវជាតិលេខ២នេះ ត្រូវបានក្រសួងសាធារណការ និងដឹកជញ្ជូន ប្រកាសកាលកាលពីពាក់កណ្ដាលឆ្នាំ២០១៧ថា អាចនឹងចាប់ផ្ដើមនៅក្នុងឆ្នាំ២០១៨នេះ។ គម្រោងនេះត្រូវផ្ដល់កម្ចីពីរដ្ឋាភិបាលកូរ៉េក្នុងទឹកប្រាក់ ៥៦លានដុល្លារអាមេរិក ដោយគិតទាំងការចំណាយលើគម្រោងសាងសង់ផ្លូវជាតិលេខ២២ប្រវែង៩គីឡូម៉ែត្រផងដែរ។ ក្រសួងបញ្ជាក់ថា ផ្លូវជាតិ២លេខនេះនឹងត្រូវសាងសង់ចេញរង្វង់មូលក្រុងតាខ្មៅខេត្តកណ្ដាល ដល់រង្វង់មូលអូរចំបក់ ជិតទីរួមខេត្តតាកែវ ប្រវែង៥៧គីឡូម៉ែត្រ។ តាមផែនការ ផ្លូវជាតិលេខ២នេះត្រូវពង្រីកទទឹងដល់ ១៣ម៉ែត្រ និងមានការសង់ស្ពានថ្មីមួយចំនួន។ ផ្លូវជាតិលេខ២ សរសៃឈាមមួយដ៏សំខាន់ ដូចផ្លូវជាតិផ្សេងៗទៀតដែរ។ ផ្លូវនេះតភ្ជាប់ពីភ្នំពេញ ទៅទីរួមខេត្តតាកែវ និងប្រទេសវៀតណាមសម្រាប់ការដឹកជញ្ជូនទំនិញ និងពិសេសផ្លូវនេះបម្រើឲ្យការធ្វើដំណើររបស់ពលរដ្ឋ ដែលមានប្រជាជនយ៉ាងច្រើនកុះករ។ ហើយនៅតាមបណ្ដោយផ្លូវជាតិមួយនេះ កំពុងមានមានសក្ដានុពលសម្រាប់អ្នកវិនិយោគរោងចក្រកាត់ដេរ។ រថយន្តដឹកកម្មកររាប់រយគ្រឿង បើកបរដឹកកម្មករ-កម្មការិនីលើដងផ្លូវមួយនេះ៕	តាកែវ៖ ប្រមុខរដ្ឋាភិបាលសម្ដេច ហ៊ុន សែន បញ្ជាឲ្យក្រសួងពាក់ព័ន្ធពន្លឿនគម្រោងសាងសង់ពង្រីកផ្លូវជាតិលេខ២ ខណៈផ្លូវនេះស្ថិតក្នុងផែនការច្រើនឆ្នាំមកហើយ តែមិនចេញលទ្ធផលជាក់ស្ដែង។ សម្ដេចបានថ្លែងដូចនេះក្នុងពិធីសំណេះសំណាលជាមួយកម្មកររោងចក្រកាត់ដេរនៅស្រុកបាទី ខេត្តតាកែវ នៅថ្ងៃទី៧ខែតុលានេះ។
១. បាយអង្ករសម្រូប ជាអាហារសុខភាពល្អមួយប្រភេទដែលមានផ្ទុកសម្បូរទៅដោយជាតិសសៃ។ ជាតិសសៃគឺជាសារធាតុចិញ្ចឹមចាំបាច់ដែលជួយកាត់បន្ថយហានិភ័យនៃជំងឺមហារីកពោះវៀនធំនិងជំងឺមហារីកសុដន់។ ក្រៅពីទប់ស្កាត់ជំងឺមហារីកជាតិសសៃក៏ចាំបាច់សម្រាប់ប្រព័ន្ធរំលាយអាហារផងដែរ។ លើសពីនេះទៅទៀតការទទួលទានអាហារមានផ្ទុកសម្បូរទៅដោយជាតិសសៃជួយរក្សាសុខភាពសសៃឈាមបេះដូងដោយកម្ចាត់កូឡេស្តេរ៉ូលមិនល្អនិងបញ្ចុះសម្ពាធឈាម។ ជាតិសសៃក្នុងបាយអង្ករសម្រូបក៏ជួយពន្យឺតនិងគ្រប់គ្រងការបញ្ចេញជាតិស្ករក្នុងឈាមផងដែរ។ ម្យ៉ាងវិញទៀតជាតិម៉ាញ៉េស្យូមខ្ពស់នៃបាយអង្ករសម្រូបថែមទាំងជួយគ្រប់គ្រងជាតិស្ករក្នុងឈាមដោយធ្វើឱ្យភាពធន់នឹងអាំងស៊ុយលីនកាន់តែប្រសើរឡើងទៀតផង។ បាយអង្ករសម្រូបក៏ជួយបង្កើនកម្រិតថាមពលរាងកាយតាមរយៈវីតាមីន B2 វីតាមីន B3 និងវីតាមីន B6។ ២. ដំឡូងផ្អែម ក្រៅពីកាបូអ៊ីដ្រាត ដំឡូងផ្អែមមានផ្ទុកសម្បូរទៅដោយសារធាតុចិញ្ចឹមដែលល្អចំពោះសុខភាព។ ដំឡូងផ្អែមក៏ជាប្រភពដ៏ប្រសើរនៃវីតាមីន C ដែលរាងកាយត្រូវការចាំបាច់ដើម្បីពង្រឹងប្រព័ន្ធភាពស៊ាំនិងសុខភាពស្បែក។ លើសពីនេះទៅទៀតដំឡូងផ្អែមក៏មានផ្ទុកសារធាតុ beta-carotene ដែលល្អចំពោះសុខភាពភ្នែកផងដែរ។ ៣. ផ្លែចេក ក្រៅពីកាបូអ៊ីដ្រាត ផ្លែចេកមានផ្ទុកសម្បូរទៅដោយប៉ូតាស្យូមដែលជួយបញ្ចុះសម្ពាធឈាម។ លើសពីនេះទៅទៀតការទទួលទានចេកក៏អាចផ្ដល់ឱ្យរាងកាយនូវជាតិម៉ាញ៉េស្យូមដែលជួយទប់ទល់អាការៈបេះដូងលោតញាប់ ថប់បារម្ភ និងគេងមិនលក់ផងដែរ។ ៤. ផ្លែប៉ោម មានផ្ទុកកាបូអ៊ីដ្រាតពី ១៣ ទៅ ១៥ ភាគរយ។ ក្រៅពីនេះផ្លែប៉ោមជាប្រភពដ៏ប្រសើរនៃវីតាមីននិងជាតិរ៉ែ ព្រមទាំងសារធាតុប្រឆាំងអុកស៊ីតកម្ម។ ការទទួលទានផ្លែប៉ោមអាចផ្ដល់អត្ថប្រយោជន៍ច្រើនណាស់ចំពោះសុខភាព រួមបញ្ចូលទាំងការជួយគ្រប់គ្រងកម្រិតជាតិស្ករក្នុងឈាមនិងកាត់បន្ថយហានិភ័យនៃជំងឺបេះដូង។ ៥. បន្លែបៃតង មិនត្រឹមតែមានផ្ទុកសម្បូរទៅដោយជាតិសសៃ វីតាមីន ជាតិរ៉ែ និងសារធាតុប្រឆាំងអុកស៊ីតកម្មប៉ុណ្ណោះទេ ប៉ុន្តែក៏ជាប្រភពដ៏ប្រសើរនៃកាបូអ៊ីដ្រាតល្អផងដែរ៕ ត្រួតពិនិត្យដោយ www.health.com.kh	ពិតណាស់ដែលការទទួលទានអាហារសម្បូរកាបូអ៊ីដ្រាតច្រើនលើសអាចបណ្ដាលឱ្យកើនទម្ងន់និងជះឥទ្ធិពលដល់កម្រិតជាតិស្ករក្នុងឈាម។ ទោះជាយ៉ាងណាមិនមែនគ្រប់អាហារសម្បូរកាបូអ៊ីដ្រាតទាំងអស់សុទ្ធតែមិនល្អចំពោះសុខភាពឡើយ! ថ្ងៃនេះវេបសាយសុខភាព Health.com.kh នឹងបង្ហាញឱ្យដឹងពីអាហារសម្បូរកាបូអ៊ីដ្រាតដែលល្អចំពោះសុខភាព ៖
ទិវាអ្នកម្តាយខិតជិតដល់ហើយ! តើអ្នកទាំងអស់គ្នា បានត្រៀមពាក្យពេចន៍ ដើម្បីនិយាយទៅកាន់អ្នកម៉ាក់ឬនៅ? អត់ពិបាកទេ មែនអត់ដោយគ្រាន់តែនិយាយពាក្យថា «ម៉ាក់! កូនស្រលាញ់ម៉ាក់ជាងគេលើលោកនេះ» ក្នុងនោះជឿថា មានកូនៗជាច្រើន គ្មានភាពក្លាហានក្នុងការនិយាយពាក្យស្រលាញ់ និងអរគុណទៅកាន់ម៉ាក់ ប៉ុន្តែមិនមែនមានន័យថា កូនមិនស្រលាញ់ម៉ាក់នោះទេ គ្រាន់តែកូនមានអារម្មណ៍ថាអៀន និងមិនហ៊ាននិយាយដោយផ្ទាល់។ កូនៗទាំងអស់គ្នាដឹងទេ? អ្នកម៉ាក់ គឺជានារីដ៏អស្ចារ្យ អង់អាចក្លាហានបំផុតសម្រាប់កូនៗ ម៉ាក់ហ៊ានជម្នះនូវរាល់ឧបសគ្គ ឆ្លងកាត់រឿងរ៉ាវជាច្រើនរាប់មិនអស់ ម៉ាក់អាចធ្វើអ្វីៗបានគ្រប់សព្វយ៉ាង ដោយមិនខ្លាចនឿយហត់ និងគ្មានពាក្យថាចុះចាញ់ ប៉ុន្តែមានដឹងទេ កាលពីគាត់នៅជាក្មេងស្រី ជាយុវវ័យ មុនពេលមានគ្រួសារ និងមុនពេលពពោះ អ្នកម៉ាក់គ្រប់រូបតែងតែមានក្តីស្រមៃ មានក្តីប្រាថ្នា ចង់ឲ្យក្តីសុបិន អ្វីមួយក្លាយជាការពិត គាត់ចង់បានជីវិតមួយដ៏ស្រស់បំព្រង ជីវិតរស់នៅឯករាជ្យ និងមានការងារល្អជាដើម ប៉ុន្តែនៅពេលដែលគាត់ក្លាយជាម្តាយ អ្វីៗបានផ្លាស់ប្តូរទាំងស្រុង ហើយគាត់បានលះបង់គ្រប់យ៉ាង សូម្បីតែរូបសម្រស់ ពេលវេលាផ្ទាល់ខ្លួន និងក្រុមគ្រួសារ គឺដើម្បីតែកូនៗមួយគត់ ដែលការលះបង់នេះពិតជាធំធេងខ្លាំងណាស់ អាចនិយាយបានថា ការលះបង់បែបនេះ គឺមានសម្រាប់តែម្តាយចំពោះកូនតែប៉ុណ្ណោះ។ យ៉ាងណាមិញឃើញថា ជារៀងរាល់ឆ្នាំ «ទិវាអ្នកម្តាយ» ឬហៅថា Mothers Day ជាបុណ្យដ៏ធំមួយទូទាំងសកលលោក ដែលគេប្រារព្ធឡើង ដើម្បីរំឭកពីគុណដ៏ធំធេង និងដើម្បីបង្ហាញពីសេចក្តីស្រលាញ់ ចំពោះអ្នកម្តាយគ្រប់រូប។ ក្នុងនោះយើងឃើញថា ក្នុងប្រទេសកម្ពុជា នាប៉ុន្មានឆ្នាំចុងក្រោយនេះ កូនៗប្រារព្ធឡើងជាការដឹងគុណចំពោះអ្នកម្តាយ គឺបានចំណាយពេលវេលាជាមួយអ្នកម្តាយ ជូនកាដូដល់អ្នកម្តាយជាដើម។ ចំណែកឯកូនៗផ្សេងទៀត ក៏បានបង្ហោះរូបភាព អមសារបង្ហាញក្តីស្រលាញ់ និងជូនពរតាមរយៈហ្វេសប៊ុក។ ដូចនេះ អ្វីដែលកត់សម្គាល់ខណៈ «ទិវាអ្នកម្តាយ» ជិតខិតចូលមកដល់ ស្រាប់តែប៉ុន្មានថ្ងៃនេះឃើញតារាៗជាច្រើន នាំគ្នាសម្រុកបង្ហោះរូបភាពស្អាតៗជាមួយអ្នកម្តាយ អមទាំងសំណេររៀបរាប់ ពីអារម្មណ៍រៀងៗខ្លួនទៅកាន់អ្នកម្តាយ ដោយសារតែពេលខ្លះកូនៗ គឺមិនមានភាពក្លាហាន និយាយពាក្យស្រលាញ់ទៅកាន់អ្នកម្តាយ ហើយកូនៗខ្លះទៀត កំពុងរស់នៅឆ្ងាយពីអ្នកម្តាយ ទើបមានតែបង្ហោះសារជូនពរ និងសរសេរសំណេររៀបរាប់អារម្មណ៍ទៅកាន់អ្នកម្តាយតាមរយៈហ្វ៊េសប៊ុក ដោយភ្ជាប់ជាមួយ #multiFacetedMom #HappyMom'sDaywithReno7 ។ យ៉ាងណាមិញ ប្រិយមិត្តជាច្រើនប្រាកដជាបានដឹងហើយថា OPPO Reno Series ជាត្រកូលស្មាតហ្វូនល្បីខាងថតរូប រហូតក្លាយជា «អ្នកជំនាញ Portrait» ហើយពីមួយជំនាន់ទៅមួយជំនាន់ ការវិវត្តន៍នៃសមត្ថភាពថតរូប បែប Portrait លើស្មាតហ្វូនកាន់តែខ្លាំង កាន់តែទំនើប ជាពិសេសនៅលើស្មាតហ្វូនស៊េរីថ្មី ជំនាន់ថ្មីចុងក្រោយបង្អស់ OPPPO Reno7 Series បាននាំមកនូវភាពលេចធ្លោ អស្ចារ្យ ប្រកបដោយភាពជឿជាក់។ តោះ! រីករាយទិវាអ្នកម្តាយ លោកអ្នកក៏អាចមានឱកាសឈ្នះទូរស័ព្ទ OPPO Reno7 ដោយគ្រាន់តែបង្ហោះរូបម៉ាក់ និងសរសេរ «ម៉ាក់ខ្ញុំ.ជាងគេ» និងគោរពតាមលក្ខខណ្ឌងាយៗ ៖ 1. ចុច Like / Follow ផេគ OPPO / Share ផុសមួយនេះ 2. បង្ហោះរូបម៉ាក់ជាមួយ Caption « ម៉ាក់ខ្ញុំ...ជាងគេ» លើហ្វេសប៊ុករបស់អ្នកជាសាធារណៈ (ឧទាហរណ៍៖ ម៉ាក់ខ្ញុំស្អាតជាងគេ/ ម៉ាក់ខ្ញុំរឹងមាំជាងគេ -ល-) ភ្ជាប់ #MultiFacetedMom #HappyMotherDayWithReno7 និង tag ទៅកាន់ម៉ាក់ ហើយ Screenshot យកមក Comment ខាងក្រោម 3. ឈ្មោះអ្នកចូលរួមទាំងអស់ នឹងត្រូវបានចាប់ផ្សងសំណាង (Random) ស្វែងរកអ្នកឈ្នះទូរស័ព្ទ OPPO Reno7 ចំនួន ២ រង្វាន់។ តោះៗៗចាប់ផ្តើមលេងពីថ្ងៃនេះ រហូតដល់ថ្ងៃទី ១៤ ខែឧសភា ឆ្នាំ២០២២។ សម្រាប់ព័ត៌មានលម្អិត លោកអ្នកអាចចូលទៅកាន់ផេកហ្វេសប៊ុករបស់ OPPO៕ (អត្ថបទពាណិជ្ជកម្ម)	តើកូនៗបានត្រៀមពាក្យស្រលាញ់ និងពាក្យអរគុណ និយាយទៅកាន់អ្នកម្តាយហើយឬនៅ? ឈប់អៀនទៀត តោះ! និយាយពាក្យស្រលាញ់ទៅកាន់អ្នកម្តាយ ហើយកុំភ្លេចត្រៀមពាក្យជូនពរ និងអរគុណដល់អ្នកម្តាយផងណា៎ ។
រដ្ឋមន្រ្តីទទួលបន្ទុករដ្ឋលេខាធិការដ្ឋានអាកាសចរស៊ីវិល លោក ម៉ៅ ហាវណ្ណាល់ បានឱ្យដឹងថា ជើងហោះហើរពាណិជ្ជកម្មដំបូងគេមកពីប្រទេសថៃ បានចុះចតនៅព្រលានយន្តហោះថ្មីនៅវេលាម៉ោង ៨និង៥០នាទី ដោយមានការស្វាគមន៍យ៉ាងកក់ក្ដៅពីថ្នាក់ដឹកនាំគ្រប់ជាន់ថ្នាក់ ពិសេសឧបនាយករដ្ឋមន្រ្តីប្រចាំការ និងជារដ្ឋមន្រ្តីទទួលបន្ទុកទីស្ដីការគណៈរដ្ឋមន្រ្តី លោក វង្សី វិស្សុត។ តាមការបញ្ជាក់ពីលោក ម៉ៅ ហាវណ្ណាល់ កម្មវិធីហោះហើរអាកាសយានដ្ឋានថ្មីនេះ នឹងមានជើងហោះហើរ១៧ ឬស្មើនឹង៣៤ជើងនៃការហោះហើរចេញចូល។ អាកាសយាននេះ គ្រោងដាក់សម្ពោធជាផ្លូវការនៅថ្ងៃទី១៩ ខែវិច្ឆិកា ក្រោមអធិបតីភាពសម្ដេចនាយករដ្ឋមន្ត្រី ហ៊ុន ម៉ាណែត និងថ្នាក់ដឹកនាំជាន់ខ្ពស់នៃសាធារណរដ្ឋប្រជាមានិតចិន។ អាកាសយានថ្មីនេះ ត្រូវបានសាងសង់ទាន់ពេលវេលា ក្រោមទុនវិនិយោគ ១១០០លានដុល្លារអាម៉េរិក។ អាកាសយានដ្ឋាននេះ មានលទ្ធភាពទទួលចតអាកាសយានចំនួន៣៨ចំណត និងទទួលអ្នកដំណើរ៧លាននាក់ ក្នុងឆ្នាំ២០២៤ និង១២លាននាក់ ក្នុងឆ្នាំ២០៤០ខាងមុខ។ ក្នុងនោះ អាចផ្ទុកទំនិញតាមផ្លូវអាកាសបានចំនួន១ម៉ឺនតោនក្នុងឆ្នាំ ២០២៤ និង២៦ម៉ឺនតោន ក្នុងឆ្នាំ២០៤០។ នេះជាការលើកឡើងរបស់លោក ម៉ៅ ហាវណ្ណាល់ ក្នុងពិធីដាក់ឱ្យដំណើរការអាកាសយានដ្ឋានថ្មីនៅព្រឹកថ្ងៃទី១៦ ខែតុលា។ លោក វង្សី វិស្សុត បានចាត់ទុកព្រលានយន្តហោះថ្មីនេះ ថាជាទំព័រប្រវត្តិសាស្រ្តថ្មីរបស់កម្ពុជា ខណៈនេះជាព្រលានខ្នាតធំដំបូងគេរបស់កម្ពុជា។ លោកក៏បានលើកឡើងពីការខិតខំប្រឹងប្រែងរបស់ ថ្នាក់ដឹកនាំគ្រប់ជាន់ថ្នាក់ ពិសេសរំលឹកដល់សម្ដេច សុខ អាន ដែលប្រឹងប្រែង និងត្រួសត្រាយផ្លូវ ធ្វើឱ្យព្រលានថ្មីនេះកើតមានឡើងនៅលើទឹកដីខេត្តសៀមរាប។ តាមការបញ្ជាក់ពីលោករដ្ឋមន្រ្តីទីស្តីការគណៈរដ្ឋមន្រ្តី អាកាសយានដ្ឋានឬព្រលានយន្តហោះសៀមរាប-អង្គរ ជាការព្រលានខ្នាតធំ និងសាងសង់កម្រិត៤E ក្នុងដំណាក់កាលទី១ និងគម្រោងអភិវឌ្ឍសង់ក្នុងគម្រិត៤F ក្នុងដំណាក់កាលទី២។ ព្រលាននេះ ត្រូវបានសង់លើផ្ទៃដី ៧០០ហិកតា ស្ថិតនៅភូមិក្រៀលពង ឃុំពពេល និងភូមិប្រវ៉ាល ឃុំតាយ៉ែក ស្រុកសូទ្រនិគម ដែលមានចម្ងាយប្រមាន ៤០គីឡូម៉ែត្រពីទីរួមខេត្តសៀមរាប៕	សៀមរាប៖ ជើងហោះហើរពាណិជ្ជកម្មដំបូង ដែលហោះពីប្រទេសថៃតាមជើងហោះហើរ បាងកកអ៊ែរ បានមកដល់អាកាសយានដ្ឋានសៀមរាប-អង្គរ នៅម៉ោង៨និង៥០នាទីព្រឹកថ្ងៃទី១៦ តុលា ស្របពេលនៃការដាក់ឱ្យដំណើរការជាផ្លូវការនៃអាកាសយានដ្ឋានថ្មីនេះ។
ក្នុងនោះ AUPP ទទួលសិស្សពី ១០០ ទៅ១១០នាក់ សម្រាប់មុខជំនាញគ្រប់គ្រងធុរកិច្ច ៣៧ ទៅ៤០នាក់សម្រាប់មុខជំនាញច្បាប់ ៣៧ ទៅ៤០នាក់សម្រាប់មុខជំនាញកិច្ចការសកល ២៥ ទៅ៣០នាក់សម្រាប់មុខជំនាញទេសចរណ៍ និង បដិសណ្ឋារកិច្ច ២៥ ទៅ៣០នាក់សម្រាប់មុខជំនាញគ្រប់គ្រងបច្ចេកវិទ្យាព័ត៌មានវិទ្យា និង ២៥ ទៅ៣០នាក់សម្រាប់មុខជំនាញបច្ចេកវិទ្យាគមនាគមន៍ និងព័ត៌មាន។ សម្រាប់បរិញ្ញាបត្របច្ចេកវិទ្យាគមនាគមន៍ និងព័ត៌មាន AUPP នឹងបណ្តុះបណ្តាលប្អូនៗនូវជំនាញ ៤ធំៗបន្ថែមទៀតគឺ៖ ១. វិស្វកម្មទិន្នន័យ និងសូហ្វវែរ (Data and Software Engineering) ២. ប្រព័ន្ធគ្រប់គ្រងព័ត៌មានវិទ្យា (Management Information Systems) ៣. ទូរគមនាគមន៍ (Telecommunications) ៤. ហេដ្ឋារចនាសម្ព័ន្ធបណ្តាញ និងសន្តិសុខលើប្រព័ន្ធអ៊ីនធឺណេត (Network Infrastructure and Cyber Security) លើសពីនេះ AUPP នឹងដាក់ឲ្យប្រើប្រាស់នូវមជ្ឈមណ្ឌលបច្ចេកវិទ្យាដ៏ធំមួយនៅដើមឆ្នាំ២០២១នេះ ដែលត្រូវបានហៅថា AUPP Tech Center ដែលជាកន្លែងប្រមូលផ្ដុំដោយក្រុមហ៊ុនបច្ចេកវិទ្យាធំៗ ហើយវាក៏ជាកន្លែងសម្រាប់និស្សិតធ្វើការស្រាវជ្រាវ និងអនុវត្តគម្រោងជាក់ស្ដែង ព្រមទាំងទទួលបានការឧបត្ថម្ភផ្សេងៗសម្រាប់ក្រុមនិស្សិតណាមួយដែលចង់បង្កើតជា Startup group ផងដែរ។ AUPP ជាគ្រឹះស្ថានឧត្តមសិក្សាដែលល្បីខាងគុណភាពអប់រំថ្នាក់បរិញ្ញាបត្រ និងបរិញ្ញាបត្រជាន់ខ្ពស់ ដែលបង្រៀនដោយសាស្ត្រាចារ្យអាមេរិក មានសញ្ញាបត្រថ្នាក់បណ្ឌិត និងអនុបណ្ឌិត មកពីបណ្តាសាកលវិទ្យាល័យនៅសហរដ្ឋអាមេរិក អូស្ត្រាលី ប៉ែកអឺរ៉ុប និងបណ្តាប្រទេសអភិវឌ្ឍផ្សេងទៀត។ សិស្សានុសិស្សដែលមានចំណាប់អារម្មណ៍ អាចបំពេញពាក្យចូលរៀនតាមរយៈគេហទំព័រ AUPP បន្ទាប់មក ធ្វើការប្រឡងភាសាអង់គ្លេស ឬសម្ភាសន៍ រួចពួកគេនឹងត្រូវធ្វើការប្រឡងតេស្តសមត្ថភាព (Entrance Examination) ដែលរៀបចំដោយសាកលវិទ្យាល័យ AUPP។ មុខវិជ្ជាសម្រាប់ប្រឡង រួមមាន អក្សរសាស្ត្រខ្មែរ គណិតវិទ្យា រូបវិទ្យា គីមីវិទ្យា ប្រវត្តិវិទ្យា និងចំណេះដឹងទូទៅ។ ប្អូនៗអាចរកមើលឯកសារជំនួយផ្សេងៗក្នុង ក្រុម BACII Online Prep Class 2020 តាមរយៈ https://www.facebook.com/groups/1182165435486437 និស្សិតដែលមានបំណងផ្ទេរការសិក្សាត្រូវផ្តល់ជូននូវឯកសារថតចំលងផ្លូវការនៃសាកលវិទ្យាល័យដែលអ្នកកំពុងសិក្សាមកសាកលវិទ្យាល័យ AUPP។ ចាប់ផ្តើមផ្តល់ប្រឹក្សាយោបល់អប់រំ និងទទួលពាក្យចូលរៀន រៀងរាល់ថ្ងៃចន្ទ ដល់សុក្រ ពីម៉ោង ៨ព្រឹក ដល់ម៉ោង៥ល្ងាច និងថ្ងៃសៅរ៍ ពីម៉ោង ៩ព្រឹក ដល់ម៉ោង ១ថ្ងៃត្រង់។ សម្រាប់ព័ត៌មានលម្អិត សូមទំនាក់ទំនងមកកាន់ទូរស័ព្ទលេខ៖ ០២៣-៩៩០-០២៣/ ០១២-២៦៦-៦៣១ ឬអ៊ីមែល: .kh , គេហទំព័រ៖ www.aupp.edu.kh អាសយដ្ឋាន៖ ផ្ទះលេខ ២៧៨H ផ្លូវ ២០១R, ភូមិក្រោលគោ, សង្កាត់គីឡូម៉ែត្រ ៦, ខណ្ឌឬស្សីកែវ, រាជធានីភ្នំពេញ (អត្ថបទពាណិជ្ជកម្ម)	(ភ្នំពេញ)៖ សម្រាប់ឆ្នាំសិក្សាថ្មី ២០២០-២០២១ ដែលនឹងចាប់ផ្តើមនៅថ្ងៃទី ២០ ខែមករាខាងមុខនេះ AUPP ទទួលសិស្សានុសិស្សឱ្យចូលរៀនមានចំនួនកំណត់ត្រឹមតែ ២៥០ នាក់ដំបូងប៉ុណ្ណោះ។
អ្នកកាសែតអាហ្វហ្គានីស្ថាននិយាយថាពួកគេកំពុងរស់នៅដោយភ័យខ្លាចនិងតប់ប្រមល់ដោយសារភាពយឺតយ៉ាវនិងភាពស្មុគ្រស្មាញនៃដំណើរការរកកន្លែងសុវត្ថិភាពនៅក្នុងប្រទេសថ្មី។ អ្នកកាសែតម្នាក់ដែលធ្វើការឲ្យបណ្តាញព័ត៌មានអន្តរជាតិបានប្រាប់ VOA ថា៖ «ខ្ញុំខកចិត្តណាស់។ ខ្ញុំមិនដឹងថានឹងមានអ្វីកើតមានឡើងចំពោះខ្ញុំទេ។ ខ្ញុំពិតជាភ័យខ្លាចអំពីជីវិតរបស់ខ្ញុំ»។ អ្នកកាសែតម្នាក់ដែលសុំមិនប្រាប់អត្តសញ្ញាណដោយហេតុផលសន្តិសុខនិយាយថា អ្នកស្រីនិងក្រុមគ្រួសារបានចាកចេញពីទីក្រុង Herat មួយថ្ងៃមុនទីក្រុងនេះធ្លាក់ចូលក្នុងកណ្តាប់ដៃពួកតាលីបង់។មុននោះ ក្រុមនេះបានគំរាមកំហែងអ្នកស្រីតាមទូរសព្ទនិងដោយផ្ទាល់។ អ្នកកាសែតរូបនោះបានផ្លាស់ទីលំនៅទៅរដ្ឋធានីកាប៊ុល។ ក៏ប៉ុន្តែទីក្រុងនោះក៏ធ្លាក់ក្នុងដៃពួកតាលីបង់ដែរ។ អ្នកកាសែតនេះនិយាយថាសូម្បីនៅក្នុងរដ្ឋធានីកាប៊ុលអ្នកស្រីរងការគំរាមកំហែង ហើយថា ប្រយុទ្ធជនតាលីបង់បានទៅតំបន់ដែលអ្នកស្រីនិងក្រុមគ្រួសារកំពុងស្នាក់នៅ។អ្នកស្រីនិយាយថា៖ «ខ្ញុំខ្លាចស្លាប់នៅពេលគេប្រាប់ថាពួកតាលីបង់នៅក្នុងសង្កាត់នេះ»។ អ្នកកាសែតរូបនោះដែលបានរាយការណ៍ឲ្យបណ្តាញព័ត៌មាននិងទីភ្នាក់ងារព័ត៌អន្តរជាតិបាននិយាយថា៖«យើងស្ថិតនៅក្នុងបន្ទប់មួយដូចអ្នកទោស។ យើងមិនអាចចេញទៅក្រៅបាន។ខ្ញុំពិតជាចង់ឲ្យគេជម្លៀសទៅកន្លែងដែលខ្ញុំមានអារម្មណ៍ថាមានសុវត្ថិភាព»។ ម្យ៉ាងវិញទៀតមេប៉ូលិសអាហ្វហ្គានីស្ថានត្រូវបានជួយសង្គ្រោះពីទីក្រុងកាប៊ុល។ យោធាអាមេរិកនិងសម្ព័ន្ធមិត្តបានជួយសង្គ្រោះមន្រ្តីប៉ូលិសជាតិអាហ្វហ្កានីស្ថានជាន់ខ្ពស់ម្នាក់ដែលក្រុមតាលីបង់កំពុងតាមរកដោយសារគាត់ធ្វើការជាមួយយោធាអាមេរិកច្រើនឆ្នាំ។ លោក Mohammad Khalid Wardak និងក្រុមគ្រួសារត្រូវបានដឹកតាមយន្តហោះកាលពីថ្ងៃពុធទៅទីសុវត្ថិភាពដោយមិនប្រាប់ឱ្យដឹង។មន្រ្តីរូបនេះបានសម្ងំលាក់ខ្លួនជាមួយប្រពន្ធនិងកូនបួននាក់នៅទីក្រុងកាប៊ុលពីកន្លែងមួយទៅកន្លែងមួយហើយមិនអាចចូលទៅក្នុងអាកាសយានដ្ឋានដែលពួកតាលីបង់គ្រប់គ្រងច្រកចូលនោះទេ។ គាត់ល្បីឈ្មោះព្រោះគាត់ជាស្នងការប៉ូលិសនៅក្នុងខេត្ត Helmand និងធ្លាប់បានបង្ហាញខ្លួនតាមទូរទស្សន៍រួមទាំងកម្មវិធីមួយគាត់បានបង្ហាញជំហរប្រយុទ្ធនឹងពួកតាលីបង់៕ (សេចក្តីរាយការណ៍នេះផ្តើមដោយវីអូអេអាហ្វហ្គានីស្ថានហើយព័ត៌មានចុងក្រោយខ្លះដកស្រង់ពីទីភ្នាក់ងារព័ត៌មានAP) សូមចុចទៅប្រភពដើម VOA ត្រង់នេះ	វ៉ាស៊ីនតោន ព័ត៌មានចុងក្រោយពីស្ថានភាពនៅអាហ្វហ្គានីស្ថានមាននៅ Live Blog វីអូអខ្មែរ។
ក្រុមបិសាចក្រហម ឡើងទៅដល់វគ្គនេះ បន្ទាប់ពួកគេបានទម្លាក់ Norwich City ដោយលទ្ធផល ២-១ នាការប្រកួតវគ្គ៨ក្រុមចុងក្រោយនៅយប់ថ្ងៃទី២៧ ខែមិថុនា។ ដោយឡែក តោខៀវ តាមរយៈការយកឈ្នះម្ចាស់ផ្ទះ Leiceser City ១-០ បាននាំឲ្យពួកគេបានកៅអីវគ្គ១/២ផ្តាច់ព្រ័ត្រនេះ ហើយចាប់ឆ្នោតប៉ះក្រុម Man Utd។ កាំភ្លើងធំ ដែលជាក្រុមជោគជ័យបំផុតសម្រាប់ពានរង្វាន់លំដាប់ទីពីរបន្ទាប់ពីលីគក្នុងស្រុក Premier League ក៏បានឈានដល់វគ្គពាកកណ្តាលផ្តាច់ព្រ័ត្រនេះ ដោយយកឈ្នះក្រុម Sheffield United ក្នុងលទ្ធផល ២-១ ក្នុងជំនួបវគ្គ៨ក្រុមចុងក្រោយនៅយប់ថ្ងៃទី២៨ ខែសីហា។ មកដលវគ្គនេះ Arsenal បានចាប់ឆ្នោតប៉ះក្រុមម្ចាស់ជើងឯកឆ្នាំចាស់ ២០១៩ Man City ដែលទម្លាក់ Newcastle United នៅវគ្គ ៨ក្រុម ដោយលទ្ធផល ២-០។ ទាំង៤ក្រុមខាងលើ នឹងត្រូវប៉ះគ្នានៅថ្ងៃទី១៩ ខែកក្កដា ឆ្នាំ២០២០ នៅកីឡដ្ឋាន Wembley ដូចគ្នា។ ក្រុមដែលឈ្នះនឹងត្រូវឡើងទៅវគ្គផ្តាច់ព្រ័ត្រដើម្បីដណ្តើមពាន FA Cup ឆ្នាំ២០២០ ដែលធ្វើឡើងនៅថ្ងៃទី២ ខែសីហា។ Arsenal ជាក្រុមជោគជ័យជាងគេសម្រាប់ពាន FA Cup ដោយគ្រងតំណែងជើងឯក១៣លើក តាមពីក្រោយដោយ Man Utd ដែលឈ្នះ ១២ជំនាន់។ Chelsea នៅលេខរៀងទី៣ ធ្លាប់គ្រងជើងឯក៨លើក ខណៈ Man City ឈ្នះ៦ដង ឈរនៅចំណាត់ថ្នាក់ទី៨ក្នុងតារាង៕	ក្រុម Manchester United នឹងត្រូវតតាំងជាមួយ Chelsea ខណៈ Arsenal ប៉ះម្ចាស់ការពារតំណែងជើងឯក Manchester City នៅវគ្គពាក់កណ្តាលផ្តាច់ព្រ័ត្រពានរង្វាន់ FA Cup ឆ្នាំ២០២០។ ទាំង៤ក្រុមសុទ្ធសឹងជាក្រុមជោគជ័យសម្រាប់ពាន FA Cup នេះ ដោយ Arsenal ឈ្នះច្រើនជាងគេដល់១៣លើក។
ដើម្បីជ្រាបពីដំណើរដើមទងនៃជីវិតរបស់អ្នកស្រី ជិន ថូផន សូមអញ្ជើញស្តាប់បទសម្ភាសរវាងលោក គី សុខលីម អ្នកសារព័ត៌មានអេឡិចត្រូនិកថ្មីៗ និងអ្នកស្រី ជិន ថូផន ដូចតទៅ៖	ភ្នំពេញ៖ ស្ថិតក្នុងវ័យ៩៥ឆ្នាំនៅឆ្នាំ២០១៧នេះ អ្នកស្រី ជិន ថូផន ដែលស្ថិតក្នុងគ្រួសារធូរធានោះ បាននិយាយថា ដើម្បីឲ្យជីវិតមានន័យ និងអាចរស់នៅបានអាយុវែង បុគ្គលម្នាក់ៗត្រូវធ្វើចិត្តឲ្យសប្បាយ កុំខ្វល់ខ្វាយច្រើន និងចៀសវាងការប្រព្រឹត្តិអំពើអាក្រក់។ មានអាយុ ៩៥ឆ្នាំមែន តែភ្នែកអ្នកស្រី ផន នៅមើលឃើញច្បាស់ គ្មានបញ្ហាសុខភាព ខួរក្បាលដំណើរការល្អ។ សព្វថ្ងៃនេះ អ្នកស្រីអាចធ្វើដំណើរកម្សាន្តទៅកាន់គ្រប់ខេត្តក្រុងនៃប្រទេសកម្ពុជាបានដោយគ្មានបញ្ហាអ្វីឡើយ។ ចូលចិត្តធ្វើបុណ្យដាក់ទាន និងចូលចិត្តសប្បាយ សកម្មភាពនេះ ទំនងជាជួយឲ្យអ្នកស្រី ថូផន មានអាយុយឺនយូរគ្មានជំងឺ។ អ្នកស្រី ថូផន ប្រាថ្នាចង់រស់នៅរហូតដល់អាយុជាង១០០ឆ្នាំ។ តែអ្នកស្រីថា អ្វីៗមិនមែនគាត់ជាអ្នកកំណត់ឡើយ។
«ចង់ធ្វើធំ តែមិនចេះទទួលខុសត្រូវ ។ បាត់ប្រាក់ខែតែ ៥ កាក់ស្រែកបែកហ្វេសប៊ុក ។ បាត់ម៉ោងធ្វើការ អញមិនដឹង !»។ នេះជាការលើកឡើងដ៏ហួសចិត្តរបស់រដ្ឋមន្ត្រីក្រសួងព័ត៌មាន ដែលអត់មានអ្នកបើកទ្វារឲ្យចូលធ្វើការ។ លោកគិតថា មន្ត្រីរបស់ខ្លួនប្រហែលជាបានឃើញ ការបង្ហោះរបស់លោករដ្ឋលេខាធិការ លី វ៉ាន់ហុង នៅអាកាសដ្ឋានអន្តរជាតិសុវណ្ណភូមិ របស់ថៃដែលស្ងាត់ជ្រងំ ហើយដើម្បីកុំឲ្យចាញ់ថៃ ខុទ្ទកាល័យក្រសួងព័ត៌មានស្ងាត់ជ្រងំផងដែរ សូម្បីតែរដ្ឋមន្ត្រីក៏អត់ទ្វារបើកចូលធ្វើការដែរ ។ បើតាមប្រអប់បញ្ចេញមតិឆ្លើយឆ្លង (comment) ជាមួយលោក ឆាយ សុផល ដែលជាអនុរដ្ឋលេខាធិការ លោក ខៀវ កាញារីទ្ធ បានអះអាងថា លោកបានត្រឡប់ពីបំពេញបេសកកម្មវិញនៅខេត្តកំពង់ចាម តាំងពីយប់មិញ [យប់ថ្ងៃទី៥ ខែមីនា]។ នេះមិនមែនជាលើកដំបូងនោះឡើយ ដែលលោក ខៀវ កាញារីទ្ធ បរិហារពីមន្ត្រីដ៏ស្ពឹកស្រពន់របស់ខ្លួន ប៉ុន្តែករណីដដែលៗបែបនេះ នៅតែបន្តកើតមានឡើងក្នុងស្ថាប័នរបស់លោក៕	លោក ខៀវ កាញារីទ្ធ រដ្ឋមន្ត្រីក្រសួងព័ត៌មាន បានចូលធ្វើការនៅម៉ោងជាង៨ព្រឹក ប៉ុន្តែខុទ្ទកាល័យរបស់លោកស្ងាត់ជ្រងំ។ ដោយទ្រាំមិនបានចំពោះមន្ត្រីដែលមិនចេះទទួលខុសត្រូវ លោកបានសរសររិះគន់ដោយបើកចំហ នៅលើហ្វេសប៊ុករបស់ខ្លួននាព្រឹកថ្ងៃសុក្រ នេះ។
«ត្រូវចាំណា យុទ្ធសាស្ត្រចតុកោណ ចំណុចចុងក្រោយគេ គឺប្រសិទ្ធភាព។ បើកន្លែងធ្វើការល្អ បែរជាអត់ប្រសិទ្ធភាព ស្មើសូន្យ មានអីទៀត»។ សម្ដេច ហ៊ុន សែន ថ្លែងបែបនេះ នៅក្នុងពិធីសម្ពោធអគារក្រសួងរៀបចំដែនដី នាព្រឹកថ្ងៃចន្ទ ទី៨ ខែវិច្ឆិកា ។ ត្រង់ចំណុចនេះ ប្រមុខរដ្ឋាភិបាល បានសង្កត់ធ្ងន់ថា បើសិនជាកន្លែងការងារល្អ ហើយមន្ត្រីទាំងអស់បំពេញការងារមានប្រសិទ្ធភាពខ្ពស់ទៀតនោះ វានឹងនាំផលប្រយោជន៍កាន់តែច្រើនសម្រាប់ជាតិ។ បន្ថែមពីនេះ សម្ដេច ហ៊ុន សែន ក៏ផ្ដាំមន្ត្រីឱ្យចេះថែរក្សាអគារការងារ និងសន្សំសំចៃ រាល់ការចំណាយនានា របស់ក្រសួងផងដែរ ដូចជាថ្លៃទឹក និងអគ្គិសនីជាដើម។«អ៊ីចឹងពេលចេញពីធ្វើការអាម៉ាស៊ីនត្រជាក់ក៏នៅតែបើក អាភ្លើងក៏នៅតែបើក នោះហើយហៅថាខ្វះការសន្សំសំចៃ។ ពេលយើងចូលធ្វើការ យើងត្រូវបើក(អគ្គិសនី) តែពេលយើងចេញពីធ្វើការ យើងក៏ត្រូវតែបិទ»។ នេះបើតាមលោកនាយករដ្ឋមន្រ្តី។	ភ្នំពេញ៖ សម្ដេច ហ៊ុន សែន ផ្ដាំឱ្យមន្ត្រីទាំងអស់ ត្រូវបំពេញការងារឱ្យមានប្រសិទ្ធភាព ដែលសមស្របតាមបរិយាកាសកន្លែងការងារ។ បានន័យថា បើកន្លែងការងារល្អ ត្រូវមានប្រសិទ្ធភាពការងារខ្ពស់ដែរ។
មនុស្ស១៣នាក់ដែលមានអាយុចន្លោះពី១១ ទៅ១៦ឆ្នាំ រួមទាំងគ្រូបង្វឹកបាល់ទាត់ម្នាក់ បានបាត់ខ្លួនក្នុងរូងភ្នំមួយឈ្មោះ Tham Luang Nang Non អស់រយៈពេល៥ថ្ងៃមកហើយ បើទោះជាមានការរុករកពីក្រុមអាជ្ញាធរថៃ និងអ្នកជំនាញពីប្រទេសជាច្រើននាក់ក៏ដោយ។ លោក Buncha Duriyapan មេបញ្ជាការកងពលទី៣៧ប្រចាំតំបន់ក្នុងខេត្តឈៀងរ៉ៃ បាននិយាយថា ក្រុមអ្នករុករកមួយក្រុមបានធ្វើដំណើរចុះពីលើកំពូលភ្នំ Tham Laung ដើម្បីបង្កើតឲ្យមានច្រកចូលថ្មី សម្រាប់ការងាយស្រួលដល់ក្រុមអ្នកជួយសង្គ្រោះ ព្រោះទឹកក្នុងរូងភ្នំឡើងខ្ពស់ និងបង្អាក់ដំណើរការរបស់ពួកគេ។ ដោយសារការស្វែងរកទាំងថ្ងៃទាំងយប់ហើយ មិនទទួលបានដំណឹងអ្វីសោះពីអ្នកដែលបាត់ខ្លួននោះ ពេលនេះអាជ្ញាធរថៃបានសុំជំនួយពីអ្នកជំនាញមុជទឹកអង់គ្លេសចំនួន៣នាក់មកជួយសង្គ្រោះ។ អ្នកជំនាញទាំងបីបានចុះតាមយន្តហោះចូលទៅក្នុងរូងភ្នំដ៏អាថ៌កំបាំងនោះ ដើម្បីវាយតម្លៃពីស្ថានភាពជារួមជាមុនសិន។ នេះបើតាមការបញ្ជាក់បន្ថែមរបស់លោកមេបញ្ជាការ Buncha។ លើសពីនេះទៀតនោះ កងទ័ពអាមេរិកនៃទីបញ្ជាការយោធាប្រចាំតំបន់ប៉ាស៊ីហ្វិក (USPACOM) ចំនួន៣០នាក់ផ្សេងទៀត ក៏មកចូលរួមក្នុងប្រតិបត្តិការស្វែងរកក្មេងប្រុសទាំង១២នាក់ នឹងគ្រូបង្វឹកដែលកំពុងបាត់ខ្លួននេះដែរ៕	ទាហានសហរដ្ឋអាមេរិក និងអ្នកជំនាញមុជទឹកអង់គ្លេស បានទៅដល់ប្រទេសថៃហើយ ដើម្បីជួយស្វែងរកក្មេងប្រុសសិស្សសាលា និងជាកីឡាករបាល់ទាត់អាយុក្រោម១៦ឆ្នាំចំនួន១២នាក់ រួមទាំងគ្រូបង្វឹកម្នាក់ដែលបានបាត់ខ្លួនក្នុងរូងភ្នំ Tham Laung ក្នុងខេត្តឈៀងរ៉ៃ តាំងពីថ្ងៃទី២៣ ខែមិថុនា ឆ្នាំ២០១៨មក។ នេះបើតាមការផ្សាយរបស់កាសែតបាងកកប៉ុស្តិ៍។
លោក អ៊ិត សំហេង រដ្ឋមន្ត្រីក្រសួងការងារ និងបណ្តុះបណ្តាលវិជ្ជាជីវៈ បានឲ្យដឹងថា កម្ពុជា-ថៃ បានបង្កើតកិច្ចសហប្រតិបត្តិការួមគ្នា លើវិស័យការងារ និងអប់រំបណ្ដុះបណ្ដាលបច្ចេកទេស និងវិជ្ជាជីវៈ។ លោក បន្តថា កិច្ចសហប្រតិបត្តិការនេះ ភាគីទាំងពីរបានរួមគ្នាផ្តល់ភាពស្របច្បាប់ ដល់ពលករខ្មែរដែលទៅធ្វើការនៅថៃ គ្មានឯកសារស្របច្បាប់ ជាង ៣០ម៉ឺននាក់ ក្នុងចំណោម ៤០ម៉ឺននាក់ ហើយនៅសល់តែ ១០ម៉ឺននាក់ប៉ុណ្ណោះ។ ជំនួបពិភាក្សាការងារជាមួយ លោក Panyarak Poolthup ឯកអគ្គរាជទូតថៃ ប្រចាំកម្ពុជា នាព្រឹកថ្ងៃទី២២ ខែឧសភា នេះ នៅទីស្តីការក្រសួង រដ្ឋមន្ត្រីក្រសួងការងារលើកឡើងថា កម្ពុជាបានបញ្ជូនក្រុមការងារអន្តរក្រសួងជាង ៣រយនាក់ ទៅកាន់មជ្ឈមណ្ឌលចំនួន ៣ ទៅទីក្រុងបាងកក ខេត្តបុទុមឋានី និងខេត្តរ៉ាក់យ៉ង ក្នុងកិច្ចសហប្រតិបត្តិការជាមួយភាគីថៃ ផ្តល់ភាពស្របច្បាប់ ដល់ពលករកម្ពុជា។ លោក អ៊ិត សំហេង បន្ថែមថា នៅពាក់កណ្តាលខែមិថុនា ឆ្នាំ២០១៨ នឹងដឹកនាំគណៈប្រតិភូក្រសួងការងារ ទៅបំពេញទស្សនកិច្ចផ្លូវការនៅប្រទេសថៃ ដើម្បីពិនិត្យចុងក្រោយ និងដោះស្រាយបញ្ហាដែលនៅសេសសល់៕	ភ្នំពេញ៖ កិច្ចសហប្រតិបត្តិការ កម្ពុជា-ថៃក្នុងការផ្ដល់ភាពស្របច្បាប់ ដល់ពលករខ្មែរដែលទៅធ្វើការនៅថៃ ខុសច្បាប់នៅសល់ជាង ១០ម៉ឺននាក់ទៀតប៉ុណ្ណោះ នឹងត្រូវបញ្ចប់មុនដំណាច់ ខែមិថុនា ឆ្នាំ២០១៨។ ពលករខ្មែរជាង ៣០ម៉ឺននាក់ ភាគីទាំងពីរ បានផ្ដល់ភាពស្របច្បាប់រួចរាល់ហើយ ក្នុងចំណោមពលករខុសច្បាប់ ៤០ម៉ឺននាក់។ នេះបើតាមគេហទំព័រក្រសួងការងារ។
អត្ថបទទាក់ទង Conte ទំនងជាអ្នកជំនួស SolsKjaer នៅ Man Utd ឆាប់ៗនេះ ដឹកនាំមិនបានល្អប៉ុន្មានប្រកួតចុងក្រោយ បូករួមទាំងបរាជ័យដ៏អាម៉ាស់ក្រោមថ្វីជើង Liverpool ក្នុងការប្រកួត Premier League សប្តាហ៍មុន បានធ្វើឱ្យកៅអីអ្នកចាត់ការក្រុមបិសាចក្រហមរបស់លោក Solskjaer រង្គោះរង្គើ។ ស្របពេលគ្នានេះ លោក Antonio Conte ហាក់បង្ហាញបំណងចង់បានតួនាទីនេះពីលោក Solskjaer ប៉ុន្តែក្លិបមិនប្រាកដថាតើអ្នកចាត់ការសញ្ជាតិអ៊ីតាលីរូបនេះ ពិតជំនាញត្រឹមត្រូវក្នុងការដឹកនាំ Man Utd ទៅមុខ ឬអត់ឡើយ។ មិនតែប៉ុណ្ណោះ ក្លិបបិសាចក្រហមក៏មិនចង់មានការផ្លាស់ប្តូរអ្នកណាម្នាក់នៅដើមរដូវកាលនេះ ខណៈការជំនួសថ្មីនឹងទាមទារឱ្យមានការផ្លាស់ប្តូរបុគ្គលិកជាច្រើនផ្សេងទៀត។ បើតាមការចុះផ្សាយរបស់កាសែត Telegraph លោក Solskjaer ត្រូវបានក្លិបផ្តល់ឱ្យកាស៣ប្រកួតទៀត ដើម្បីរក្សាតំណែងអ្នកចាត់របស់ខ្លួន។ Ole Gunnar Solskjaer ត្រូវបានគេផ្តល់ឱ្យបីប្រកួតបន្ថែមទៀតដើម្បីរក្សាតួនាទីរបស់គាត់ជាអ្នកចាត់ការ Manchester United បន្តទៀត។ ការផ្តល់ឱកាសនេះ មានការគាំទ្រយ៉ាងខ្លាំងពីលោក Sir Alex Ferguson។ លោក Ferguson ដែលមានវត្តមានក្នុងការប្រកួតដែល Man Utd ចាញ់ Liverpool ៥-០ នៅ Old Trafford ដែលនោះ ក៏មានទឹកមុខមិនសប្បាយចិត្តដែរ ប៉ុន្តែលោកនៅតែជឿជាក់លើអតីតកូនក្រុមខ្លួន និងត្រូវបានគេជឿជាក់ថាជាតួអង្គសំខាន់ក្នុងការសម្របសម្រួលជុំវិញតំណែងរបស់អ្នកចាត់ការន័រវែស។ អ្នកកាសែតដ៏ល្បីឈ្មោះ Fabrizio Romano ក៏អះអាងដែលថាវីរបុស Ferguson បានជំរុញឱ្យ អ្នកពាក់ព័ន្ធទាំងអស់រក្សា Solskjaer នៅពេលនេះ ជាមួយនឹងការផ្តល់ឱកាសដឹកនាំ៣ប្រកួតបន្ថែម។ Man Utd ស្ថិតនៅចំណាត់ថ្នាក់ទី៧ក្នុងតារាង Premier League ដោយរកបាន១៤ពិន្ទុ ក្រោយប្រកួត៩លើក ឈ្នះ៤ ចាញ់៣ និងស្មើ២ តាមពីក្រោយក្រុមកំពូលតារាង Chelsea ចំនួន៨ពិន្ទុ៕	លោក Ole Gunnar Solskjaer ត្រូវបានក្លិបផ្តល់ឱកាសឱ្យ៣ប្រកួតទៀតដើម្បីស្តាមុខមាត់ និងរក្សាតួនាទីជាអ្នកចាត់ការ Manchester United ក្រោយដឹកនាំក្រុមប្រកួតចាញ់ Liverpool ៥-០។ លោក Sir Alex Ferguson នៅតែជឿជាក់ការដឹកនាំរបស់អតីតកូនក្រុមលោក និងជាអ្នកជំរុញឱ្យមានការផ្តល់ឱកាសនេះ។
ប៉ាគីស្ថាន និងឥណ្ឌា បានបើកយុទ្ធនាការដែនអាកាសលើតំបន់គ្រប់គ្រងរបស់គូប្រជែងខ្លួននៅតំបន់កាស្មៀរ រហូតដល់មានការបាញ់ទម្លាក់យន្តហោះឥណ្ឌាធុន MiG ពីសំណាក់យោធាប៉ាគីស្ថាន។ ការប៉ះទង្គិចដែលមានតាំងការផ្លោងគ្រាប់ដាក់គ្នាផងនោះ ធ្វើឲ្យមានការបារម្ភថា មហាអំណាចអាស៊ីខាងត្បូងទាំងពីរនេះ អាចធ្វើសង្គ្រាមទ្រង់ទ្រាយធំផង។ យោធាឥណ្ឌាអះអាងថា ប៉ាគីស្ថានប្រើយន្តហោះអាមេរិកធុន F-16 ក្នុងប្រតិបត្តិការរបស់ខ្លួន ប៉ុន្តែក្រុងអ៊ីស្លាម៉ាបាដបានបដិសេធ។ ទោះជាយ៉ាងណា អាមេរិកនៅតែស៊ើបអង្កេតករណីនេះដដែល។ ស្ថានទូតអាមេរិកប្រចាំអ៊ីស្លាម៉ាបាដប្រកាសនៅថ្ងៃទី៣ ខែមីនា ថា ខ្លួនកំពុងពិនិត្យមើលព័ត៌មានពីការប្រើប្រាស់ F-16 ទៅបាញ់ទម្លាក់យន្តហោះឥណ្ឌារហូតមានការចាប់ខ្លួនអ្នកបើកបរ ដែលបានដោះលែងរួចហើយដែរ។ បើតាមទីភ្នាក់ងារព័ត៌មាន Reuters អ្នកនាំពាក្យស្ថានទូតអាមេរិកចាត់ទុកការបំពានកិច្ចព្រមព្រៀងការពារជាតិនេះ ជារឿងសំខាន់។ យ៉ាងណាមិញ ស្ថានទូតអាមេរិកមិនបានបញ្ជាក់ពីបញ្ញត្តិណាដែលប៉ាគីស្ថានបំពានឡើយ តែកិច្ចព្រមព្រៀងទិញលក់បានចែងពីការកំណត់ការប្រើប្រាស់ F-16 នេះ។ ចំណែកឯប៉ាគីស្ថានវិញ ក៏មិនបង្ហាញពីប្រភេទយន្តហោះដែលប្រើប្រាស់ដែរ ខណៈក្រៅពី F-16 ប៉ាគីស្ថានក៏ប្រើយន្តហោះធុន JK-17 ដែលសហការផលិតជាមួយចិន។ ប៉ាគីស្ថាន គឺជាម៉ូអាវុធដ៏ធំមួយរបស់អាមេរិក។ បរិមាណសព្វាវុធដែលប៉ាគីស្ថានទិញ បានកើនឡើងខ្លាំងចាប់តាំងពីឆ្នាំ២០០១ មក ពេលប៉ាគីស្ថានក្លាយជាដៃគូសំខាន់របស់អាមេរិកក្នុងយុទ្ធនាការប្រយុទ្ធប្រឆាំងក្រុមភេរវកម្ម។ ក្រុងអ៊ីស្លាម៉ាបាដបានទិញយន្តហោះ F-16 ជាច្រើនគ្រឿងដែលផលិតដោយ Lockheed Martin Corp ។ ប៉ុន្តែរយៈពេលចុងក្រោយ ទំនាក់ទំនងធ្លាប់ស្អិតល្មួតក៏ប្រែទៅជាជូរចត់វិញ។ សូមបញ្ជាក់ថា ការបាញ់ផ្លោងដាក់គ្នាទៅវិញរវាងយោធាប៉ាគីស្ថាន និងឥណ្ឌានៅតំបន់កាស្មៀរ បានសម្លាប់ជនស៊ីវិលជាច្រើននាក់ ហើយការភៀសខ្លួនក៏កើតមានផងដែរ។ ស្ថានការណ៍ហាក់ស្ងប់ស្ងាត់នៅចុងសប្ដាហ៍កន្លងទៅ ប៉ុន្តែក្នុងទឹកដីកាស្មៀរកាន់កាប់ដោយឥណ្ឌា ក្រុមរក្សាសន្តិសុខបានសម្លាប់សកម្មជនពីរនាក់ក្នុងការប៉ះទង្គិចមួយដែលសម្លាប់យោធាឥណ្ឌាអស់ប្រាំនាក់ផងដែរ៕	សហរដ្ឋអាមេរិក នៅថ្ងៃទី៣ ខែមីនា ប្រកាសថា ខ្លួនកំពុងស្វែងរកព័ត៌មានទាក់ទងការប្រើប្រាស់យន្តហោះ F-16 ពីសំណាក់យោធាប៉ាគីស្ថានក្នុងការបាញ់ទម្លាក់យន្តហោះឥណ្ឌា។ ទំនាក់ទំនងរវាងប៉ាគីស្ថាន និងឥណ្ឌា ដែលសុទ្ធតែជាមិត្តរបស់អាមេរិកនោះ បានតានតឹងដោយសារការប៉ះទង្គិចគ្នានៅឯរដ្ឋកាស្មៀររហូតដល់មានការបាញ់ទម្លាក់យន្តហោះឥណ្ឌាផង។ ប៉ាគីស្ថាន អាចជួបបញ្ហាធំ បើសិនប្រើ F-16 ក្នុងប្រតិបត្តិការយោធានៅកាស្មៀរមែននោះ។
អត្ថបទទាក់ទង ប្រធាន IOC៖ ទោះគ្មានវ៉ាក់សាំង COVID-19 អូឡាំពិកឆ្នាំ២០២០ នៅតែធ្វើនៅឆ្នាំក្រោយ នៅក្នុងសុន្ទរកថាជាអន្តរជាតិដំបូងរបស់លោកចាប់តាំងពីចូលកាន់តំណែងថ្មីកាលពីសប្តាហ៍មុនលោក ស៊ូហ្កា បាននិយាយថា៖ «នៅរដូវក្តៅឆ្នាំក្រោយ ជប៉ុនបនឹងធ្វើជាម្ចាស់ផ្ទះអូឡាំពិក និងប៉ារ៉ាឡាំពិកដើម្បីជាភស្តុតាងដែលបង្ហាញថាមនុស្សជាតិបានយកឈ្នះលើជំងឺ COVID-29»។ នាយករដ្ឋមន្រ្តីជប៉ុនថ្មីរូបនេះ បន្ថែមនៅក្នុងសារវីដេអូនោះថា លោកនឹងបន្តខិតខំប្រឹងប្រែងបន្ថែមទៀតដើម្បីស្វាគមន៍អ្នកចូលរួមក្នុងការប្រកួតកីឡាលំដាប់ពិភពលោកនេះ ដោយសុវត្ថិភាព និងកក់ក្តៅ។ នេះបើតាមការផ្សាយរបស់ទីភ្នាក់ងារព័ត៌មាន AFP។ អូឡាំពិកក្រុងតូក្យូឆ្នាំ ២០២០ ត្រូវបង្ខំពន្យារពេលមួយឆ្នាំ ចំពេល COVID-19 រាតត្បាតខ្លាំង រហូតបណ្តាលឲ្យមនុស្សស្លាប់រាប់លាននាក់ពាសពេញពិភពលោក។ តាមការគ្រោងគ្រោងទុក ជប៉ុននឹងចាប់ផ្តើដំណើរការកីឡានេះពីថ្ងៃទី២៣ ខែកក្កដាឆ្នាំ ២០២១ តទៅ។ ស្របពេលការលើកឡើងរបស់លោកស៊ូហ្កាបែបនេះ អ្នករៀបចំ និងមន្រ្តីអូឡាំពិកក៏បានទទូចឲ្យព្រឹត្តិការណ៍កីឡានេះប្រព្រឹត្តទៅតាមពេលកំណត់ផងដែរ។ លោក John Coates អនុប្រធានគណៈកម្មាធិការអូឡាំពិកអន្តរជាតិ (IOC) បានលើកឡើងថាកីឡានេះត្រូវតែកើតឡើង ហើយលោកបានស្រង់មតិពីអត្តពលិកភាគច្រើនគឺសុទ្ធតែយល់ព្រម។ ដោយឡែក លោក Thomas Bach ប្រធាន IOC ឯណោះវិញ នៅថ្ងៃទី២៤ ខែកញ្ញា ពោលគឺនៅមុនការលើកឡើងរបស់នាយករដ្ឋមន្រ្តីជប៉ុនថ្មីមួយថ្ងៃ ក៏បានប្រកាសពីការប្តេជ្ញាចិត្ត ក្នុងការអនុញ្ញាតឲ្យកីឡាអូឡាំពិកក្រុងតូក្យូឆ្នាំ២០២០នេះ នឹងប្រព្រឹត្តទៅឲ្យបាននៅឆ្នាំក្រោយផងដែរ បើទោះវ៉ាក់សាំងការពារជំងឺឆ្លង COVID-19 មិនទាន់រកឃើញក៏ដោយ៕	ជប៉ុន បានប្រកាសពីការប្តេជ្ញាចិត្តក្នុងការដឹកនាំធ្វើម្ចាស់ផ្ទះព្រឹត្តិការណ៍អូឡាំពិកដែលត្រូវពន្យារទៅឆ្នាំ ២០២១ ឲ្យខាងតែបាន ទោះបី COVID-19 មិនទាន់អាចគ្រប់គ្រងបានក្តី។ នាយករដ្ឋមន្រ្តីជប៉ុនថ្មី លោក ស៊ូហ្កា យូស៊ីហ៊ីដេ បានអះអាងប្រាប់មហាសន្និបាតអង្គការសហប្រជាជាតិ (UNGA) តាមរយៈវីដេអូដូច្នេះ នៅថ្ងៃទី២៥ កញ្ញា។
ក្រោមប្រធានបទ «ការផ្តល់សិទ្ធិអំណាចប្រជាជន និងការធានានូវបរិយាប័ន្ន និងសមភាព» ប្រមុខរដ្ឋាភិបាលកម្ពុជា បានលើកឡើងពីការអនុវត្តគោលនយោបាយឈ្នះ-ឈ្នះ របស់ខ្លួន។ សម្តេចបានបញ្ជាក់ថា ការអនុវត្តគោលនយោបាយឈ្នះ-ឈ្នះ ប្រកបដោយជោគជ័យ ដោយគ្មានការបង្គាប់បញ្ជា ឬជំនួយពីបរទេស។ សម្តេចបានបញ្ជាក់ប្រាប់អ្នកចូលរួមថា គោលនយោបាយឈ្នះ-ឈ្នះ ប្រកបដោយជោគជ័យ ដោយសារតែរដ្ឋាភិបាលមានការធានាលើកត្តាបីយ៉ាងដែលក្នុងនោះ មានការធានាឲ្យបុគ្គលគ្រប់រូបអាចរស់រៀនមានជីវិត មានការងារមុខរបរ និងការធានាការពារទ្រព្យសម្បត្តិ។ សម្តេច ហ៊ុន សែន បានបន្ថែមថា កម្ពុជា ផ្តល់តម្លៃខ្ពស់បំផុតលើសន្តិភាព ដោយចូលរួមកសាងពិភពលោកមួយដោយគ្មានអ្នកណាម្នាក់ត្រូវបានបំភ្លេចចោល៕	សម្តេចនាយករដ្ឋមន្ត្រី ហ៊ុន សែន នាព្រឹកថ្ងៃទី២៧ ខែឧសភា នេះ បានឡើងថ្លែងសុន្ទកថាក្នុងសន្និបាតប្រចាំឆ្នាំរបស់គណៈកម្មការសេដ្ឋកិច្ច និងសង្គមកិច្ចសម្រាប់អាស៊ី និងប៉ាស៊ីហ្វិក នៃអង្គការសហប្រជាជាតិ (UN-ESCAP) លើកទី៧៥ ដែលរៀបចំនៅទីក្រុងបាងកក ប្រទេសថៃ។
លោក សាក់ ផុន ម្ចាស់ចម្ការទុរេន នៅស្រុកស្រែអំបិល ខេត្តកោះកុង អះអាងថា ទុរេនរបស់លោក នៅមានទីផ្សារល្អនៅឆ្នាំនេះ។ បើតាមម្ចាស់ចម្ការវ័យ៥០ឆ្នាំរូបនេះ ចាប់ពីដើមរដូវប្រមូលផលមក លោកទទួលបានបញ្ជាទិញច្រើន ហើយពេលខ្លះ លោកទុរេនហុចផលមិនទាន់ផង ព្រោះមិនមែនជារដូវពេញប្រមូលផលនោះទេ។ អតិថិជនរបស់លោក ផុន គឺជាឈ្មួញដែលយកទៅលក់នៅតាមផ្សារទំនើប និងនៅតាមបណ្ដានានា។ លោក សាក់ ផុន ដែលដាំទុរេនជាង២០ឆ្នាំមកហើយ បានប្រាប់Thmeythmey25 ដូច្នេះថា«ទុរេនរបស់ខ្ញុំនៅលក់ដាច់ធម្មតា អត់មានកាត់បន្ថយការកម្មង់ទិញផង។ ហើយឆ្នាំនេះទុរេនលក់បានថ្លៃជាងឆ្នាំមុនទៀត គឺពី ២៣,០០០-២៥,០០០រៀល ក្នុងមួយគីឡូក្រាម។ ឥឡូវខ្ញុំរកទុរេនលក់មិនទាន់ផង»។ ម្ចាស់ចម្ការទុរេន និងដំណាំជាច្រើនមុខទៀត នៅស្រុកថ្មបាំង ខេត្តកោះកុង លោក ឆម ភារៈ ជា ក៏អះអាងដូចគ្នាដែរថា ទុរេន ឆ្នាំនេះនៅតែមានទីផ្សារខ្ពស់ ទោះពេលបញ្ហាជំងឺកូវីដ-១៩ក៏ដោយ។ លោក ឆម ភារៈ រៀបរាប់ប្រាប់ Thmeythmey25 តាមទូរស័ព្ទថា នៅដើមរដូវប្រមូលផលទុរេនឆ្នាំនេះ លោកទទួលបានការបញ្ជាទិញពីអតិថិជនប្រហាក់ប្រហែលនឹងឆ្នាំមុនដែរ ចំណែកឯតម្លៃវិញ គឺអាចលក់ចេញចាប់ពី ១៥,០០០រៀល ក្នុងមួយគីឡូក្រាម។ ក្រៅពីទុរេន ដំណាំសាវម៉ៅ របស់កសិករវ័យ២៧ឆ្នាំរូបនេះ ក៏បានតម្លៃសមរម្យដូចឆ្នាំកន្លងទៅដែរ។ ចំណែកឯ លោក ទុយ វណ្ណៈ ដែលមានម្ចាស់ចម្ការទុរេនម្នាក់ទៀត នៅស្រុកថ្មបាំង ខេត្តកោះកុង ថាទុរេនរបស់គាត់មានអ្នកកក់ទុកជិតអស់ទៅ បើទោះជាមិនទាន់ដល់ពេលប្រមូលផលនៅឡើយក៏ដោយ។ លោក ទុយ វណ្ណៈ ប្រាប់ Thmeythmey25 តាមទូរស័ព្ទថា អ្នកមកទិញទុរេនរបស់លោកភាគច្រើន ជាអ្នកដែលមកកម្សាន្តនៅតំបន់កម្សាន្តជីផាត ហើយធ្លាប់មកស្នាក់នៅបឹងកាឡូទើបស្គាល់ពីគុណភាព និងរសជាតិទុរេនរបស់លោក។ កសិករវ័យ២៩ឆ្នាំរូបនេះ រំពឹងថាឆ្នាំនេះ ទុរេនរបស់ខ្លួន នឹងលក់ដាច់បានច្រើនជាងឆ្នាំមុនទៀតផង។ ចំណែកលោក សាក់ ផុនវិញ ហាក់មានការបារម្ភបន្តិចថា នៅពេលដល់រដូវប្រមូលផលខ្លាំង ទុរេន អាចធ្លាក់ថ្លៃវិញ ព្រោះទិន្នផលមានច្រើន ខណៈកសិករដាំទុរេនក៏មានច្រើនដែរនោះ៕	ភ្នំពេញ៖ ចាប់ពីដើមខែមេសាមក គឺជារដូវកាលប្រមូលផលដំណាំទុរេន។ ទោះជាឆ្នាំនេះ កម្ពុជា និងបណ្តាប្រទេសដទៃទៀតលើពិភពលលោក កំពុងប្រឈមមុននឹងជំងឺកូវីដ-១៩ក្តី ប៉ុន្តែទីផ្សារទុរេន មិនបានថមថយនោះឡើយ ពោលគឺតែមានតម្រូវការ និងមានទីផ្សារខ្ពស់ដដែល។
លោក Laurent Hamelet នាយកផ្នែក Supermarket និងExpress នៃក្រុមហ៊ុន ជីប ម៉ុង រីថែល បានបញ្ជាក់ថា៖ «ផ្សារទំនើប ជីប ម៉ុង តែងតែមានការផ្តល់ជូនពិសេសលើទំនិញយ៉ាងសម្បូរបែបដែលមានគុណភាពខ្ពស់ និងរង្វាន់លើកទឹកចិត្តជាច្រើនដល់អតិថិជន ដែលតែងតែគាំទ្រទិញទំនិញ នៅផ្សារទំនើប ជីប ម៉ុង និង ជីប ម៉ុង Express របស់យើង»។ ផ្សារទំនើប ជីប ម៉ុង មានលក់ផលិតផលយ៉ាងសម្បូរបែប រួមមានគ្រឿងឧបភោគបរិភោគ របស់របរប្រើប្រាស់ប្រចាំថ្ងៃ ភេសជ្ជៈ រួមទាំងផលិតផលក្នុងស្រុកដូចជា ត្រី សាច់ ផ្លែឈើ បន្លែស្រស់ៗ និងផលិតផលជាច្រើនទៀត ដែលធានាគុណភាពខ្ពស់ ការវេចខ្ចប់ស្តង់ដារប្រកបដោយអនាម័យខ្ពស់។ ចំណែកការដើរទិញទំនិញ គឺប្រកបដោយផាសុកភាពផងដែរ។ ផ្សារទំនើប ជីប ម៉ុង និង ជីប ម៉ុង Express មាន ចំនួន៧ទីតាំងគឺ នៅតាមបណ្តោយមហាវិថីព្រះមុន្នីវង្ស, អ៊ីឌិនហ្គាឌិន, ជីប ម៉ុង ណូរ៉ូ ម៉ល រួមទាំង ជីប ម៉ុង Express បឹងសាឡាង, ជីប ម៉ុង Express បាក់ទូក សេនធើ, ជីប ម៉ុង Express លែនម៉ាក ២៧១ និង ជីប ម៉ុង Express ៤៨៤ នៅបឹងត្របែក៕ ទិញទំនិញនៅផ្សារទំនើប ជីប ម៉ុង ដើម្បីគុណភាព តម្លៃសមរម្យ រួមទាំងសេវាកម្មល្អ និងបរិយាកាសដ៍មានផាសុខភាព។ (អត្ថបទពាណិជ្ជកម្ម)	ផ្សារទំនើប ជីប ម៉ុង រកឃើញអ្នកឈ្នះរង្វាន់ធំ ម៉ូតូ និងទូរទស្សន៍ទាំង២២រូបហើយ ក្នុងឱកាសអបអរគម្រប់ខួប២ឆ្នាំរបស់ខ្លួន ក្នុងខែកញ្ញាកន្លទៅនេះ។ កម្មវិធីប្រគល់រង្វាន់ធំជូនអ្នកឈ្នះនេះបានប្រព្រឹត្តទៅកាលពី ថ្ងៃទី២៥ តុលា កន្លងទៅនេះ ក្នុងកម្មវិធី «សិល្បៈស្រុកយើង» នៅ ជីប ម៉ុង ណូរ៉ូ ម៉ល។
បើតាមក្រសួងទេសចរណ៍ វគ្គបណ្ដុះបណ្ដាលនេះធ្វើឡើងដើម្បី ចូលរួមពង្រឹង និងលើកកម្ពស់សមត្ថភាពជំនាញវិជ្ជាជីវៈ ដល់អ្នកជំនាញទេសចរណ៍ក្នុងសេវាកម្មភោជនីយដ្ឋាន ឱ្យមានគុណភាពខ្ពស់បន្ថែម ក្នុងបរិបទនៃការស្ដារឡើងវិញ នៃវិស័យទេសចរណ៍។ ចំពោះលក្ខខណ្ឌចូលរៀន បេក្ខជន បេក្ខនារី ទាំងពីរភេទត្រូវមានការបញ្ជាក់ជាបុគ្គលិកកំពុងបម្រើការងារ ក្នុងសេវាកម្មភោជនីយដ្ឋាន ជំនាញសេវាកម្មម្ហូបអាហារ និងភេសជ្ជៈ, មានទំនួលខុសត្រូវ និងមានសមត្ថភាពខ្ពស់ក្នុងការសិក្សា ស្មោះត្រង់ និងកេរ្តិ៍ឈ្មោះល្អក្នុងស្ថាប័នការងារ, មានចំណេះដឹងមូលដ្ឋានផ្នែកកំព្យូទ័រ និងមានពេលវេលាចូលរួមពេញមួយវគ្គបណ្ដុះបណ្ដាល។ ក្រោយបញ្ចប់វគ្គបណ្ដុះបណ្ដាលនេះ បេក្ខជន នឹងទទួលបានវិញ្ញាបនបត្របញ្ជាក់សមត្ថភាព ចេញពីក្រសួងទេសចរណ៍។ សម្រាប់សាធារណជន មានចំណាប់អារម្មណ៍លើវគ្គបណ្ដុះបណ្ដាលនេះ អាចដាក់ពាក្យទៅកាន់ គណៈកម្មការគ្រប់គ្រងគម្រោង ហូកា នៃក្រសួងទេសចរណ៍ តាមរយៈតំណភ្ជាប់ https://ee.kobotoolbox.org/x/J2gxDohP ឬទំនាក់ទំនងតាមលេខទូរស័ព្ទ ០៨៥ ៧៧៧ ៣០៣ និង ០១២ ៩៣៣ ១២៧ ។ កាលបរិច្ឆេទឈប់ទទួលពាក្យនៅថ្ងៃទី២៤ ខែមីនា ឆ្នាំ២០២២៕	គណៈកម្មការគ្រប់គ្រងគម្រោង ហូកា នៃក្រសួងទេសចរណ៍ ប្រកាសជ្រើសរើសអ្នកជំនាញទេសចរណ៍ ក្នុងសេវាកម្មភោជនីយដ្ឋាន សិក្សាវគ្គបណ្ដុះបណ្ដាល និងពង្រឹងសមត្ថភាពជំនាញសេវាកម្មម្ហូបអាហារ និងភេសជ្ជៈ ដោយឥតគិតថ្លៃ។ វគ្គបណ្ដុះបណ្ដាលនេះ ធ្វើឡើងនៅភោជនីយដ្ឋាន The Spoon Café ខេត្តសៀមរាប ចាប់ពីថ្ងៃទី២៨ ខែមីនា ដល់ថ្ងៃទី០២ ខែមេសា ឆ្នាំ២០២២។
« ខ្ញុំស្វាគមន៍ចំពោះឥរិយាបថរបស់លោក កឹម សុខា បើទោះបីជាថា គាត់នៅមានបញ្ហានេះ(រឿងក្តីក្ដាំ) បញ្ហានោះ ក៏ប៉ុន្តែរឿងជួយប្រជាពលរដ្ឋ ជារឿងដែលយើងត្រូវស្វាគមន៍គ្រប់គ្នា»។ នេះជាការលើកឡើងរបស់លោកនាយករដ្ឋមន្ត្រី ហ៊ុន សែន ដែលឆ្លើយតបនឹងសំនួរអ្នកសារព័ត៌មានជុំវិញ សាររំលែកទុក្ខរបស់លោក កឹម សុខា ប្រធានអតីតគណបក្សសង្គ្រោះជាតិ ។ អមជាមួយការពេញចិត្តឥរិយាបថលោក កឹម សុខា នេះ លោកនាយករដ្ឋមន្ត្រី ក៏ផ្ដាំឱ្យអ្នកនយោបាយគ្រប់និន្នាការទាំងអស់ យកទង្វើរបស់ប្រធានអតីតគណបក្សសង្គ្រោះជាតិរូបនេះ ធ្វើជាគំរូផងដែរ ពោលគឺមិនត្រូវយកករណីបាក់អគារនេះ មកវាយប្រហារការដឹកនាំរបស់រដ្ឋាភិបាលឡើយ។ ជាពិសេសមន្ត្រីក្នុងជួររដ្ឋាភិបាល ដែលបានចាក់រុកឱ្យសម្ដេច ហ៊ុន សែន ដកអភិបាលខេត្តកែបចេញពីតំណែង ដោយសារករណីបាក់រលំអគារនេះតែម្ដង។ សូមស្ដាប់សំឡេងលោកនាយករដ្ឋមន្រ្តី៖ «សូម្បីតែលោក កឹម សុខា ក៏គាត់គិតត្រូវជាងមនុស្សមួយចំនួន នៅក្នុងជួររដ្ឋាភិបាលដែរ គាត់មិនបានយកការថ្កោលទោសរដ្ឋាភិបាល(លើបញ្ហាបាក់អគារ)ទេ គឺគាត់សម្ដែងការសោកស្ដាយ និងមរណទុក្ខ។ បើអ៊ីចឹង(ឥរិយាបថ)លោក កឹម សុខា ប្រសើរជាងមន្ត្រីរដ្ឋាភិបាលមួយចំនួនថែមទៀតផង»។ នេះជាការអះអាងរបស់សម្ដេច ហ៊ុន សែន ដែលបានប្រកាសថា សម្ដេចមិនដកតំណែងលោក កែន សន្ថា អភិបាលខេត្តកែបឡើយ ប៉ុន្តែសម្ដេចនឹងដកតំណែងមន្ត្រីរដ្ឋាភិបាលណា ដែលបានផ្ញើរសារញុះញ៉ង់សម្ដេចលើករណីបាក់អគារនេះ។ អត្ថបទទាក់ទង នាយករដ្ឋមន្ត្រី ពន្យល់ពីកំហុសពីរយ៉ាង ដែលនាំឲ្យបាក់អគារនៅក្រុងកែប បាក់អគារនៅកែប៖ រដ្ឋាភិបាល រកមិនទាន់ឃើញកំហុសមន្ត្រីណាម្នាក់ឡើយ បាក់អគារ៖ នាយករដ្ឋមន្រ្តី នឹងចាត់ការអ្នក ដែលស្នើឲ្យដកអភិបាលខេត្តកែប លោក កឹម សុខា ចូលរួមរំលែកទុក្ខចំពោះជនរងគ្រោះ ក្នុងឧបទ្ទវហេតុបាក់អគារនៅកែប កាលពីថ្ងៃទី៤ មករា ប្រធានអតីតគណបក្សប្រឆាំង លោក កឹម សុខា បានសរសេរសាររំលែកទុក្ខលើហ្វេសប៊ុកខ្លួន ដូច្នេះថា៖«ខ្ញុំ សូមចូលរួមរំលែកទុក្ខយ៉ាងក្រៀមក្រំ ចំពោះជនរងគ្រោះ និងក្រុមគ្រួសារ ដែលបានបាត់បង់ជីវិតនិងរងរបួសយ៉ាងអាណោចអាធ័ម ក្នុងហេតុការណ៍បាក់រលំអគារនៅខេត្តកែប....»។ លោក កឹម សុខា ក៏បានចូលរួមបរិច្ចាគថវិកាចំនួន២០០០ដុល្លារ ដល់ជនរងគ្រោះ និងក្រុមគ្រួសាររបស់ពួកគេក្នុងហេតុការណ៍បាក់រលំអគារនៅខេត្តកែបនេះដែរ។ «លោក កឹម សុខា បានប្រាប់ទៅសហការីឲ្យចូលរួមដោយសប្បុរស ព្រោះជារឿងសោកនាដកម្មរបស់ខ្មែរ មិនមែនជាពេលវេលាចោទគ្នាទេ គឺជាពេលសង្គ្រោះ»។ នេះបើតាមការអះអាងរបស់លោក មុត ចន្ថា បុគ្គលដែលស្និទ្ធនឹងអតីតប្រធានគណបក្សសង្គ្រោះជាតិ។ បើតាមនាយករដ្ឋមន្ត្រី ហ៊ុន សែន មូលហេតុដែលនាំឱ្យមានឧបទ្ទេវហេតុបាក់អគារនេះ គឺមកពីកំហុសផ្នែកគូរប្លង់ និងចាក់ប្លង់សេ របស់មេការសំណង់។ ត្រង់ចំណុចនេះសម្ដេច ហ៊ុន សែន ដែលទទួលបានព័ត៌មានបឋមនោះ បានពន្យល់ត្រួសៗថា ការគូរប្លង់ គឺមានស្ដង់ដារកំណត់របស់វា ប៉ុន្តែនៅពេលសាងសង់នោះ បែជាមេការសំណង់ដាក់ដែកតូចជាងកម្រិតបច្ចេកទេសសាងសង់ ដែលធ្វើឱ្យសំណង់គ្មានគុណភាព។ រីឯបញ្ហាចាក់ប្លង់សេវិញ ប្រមុខរដ្ឋាភិបាល បកស្រាយថា ការចាក់ប្លង់សេមួយ គេត្រូវការរយៈពេលយ៉ាងតិច២៨ថ្ងៃ (៤សប្ដាហ៍) ទើបអាចដកក្ដាពុម្ភចេញបាន ប៉ុន្តែមេការសំណង់ បានធ្វើខុសគោលការណ៍សាងសង់ ដោយដកក្ដាពុម្ភចេញមុនការកំណត់ ដើម្បីទៅចាក់ជាន់ខាងលើទៀត។ តែយ៉ាងណាសមត្ថកិច្ច ក៏មិនអាចឃាត់ខ្លួនមេការបានដែរ ដោយសារគាត់ក៏បានស្លាប់នៅក្នុងហេតុការណ៍បាក់អគារនេះ ខណៈម្ចាស់គម្រោងត្រូវបានសមត្ថកិច្ចនាំទៅសាកសួរ ដើម្បីផ្ដល់សំណងរដ្ឋប្បវេណីដល់ជនរងគ្រោះ ទៅតាមផ្លូវច្បាប់។ គួរបញ្ជាក់ថា ហេតុការណ៍បាក់អគារ នៅក្បែរវត្តសុមាធិ ក្នុងក្រុងកែប ខេត្តកែប កាលពីថ្ងៃទី៣ មករា បានបណ្ដាលឱ្យមនុស្ស៣៦នាក់ស្លាប់ ក្នុងនោះស្រី១៤នាក់ (ក្មេងស្រី២នាក់) និងរបួស២៣នាក់។ ប្រតិបត្តិការជួយសង្គ្រោះនោះ បានប្រើពេលជាង៤៣ម៉ោង ពោលគឺបញ្ចប់ការរុករកជនរងគ្រោះនៅម៉ោងជាង១១ព្រឹក ថ្ងៃទី៥ មករា៕	ភ្នំពេញ៖ ខុសពីអ្នកនយោបាយដទៃទៀត លោក កឹម សុខា ប្រធានអតីតគណបក្សសង្គ្រោះជាតិ បានចេញសាររំលែកទុក្ខដល់ជនរងគ្រោះ និងគ្រួសារជនរងគ្រោះ នៅក្នុងហេតុការណ៍បាក់រលំអគារកម្ពស់៦ជាន់ នៅខេត្តកែប កាលពីថ្ងៃទី៣ មករា ដោយគ្មានផ្សារភ្ជាប់នឹងរឿងនយោបាយឡើយ។ សម្ដេច ហ៊ុន សែន ពេញចិត្តនឹងសាររំលែកទុក្ខរបស់លោក កឹម សុខា បែបនេះ មុននឹងសម្ដេច សរសើរថា លោក កឹម សុខា ធ្វើទង្វើល្អជាងមន្ត្រីក្នុងជួររដ្ឋាភិបាល។
មជ្ឈមណ្ឌល COVAX ដែលបង្កើតនៅខែមេសា ឆ្នាំ២០២០ ជាយន្តការដ៏សំខាន់របស់អង្គការសុខភាពពិភពលោកក្នុងការទិញ និងការធានាការចែកចាយវ៉ាក់សាំងកូវីដ-១៩ ។ COVAX បានចុះកិច្ចព្រមព្រៀងជាមួយក្រុមហ៊ុនឱសថនានាដើម្បីទិញវ៉ាក់សាំង២ពាន់លានដូស ដើម្បីចែកឲ្យប្រទេសក្រីក្រ និងមានចំណូលទានចំនួន៩២ នៅទូទាំងប្រទេស ដោយប្រទេសនីមួយៗអាចទទួលបានវ៉ាក់សាំង២០ភាគរយនៃចំនួនប្រជាជនសរុប។ លោកស្រី Kate O'Brien ប្រធានផ្នែកវ៉ាក់សាំងរបស់ WHO និយាយថា ការផ្ដល់វ៉ាក់សាំងដំបូងទៅកាន់ប្រទេសក្រីក្រ អាចនឹងចាប់ផ្ដើមនៅប៉ុន្មានសប្ដាហ៍ទៀត។ ក្នុងសន្និសីទអនឡាញនៅថ្ងៃទី៧ ខែមករា លោកស្រី O'Brien បញ្ជាក់កាលបរិច្ឆេទទទួលវ៉ាក់សាំងថា WHO នឹងបញ្ចេញវ៉ាក់សាំងទាំងជាង២ពាន់លានដូស ប្រហែលនៅចុងខែមករា ឬចាប់ពីពាក់កណ្ដាលខែកុម្ភៈដល់ចុងខែកុម្ភៈ។ «នេះជារបៀបដែលប្រទេសនៅអាហ្វ្រិក និងអាស៊ីខាងត្បូង និងប្រទេសឯទៀតនៅជុំវិញពិភពលោកទាំង៩២ ដែលពិបាកទទួលបានវ៉ាក់សាំង អាចទទួលបានវ៉ាក់សាំង។» លោកស្រី O'Brien បញ្ជាក់បែបនេះ។ កាលពីថ្ងៃទី៣១ ខែធ្នូ WHO ក៏បានផ្ដល់ការទទួលស្គាល់បន្ទាន់លើវ៉ាក់សាំងរបស់ក្រុមហ៊ុន Pfizer ដែលសហការជាមួយក្រុមហ៊ុនអាល្លឺម៉ង់ BioNTech ។ ការទទួលស្គាល់នេះ បើកផ្លូវឲ្យប្រទេសក្រីក្រដែលមិនមានសមត្ថភាពគ្រប់គ្រាន់ក្នុងការវាយតម្លៃលើគុណភាពវ៉ាក់សាំង អាចពន្លឿននីតិវិធីក្នុងស្រុករៀងៗខ្លួនដើម្បីអាចប្រើប្រើប្រាស់វ៉ាក់សាំងបានរហ័ស។ យោងតាមរបាយការណ៍ WHO វ៉ាក់សាំង៦៣ហើយ បានសាកល្បងលើមនុស្ស ហើយ២១ទៀត ស្ថិតក្នុងការសាកល្បងទ្រង់ទ្រាយធំ។ វ៉ាក់សាំង១៧២ទៀត ស្ថិតក្នុងការអភិវឌ្ឍក្នុងមន្ទីរពិសោធ ហើយដែលអាចឈានដល់ការសាកល្បងលើមនុស្ស។ លោកស្រី O'Brien អះអាងថា ជាមួយនឹងវ៉ាក់សាំងច្រើន WHO កំពុងសកម្មក្នុងការត្រួតពិនិត្យទិន្នន័យរបស់វ៉ាក់សាំងទាំងនោះ ហើយរំពឹងថា នឹងបញ្ចូលក្នុងវ៉ាក់សាំងនោះក្នុងបញ្ជីប្រើប្រាស់បន្ទាន់នៅពេលសប្ដាហ៍ខាងមុខ និងខែខាងមុខៗ៕	ក្រុមប្រទេសក្រីក្របំផុត អាចរំពឹងទទួលបានវ៉ាក់សាំងជំងឺកូវីដ-១៩ នៅចន្លោះចុងខែមករា និងពាក់កណ្ដាលខែកុម្ភៈខាងមុខ។ នេះបើតាមការបញ្ជាក់របស់មន្ត្រីទទួលវ៉ាក់សាំងរបស់អង្គការសុខភាពពិភពលោក (WHO) នៅថ្ងៃទី៧ ខែមករា។ ស្របពេលវ៉ាក់សាំងជាច្រើនកំពុងស្ថិតក្រោមការអភិវឌ្ឍនៅតាមដំណាក់កាលផ្សេងៗ WHO ក៏ប្រកាសដែរថា អាចនឹងផ្ដល់ការអនុញ្ញាតឲ្យប្រើប្រាស់បន្ទាន់នៅពេលបន្តបន្ទាប់ទៀត។
អត្ថបទទាក់ទង លោក Peter Studer ក៏ដូចជាលោក Beat Richner ផងដែរ មួយជីវិតដើម្បីកុមារកម្ពុជា! យោងតាមព្រះរាជសារ ទៅកាន់វេជ្ជបណ្ឌិត Rene Schwartzenbach ប្រធានមូលនិធិមន្ទីរពេទ្យគន្ធបុប្ផា និងលោក Denis Laurent ដែលជាអគ្គនាយកមន្ទីរពេទ្យគន្ធបុប្ផា ព្រះមហាក្សត្រមានព្រះរាជទ័យសោកស្តាយចំពោះការបាត់បង់វេជ្ជបណ្ឌិត Peter Studer កាលពីថ្ងៃទី៦ ខែឧសភា នៅប្រទេសស្វីស។ ដូចជាវេជ្ជបណ្ឌិត Beat Richner ដែលជាស្ថាបនិកផងដែរ ព្រះមហាក្សត្រ សម្តេចព្រះបរមនាថ នរោត្តម សីហមុនី ចាត់ទុកលោក Peter Studer ជាមហាសប្បុរសជនរបស់កម្ពុជា នារយៈពេលជិត៣ទសវត្សរ៍កន្លងមកនេះ ដែលនាំឲ្យកុមារកម្ពុជាមានលក្ខខណ្ឌសុខភាពដ៏ល្អប្រសើរ។ ភាពក្លាហាននិងការប្តេជ្ញាចិត្តខ្ពស់ក្នុងការថែរក្សានិងអភិវឌ្ឍការងាររបស់ស្ថាបនិកមន្ទីរពេទ្យគន្ធបុប្ផាបានធ្វើឱ្យមានការគោរពកោតសរសើរនិងការគិតគូរពីប្រជាជនកម្ពុជា។ «ភាពក្លាហាន និងការប្តេជ្ញាចិត្តខ្ពស់របស់លោក [Peter Studer] ក្នុងការថែរក្សា និងអភិវឌ្ឍមូលនិធិមន្ទីរពេទ្យគន្ធបុប្ផា ទទួលបាននូវការគោរព កោតសរសើរ និងដឹងគុណដ៏ខ្ពង់ខ្ពស់ពីសំណាក់ពលរដ្ឋកម្ពុជា»។ នេះបើយោងតាមព្រះរាជសំណារលើព្រះរាជសារ ថ្ងៃទី៩ ខែឧសភា។ ជាមួយគ្នានេះ ព្រះករុណា ព្រះមហាក្សត្រ និងសម្តេចព្រះវររាជមាតាជាតិខ្មែរ ក៏បានរំលែកដល់លោកស្រី Geneviève F. Cattin-Studer និងក្រុមគ្រួសាររបស់លោក Peter Studer ផងដែរ៕	ពីរដ្ឋធានីប៉េកាំង ប្រទេសចិន កាលពីថ្ងៃទី៩ ខែឧសភា ព្រះករុណា ព្រះមហាក្សត្រ ព្រះបាទសម្តេចព្រះបរមនាថ នរោត្តម សីហមុនី បានប្រោសព្រះរាជទានព្រះរាជសាររំលែកទុក្ខចំពោះមរណភាពវេជ្ជបណ្ឌិត Peter Studer អនុប្រធានក្រុមប្រឹក្សាភិបាល និងជានាយកប្រតិបត្តិមូលនិធិគន្ធបុប្ផា (Kantha Bopha Foundation Dr Beat Richner) ប្រចាំនៅប្រទេសស្វីស ដែលបានទទួលមរណភាពក្នុងអាយុ៧៣ឆ្នាំ ដោយរោគាពាធ។
ជារឿយៗ ក្មេងជំទង់ប្រឈមនឹងសម្ពាធពីមនុស្សស្រករគ្នា (ជាពិសេសមិត្តភក្តិ) ដើម្បីសាកល្បងថ្នាំមួយចំនួន ការជក់បារី ឬផឹកស្រាជាដើម។ បើយោងទៅតាមក្រុមគ្រូពេទ្យអាមេរិច ក្មេងជំទង់ជាទូទៅបំពានទៅលើការទទួលទានគ្រឿងស្រវឹង ថ្នាំតាមវេជ្ជបញ្ជា ថ្នាំងងុយគេងការជក់បារី ការហឺតកាវញៀន និងសារធាតុពុល ឬហាមឃាត់នានាផ្សេងទៀត។ គួរឲ្យភ្ញាក់ផ្អើលដែរសម្រាប់ប្រទេសអាមេរិច ការឆ្លងកាត់បទពិសោធន៍ជាមួយនឹងគ្រឿងញៀននិងគ្រឿងស្រវឹង អាចជារឿងធម្មតាក្នុងអំឡុងឆ្នាំនៃវ័យជំទង់របស់ពួកគេ។ ក្មេងជំទង់មានទំនោរ និងមានអារម្មណ៍ថា វាមិនមែនជារឿងធ្ងន់ធ្ងរ និងមិនបានគិតអំពីកត្តាហានិភ័យនានាឡើយ។ ប្រសិនបើពួកគេមិនប្រុងប្រយ័ត្ន ឬមានការចូលរួមពីឪពុកម្តាយតិចតួច ក្មេងៗវ័យជំទង់មួយចំនួនអាចនឹងមានការញៀនស្រា ឬគ្រឿងញៀនធ្ងន់ធ្ងរ រហូតបង្កជាបញ្ហាធំចំពោះគ្រួសារ និងសង្គមជាតិ។ សូមឆ្លើយថាទេ ចំពោះស្រា និងគ្រឿងញៀន! ផ្ដល់សិទ្ធដោយ៖www.health.com.kh	ការព្រួយបារម្ភមួយ ក្នុងចំណោមការព្រួយបារម្ភបំផុតរបស់មាតាបិតាគ្រប់រូប គឺការធ្វើឲ្យប្រាកដថា កូនរបស់ពួកគាត់អាចជៀសវាងការប្រើប្រាស់គ្រឿងញៀន និងគ្រឿងស្រវឹងខុសច្បាប់។
អាល្លឺម៉ង់ កំពុងជាប់ជំពាក់ជំពិននៅក្នុងបាតុកម្មនៅថៃរបស់ក្រុមនិស្សិតដែលទាមទារឲ្យមានកំណែទម្រង់របបរាជានិយមថៃ។ ហេតុដែលដែលបាតុករដាក់ញត្តិទៅស្ថានទូតអាល្លឺម៉ង់នេះ ដោយសារតែមហាក្សត្រថៃចំណាយពេលមួយភាគធំនៅទីនោះ ខណៈរដ្ឋធម្មនុញ្ញថៃបច្ចុប្បន្ននេះ អនុញ្ញាតឲ្យមហាក្សត្រអនុវត្តអំណាចរបស់ទ្រង់ពីក្រៅប្រទេសដោយពុំចាំបាច់ជ្រើសតាំងរាជានុសិទ្ធិ ឬប្រមុខរដ្ឋស្តីទីឡើយ។ ឆ្លើយតបទៅនឹងការដាក់ញត្តិដោយបាតុករ រដ្ឋមន្ត្រីអាល្លឺម៉ង់លោកHeiko Maas លើកឡើងថា៖« យើងកំពុងពិនិត្យមើលស្ថានការណ៍នេះ»។ លោកព្រមានថា នឹងមានចំណាតការភ្លាមៗ បើគេរកឃើញថា សកម្មភាពរបស់មហាក្សត្រថៃខុសច្បាប់អាល្លឺម៉ង់។ នេះបើយោងតាមសារព័ត៌មាន Reuters។ ក្នុងញត្តិដាក់ទៅស្ថានទូតអាល្លឺម៉ង់ប្រចាំទីក្រុងបាងកក បាតុករទាមទារឲ្យរដ្ឋាភិបាលអាល្លឺម៉ង់ពិនិត្យទៅមើលសំណុំរឿងចំនួន៤ ទាក់ទងនឹងមហាក្សត្រ មហា វជិរាលង្ករណ៍។ ទី១បាតុករចង់ដឹងថា ទ្រង់បំពេញព្រះរាជកិច្ចពីទឹកដីអាល្លឺម៉ង់ឬយ៉ាងណា ទី២គឺការបង់ពន្ធលើមរតក ទី៣ការបំពានសិទ្ធិមនុស្ស និងទី៤ គឺរបៀបរបបនៃការរស់នៅអាល្លឺម៉ង់។ បាតុករបានបញ្ជាក់ក្នុងញត្តិថា ពេលវេលានៃការផ្លាស់ប្តូរបានមកដល់ ហើយចរន្តប្រជាធិបតេយ្យក៏មិនអាចបញ្ឈប់បានដែរ។ នៅចុងបញ្ចប់នៃញត្តិបាតុករបានចុះហត្ថលេខា ដោយដាក់ថា«ពីមនុស្ស មិនមែនលម្អងធូលី» ដោយសំដៅលើការប្រើប្រាស់ពាក្យក្នុសង្គមថៃដែលប្រជាជនជាលម្អងធូលីក្រោមព្រះបាទព្រះមហាក្សត្រ។ មុននឹងបាតុករប្រឆាំងដាក់ញត្តិទៅស្ថានទូត ក្រុមអ្នកគាំទ្ររាជានិយមក៏បានជួបជុំនៅមុខស្ថានទូតរដ្ឋអឺរ៉ុបនេះផងដែរ ដោយបានដាក់លិខិតទៅឯកអគ្គរដ្ឋទូតអាល្លឺម៉ង់លោក Georg Schmidt ។ ពួកគេទទូចឲ្យអាល្លឺម៉ង់ស្តាប់ និងពិចារណាដោយប្រយ័ត្នប្រយែងចំពោះព័ត៌មានដែលបានមកពីភាគីទាំងអស់ ដើម្បីបង្ការការធ្វើឲ្យស្ថានការណ៍កាន់តែដុនដាប។ លិខិតនេះ ក៏អះអាងដែរថាការទាមទាររបស់ក្រុមបាតុករម្ខាងទៀត ដូចជាការធ្វើវិសោធនកម្មរដ្ឋធម្មនុញ្ញ ដែលកំពុងស្ថិតក្នុងដៃសភា និងការទាមទារដទៃទៀតកំពុងត្រូវបានដោះស្រាយតាមបែបប្រជាធិបតេយ្យ ដែលមានព្រះមហាក្សត្រជាប្រមុខរដ្ឋហើយ។ ក្រុមបាតុករគាំទ្រព្រះមហាក្សត្របំបែកការជួបជុំនៅមុខស្ថានទូតអាល្លឺម៉ង់ដោយសន្តិវិធី ដោយចៀសវាងការប៉ះទង្គិចគ្នាជាមួយបាតុករទាមទារកំណែទម្រង់របបរាជានិយម ដែលយកញត្តិមកដាក់នៅរសៀលថ្ងៃទី២៦ ខែតុលាដដែល៕	ស្ថានការណ៍នយោបាយថៃ បានវិវត្តទៅកាន់កម្រិតថ្មីមួយទៀត បន្ទាប់ពីបាតុករប្រឆាំងរដ្ឋាភិបាល និងទាមទារកំណែទម្រង់របបរាជានិយមដាក់ញត្តិទៅស្ថានទូតអាល្លឺម៉ង់នៅថ្ងៃទី២៦ តុលា។ បាតុករស្នើឲ្យរដ្ឋាភិបាលអាល្លឺម៉ង់ពិនិត្យលើសកម្មភាពមហាក្សត្រ មហា វជិរាលង្ករណ៍ ពេលគង់នៅទីនោះ។ រដ្ឋាភិបាលអាល្លឺម៉ង់ធ្លាប់បង្ហើបថា ជាការមិនអាចទទួលយកបាន បើមហាក្សត្រថៃធ្វើនយោបាយពីទឹកដីរបស់ខ្លួន។
បើតាមលោក ឃាង ភារម្យ កម្រិតទឹកភ្លៀងនៅខេត្តព្រះសីហនុបានហក់ឡើងពីកម្ពស់១២០មីលីម៉ែត្រ នៅម៉ោង៦ល្ងាចនេះ ដល់កម្រិតដ៏ខ្ពស់គឺកម្ពស់១៨៨ មីលីម៉ែត្រ គិតត្រឹម៧យប់។ អ្នកនាំពាក្យរដ្ឋបាលខេត្តព្រះសីហនុអះអាងបន្តថា អាជ្ញាធរកំពុងតែតាមដានស្ថានភាពគ្រោះមហន្តរាយធម្មជាតិនេះ យ៉ាងយកចិត្តទុកដាក់ ភ្លៀងនៅមិនទាន់រាំងនៅឡើយ ហើយក៏នៅតែបន្តធ្លាក់ក្នុងកម្រិតច្រើនទៀតនោះ។ តាមរយៈសារព័ត៌មានថ្មីៗ លោក ឃាង ភារម្យ បានអំពាវនាវឱ្យពលរដ្ឋបង្កើនការប្រុងប្រយ័ត្នឱ្យបានខ្ពស់បំផុត ហើយបើមិនចាំបាច់ សូមចៀសវាងធ្វើដំណើរចេញក្រៅផ្ទះ ដើម្បីបង្កាគ្រោះថ្នាក់ជាយថាហេតុណាមួយក្នុអំឡុងពេលធ្វើដំណើរ។ ទន្ទឹមនឹងនេះ អ្នកនាំពាក្យរដ្ឋបាលខេត្តក៏ ស្នើឱ្យពលរដ្ឋដែលមានលំនៅដ្ឋាន នៅតំបន់ទំនាប ជម្លៀសខ្លួនទៅកាន់ទីទួលមានសុវត្ថិភាព។ ក្រៅពីការអំពាវនេះ លោក ភារម្យ ក៏បញ្ជាក់ដែរថា អាជ្ញាធរ បានកាត់ផ្តាច់ចរន្តអគ្គិសនីនៅតំបន់មួយចំនួនផងដែរ ដើម្បីបញ្ចៀសគ្រោះថ្នាក់ផ្សេងៗ ខណៈតំបន់ខ្លះភ្លើងត្រូវកាត់ផ្តាច់ដោយសារបង្គោលភ្លើងបានបាក់រលំជាដើម។ អត្ថបទទាក់ទង ភ្លៀងធ្លាក់ខ្លាំង ធ្វើឱ្យតំបន់មួយចំនួននៅព្រះសីហនុជន់លិច សូមជម្រាបថា ចាប់ពីថ្ងៃទី២៥-៣១ ខែសីហានេះ កម្ពុជា នឹងទទួលឥទ្ធិពលពីជ្រលងសម្ពាធទាបឥណ្ឌាក្នុងកម្រិតខ្លាំង។ នេះបើតាមការព្យាករអាកាសធាតុរបស់ក្រសួងធនធានទឹក៕	ភ្លៀងធ្លាក់ខ្លាំងតាំងពីម៉ោងប្រមាណ៤រសៀលមក បានបង្កឱ្យមានការជន់លិចតំបន់ជាច្រើន នៅក្នុងក្រុងព្រះសីហនុ ជាពិសេសតំបន់ទំនាប។ លោក ឃាង ភារម្យ អ្នកនាំពាក្យរដ្ឋបាលខេត្តព្រះសីហនុ បញ្ជាក់ប្រាប់សារព័ត៌មានថ្មីតាមទូរសព្ទដូច្នេះថា៖«តំបន់មួយចំនួន បានជន់លិចដោយទឹកភ្លៀង ជាពិសេសតំបន់ទំនាប នៅក្នុងក្រុងព្រះសីហនុ។ ប៉ុន្តែបណ្តាស្រុក មួយចំនួនទៀត មិនមានភ្លៀងធ្លាក់ខ្លាំងទេ»។ អ្នកនាំពាក្យរដ្ឋបាលខេត្តព្រះសីហនុរូបនេះ បន្តទៀតថា រហូតមកម៉ោងជាង៨យប់នេះ ភ្លៀងក៏នៅតែបន្តធ្លាក់មិនទាន់ថមថយនៅឡើយ។
កម្មវិធីជប់លៀង និងសម្ពោធផលិតផល មីហ្គោល នេះ មានការចូលរួមជាកិត្តយស ពីសំណាក់ ឯកឧត្តម ឈួន ដារ៉ា រដ្ឋលេខាធិការក្រសួងពាណិជ្ជកម្ម ឧត្តម ឧកញ៉ា គី ទីគា អគ្គនាយកក្រុមហ៊ុនអេរ៉ា ហូធែល និងស៊ូន ស៊ូន គ្រុប លោកគី សុងថេង នាយកប្រតិបិត្ត ក្រុមហ៊ុន ស៊ូន ស៊ូន គ្រុប លោក Pierre Pang Hee Ta នាយកជាន់ខ្ពស់ក្រុមហ៊ុន Mamee Double Decker និងលោក George Chia Sock Seng តំណាងក្រុមហ៊ុន Eragold (Singapore) Corporation និងអាជីវករ ដែលជាប្រតិបត្តិករ មកពីតាមបណ្តារាជធានី-ខេត្ត សរុបចំនួន ៦៥០នាក់។ ពិធីនេះដែរ គឺជាការជួបជុំដ៏ធំប្រចាំឆ្នាំ២០១៨ របស់ក្រុមហ៊ុន ស៊ូន ស៊ូន គ្រុប ដែលប្រារព្ធឡើងក្នុងបំណងថ្លែងអំណរគុណ និងលើកទឹកចិត្ត ដល់អតិថិជនរបស់ក្រុមហ៊ុន ស៊ូន ស៊ូន គ្រុប ទាំងអស់ ដែលបានលក់ និងគាំទ្ររាល់ផលិតផលទាំងអស់ រយៈពេល២៦ឆ្នាំកន្លងមកនេះ។ បន្ថែមពីលើឱកាសដ៏រីករាយនេះដែរ ក៏មានការសម្ពោធជាផ្លូវការ ផលិតផល មីហ្គោល ជាផលិតផលដែលទើបនាំចូលថ្មី ដោយក្រុមហ៊ុនស៊ូន ស៊ូន គ្រុបផងដែរ។ ផលិតផល មីហ្គោល ត្រូវបានផលិតក្រោមកិច្ចសហការ រវាងក្រុមហ៊ុន Mamee Double Decker និង Eragold (Singapore) Corporation ហើយនាំចូល និងចែកចាយក្នុងទីផ្សារកម្ពុជា ដោយក្រុមហ៊ុន ស៊ូន ស៊ូន គ្រុប។ មីហ្គោល ត្រូវបានផលិតយ៉ាងផ្ចិតផ្ចង់ ដោយសរសៃមី ផលិតឡើងពីម្សៅមីសុទ្ធធម្មជាតិ100% និងទឹកស៊ុបរសជាតិឆ្ងាញ់ កម្រិតស្តង់ដាខ្ពស់ របស់ (Mamee & Eragold Singapore) ក្រោមទិសដៅ៣ចម្បង គឺគុណភាពខ្ពស់ អនាម័យល្អ និងសុខភាព។ ការរួមបញ្ចូលគ្នាដ៏ល្អឥតខ្ចោះ រវាងសរសៃមីស្វិតឆ្ងាញ់ និងទឹកស៊ុបឆ្ងាញ់កម្រិតស្តង់ដាខ្ពស់ នឹងធ្វើឲ្យលោកអ្នកដែលបានភ្លក់ ទទួលបានរសជាតិឆ្ងាញ់ ស្រក់ទឹកមាត់ ពីមីហ្គោល!!! ។ មីហ្គោលមាន ៣ រសជាតិសម្រាប់ជ្រើសរើស ដូចជារសជាតិសាច់គោ រសជាតិសាច់មាន់ និងរសជាតិទាខ្វៃ៕ (អត្ថបទពាណិជ្ជកម្ម)	ភ្នំពេញ៖កាលពីពេលថ្មីៗនេះ ក្រុមហ៊ុន ស៊ូន ស៊ូន គ្រុប រួមសហការជាមួយក្រុមហ៊ុន Mamee Double Decker និងក្រុមហ៊ុន Eragold (Singapore) Corporation បានរៀបចំពិធីជប់លៀង និងសម្ពោធជាផ្លូវការ ផលិតផល មីហ្គោល នៅសាលសន្និសីទកោះពេជ្រ រាជធានីភ្នំពេញ។
ភ្ញៀវទេសចរមួយចំនួនដែលមិនបានឡើងទាន់មើលថ្ងៃលិច ពួកគេបានត្រឹមតែថតរូបលេងនៅខាងមុខប្រាសាទ រួចក៏សម្រេចចិត្តចុះពីភ្នំវិញ និងភ្ញៀវទេសចរមួយចំនួនបានសម្តែងការខកចិត្ត ព្រោះតែមិនបានមកមើលថ្ងៃហៀបលិចនៅលើកំពូលភ្នំប្រាសាទបាខែង។ សូមអញ្ជើញទស្សនាព័ត៌មានរូបខាងក្រោមនេះដូចតទៅ៖	សៀមរាប៖ ចាប់ពីខែតុលា រហូតដល់ខែមិនា ជាខែដែលមានភ្ញៀវទេសចរមកទស្សនាទីក្រុងអង្គរច្រើន។ នៅថ្ងៃទី០៩ វិច្ឆិកា ឆ្នាំ២០១៨នេះ ភ្ញៀវទេសចជាតិ និងអន្តជាតិជាច្រើន កំពុងតម្រង់ជួរចាំឡើងកំពូលភ្នំបាខែងដើម្បីទស្សនាថ្ងៃលិច។ នៅលើកំពូលភ្នំបាខែង អនុញ្ញាតឱ្យភ្ញៀវទេសចរណ៍ឡើងមើលថ្ងៃលិចម្តងបានតែ ៣០០នាក់ប៉ុណ្ណោះ។ ក្រៅពីនេះ ភ្ញៀវទេសចរត្រូវរង់ចាំរហូតទាល់តែមានអ្នកចុះមកវិញ ទើបអ្នកបន្ទាប់អាចឡើងម្តង។
អ្នកកំពុងតែញ៉ាំប្រភេទប្រូតេអ៊ីនដែលមិនត្រឹមត្រូវ ការញ៉ាំប្រូតេអ៊ីនជាប្រភេទសាច់សុទ្ធដែលគ្មានខ្លាញ់អាចជួយឲ្យមានអារម្មណ៍ថាឆ្អែតបានយូរ បង្កើតសាច់ដុំ និងបន្តរំលាយជាតិខ្លាញ់ពីក្នុងខ្លួនទៀតទោះបីជាមិនបានហាត់ប្រាណក៏ដោយ។ ដូច្នេះយកល្អគួរតែប្តូរការញ៉ាំសាច់ក្រហម មកញ៉ាំសាច់មាន់ ឬត្រីវិញទៅ។ បើសិនជាអ្នកញ៉ាំអាហារបួស អ្នកអាចជ្រើសរើសការញ៉ាំសណ្តែកវិញ។ អ្នកកំពុងមានជំងឺទាក់ទងនឹងប្រព័ន្ធភាពស៊ាំធ្វើការខុសប្រក្រតី ការប្រើប្រាស់ថ្នាំជាច្រើនសុទ្ធតែអាចបង្កជាផលរំខានរបស់វា ហើយមួយក្នុងចំណោមនោះក៏មានការធាត់ឡើងទម្ងន់ដែរ។ យ៉ាងណាមិញ ប្រភេទថ្នាំ សរសៃ (Cortisone) សម្រាប់ព្យាបាលជំងឺរលាកសន្លាក់ ឬជំងឺប្រព័ន្ធភាពស៊ាំធ្វើការខុសប្រក្រតី ភាគច្រើននាំឲ្យឡើងទម្ងន់នៅជុំវិញក្បាលពោះតែម្តង។ អ្នកកំពុងតែញ៉ាំអាហារកៃឆ្នៃច្រើនពេក អាហារកៃឆ្នៃទោះបីជាមានកាឡូរីទាបក៏ដោយ ក៏អាចមានជាតិប្រៃ និងផ្អែមខ្ពស់ ដែលជាហេតុនាំឲ្យមានបញ្ហាដល់ទំហំចង្កេះបានទាំងអស់។ អាហារប្រៃនឹងធ្វើឲ្យច្រាលជាតិទឹកក្នុងខ្លួន ជាពិសេសនៅជុំវិញពោះ ខណៈពេលដែលជាតិផ្អែមនឹងរក្សាទុកក្នុងកោសិកាខ្លាញ់ក្បាលពោះដែរ។ គេងមិនបានគ្រប់គ្រាន់ ការដែលគេងមិនបានគ្រប់គ្រាន់អាចនាំឲ្យធាត់ឡើងទម្ងន់ ហើយភាគច្រើនគឺធាត់នៅម្តុំក្បាលពោះតែម្តង។ នេះដោយសារតែមនុស្សដែលគេងមិនបានគ្រប់គ្រាន់ តែងឃ្លាន និងញ៉ាំអាហារច្រើនៗ។ ប្រើវិធីបង្អត់អាហារ ចូរកុំព្យាយាមតមអាហារ តែគួរញ៉ាំអាហារតិចៗដែលផ្តល់សុខភាព និងច្រើនដង ឬជារៀងរាល់ពីរបីម៉ោងម្តងវិញទើបអាចកំចាត់ខ្លាញ់នៅក្បាលពោះបាន។ អ្វីដែលសំខាន់នោះគឺ ចូរកុំព្យាយាមតមអាហារពេលព្រឹកឲ្យសោះ។ ការញ៉ាំអាហារពេលព្រឹកដែលផ្តល់សុខភាពនោះមានដូចជា ស៊ុត និងផ្លែឈើ ព្រោះវាអាចជួយឲ្យឆ្អែតយូរ និងមានកម្លាំងគ្រប់គ្រាន់៕ ត្រួតពិនិត្យដោយ៖ www.health.com.kh	ការដែលដុះខ្លាញ់ក្បាលពោះធំៗមិនត្រឹមតែមានផលវិបាកច្រើនក្នុងការស្លៀកខោខូវប៊យនោះទេ វាក៏នាំឲ្យកើតជាជំងឺទឹកនោមផ្អែម ជំងឺបេះដូងសរសៃឈាម ឬការធាត់ជ្រុលខ្ពស់ដែរ។ ចាប់តាំងពីខ្លាញ់នៅសរីរាង្គក្នុងពោះពិបាកក្នុងការជម្រុះ ខ្លាញ់ក្បាលពោះក៏ជាអ្វីដែលត្រូវសម្រកដែរនៅពេលអ្នកកំពុងតែព្យាយាមចង់បានរាងកាន់តែស្លីម។ បើសិនជាការកំណត់របបអាហារ និងការហាត់ប្រាណមិនអាចជួយអ្វីបានច្រើនទេនោះ វាប្រហែលជាអាចមានហេតុផលផ្សេងៗទៀតជាដែលនាំឲ្យខ្លាញ់ក្បាលពោះមិនព្រមស្រក។
ដើមសប្តាហ៍កន្លងមកនេះ មេដឹកនាំកំពូលកូរ៉េខាងជើង គីម ជុងអ៊ុន បង្ហាញឆន្ទៈចង់ចរចាជាមួយអាមេរិក និងអាចឈានទៅបោះបង់អាវុធនុយក្លេអ៊ែរផង។ វាជាដំណឹងល្អសម្រាប់សហគមន៍អន្តរជាតិ ប៉ុន្តែវាក៏ជាមន្ទិលសង្ស័យសម្រាប់បណ្តាប្រទេសមួយចំនួនជាពិសេសអាមេរិកដែរ។ ទោះបីជាប្រទេសខ្លះមានមន្ទិលសង្ស័យចំពោះចេតនារបស់កូរ៉េខាងជើងក៏ដោយ វាក៏អាចមានហេតុផលមួយចំនួនដែលជំរុញឲ្យកូរ៉េខាងជើងបន្ទន់ជំហរ និងចរចាលះបង់អាវុធដែរ។ អាចថា វាមិនមែនជារឿងចម្លែកឬគួរឲ្យភ្ងាក់ផ្អើលប៉ុន្មានឡើយដែលកូរ៉េខាងជើងប្រកាសចរចាជាមួយអាមេរិក និងអះអាងថាខ្លួនហ៊ានលះបង់អាវុធនុយក្លេអ៊ែរ ព្រោះកន្លងមកក្នុងជំនាន់លោក គីម ជុងអ៊ីល កូរ៉េខាងជើងក៏ធ្លាប់កុហកអាមេរិកបែបនេះដែរ។ ប៉ុន្តែកូរ៉េខាងជើងនិយាយបាតដៃខ្នងដៃ ហើយចុងក្រោយក៏ប្តូរចិត្តរបស់ខ្លួនទៀត។ ដូច្នេះហើយបានជា ក្រោយទីប្រឹក្សាសន្តិជាតិកូរ៉េខាងត្បូង Chung Eui-yong ដែលជាប្រេសិតពិសេសតំណាងរដ្ឋាភិបាលលោក មូន ចេអ៊ីន ប្រកាសថា កូរ៉េខាងជើងចង់ចរចា និងបោះចោលអាវុធនុយក្លេអ៊ែរ ដូណាល់ ត្រាំ នៅវ៉ាស៊ីនតោនមិនសូវជាចាប់អារម្មណ៍ ហើយត្រឹមនិយាយស្វាគមន៍ទាំងសោះកក្រោះប៉ុណ្ណោះ។ យ៉ាងណាក៏ដោយ ការប្រកាសរបស់ក្រុងព្យាយ៉ាងចូលចរចាដោះស្រាយបញ្ហាប្រឈមនេះ អាចជាការពិតចេញពីចិត្តមេដឹកនាំកូរ៉េខាង និងមិនមែនជាល្បិចបោកប្រាសដូចមុនឡើយ។ ប៉ុន្តែសំណួរមួយផុសចេញមកថា ហេតុអ្វីកូរ៉េខាងជើងទន់ភ្លន់នៅពេលនេះទៅវិញ? ខ្ញុំសូមលើកយកហេតុផលមួយចំនួននៅពីក្រោយការប្រកាសចរចារបស់ គីម ជុងអ៊ុននេះ ហើយហេតុផលនេះទំនងអាចទាក់ចិត្តមិត្តអ្នកអានខ្លះឲ្យយល់ស្រប ហើយខ្លះទៀតប្រហែលជាមិនឯកភាពទេ។ ប៉ុន្តែហេតុផលទាំងអស់ មិនទាក់ទង ឬជំពាក់ជំពិនទាល់តែសោះជាមួយសម្តីគ្រោតគ្រាត ក៏ដូចជាគំរាមប្រើប្រាស់កម្លាំងបាយរបស់ប្រធានាធិបតី ដូណាល់ ត្រាំ ឡើយ។ ហេតុផលទីមួយ គឺ របបដឹកនាំកូរ៉េខាងត្បូង។របបដឹកនាំនេះគឺសំដៅលើការផ្លាស់ប្តូរពីរដ្ឋាភិបាលដែលដឹកនាំដោយអ្នកនយោបាយគណបក្សអភិរក្សលោកស្រី ប៉ាក ហ្គឺហេ ដែលមានជំហរមាំទាំចំពោះកូរ៉េខាងជើង មករដ្ឋាភិបាលលោក មូន ចេអ៊ីនដែលមានសមានចិត្តចំពោះកូរ៉េខាងជើង។ លោកប្រកាសតាំងពីពេលឈ្នះឆ្នោតឆ្នាំ ២០១៧ថា លោកចង់ទៅកូរ៉េខាងជើងផ្ទាល់ដើម្បីចរចា កែប្រែទំនាក់ទំនងដ៏អាក្រក់នេះ។ តិចឬច្រើនកូរ៉េខាងត្បូងមានចំណែកសំខាន់ក្នុងការត្រួសត្រាយវែកផ្លូវ និងធ្វើឲ្យរបបដឹកនាំ គីម ជុងអ៊ុន ផ្លាស់ប្តូរជំហររបស់ខ្លួនដូចគ្នា។ ហេតុផលទីពីរគឺពាក់ព័ន្ធរបបដឹកនាំកូរ៉េខាងជើងខ្លួនឯង។ ការសម្រេចចិត្តប្រកាសចរចា និងបង្ហាញឆន្ទៈបោះបង់អាវុធចោល មិនមែនជារឿងសាមញ្ញាទេ ប៉ុន្តែជាការសម្រេចចិត្តយុទ្ធសាស្ត្រដែលធានាបានប្រយោជន៍យូរអង្វែងចំពោះរបបដឹកនាំបច្ចុប្បន្ន។ គីម ជុងអ៊ុន និងមន្ត្រីជំនិតក្នុងក្បាលម៉ាស៊ីនដឹកនាំដឹងច្បាស់ថា វាជាពេលសមស្របមួយសម្រាប់ការចរចារកដំណោះស្រាយពេញលេញ និងអចិន្ត្រៃយ៍ផង។ ហេតុអ្វីបានជាគេហ៊ានថា វាជាពេលសមស្រប? នោះគឺថា កូរ៉េខាងជើងបច្ចុប្បន្នមិនដូចកូរ៉េខាងជើងកាលពីជាង ១០ឆ្នាំមុនឡើយ។ កូរ៉េខាងជើងមានអាវុធនុយក្លេអ៊ែរពិតប្រាកដ ហើយថែមទាំងអាចហោះឆ្លងទ្វីបបាញ់ដល់គ្រប់ទីកន្លែងនៅសហរដ្ឋអាមេរិកទៀត។ បើយកនុយក្លេអ៊ែរដាក់លើតុចរចា កូរ៉េខាងជើងកាន់តែមានទឹកមាត់ប្រៃ និងអាចដាក់សម្ពាធលើគូភាគីចរចាបានច្រើនដែរ។ ម្យ៉ាងទៀត សំណុំរឿងអ៊ីរ៉ង់ប្រហែលជាមេរៀនសំខាន់មួយដែរសម្រាប់របបដឹកនាំក្រុងព្យុង។ អ៊ីរ៉ង់មានត្រឹមកម្មវិធីនុយក្លេអ៊ែរ តែអាចបង្ខំឲ្យសហគមន៍អន្តរជាតិទទួលយកខ្លួន និងដកទណ្ឌកម្មប្រឆាំងខ្លួនស្ទើរទាំងស្រុងផង ចុះទម្រាំខ្លួនមានដល់អាវុធ រឿងអីមិនអាចទាមទារបានច្រើនជាងអ៊ីរ៉ង់។ ហេតុផលទីបី គឺ កូរ៉េខាងជើងត្រូវការផ្លូវដើរថ្មី ដែលអាចរក្សារបបដឹកនាំត្រកូល គីម និងអាចអភិវឌ្ឍប្រទេសបាន។ អ្វីមិនអាចប្រកែកបាននោះ គឺ អាវុធនុយក្លេអ៊ែរមិនមែនជាជម្រើសល្អផុតលេខរបស់កូរ៉េខាងជើងឡើយ។ រាប់ទសវត្សរ៍មកនោះ អ្វីដែលក្រុងព្យុងយ៉ាងបារម្ភជាងគេ គឺអាយុជីវិតនៃរបបដឹកនាំដែលស្ថិតក្រោមក្រុមគ្រួសារត្រកូលគីមប៉ុណ្ណោះ ខណៈដែលសហគមន៍អន្តរជាតិជាពិសេសអាមេរិកចង់ឃើញរបបនេះដួលរលំ។ ដូច្នេះហើយចង់មិនចង់ កូរ៉េខាងជើងប្រឹងពង្រឹងអំណាចយោធា និងផលិតអាវុធនុយក្លេអ៊ែរទុកគ្រាន់កំញើញពិភពលោកផង។ កាលណាបើកូរ៉េខាងជើងអាចរកផ្លូវមួយដែលសមស្របអាចធានាបានថា អាមេរិកឬមហាអំណាចដទៃលែងប៉ះពាល់ឬគំរាមកំហែងសន្តិសុខនៃរបបដឹកនាំខ្លួន និងអធិបតេយ្យរបស់ខ្លួនទៀតហើយនោះ វាគ្មានហេតុផលអ្វីដែលក្រុមគ្រួសារត្រកូល គីម ត្រូវឱបអាវុធនុយក្លេអ៊ែរ តែរស់នៅក្រលំបាករហេមរហាមឡើយ។ ក្នុងស្ថានភាពនេះ គ្រាន់តែយូរ និងឆាប់ប៉ុណ្ណោះ របបដឹកនាំនោះអាចនឹងដួលរលំដូចគ្នា បើគ្មានការផ្លាស់ប្តូរយុទ្ធសាស្ត្រទេ។ ចំពោះផ្លូវដើរថ្មី កូរ៉េខាងជើងរៀនសូត្រច្រើនពីចិន និងជាប់ចិត្តប្រតិព័ទ្ធរបបដឹកនាំដូចចិនដែរ។ ភាពជោគជ័យរបស់ចិនក្នុងការបើកចំហសេដ្ឋកិច្ច និងរក្សាទុករបបដឹកនាំសង្គមនិយមដឹកនាំតាមបក្សតែមួយជាទឡ្ហីករណ៍ដ៏សំខាន់ដែលធ្វើឲ្យកូរ៉េខាងជើងរសាយចិត្ត និង កាន់តែមានសុទិដ្ឋនិយមចំពោះផ្លូវដែលខ្លួនត្រូវដើរពេលអស់អាវុធនុយក្លេអ៊ែរ។ កូរ៉េខាងជើងអាចដកស្រង់បទពិសោធន៍ពីចិនសម្រាប់ខ្លួនផងទៅថ្ងៃអនាគត។ ដូចឃើញស្រាប់ ចិនក្លាយជាមហាអំណាចសេដ្ឋកិច្ច និងយោធាពិភពលោក ហើយបក្សកុម្មុយនីស្តចិននោះបានក្លាយជាតួអង្គស្នូលនៃការរីកចម្រើនរបស់មហាអំណាចមួយនេះដែរ។ ចំណែកលោក ស៊ី ជិនភីង ដែលបច្ចុប្បន្នជាអគ្គលេខាធិការបក្ស ឯណោះវិញ ក៏ត្រៀមបន្តកាន់អំណាចយូរបំផុតតាមដែលអាចធ្វើបានដោយការកែរដ្ឋធម្មនុញ្ញដកការកំណត់អាណត្តិប្រធានាធិបតីផងដែរ។ ហេតុផលមួយចុងក្រោយ គឺ កូរ៉េខាងជើងមានខ្នងបង្អែកផ្នែកសន្តិសុខថ្មី ហើយខ្នងបង្អែកថ្មីនោះអាចជា លោក វ្ល៉ាឌីមៀ ពូទីន។ មូលហេតុដែលខ្ញុំអះអាងបែបនេះគឺដោយសារ៖ ជាច្រើនឆ្នាំមកហើយ រុស្ស៊ីធ្លាប់ស្នើគម្រោងសាងសង់បំពង់បង្ហូរឧស្ម័នឆ្លងកាត់តាមទឹកដីកូរ៉េខាងជើង ដើម្បីផ្គត់ផ្គង់ទៅឲ្យកូរ៉េខាងត្បូង ហើយភាគីទាំងពីររុស្ស៊ី និងកូរ៉េខាងត្បូងបានឯកភាពគម្រោងជំហានដំបូងក្នុងការផ្គត់ផ្គង់ឧស្ម័ននេះកាលពីឆ្នាំ ២០០៨។ នៅឆ្នាំ ២០១១ រុស្ស៊ីចាប់ផ្តើមចរចាជាមួយកូរ៉េខាងជើងពាក់ព័ន្ធការសងសង់បំពង់ឧស្ម័ននេះផង ដោយបំពង់ឧស្ម័នសរុបមានរហូតដល់ ១១០០ គីឡូម៉ែត្រ ក្នុងនោះយ៉ាងហោចណាស់ ៧០០ គីឡូម៉ែត្រត្រូវឆ្លងកាត់កូរ៉េខាងជើងផង។ យ៉ាងណាមិញ គម្រោងរបស់ក្រុមហ៊ុន Gazprom នេះហាក់ដូចជាមិនដំណើរការទៅមុខសោះ ដោយសារកូរ៉េខាងជើងរងទណ្ឌកម្មច្រើនសន្ធឹកពីសហគមន៍អន្តរជាតិ ហើយអាមេរិកក៏ជំទាស់គម្រោងនេះខ្លាំងផង។ ក្នុងករណីនេះ បើសិនជាមានការចរចារវាងអាមេរិក និងកូរ៉េខាងជើងដែលនាំឲ្យមានការលើកទណ្ឌកម្មមែន គម្រោងនេះនឹងចាប់ផ្តើមឡើងវិញបានជាធម្មតា ហើយកូរ៉េខាងជើងក្លាយជាផ្លូវយុទ្ធសាស្ត្រសម្រាប់ប្រយោជន៍សេដ្ឋកិច្ចរុស្ស៊ី។ ចាប់ពីពេលនោះ រាល់ការគំរាមកំហែងទាំងអម្បាលម៉ានលើកូរ៉េខាងជើងមិនអាចសង្ឃឹមថា នឹងអាចកើតមានឡើងឡើយព្រោះរុស្ស៊ីក្លាយជាខ្នងបង្អែកសន្តិសុខថ្មីសម្រាប់របបដឹកនាំកូរ៉េខាងជើងនេះ។ យ៉ាងណាក៏ដោយចុះ នេះគ្រាន់តែជាហេតុផលខ្លះដែលគាំទ្រអំណះអំណាងថា កូរ៉េខាងជើងចង់ចរចាមែន និងមិនមែនជាល្បិចឡើយ។ ប៉ុន្តែផ្លែផ្កានៃការចរចាគ្នាមានកម្រិតណានោះ វាអាស្រ័យលើភាគីពាក់ព័ន្ធក្នុងជម្លោះនេះប៉ុណ្ណោះ។ មកដល់ត្រឹមនេះ គេច្បាស់ជាមើលឃើញថា ភាគីដែលស្ទាក់ស្ទើរជាងគេ និងមិនសូវចង់ឲ្យការប្រឈមមុខគ្នានៅឧបទ្វីបកូរ៉េដល់ទីបញ្ចប់នោះ គឺសហរដ្ឋអាមេរិក។ នេះក៏ព្រោះថា កាលណាបើកូរ៉េទាំងពីរត្រូវរ៉ូវគ្នា ទោះជាមិនដល់ករណីបង្រួបបង្រួមគ្នាក៏ដោយ ក៏អាមេរិកអស់លេសរក្សាកងទ័ពជាង ពីរម៉ឺននាក់នៅលើទឹកដីកូរ៉េខាងត្បូងដែលជាយុទ្ធសាស្ត្រពង្រឹងសាច់ដុំយោធារបស់ខ្លួននៅអាស៊ីបូព៌ាដែរ។ ដោយឡែក កាលណាបើអស់វត្តមានយោធាអាមេរិកនៅកូរ៉េខាងត្បូងមែន អ្នកដែលសប្បាយចិត្តជាងគេ គឺចិន និងរុស្ស៊ី ដែលជាមិត្តជិតខាងកូរ៉េទាំងពីរឯណោះ។ គ្រាន់តែលឺថា គីម ជុងអ៊ុន ត្រៀមជួបជាមួយមេដឹកនាំកូរ៉េខាងត្បូង និងចង់ចរចាលើការរំសាយអាវុធនុយក្លេអ៊ែរ ក្រុងប៉េកាំងចេញមុខមុនគេដើម្បីសាទរ និងទទូចឲ្យកូរ៉េខាងជើង និងខាងត្បូងឆក់ឱកាសនេះដើម្បីស្វែងរកដំណោះស្រាយពេញលេញមួយផង៕ ចង់បញ្ចេញគំនិតលោកអ្នកលើបញ្ហាអន្តរជាតិមែនទេ? អាចផ្ញើអត្ថបទរបស់លោកអ្នកមកសារព័ត៌មានថ្មីៗបាន	មតិអ្នកអាន ៖ ណុប វឌ្ឍនា ជានិស្សិតបញ្ចប់ការសិក្សាជំនាញទំនាក់ទំនងអន្តរជាតិ។
សម្តេច ហ៊ុន សែន នាយករដ្ឋមន្ត្រីកម្ពុជា បានផ្ញើលិខិតសាទរក្នុងឱកាសទិវាប្រជាជនពិភពលោកលើកទី៣០ ថ្ងៃទី១១ ខែកក្កដា ឆ្នាំ២០១៩នេះ ដែលប្រារព្ធឡើងក្រោមប្រធានបទ«ខួប២៥ឆ្នាំ នៃសន្និសីទអន្តរជាតិ ស្តីពីប្រជាជន និងការអភិវឌ្ឍ»។ ប្រមុខរដ្ឋាភិបាល ចាត់ទុកប្រធានបទនេះថា បានឆ្លុះបញ្ចាំងពីសមិទ្ធផលសំខាន់ៗ ដែលប្រជាជាតិនីមួយៗសម្រេចបានក្នុងរយៈពេល២៥ឆ្នាំ នៃការអនុវត្តន៍ផែនការសកម្មភាព នៃសន្និសីទអន្តរជាតិស្តីពីប្រជាជន និងការអភិវឌ្ឍន៍ នៅទីក្រុងគែរ ប្រទេសអេហ្ស៊ីប ឆ្នាំ១៩៩៤។ សម្តេច ហ៊ុន សែន បញ្ជាក់ក្នងលិខិតដដែលនោះថា៖«ក្នុងនាមជាប្រទេសហត្ថលេខីមួយ កម្ពុជាបានប្តេជ្ញាយ៉ាងមុតមាំ ក្នុងការអនុវត្តផែនការសកម្មភាពជាតិ នៃសន្និសីទអន្តរជាតិ ស្តីពីប្រជាជន និងការអភិវឌ្ឍ ដោយបានដាក់បញ្ចូលបញ្ហាប្រជាជន និងកត្តាឌីណាមិកប្រជាសាស្ត្រ ទៅក្នុងដំណើរការរៀបចំផែនការអភិវឌ្ឍន៍គោលនយោបាយ និងយុទ្ធសាស្ត្រជាតិសំខាន់ៗ ដើម្បីឆ្លុះបញ្ចាំងពីការផ្តល់សិទ្ធដល់ស្ត្រី និងយុវវ័យកម្ពុជា ឲ្យមានការទទួលខុសត្រូវពេញលេញ លើសុខភាពបន្តពូជ និងផែនការគ្រួសាររបស់ខ្លួន»។ បើតាមប្រមុខរដ្ឋាភិបាល ចាប់តាំងពីការអនុម័តផែនការសកម្មភាពនៃសន្និសីទអន្តរជាតិស្តីពីប្រជាជន និងការអភិវឌ្ឍនៅឆ្នាំ១៩៩៤ រាជរដ្ឋាភិបាលកម្ពុជា សម្រេចបានសមិទ្ធផលធំៗគួរឲ្យកត់សម្គាល់ រួមមាន កំណើនសេដ្ឋកិច្ចជាធម្យមប្រចាំឆ្នាំ ៧.៧% ក្នុងរយៈពេល២ទស្សវត្សរ៍ចុងក្រោយ និងបានធ្វើសមាហរណកម្មខ្លួនចូលក្នុងសហគមន៍អាស៊ាន។ សម្តេច ហ៊ុន សែន បានគូសបញ្ជាក់បន្តថា៖«កំណើនសេដ្ឋកិច្ចដ៏រឹងមាំនេះ បានធ្វើឲ្យកម្ពុជាក្លាយពីប្រទេសដែលមានចំណូលទាប មកជាប្រទេសដែលមានចំណូលមធ្យមកម្រិតទាបនៅឆ្នាំ២០១៥ ហើយកម្ពុជាកំពុងបោះជំហ៊ានទៅរកឋានៈ ប្រទេសដែលចំណូលមធ្យមកម្រិតខ្ពស់ នៅឆ្នាំ២០៣០ និងជាប្រទេសមានចំណូលខ្ពស់ នៅឆ្នាំ២០១៥០»។ ក្រៅពីនេះ មានសមិទ្ធផលជាច្រើនទៀតដែលកម្ពុជាសម្រេចបានដែរនោះ មានភាពល្អប្រសើរនៃសុខភាពបន្តពូជ កំណើនការពន្យារកំណើត, ការកាត់បន្ថយអត្រាមរណភាពមាតា និងទារក,ការកាត់បន្ថយភាពក្រីក្រ, និងកិច្ចការពារងាយរងគ្រោះ និងប្រជាជនវ័យចាស់ជាដើម។ តាមសម្តេច ហ៊ុន សែន ចាប់ពីឆ្នាំ២០០មក អត្រាមរណភាពមាតាបានធ្លាក់ចុះយ៉ាងគំហុក ពី៤៣៧នាក់ ក្នុងចំណោមទារកកើតរស់ ១០ម៉ឺននាក់ ដល់១៧០នាក់ នៅឆ្នាំ២០១៤ ហើយនឹងបន្តធ្លាក់ចុះដល់ ៦៥នាក់ នៅឆ្នាំ២០២០។ ដោយឡែកអត្រាមរណភាពកុមារ ក្រោមអាយុ៥ឆ្នាំ បានថយចុះពី១២៥នាក់ មក៣៥នាក់ ក្នុង ១.០០០កំណើតរស់ ក្នុងរវាងឆ្នាំ២០០០ ដល់ឆ្នាំ២០១៤។ ក្នុងឆ្នាំដូចគ្នានេះ ភាគរយនៃស្ត្រីរៀបការ ដែលមិនបានទួលបាផែនការគ្រួសារបានធ្លាក់ចុះពី ៣២.៦% មកនៅ១២.៥% ខណៈដែលការប្រើប្រាស់មធ្យោបាយ ពន្យារកំណើតបែបទំនើបក៏កើនឡើង។ រីឯកំណើនសេដ្ឋកិច្ច ក៏បានជំរុញកំណើនផលិតផលក្នុងស្រុកសម្រាប់ប្រជាជនម្នាក់ៗ ពី ៧៣៨ដុល្លារ នៅឆ្នាំ២០០៨ ដល់ ១,៥៤៨ដុល្លារ នៅឆ្នាំ២០១៤ ហើយអត្រាភាពក្រីក្រនៅកម្ពុជា បានថយចុះពី ៤៧% នៅឆ្នាំ២០០៧ មកនៅត្រឹម១៣.៥% នៅឆ្នាំ២០១៤។ ការលើកកម្ពស់សមភាពយេនឌ័រ និងការផ្តល់សិទ្ធិអំណាចដល់ស្ត្រី ក៏ត្រូវបានប្រមុខរាជរដ្ឋាភិបាល ចាត់ចូលក្នុងសមិទ្ធផល២៥ឆ្នាំមកនេះរបស់ខ្លួនដែរ។ ប៉ុន្តែទោះបីជាបានសម្រេចសមិទ្ធផលធំៗគួរឲ្យកត់សម្គាល់ក៏ដោយ ក៏សម្តេច ហ៊ុន ថានៅមិនទាន់ឈានដល់កម្រិតដែលរដ្ឋាភិបាលចង់បាននៅឡើយ ជាពិសេសបញ្ហាប្រឈមនៅតែមាន ដូចជាផ្នែកគុណភាពសេវាជាដើម។ សម្តេច ហ៊ុន សែន បានអំពាវនាវដល់ស្ថាប័នពាក់ព័ន្ធ គ្រប់ផ្នែក គ្រប់វិស័យ និងគ្រប់ថ្នាក់ ព្រមទាំងប្រជាពលរដ្ឋកម្ពុជា បន្តគាំទ្រ និងចូលរួមដោះស្រាយបញ្ហាប្រជាជន និងការអភិវឌ្ឍ ក្រកបដោយគុណភាព និងប្តេជ្ញាចិត្ត ក្នុងការឈានទៅសម្រេចបានគោលដៅអភិវឌ្ឍប្រកបដោយចីរភាព ឆ្នាំ២០៣០។ ទន្ទឹមនឹងការអំពាវនាវនេះ សម្រេចនាយករដ្ឋមន្ត្រី ក៏មិនភ្លេចអរគុណ ដល់មូលនិធិសហប្រជាជាតិសម្រាប់ប្រជាជន (UNFPA) ដែលបានប្រតិបត្តិការនៅកម្ពុជា និងបានវាយតម្លៃខ្ពស់ចំពោះអង្គការសហប្រជាជាតិ និងដៃគូអភិវឌ្ឍនានា ដែលបានបន្តកិច្ចសហការ និងគាំទ្រដល់ប្រទេស និងប្រជាជនកម្ពុជា ក្នុងរយៈពេលកន្លងមក៕	ថ្ងៃទី១១កក្កដានេះ ជាទិវាប្រជាជនពិភពលោកលើកទី៣០។ កម្ពុជា បានប្រារព្ធទិវានេះ ក្រោមប្រធានបទ«ខួប២៥ឆ្នាំ នៃសន្និសីទអន្តរជាតិ ស្តីពីប្រជាជន និងការអភិវឌ្ឍ»។ សម្តេច ហ៊ុន សែន នាយករដ្ឋមន្ត្រីកម្ពុជា បានផ្ញើលិខិតសាទរក្នុងឱកាសនេះ និងបានគូសបញ្ជាក់ថា រយៈពេល២៥ឆ្នាំមកនេះ កម្ពុជាសម្រេចបានសមិទ្ធផលធំៗគួរឲ្យកត់សម្គាល់យ៉ាងច្រើន។ សមិទ្ធផលទាំងនោះរួមមាន កំណើនការពន្យារកំណើត, មានភាពល្អប្រសើរនៃសុខភាពបន្តពូជ ការកាត់បន្ថយអត្រាមរណភាពមាតា និងទារក,ការកាត់បន្ថយភាពក្រីក្រ, និងកិច្ចការពារងាយរងគ្រោះ និងប្រជាជនវ័យចាស់ជាដើម។ ប៉ុន្តែទោះបីជាយ៉ាងនេះ សម្តេច ហ៊ុន អះអាងថា លទ្ធផលទាំងនេះ នៅមិនទាន់ឈានដល់កម្រិតដែលរដ្ឋាភិបាលចង់បាននៅឡើយ។ នាយករដ្ឋមន្ត្រីបានលើកឧទាហរណ៍មួយ ដែលជាបញ្ហាប្រឈម គឺផ្នែកគុណភាពសេវា ដែលទាមទារឲ្យមានការចូលរួម ពីគ្រប់ភាគីពាក់ព័ន្ធគ្រប់ផ្នែក គ្រប់វិស័យ និងគ្រប់ថ្នាក់ ព្រមទាំងប្រជាពលរដ្ឋកម្ពុជា។
"It was a good year as far as the member states paying their dues," Farhan Haq, deputy chief spokesman for Guterres, told Xinhua, adding that what was paid amounted to 97 percent of the budget and there was still another month grace period for the 41 member states with dues outstanding to pay up and still be recorded as on time. "We expect them to come through with their amounts," he added. "Last year, 152 out of 193 states paid in full by Dec. 31, 2018," he told reporters at a regular briefing. The amount paid by member states was being applied to the 2018 portion of the nearly 5.4 billion U.S dollar 2018-2019 UN regular two-year budget. "So, we are pleased at the response we got," the spokesman said. "It's a new year and it's a new Honor Roll," Haq said. "Two members have enrolled to date -- Estonia and Malawi -- and we extend gratitude to those two member states for their full payments to the regular budget" in 2019.	UNITED NATIONS, Jan. 2 (Xinhua) -- Last year was a "good year" for the United Nations, with funds for 97 percent of the budget collected from 152 of the 193 member states, the spokesman for UN Secretary-General Antonio Guterres said on Wednesday.
យោងតាមទិន្នន័យផ្លូវការរបស់ធនាគារពិភពលោក ផលិតផលក្នុងស្រុកសរុប (GDP) របស់ចិនមានតម្លៃជាង ១៤,៧២ ទ្រីលានដុល្លារក្នុងឆ្នាំ២០២០ ដោយស្មើនឹង ១៣,០៤ ភាគរយនៃសេដ្ឋកិច្ចពិភពលោក។ ខាងក្រោមនេះជាខេត្តនិងទីក្រុងកំពូលទាំង១០ដែលមាន GDP ខ្ពស់ជាងគេរបស់ចិនគិតឆ្នាំ២០២០៖ ១.ខេត្តគ័ងតុង ជាទីតំបន់មួយក្នុងចំណោមទីកន្លែងដែលទាក់ទាញអ្នកវិនិយោគច្រើនជាងគេដែលមានព្រំដែនជាប់ហុងកុងនិងម៉ាកាវ។ ខេត្តនេះមានទំហំផលិតផលក្នុងស្រុកសរុបចំនួន១,៧ទ្រីលានដុល្លារ ជាមួយកំណើនសេដ្ឋកិច្ច២,៣ភាគរយ។ ២.ខេត្តជាំងស៊ូ ជាប់ចំណាត់ថ្នាក់ទី២ បន្ទាប់ពីខេត្តគ័ងតុងភាគខាងត្បូងរបស់ចិន ដោយមាន GDP ១,៥៩ ទ្រីលានដុល្លារ និងកើន៣,៧ភាគរយ។ ខេត្តនេះ នាំចេញឧបករណ៍អេឡិចត្រូនិក សារធាតុគីមី និងវាយនភ័ណ្ឌ។ ជាំងស៊ូ បានក្លាយជាកន្លែងដែលទទួលអ្នកវិនិយោគិនច្រើនជាងគេបំផុតចាប់តាំងពីឆ្នាំ២០០៦។ ៣.ខេត្តសានតុង ជាខេត្តដែលពឹងផ្អែកជាងគេលើវិស័យកសិកម្មដែលរួមមានបន្លែ ផ្លែឈើ និងសាច់សត្វជាដើម។ ខេត្តនេះ ក៏ជាកន្លែងផលិតនិងផ្គត់ផ្គង់ ប្រេង ធ្យូងថ្ម និងលោហៈ។ GDP របស់សានតុងមានតម្លៃ១,១ទ្រីលានដុល្លារ និងមានកំណើន៣,៦ភាគរយ។ ៤.ខេត្តជឺជាំង ជាតំបន់សម្បូរទៅដោយរោងចក្រឧស្សាហកម្មជាច្រើន និងស្ថិតក្នុងចំណោមខេត្តនាំមុខគេខាងផលិតផលកសិកម្ម ដោយមាន GDP មានកំណើន៣,៦ភាគរយ និងមានតម្លៃ១ទ្រីលានដុល្លារ។ខេត្តនេះ សិ្ថតក្នុងចំណោមខេត្តដែលមានការអភិវឌ្ឍសេដ្ឋកិច្ចធំបំផុតនិងមានទីតាំងនៅឆ្នេរសមុទ្រភាគខាងកើតរបស់ប្រទេស។ ៥.ខេត្តហឺណាន មានអត្រាកំណើនសេដ្ឋកិច្ច១,៣ភាគរយនិងមានតម្លៃ GDP ៨៦៤ ពាន់លានដុល្លារ។ខេត្តនេះ ជាតំបន់សម្បូរទៅដោយកន្លែងបុរាណជាច្រើន ព្រមទាំងមានប្រជាជនច្រើនបំផុតរហូតដល់ជិត១០០លាននាក់។ ៦.ខេត្តស៊ីឈ័ន មានសេដ្ឋកិច្ចធំជាងគេនៅភាគខាងលិចរបស់ចិន។ ខេត្តនេះ កំពុងពង្រឹងសក្តានុពលលើវិស័យឧស្សាហកម្មចំនួន៥រួមមាន ព័ត៌មានអេឡិចត្រូនិក រោងចក្រផលិតឧបករណ៍ប្រើប្រាស់ រោងចក្រម្ហូបអាហារនិងភេសជ្ជៈ សម្ភារទំនើបនិងថាមពល និងសារធាតុគីមី។ GDP របស់ខេត្តនេះមានចំនួន៧៦២ពាន់លានដុល្លារនិងមានកំណើន៣,៨ភាគរយ។ ៧.ខេត្តហ្វូជាន ជាខេត្តជាប់មាត់សមុទ្រមួយនៅភាគអាគ្នេយ៍នៃប្រទេសដោយមានការអភិវឌ្ឍយ៉ាងជឿនលឿនក្នុងរយៈពេល៥ឆ្នាំចុងក្រោយនេះ។ GDP របស់ខេត្តនេះមានចំនួន៦៩០ពាន់លានដុល្លារនិងមានកំណើន៣,៣ភាគរយ។ ៨.ខេត្តហឺប៉ី ជាខេត្តស្ថិតនៅភាគខាងជើង និងក្បែររដ្ឋធានីប៉េកាំង។ សេដ្ឋកិច្ចរបស់ខេត្តនេះគឺពឹងផ្អែកទៅលើវិស័យកសិកម្ម និងផលិតកម្ម ដោយឈានមុខគេខាងផលិតដែក។ផលិតផលក្នុងស្រុកសរុបមានតម្លៃ ៦៨២ពាន់លានដុល្លារហើយកំណើនសេដ្ឋកិច្ចមាន៥ភាគរយ។ ៩.ខេត្តហឺណាន ជាខេត្តស្ថិតនៅភាគកណ្តាលនៃប្រទេសចិន។ វិស័យសេដ្ឋកិច្ចក្នុងខេត្តនេះ មានការអភិវឌ្ឍយ៉ាងឆាប់រហ័សនា២សតវត្សរ៍ចុងក្រោយនេះ ដោយអត្រាសេដ្ឋកិច្ចកើនលឿនជាង១០ភាគរយនៃមធ្យមភាគថ្នាក់ជាតិ។ GDP របស់ខេត្តនេះ មានចំនួន ៦៥៥ ពាន់លានដុល្លារនិងមានកំណើន៣,៨ភាគរយ។ ១០.សៀងហៃ ជាទីក្រុងដ៏ទំនើប ដែលមានកំពង់ផែធំបំផុតមួយ និងជាមជ្ឈមណ្ឌលឧស្សាហកម្មនិងពាណិជ្ជកម្មរបស់ចិន។ ក្រុងដែលស្ថិតក្រោមការគ្រប់គ្រងផ្ទាល់របស់រដ្ឋាភិបាលមជ្ឈិមមួយនេះ មានប្រជាជនសរុបចំនួន២៦,៣២លាននាក់ ហើយ GDP មានចំនួន ៦០៨ ពាន់លានដុល្លារ និងមានកំណើន១,៧ភាគរយ៕	នាប៉ុន្មានឆ្នាំចុងក្រោយនេះ សន្ទុះកំណើនសេដ្ឋកិច្ចរបស់ចិន បានកើនឡើងយ៉ាងឆាប់រហ័ស។មិនត្រឹមតែកត្តាភូមិសាស្រ្តទេដែលទាក់ទាញអ្នកវិនិយោគទេ ប៉ុន្តែកត្តាបច្ចេកវិទ្យាដ៏ទំនើបក្នុងវិស័យឧស្សាហកម្ម រោងចក្រ និងគោលនយោបាយរបស់រដ្ឋាភិបាលផ្តោតលើសេដ្ឋកិច្ច បានជំរុញល្បឿនសេដ្ឋកិច្ចក្នុងប្រទេសមហាអំណាចទី២នេះបន្តរីកចម្រើនខ្លាំងក្លា។ លើសពីនេះ ខេត្តរបស់ចិន ក៏មានសេដ្ឋកិច្ចរីកចម្រើនខ្លាំងដែរ ដោយខ្លះមានទំហំសេដ្ឋកិច្ចលើសប្រទេសមួយចំនួនផង។
២សប្តាហ៍ក្រោយផ្តើមចាក់បញ្ចាំងនៅតាមរោងកុននៅទូទាំងពិភពលោក ភាពយន្តរបស់ចក្រវាល Marvel ដែលដឹកនាំរឿងដោយផលិតករបងប្អូន The Russo Brothers ក្រោមចំណងជើងថា Avengers: Endgame បានផ្តួលរឿង Titanic ក្លាយជាភាពយន្តរកចំណូលច្រើនបំផុតលំដាប់ទី២។ បើតាមអ្នកជំនាញក្នុងវិស័យភាពយន្ត Hollywood ភាពយន្តនេះ ក៏ត្រៀមឈោងចាប់តំណែងកំពូលលេខមួយផងដែរ។ រឿង Titanic ដែលបានចាក់បញ្ចាំងកាលពីឆ្នាំ១៩៩៧នោះ រកចំណូលបាន២,១៨ពាន់លានដុល្លារពីការលក់សំបុត្រនៅទូទាំងពិភពលោក។ ហើយវាបានគ្រងតំណែងនេះអស់ជាច្រើនឆ្នាំមកហើយ បន្ទាប់ពី Avatar។ ប៉ុន្តែទើបតែមកដល់ដើមសប្តាហ៍នេះ រឿង Avengers: Endgame បានរកចំណូលលើសរឿង Titanic ជាមួយចំណូល២,២៧ពាន់លានដុល្លារ (គិតត្រឹមថ្ងៃ៩ ខែឧសភា)។ រូបថត លោក James Cameron នៅពេលដឹកនាំរឿង Avatar (ប្រភពរូប៖ Pramount Picture) ទោះបីជាបែបនេះក្តី ភាពយន្តដែលរកចំណូលខ្ពស់ជាងគេបំផុតនោះគឺនៅតែភាពយន្ត Avatar ។ ភាពយន្តបែបប្រឌិតបែបវិទ្យាសាស្ត្រនេះ បានចាក់បញ្ចាំងកាលពីឆ្នាំ ២០០៩ ដោយរកចំណូលបាន ២,៧៨ពាន់លានដុល្លារនៅទូទាំងពិភពលោក។ ទាំងរឿង Titanic និង Avatar សុទ្ធតែជាស្នាដៃដឹកនាំរបស់លោក James Cameron ។ លើបណ្តាញសង្គម Twitter កាលពីថ្ងៃទី៩ ខែឧសភា លោក Cameron សរសេរបែបនេះថា៖« ផ្ទាំងទឹកកកក្រោមសមុទ្រ (Iceberg) មួយដុំបានពន្លិចនាវា Titanic ។ តែឥឡូវនេះ ភាពយន្ត Avengers បានពន្លិចភាពយន្ត Titanic ខ្ញុំ»។ បន្ថែមពីសំណេរបែបនេះ អ្នកដឹកនាំរឿងដ៏ល្បីល្បាញរូបនេះ ក៏បានបង្ហោះរូបភាពដ៏មានអត្ថន័យមួយ ដែលបង្ហាញពី រូបតំណាងក្រុម Avengers បុកនាវា Titanic ផងដែរ។ pic.twitter.com/zfICH1XDCJ James Cameron (@JimCameron) May 9, 2019 អត្ថបទទាក់ទង Avengers: Endgame អាចផ្តួល «Avatar» ជាមួយចំណូលជាង៣ពាន់លានដុល្លារ សូមបញ្ជាក់ថា បច្ចុប្បន្ននេះ គេនៅរង់ចាំមើលថា តើវគ្គ Endgame របស់ផលិតកម្ម Marvel អាចដណ្តើមតំណែងពី Avatar និងឡើងគ្រងជាភាពយន្តដែលរកចំណូលច្រើនបំផុតបានឬយ៉ាងណានោះ? កាលពីថ្មីៗនេះ អ្នកជំនាញក្នុងវិស័យភាពយន្តរំពឹងថា ភាពយន្តដែលដកស្រង់ចេញពីសៀវភៅរូបត្លុកប្រភេទវីរបុរសនេះ នឹងអាចរកចំណូលដល់ ៣ពាន់លានដុល្លារ ដោយការលក់សំបុត្រនៅទូទាំងសកលលោក៕	លោក James Cameron ដែលជាអ្នកដឹកនាំរឿង Avatar និង Titanic បានចេញសារអបអរសាទរចំពោះភាពជោគជ័យរបស់ភាពយន្ត Avengers: Endgame របស់ផលិតកម្ម Marvel Studio ។ ការសរសើរបែបនេះ បានធ្វើឡើងប៉ុន្មានថ្ងៃប៉ុណ្ណោះ ក្រោយពីរឿង Endgame បានដណ្តើមតំណែងរឿង Titanic របស់លោក និងក្លាយជារឿងរកចំណូលច្រើនបំផុតលំដាប់ទី២។
ទី១) ពាក្យ «គុម្ព» ជានាម មានន័យថា ពួក, ប្រជុំ, បន...។ ឧទាហរណ៍៖ ពួក, ប្រជុំដើមឈើ ឬ ដំណាំផ្សេងៗ (គុម្ពឈើ, ចេក ១គុម្ព..) ។ ទី២) ពាក្យ «គុំ» ជាកិរិយាសព្ទមានន័យថា ប៉ងដោយអាក្រក់, ប៉ុងធ្វើការបៀតបៀនគេ, ចងចិត្តព្យាបាទគេ, ចងគំនុំ។ ឧទាហរណ៍៖ គុំវាយ, គុំបម្រុងនឹងសងសឹកវិញ, គុំកួន គឺគុំយ៉ាងខ្ជាប់ខ្ជួនមិនបណ្តាលឲ្យភ្លេច។ ល។ ទី៣) ពាក្យ «គំ» ជាកិរិយាសព្ទមានន័យថា ចាក់ទឹកត្រាំឲ្យរបើកបាយក្តាំងដែលជាប់នៅនឹងបាតឆ្នាំង។ បាយក្តាំងដែលរបើកមកនោះ ហៅថា បាយគំ ឬ បាយគំទឹក ៕	មនុស្សភាគច្រើននៅតែប្រើប្រាស់ពាក្យ «គុម្ព» , «គុំ» , «គំ» នេះ នៅក្នុងការសរសេរភាសាខ្មែរ ខុសអត្ថន័យគ្នាដោយមិនដឹងថា ពាក្យមួយណាប្រើក្នុងន័យណាមួយឡើយ។ នៅក្នុងវចនានុក្រមខ្មែររបស់សម្តេចព្រះសង្ឃរាជ ជួន ណាត បានបញ្ជាក់ពីអត្ថន័យនៃការប្រើពាក្យទាំងបីនេះ ខុសគ្នាយ៉ាងដូច្នេះថា៖
កីឡាករ ឆាន ឆៃហ្វុង មកពីក្លិប Empire Cycling Team បានមកដល់ទីគោលដៅផ្តាច់ព្រ័ត្រមុនគូប្រកួតរបស់ខ្លួនបួននាក់ផ្សេងទៀតបន្ទាប់ពីឆ្លងកាត់ការប្រកួតដែលមានប្រាំមួយជុំប្របតាមជើងភ្នំគូលែន សរុបចម្ងាយ ២៤គីឡូម៉ែត្រ ក្នុងវិញ្ញាសាកង់ភ្នំ នៅខេត្តសៀមរាប។ លេខ២ បានទៅមិត្តរួមក្រុមកីឡាករ ឃឹម ម៉េងឡុង លេខ៣ កីឡាករ ក្រូច វ៉ា លេខ៤ កីឡាករ ទៀង លីហេង និងលេខ៥ តាំង គីមរ័ត្ន (ក្រុមកង់កំពត)។ ក្រោយទទួលបានជ័យលាភីលេខ១ កីឡាករ ឆាន ឆៃហ្វុង មើលឃើញពីកម្រិតសមត្ថភាពខ្លួនកាន់តែរីកចម្រើន។ យ៉ាងណា ម្ចាស់មេដាយមាសកីឡាកង់ភ្នំរូបនេះ ទទួលបានជ័យជម្នះ ដោយប្រកួតប្រកៀកប្រកិតគ្នា មិនដាច់ឆ្ងាយនោះទេ។ លោក ឆាន ឆៃហ្វុង និយាយថា៖«ក្រោយចប់ការប្រកួតនេះ ខ្ញុំមើលឃើញថាសមត្ថភាពពួកគាត់ និងខ្ញុំមិនខុសគ្នាឆ្ងាយនោះទេ គឺយើងនៅប្រដំត្រសងគ្នា»។ យ៉ាងណា ឆៃហ្វុង បានបន្តទៀតថា ខ្លួនជោគជ័យក៏មិនមែនបានដោយឯកឯងនោះដែរ គឺបានមកពីការផ្តល់ដំបូន្មានពីគ្រូបង្វឹក និងមិត្តរួមក្រុមរបស់ខ្លួន។ កីឡាករ ឆាន ឆៃហ្វុង៖«ការទទួលបានជោគជ័យនេះមិនមែនតែខ្ញុំម្នាក់ដែលអាចទទួលបាននោះទេ ចូលរួមដោយគ្រូ និងក្រុមរបស់ខ្ញុំដែលជួយឱ្យខ្ញុំទទួលបានលទ្ធផលល្អបែបនេះ។ ទាំងការហ្វឹកហាត់ជាប្រចាំ ការហូបចុកត្រឹមត្រូវ ការគេងបានគ្រប់គ្រាន់ ជាអ្វីដែលនាំឱ្យខ្ញុំទទួលបានជោគជ័យ»៕ លោក ប៉ាន សូរស័ក្តិ ប្រធានសហព័ន្ធខ្មែរកីឡាទោចក្រយាន ប្រគល់ពានរង្វាន់ ជូនកីឡាករ ឆាន ឆៃហ្វុង(កណ្តាល)។	លោក ឆាន ឆៃហ្វុង កីឡាករទោចក្រយានជម្រើសជាតិកម្ពុជា និងជាម្ចាស់មេដាយមាសវិញ្ញាសាកង់ភ្នំ ចម្ងាយ២៤គីឡូម៉ែត្រ ក្នុងការប្រកួតកីឡាទោចក្រយានជ្រើសរើសជើងឯកថ្នាក់ជាតិ ឆ្នាំ២០២២ លើកទឹកចិត្តដល់កីឡាករដែលមិនទទួលបានជោគជ័យ បន្តប្រឹងប្រែងហ្វឹកហាត់ និងស្តាប់ដំបូន្មានគ្រូបង្វឹក មិត្តរួមក្រុម ដើម្បីសម្រេចលទ្ធផលល្អ។
ក្រសួងការងារ និងបណ្ដុះបណ្ដាលវិជ្ជាជីវៈ បានចេញប្រកាសស្ដីពី កាលបរិច្ឆេទនៃការចាប់ផ្ដើមបង់វិភាគទាននៃរបបសន្តិសុខសង្គមផ្នែកប្រាក់សោធនតាមរបបភាគទានជាកាតព្វកិច្ច និងរបបភាគទានដោយស្ម័គ្រចិត្ត។ ការបង់វិភាគទាន ដោយកាតព្វកិច្ច និងស្ម័គ្រចិត្ត នៃប្រាក់សោធននេះ នឹងអនុវត្តនៅថ្ងៃទី១តុលា ឆ្នាំ២០២២តទៅ។ ជុំវិញការបង់វិភាគទាននេះ លោក ស៊ុ សោភ័ណ រដ្ឋលេខាធិការក្រសួងការងារបានប្រាប់សារព័ត៌មានថ្មីៗ ការបង់វិភាគទាននៃប្រាក់សោធននេះ ត្រូវបង់៤ភាគរយនៃចំនួនប្រាក់ខែ តាមបុគ្គលិកនីមួយៗ។ លោកពន្យល់ថា៖ «៤ភាគរយដែលត្រូវបង់ គឺនិយោគជកជាអ្នកមានតាព្វកិច្ចរៀបចំបង់ ដោយ២ភាគរយនិយោជកចេញ ហើយ២ភាគរយទៀតកាត់ចេញពីប្រាក់ខែនៃបុគ្គលិក។ ប្រាក់នេះ គឺត្រូវបង់ទៅខាង បេឡាជាតិសន្តិសុខសង្គ (ប.ស.ស)»។ ជាមួយគ្នាដែរ លោក សោភ័ណ បានឲ្យដឹងថា បុគ្គលិកក្នុងវិស័ឯកជនដែលស្ថិតច្បាប់ការងារទាំងអស់ អាចទទួលបានប្រាក់សោធននៅអាយុ៦០ឆ្នាំ។ ប៉ុន្តែ បើបុគ្គលិកណាមានប្រធានសក្តិដូចជាគ្រោះថ្នាក់ចរាចរណ៍ពុំបានបំពេញការងារបន្តទៀតបាន អាចស្នើសុំចូលនិវត្តន៍នេះបាន៕ អត្ថបទទាក់ទង រដ្ឋចាប់ផ្ដើមអនុវត្តប្រាក់សោធននិវត្តន៍ ដល់វិស័យឯកជន	ភ្នំពេញ៖ ក្រសួងការងារ ប្រការឲ្យវិស័យឯកជនបង់វិភាគទានប្រាក់សោធនដោយស្ម័គ្រចិត្ត ចាប់ពីថ្ងៃទី១តុលា។ ការសម្រេចអនុវត្តឲ្យបង់វិភាគទាននេះ ធ្វើឡើងក្រោយ ប្រកាសឲ្យបុគ្គលិក ក្នុងវិស័យឯកជន និងតាមគ្រឹះស្ថានទាំងអស់អាចទទួលបានប្រាក់ចូលនិវត្តន៍។
ខេត្តក្រចេះ មាន៦ក្រុង ស្រុក ដែលសរុបរួមមាន១០៨អាសនៈ (ស្រី១៦នាក់)។ គណបក្សប្រជាជនកម្ពុជា ឈ្នះដល់ទៅ១០៣អាសនៈ ខណៈគណបក្សខ្មែររួបរួមជាតិ ទទួលបាន៣អាសនៈ (២នៅស្រុកចិត្របុរី ១នៅស្រុកឆ្លូង) ហើយហ្វ៊ុនស៊ិនប៉ិច ទទួលបាន១នៅស្រុកសំបូរ។ បញ្ជីរាយនាមបេក្ខជនជាប់ឆ្នោតក្រុមប្រឹក្សាខេត្ត ក្រុង ស្រុកនៅខេត្តក្រចេះ៖ https://www.necelect.org.kh	លោក ពេជ្រ ប៊ុនធិន រដ្ឋមន្ត្រីក្រសួងមុខងារសាធារណៈ បានធ្វើជាអធិបតីភាពក្នុងពិធីប្រកាសចូលកាន់មុខតំណែងក្រុមប្រឹក្សា ខេត្តក្រចេះ អាណត្តិទី៣ កាលពីថ្ងៃទី១៧ ខែមិថុនា។ លោក ហឿ ស៊ីយ៉ែម ពីគណបក្សប្រជាជនកម្ពុជា និងជាអតីតអភិបាលរងខេត្ត ឡើងកាន់តំណែងជាប្រធានសម្រាប់អណត្តិ ដោយមានសមាជិក២០នាក់ (ស្រី៣នាក់) ក្នុងនោះ លោក ឌុក រី ជាសមាជិកតែម្នាក់គត់ដែលជាប់ឆ្នោតពីកូតាគណបក្សខ្មែររួបរួមជាតិ។
វចនានុក្រមខ្មែររបស់ព្រះសង្ឃរាជ ជួន ណាត បានពន្យល់ពាក្យ «ចោងហោង» ក្នុងន័យថា ព្រហើន ដែលច្រឡោតខាម ច្រឡើសបើស កោងកាច ឈ្លានពាន ឥតមានសេចក្តីគោរព។ មនុស្សចោងហោង មនុស្សព្រហើន។ល។ ចំណែកពាក្យ «ច្រហោង» សំដៅដោយការអង្គុយដាក់បាតជើងទាំងពីរជាប់នឹងផ្ទៃបញ្ឈរជង្គង់ គូទផុតពីផ្ទៃ។ អង្គុយច្រហោង៕	អំពីពាក្យ «ចោងហោង និងច្រហោង» មិនមានន័យដូចគ្នាទេ សូម្បីការប្រើប្រាស់ក៏មិនផ្សេងគ្នាដែរ។ ក្នុងភាសានិយាយស្មេរភាគច្រើននៅប្រើពាក្យទាំងពីរនេះដោយបូកឡូកគ្នានៅឡើយទេ។
ការវាយប្រហាររវាងអាមេនី និងអាស៊ែបៃហ្សង់ឈានចូលដល់ខែទី២ហើយ។ បើទោះបីជាមានបទឈប់បាញ់ថ្មីដែលជ្រោមជ្រែងដោយអាមេរិកក្តី ភាគីទាំង២បន្តចោទគ្នាទៅវិញទៅមក លើការវាយប្រហារលើជនស៊ីវិលនៅក្នុងតំបន់ជម្លោះនេះ។ លោកស្រី Michelle Bachelet ប្រធាន UNHCR អះអាងថា ការវាយប្រហារដោយមិនរើសអើងក្នុង និងនៅជុំវិញតំបន់ដែលមានប្រជាជនច្រើនកុះករ គឺផ្ទុយទៅនឹងច្បាប់មនុស្សធម៌អន្តរជាតិ។ បើតាមទីភ្នាក់ងារព័ត៌មាន Reuters លោកស្រីទទូចឲ្យភាគីជម្លោះទាំងសងខាងបញ្ចៀសការបាត់បង់ជីវិតជនស៊ីវិល និងហេដ្ឋារចនាសម្ព័ន្ធ។ «ផ្ទុយទៅវិញ ផ្ទះត្រូវបានបំផ្លាញ ផ្លូវត្រូវបានកម្ទេច និងប្រជាជនត្រូវជម្លៀសចេញពីផ្ទះ ឬស្វែងរកជម្រកសុវត្ថិភាព»។ លោកស្រីសង្កត់ធ្ងន់បែបនេះ ហើយបន្តថា ការវាយប្រហារបែបនេះត្រូវតែបញ្ឈប់ ហើយអ្នកដែលប្រព្រឹត្ត ឬបញ្ជាអំពើទាំងនេះ ត្រូវតែទទួលខុសត្រូវ។ ដោយស្រង់យកព័ត៌មានពីភាគីទាំងសងខាង លោកស្រី Bachelet បានអះអាងថា មានប្រជាជនអាស៊ែបៃហ្សង់ចំនួន៤ម៉ឺននាក់បានរត់ភៀសខ្លួនពីតំបន់ជម្លោះ ខណៈជនភាគតិចអាមេនីនៅ Nagorno-Karabakh ចំនួន៩ម៉ឺននាក់ភៀសខ្លួនចូលក្នុងទឹកដីអាមេនី។ បន្ថែមពីនេះ UNHCR បញ្ជាក់ថា មានមនុស្សច្រើនជាង១ពាន់នាក់ស្លាប់ក្នុងការវាយប្រហារគ្នានេះ។ ក្រៅតែពីការស្លាប់ និងភៀសខ្លួនរបស់ជនស៊ីវិល ក្រុមអង្គការសិទ្ធិមនុស្ស បានចោទភាគីទាំងសងខាងថា បានប្រើប្រាស់គ្រាប់បែកចង្កោមក្នុងការផ្លោងទីក្រុង Barda កាលពីថ្ងៃទី២៨ វិច្ឆិកា កន្លងទៅ។ គ្រាប់បែកចង្កោម ជាអាវុធដែលត្រូវបានច្បាប់អន្តរជាតិហាមឃាត់ ហើយចង្កោមតូចៗនៃគ្រាប់បែកដែលធ្លាក់នោះគ្របដណ្តប់លើផ្ទៃដីយ៉ាងធំ។ តបទៅនឹងការលើកឡើងរបស់ UNHCR នេះ នាយករដ្ឋមន្ត្រីអាមេនី Nikol Pashiនyan ក៏បានទាមទារផងដែរឲ្យសហគមន៍អន្តរជាតិ បើកការស៊ើបអង្កេតទៅលើវត្តមានទាហានស៊ីឈ្នួលបរទេសក្នុងតំបន់ជម្លោះ បន្ទាប់ពីខ្លួនចាប់បានទាហានស៊ីរី២នាក់។ ចំណែកក្រសួងការពារជាតិអាមេនី អះអាងថា ថ្មីៗនេះ ការបាញ់កាំភ្លើងធំពីអាស៊ែបៃហ្សង់ បណ្តាលឲ្យជនស៊ីវិលម្នាក់ស្លាប់ និងរបួស២នាក់ផងដែរ។ អាស៊ែបៃហ្សង់ ច្រានចោលការលើកឡើងខាងលើ និងអះអាងថា ទ័ពរបស់ខ្លួនបានកាន់កាប់ទីប្រជុំជនចំនួន៨បន្ថែមទៀតនៅក្នុងតំបន់ជម្លោះ។ អាមេនី និងអាស៊ែបៃហ្សង់បន្តចោទគ្នាទៅវិញទៅមក លើការវាយប្រហារលើជនស៊ីវិលនៅក្នុងតំបន់ជម្លោះ បន្ទាប់ពីប្រទេសទាំង២យល់ព្រមជួបជជែកគ្នានៅទីក្រុងហ្សឺណែវ ប្រទេសស្វីសនៅថ្ងៃទី៦ វិច្ឆិកាខាងមុខ៕ អត្ថបទទាក់ទង រុស្ស៊ី នឹងជួយអាមេនី បើការប្រយុទ្ធនៅ Nagorno-Karabakh រាលដាលចូលទឹកដីអាមេនី	ការផ្លោងកាំភ្លើងធំទៅលើប្រជាជនស៊ីវិលអំឡុងការប្រយុទ្ធគ្នានៅតំបន់ជម្លោះ Nagorno-Karabakh អាចចាត់ទុកថាជាឧក្រិដ្ឋកម្មសង្គ្រាម។ នេះបើតាមឧត្តមស្នងការសិទ្ធិមនុស្សអង្គការសហប្រជាជាតិ (UNHCR)។ ភ្នាក់ងារសិទ្ធិមនុស្សរបស់អង្គការសហប្រជាជាតិនេះ បានទាមទារឲ្យភាគីជម្លោះទាំង២ អាមេនី និងអាស៊ែបៃហ្សង់បញ្ឈប់ជាបន្ទាន់ការវាយប្រហារទៅលើទីប្រជុំជន សាលារៀន និងមន្ទីរពេទ្យ។
អាម៉េរិក ស្ថិតនៅចំណាត់ថ្នាក់ទីពីរបណ្តោះអាសន្នក្នុងចំណោម៨ប្រទេសដែលត្រូវប្រកួតជម្រុះ World Cup ឆ្នាំ២០២២ វគ្គ play-off តំបន់អាម៉េរិកខាងជើង កណ្តាល និងការ៉ាអ៊ីប (CONCACAF)។ នៅតំបន់ CONCACAF សហព័ន្ធកីឡាបាល់ទាត់អន្តរជាតិ (FIFA) ផ្តល់កូតា៣កៅអីកន្លះ ដោយក្នុងនោះ៣កៅអីដែលបញ្ចប់ក្នុងវគ្គជម្រុះពីលេខ១ដល់លេខ៣ បានទៅកាតាស្វ័យប្រវត្តិ ឯលេខ៤ទទួលបានកន្លះកៅអីបន្តទៅលេងជម្រុះអន្តរទ្វីប។ បើទោះស្ថិតនៅចំណាត់ថ្នាក់ទី២ក្តី ប៉ុន្តែអាម៉េរិកមិនប្រហែសឡើយ ដោយពួកគេបានជ្រើសរើសទីតាំងមានប្រៀបដែលមានអាកាសធាតុត្រជាក់ខ្លាំង ដើម្បីទទួលភ្ញៀវក្នុងវគ្គជម្រុះនេះ។ ពីរប្រកួតរបស់អាម៉េរិកដែលត្រូវធ្វើម្ចាស់ផ្ទះ ត្រូវជួបអែលសាល់វ៉ាឌ័រនៅថ្ងៃទី២៧ ខែមករា នៅ Columbus រដ្ឋ Ohio និងបន្ទាប់ស្វាគមន៍ហុងឌូរ៉ាសនៅថ្ងៃទី២ ខែកុម្ភៈ នៅរដ្ឋ Minnesota។ លោក Gregg Berhalter គ្រូបង្វឹកក្រុមជម្រើជាតិអាម៉េរិក មើលឃើញថា ទីតាំងប្រកួតដែលមានបរិយាកាសល្អ និងស៊ាំជាមួយកីឡាករនឹងផ្តល់អត្ថប្រយោជន៍ដ៏ធំសម្រាប់ក្រុមរបស់លោក។ «យើងមានបទពិសោធដ៏អស្ចារ្យនៅក្នុងទីក្រុង Columbus និង Twin Cities ហើយយើងជឿជាក់ថាក្រុមអាម៉េរិកនឹងបញ្ចប់យុទ្ធនាការជម្រុះ World Cup ដោយជោគជ័យ»។ នេះជាការបញ្ជាក់របស់លោក Berhalter។ ឆ្លងកាត់ការប្រកួតជម្រុះ CONCACAF ៨លើកកន្លងមក កាណាដាឈរកំពូលតារាងរកបាន១៦ពិន្ទុ តាមពីក្រោយដោយអាម៉េរិកដែលមាន១៥ពិន្ទុ។ ម៉ិកស៊ិក និងប៉ាណាម៉ានៅលេខ៣ និងលេខ៤ មាន១៤ពិន្ទុស្មើគ្នា ខុសតែសំណល់គ្រាប់បាល់។ កូស្តារីកា ហ្សាម៉ាអ៊ីក អែលសាវ៉ាឌ័រ និងហុងឌូរ៉ាស ស្ថិតនៅចំណាត់ថ្នាក់បន្តបន្ទាប់៕	ក្រុមកីឡាបាល់ទាត់ជម្រើសជាតិអាម៉េរិក បានជ្រើសរើសកីឡដ្ឋានដែលមានទីតាំងនៅតំបន់អាកាសធាតុត្រជាក់ខ្លាំងដើម្បីទប់ទល់ជាមួយក្រុមភ្ញៀវអែលសាល់វ៉ាឌ័រ និងហុងឌូរ៉ាសក្នុងការប្រកួតជម្រុះ FIFA World Cup វគ្គ play-off។
ការជិះទូកកម្សាន្តនៅស្ទឹងសៀមរាប ត្រូវបានរដ្ឋបាលខេត្តសៀមរាប រៀបចំឡើង នៅពេលមានពិធីបុណ្យទានជាតិធំៗប៉ុណ្ណោះ។ ជាក់ស្ដែងដូចជា ពិធីបុណ្យចូលឆ្នាំខ្មែរប្រពៃណីជាតិ, ពិធីបុណ្យទន្លេ ឬភ្ជុំបិណ្ឌ ជាដើម។ តាមការយល់ឃើញរបស់សម្ដេច ហ៊ុន ម៉ាណែត សេវាទេសចរណ៍ជិះទូកកម្សាន្តស្ទឹងសៀមរាប គួរតែក្លាយជាសេវាទេសចរណ៍អចិន្ត្រៃយ៍ ដោយមិនចាំបាច់ទាល់តែដល់រដូវបុណ្យទានឡើយ។ សម្ដេចសង្កត់ធ្ងន់ដូច្នេះ៖«ខ្ញុំឃើញមានទូកពេលមានបុណ្យទានម្ដងៗ តែបើអាចរៀបចំមួយកំណាត់ណជាអចិន្ត្រៃយ៍ទាំងយប់ទាំងថ្ងៃ ហើយរៀបចំកន្លែងលក់តែបណ្ដោយស្ទឹង គឺកាន់តែល្អ»។ នាយករដ្ឋមន្ត្រីបន្ថែម រដ្ឋាភិបាលក៏នឹងជួយដល់អ្នកវិនិយោគផង ដោយកម្ចីការប្រាក់ទាប ដើម្បីឱ្យវិនិយោគលើផលិតផលិតផលទេសចរណ៍ថ្មីនៅសៀមរាប។ «នៅទីនេះ(សៀមរាប)កត្តាមួយដែលទាកទាញនៃវិស័យទេសចរណ៍ គឺការបង្កើតនូវផលិត(ទេសចរណ៍)ថ្មីឱ្យបានច្រើន និងសម្បូរបែប»។ ប្រមុខរដ្ឋាភិបាល បន្ថែម។ ជាមួយគ្នានេះ នាយករដ្ឋមន្ត្រីចាត់ទុកការបែងចែករដូវភ្ញៀវច្រើន និងភ្ញៀវតិច ជារឿងធម្មតា ។ បើតាមរបាយការណ៍ពីនាយករដ្ឋមន្ត្រី នៅរដូវភ្ញៀវច្រើន (High season) ចាប់ពីខែតុលា ដល់ខែ មីនា ខេត្តសៀមរាប មានទេសចរពីជាង ៣០០០នាក់ ដល់ប្រមាណ ៥ ០០០នាក់ក្នុងមួយថ្ងៃ។ ចំណែកខែខ្សត់ភ្ញៀវ (low season) មានប្រមាណ ១ ៣០០នាក់ ទៅប្រមាណ ២ ០០០ពាន់នាក់ ក្នុងមួយថ្ងៃ៕	សៀមរាប៖ នាយករដ្ឋមន្ត្រី ហ៊ុន ម៉ាណែត ជំរុញឱ្យរដ្ឋបាលខេត្តសៀមរាប រៀបចំសេវាទេសចរណ៍ជិះទូក នៅតាមស្ទឹងសៀមរាប ដើម្បីទាក់ទាញទេសចរ និងផលិតផលទេសចរណ៍ថ្មី។ លោកលើកឡើងដូច្នេះ នៅក្នុងព្រឹកថ្ងៃទី១៨កក្កដា ក្នុងពិធីបញ្ចុះបឋមសិលាសាងសង់សារមន្ទីរ សម្ដេចព្រះព្រហ្មរតនមុនី ពិន សែម រាជបូព៌ ក្នុងក្រុងសៀមរាប។
បាតុកម្មនៅនូវែលសេឡង់ បានចាប់ផ្តើមនៅថ្ងៃទី៨ ខែកុម្ភៈ ហើយត្រូវស្គាល់ថាជាក្បួនបាតុកម្មសេរីភាព ដែលយកត្រាប់តាមបាតុកម្មនៅកាណាដា ដែលក្រុមអ្នកបើករថយន្តដឹកទំនិញជំទាស់កាតព្វកិច្ចចាក់វ៉ាក់សាំងបង្ការជំងឺកូវីដ-១៩។ បាតុកម្មនេះ បានប្រែក្លាយជាភាពតានតឹង ខណៈពេលប៉ូលិសប្រមាណ ១០០ នាក់ ត្រូវបានដាក់ពង្រាយនៅរដ្ឋសភា។ នេះបើតាមការចុះផ្សាយរបស់ទីភ្នាក់ងារព័ត៌មាន AFP។ យ៉ាងណាមិញ យានជំនិះជាច្រើនគ្រឿងដែលក្រុមបាតុករ បានយកមកចតនៅកណ្តាលផ្លូវក្នុងទីក្រុងវែលីតោន និងបង្កជាការកកស្ទះខ្លាំងកាលពីថ្ងៃទី៨ ខែកុម្ភៈ បានចាកចេញអស់ហើយ នៅថ្ងៃទី៩ ខែកុម្ភៈនេះ។ ប៉ុន្តែក្រុមបាតុករដែលរឹងទទឹងខ្លាំងរាប់រយនាក់ផ្សេងទៀត បានបោះតង់ក្នុងបរិវេណសភាតែម្តង ដោយបដិសេធមិនព្រមចាកចេញ។ក្នុងបាតុកម្មនេះ មនុស្ស៣នាក់ ត្រូវបានចាប់ខ្លួន ក្រោយពីបានរំលោភបំពានបន្ទាត់ព្រំដែនរបស់ប៉ូលិស។ ប៉ុន្តែមន្រ្តីក្នុងតំបន់ បានអះអាងថា ហេតុការណ៍បាតុកម្មនេះ នៅតែរក្សាបានសន្តិភាព ដោយគ្មានការប្រើអំពើហិង្សា។ «ប៉ូលិស នឹងបន្តគ្រប់គ្រងសកម្មភាពរបស់ក្រុមបាតុករ ដោយទទួលស្គាល់ថា ប្រជាជនមានសិទ្ធិក្នុងការតវ៉ាដោយសន្តិវិធី»។ ប៉ូលិសនូវែលសេឡង់បានបញ្ជាក់បែបនេះ។ កាលពីខែតុលា ឆ្នាំ២០២១ នូវែលសេឡង់ បានដាក់បញ្ជាឱ្យបុគ្គលធ្វើការ ក្នុងវិស័យនានាដូចជា ផ្នែកសុខាភិបាល ច្បាប់ អប់រំ និងការពារជាតិជាដើម ត្រូវតែចាក់វ៉ាក់សាំងបង្ការជំងឺកូវីដ-១៩ បើមិនចង់ត្រូវបញ្ឈប់ពីការងារ។ លើសពីនេះ ប័ណ្ណសម្គាល់ចាក់វ៉ាក់សាំង ក៏ត្រូវបង្ហាញ ដើម្បីចូលក្នុងភោជនីយដ្ឋាន ព្រឹត្តិការណ៍កីឡា និងសកម្មភាពសាសនាដែរ។ គិតត្រឹមថ្ងៃទី៩ ខែកុម្ភៈ នូវែលសេឡង់ មានករណីឆ្លងជំងឺកូវីដ-១៩ សរុបចំនួន ១៨៥០៣ ករណី និងស្លាប់៥៣នាក់។ ចំណែកអត្រានៃអ្នកចាក់វ៉ាក់សាំងបង្ការពេញលេញសរុបមានចំនួន៩៣ភាគរយ៕	ក្រុមបាតុកររាប់រយនាក់ បន្តប្រមូលផ្តុំគ្នានៅខាងក្រៅសភា ក្នុងក្រុងវែលីងតោនរបស់នូវែលសេឡង់ នៅថ្ងៃទី៩ ខែកុម្ភៈ ដើម្បីប្រឆាំងនឹងកាតព្វកិច្ចចាក់វ៉ាក់សាំងបង្ការជំងឺកូវីដ-១៩ និងវិធានការរឹតត្បិតក្នុងប្រទេស។ ក្នុងការតវ៉ានេះ ក្រុមបាតុករមួយចំនួន បានបោះតង់ស្នាក់នៅក្នុងបរិវេណសភាតែម្តង ដោយប្តេជ្ញានឹងស្នាក់នៅតាមតែអាចធ្វើទៅបាន។
លោកឌីម សួនណាត អគ្គនាយកក្រុមហ៊ុន បានបញ្ជាក់ឲ្យដឹងថា RITA Coffee ជាបុត្រសម្ព័នមួយរបស់ក្រុមហ៊ុន អុីណារីតា ដែលមានសេវាកម្មជាច្រើនដូចជា RITA អចលនទ្រព្យ, RITA Sport, RITA ទឹកបរិសុទ្ធ, RITA វិនិយោគ, RITA Education, RITA Product និងសេវាកម្មផ្សេងៗជាច្រើនទៀត ។ ការបើកសម្ពោធ រីតា កាហ្វេ នេះឡើង គឺគោលបំណងផ្តល់ឲ្យអតិថិជនរបស់ខ្លួន នូវរសជាតិកាហ្វេដ៏ឆ្ងាញ់ពិសា របស់ប្រទេសItaly ពិតៗ ដោយសារតែ ម៉ាស៊ីន ឆុងកាហ្វេ និងគ្រាប់កាហ្វេ សុទ្ធតែបាននាំចូលមកពីប្រទេសអុីតាលី។ បន្ថែមពីលើនេះទៀត ក៏ដើម្បីផ្តល់ភាពងាយស្រួល សម្រាប់ការជួបជុំជជែកការងារវិនិយោគផ្សេងៗរបស់ក្រុមហ៊ុន ជាមួយអតិថិជន ព្រោះទីនេះ យើងបានរៀបចំតុបតែងលំអ ជាមួយដើមឈើ ធម្មជាតិ ស្រស់បំព្រង បរិយាកាសល្អបរិសុទ្ធ អារម្មណ៍ស្រស់ថ្លា យើងមានបន្ទប់ប្រជុំ បន្ទប់VIP រង់ចាំទទួលស្វាគមន៍ដោយក្តីសោមនស្សរីករាយ។ ហើយទីនេះ យើងក៏មានការិយាល័យ រង់ចាំទទួលអតិថិជន គម្រោងដីឡូត៍ ផងដែរ ។ អ្វីដែលគួរឲ្យចាប់អារម្មណ៍ នៅក្នុងបរិយាកាសដ៏រីករាយ អ៊ូអរ នៃការបើកសម្ពោធនេះ យើងក៏ឃើញមានតារាល្បីៗជាច្រើន ចូលរួម ថតរូប និងពិសាកាហ្វេ ដ៏ឆ្ងាញ់ពិសាផងដែរ។ តារាទាំងនោះ រួមមាន លោក BIG លោក ម៉ាដូណា លោក សៅ ឧត្តម លោក ឃុន វត្ថា លោក សាហារ៉ា លោក ងួន សុបិន្ត DJ Puy តារា ធុងស្ពេត្រូ និងសិល្បករ សិល្បការិនីជាច្រើនរូបទៀត។ ដើម្បីអបអរសាទរ នៅក្នុងឱកាសកាត់ខ្សែបូសម្ពោធជាផ្លូវការនេះ RITA Coffee ក៏មានការផ្តល់ជូនពិសេស ទិញមួយថែមមួយផងដែរ។ គួរបញ្ជាក់ផងដែរថា នេះការសាខាទី២ហើយ របស់RITA Coffee ដែលបានបើក បន្ទាប់ពីសាខាទី១ ដែលបានដំណើរការ និងមានការគាំទ្រយ៉ាងខ្លាំងនៅខេត្តសៀមរាប ហើយសាខាភ្នំពេញទី២ ឬទី៣ នឹងបង្ហាញវត្តមានជាបន្តបន្ទាប់នៅពេលខាងមុខ។ ចង់ដឹងថាតើកាហ្វេ RITA Coffee របស់ITALY ឆ្ងាញ់កំរិតណា សូមកុំភ្លេចមកភ្លក់រសជាតិ ទាំងអស់គ្នាណា៕ (អត្ថបទពាណិជ្ជកម្ម)	បន្ទាប់ពីមានការ ពេញនិយម និងចូលចិត្ត ជាមួយរសជាតិ កាហ្វេដ៏ឆ្ងាញ់ពិសា របស់ រីតា កាហ្វេ ឥលូវនេះ រីតា កាហ្វេ បានបើកសម្ពោធ ហាងកាហ្វេសាខាថ្មីមួយទៀតហើយ នៅក្នុងរាជធានីភ្នំពេញ ដោយមានការចូលរួមយ៉ាងច្រើនកុះករ របស់ភ្ញៀវកិត្តិយស សិល្បៈករ សិល្បៈការនី និង ក្រោមវត្តមានរបស់ លោកអគ្គនាយក ក្រុមហ៊ុន អុីណារីតា គឺលោក ឌីម សួនណាត និងបណ្តាអ្នកសារព័ត៌មាន ជាច្រើនស្ថាប័ន ។
នេះជាលើកដំបូងដែលក្រុមហ៊ុនខ្មែរ ខនហ្វីរេល (Confirel) យកផលិតផលកសិកម្មមកដាក់លក់ក្នុងពិព័រណ៍ថ្ងៃនៃក្តីស្រឡាញ់ រៀបចំដោយក្រសួងកសិកម្ម រុក្ខាប្រមាញ់ និងនេសាទ។ កញ្ញា សីហា បុគ្គលិករបស់ក្រុមហ៊ុនខ្មែរ ខនហ្វីរេល (Confirel) លើកឡើងថា ផលិតផលក្រុមហ៊ុន ខនហ្វីរេល (Confirel) សុទ្ធតែត្រូវបានត្រួតពិនិត្យគុណភាពដោយស្ថាប័នអន្តរជាតិ ជាពិសេសគិតគូរដល់សុខភាពអតិថិជន។ បើតាមកញ្ញា សីហា ក្នុងពិព័រណ៍នេះ ក្រុមហ៊ុនខ្មែរ ខនហ្វីរេល (Confirel) ទទួលបានការគាំទ្រច្រើនពីសំណាក់អតិថិជនជាច្រើនផងដែរ។ ការចូលរួមរបស់ក្រុមហ៊ុនខ្មែរ ខនហ្វីរេល (Confirel) ក្នុងពិព័រណ៍នេះ ដើម្បីចែករំលែកក្ដីស្រឡាញ់ទៅឱ្យអតិថិជន ជាពិសេសប្រជាពលរដ្ឋខ្មែរ។ សូមអញ្ជើញទស្សនាវីដេអូខាងក្រោមដូចតទៅ៖	ក្រុមហ៊ុនខ្មែរ ខនហ្វីរេល (Confirel) បាននាំយកផលិតផលកសិកម្មជាច្រើន មកតាំងលក់ក្នុងថ្ងៃនៃក្ដីស្រឡាញ់ នៅមុខក្រសួងកសិកម្ម រុក្ខាប្រមាញ់ និងនេសាទ។ ក្រុមហ៊ុនខ្មែរ ខនហ្វីរេល (Confirel) បានកែច្នៃផលិតផលិតផលកសិកម្មជាច្រើនប្រភេទ ក្នុងនោះមាន តែម្រេចកំពត ម្រេចគ្រប់ប្រភេទ ទឹកជ្រលក់ ស្រាទឹកត្នោត ទឹកខ្មេះ ស្ករត្នោត។ល។
ថ្នាក់ដឹកនាំសហព័ន្ធកីឡាចំបាប់ ហែលទឹក និងគុនដាវ យល់ឃើញស្រដៀងៗគ្នាពាក់ព័ន្ធនឹងសេចក្តីព្រាងច្បាប់ស្តីពីការគ្រប់គ្រងវិស័យអប់រំកាយ និងកីឡា ក្នុងការរួមចំណែកជួយអភិវឌ្ឍន៍វិស័យកីឡានៅកម្ពុជា។ ថ្នាក់ដឹកនាំសហព័ន្ធទាំងនេះបានបង្ហាញការគាំទ្រចំពោះសេចក្តីព្រាងច្បាប់នេះ ហើយរំពឹងថា វានឹងជួយឲ្យការគ្រប់គ្រងវិស័យកីឡាកាន់តែមានប្រសិទ្ធិភាព និងតម្លាភាព។ លោក សុខ អាង អគ្គលេខាធិការសហព័ន្ធកីឡាគុនកម្ពុជា ចាត់ទុកសេចក្តីព្រាងច្បាប់ស្តីពីការគ្រប់គ្រងវិស័យអប់រំកាយនិងកីឡានេះ ជារបត់ថ្មីមួយ ដែលបង្ហាញពីការយកចិត្តទុកដាក់របស់រាជរដ្ឋាភិបាលលើវិស័យកីឡាកម្ពុជា។ លោកបាននិយាយដូច្នេះថា៖«ក្នុងនាមសហព័ន្ធខ្ញុំឈរលើគោលការណ៍ពីរ សម្រាប់ទស្សនខ្ញុំផ្ទាល់ ខ្ញុំគិតថា វាជាការចាប់ផ្តើមមួយដ៏ល្អ ព្រោះខ្ញុំនៅក្នុងកីឡា១៤ឆ្នាំ ទើបតែឃើញការផ្លាស់ប្តូរមួយ គឺរាជរដ្ឋាភិបាលចាប់ផ្តើមចេះយកចិត្តទុកដាក់។ ដូច្នេះការបង្កើតច្បាប់នេះ វាបង្ហាញពីការយកចិត្តទុកដាក់របស់រាជរដ្ឋាភិបាល»។ អតីតនិស្សិតច្បាប់រូបនេះ អះអាងថា កន្លងមកកម្ពុជាពុំទាន់មានការបែងចែងតួនាទីរបស់ក្រសួងអប់រំ យុវជន និងកីឡា គណៈកម្មាធិការជាតិអូឡាំពិកកម្ពុជា និងសហព័ន្ធកីឡា ឲ្យបានច្បាស់លាស់នៅឡើយទេ។ ដូច្នេះច្បាប់នេះ នឹងក្លាយជាបន្ទាត់ក្រិតពីតួនាទីរបស់ស្ថាប័នទាំងបី ជាពិសេសធ្វើឲ្យស្ថាប័នទាំងនេះស្គាល់តួនាទីកាន់តែច្បាស់។ «នៅក្នុងច្បាប់មួយនេះ បើសិនជាគាត់បង្កើតច្បាប់មកក្នុងគោលការណ៍មួយគ្រាន់តែគ្រប់គ្រងក្នុងវិស័យកីឡាក្នុងរូបភាពជាច្បាប់មួយ ដែលយើងមើលឃើញថា គាត់ចង់គ្រប់គ្រងតួនាទីឲ្យច្បាស់លាស់រវាងស្ថាប័នទាំងបី គឺល្អជាងមុន ដោយសារបច្ចុប្បន្នយើងមិនទាន់ដឹងថាខាងណាជាអ្នកជួយដល់សហព័ន្ធ ហើយយើងក៏មិនទាន់ដឹងថា តើតួនាទីរបស់ NOCC, របស់ក្រសួងអប់រំ និងសហព័ន្ធ វាយ៉ាងម៉េចដែរ»។ នេះជាការលើកឡើងរបស់លោក សុខ អាង។ សហព័ន្ធកីឡាជាតិមួយចំនួន ចាត់ទុកការបង្កើតច្បាប់នេះហាក់ដាក់បន្ទុកលើពួកគេ ។ ប៉ុន្តែលោក ធិន វិចិត្រ វិញ មិនយល់ឃើញបែបនោះឡើយ។ អគ្គលេខាធិការសហព័ន្ធកីឡាចំបាប់កម្ពុជារូបនេះ យល់ថា ក្រសួងអប់រំតាក់តែងច្បាប់នេះឡើង មិនមែនដើម្បីគាបសង្កត់ ឬដាក់ទណ្ឌកម្មលើសហព័ន្ធឬស្ថាប័នណាមួយនោះទេ ប៉ុន្តែវាជួយសម្រួលដល់ការគ្រប់គ្រងរបស់សហព័ន្ធទៅវិញ។ ក្នុងបទសម្ភាសជាមួយសារព័ត៌មានថ្មី លោក បានលើកឡើងដូច្នេះថា៖«ខ្ញុំគិតថា ជារឿងល្អមួយ ព្រោះយើងរស់នៅប្រទេសណាក៏ដោយ ត្រូវតែមានច្បាប់លម្លាប់ច្បាស់លាស់មួយ។ បើតាមខ្ញុំពិនិត្យ ការតាក់តែច្បាប់ស្តីពីការគ្រប់គ្រងវិស័យអប់រំកាយនិងកីឡា មិនមែនជាការគាបសង្កត់ ឬដាក់ទណ្ឌកម្មនោះទេ តែវាជាការរៀបចំឲ្យការគ្រប់គ្រងកាន់តែមានតម្លាភាព និងមានសិទ្ធិពេញលេញក្នុងការជួយគ្នាទៅវិញទៅមករវាងគណៈកម្មាធិការជាតិអូឡាំពិកកម្ពុជាជាមួយក្រសួងអប់រំ និងសហព័ន្ធទៅវិញទេ»។ ដ្បិតសេចក្តីព្រាងច្បាប់នេះ អាចជាចំណុចចាប់ផ្ដើមមួយល្អ ប៉ុន្តែក៏វានៅមានចំណុចខ្វះខាតដែរ។នេះជាការមើលឃើញរបស់អគ្គលេខាធិការសហព័ន្ធខ្មែរកីឡាហែលទឹក លោក ហែម គីរី ដែលស្នើឱ្យគណៈកម្មសេចក្តីព្រាងច្បាប់ គួរស្វែងរកនីតិវិធីសមស្របណាមួយបន្ថែមទៀត ក្នុងការបំពេញចំណុចខ្វះខាត ដើម្បីបញ្ចៀសផលប៉ះពាល់រវាងអ្នកអនុវត្ត និងអ្នកតាក់តែងច្បាប់។ បើតាមលោក ហែម គីរី សហព័ន្ធកីឡាជាតិ ដែលមានការយល់ដឹងផ្នែកច្បាប់ គួរចូលរួមផ្តល់គំនិត និងលើកពីផលប៉ះពាល់ដល់ការងាររបស់សហព័ន្ធខ្លួន ទៅកាន់គណៈកម្មសេចក្តីព្រាងច្បាប់ ជាជាងរិះគន់ថា សេចក្តីព្រាងច្បាប់នេះឡើងហាក់ដាក់បន្ទុក ឬគំនាប និងប៉ះពាល់ដល់ស្វ័យភាពខ្លួនជាដើម។ លោក ហែម គីរី យល់ថា ក្រសួងតាក់តែងច្បាប់នេះឡើង មិនមែនដើម្បីបន្ទច់បង្អាក់ដំណើរការអភិវឌ្ឍរបស់សហព័ន្ធនោះឡើយ។ «អ្វីដែលយើងគិតថា ជាការប៉ះពាល់សូមសហព័ន្ធកីឡាជាតិទាំងអស់ ក៏ដូចជាអ្នកចេះច្បាប់ជួយផ្តល់គំនិត ដើម្បីឲ្យគាត់មានការកែប្រែ ឬពិភាក្សាបន្ត ជៀសវាងលើកឡើងថា ក្រសួងចង់ក្តោបក្តាប់ ឬប៉ះពាល់ដល់ស្វ័យភាពរបស់សហព័ន្ធ។ រឿងនេះបើយើងគិតលើចំណុចវិជ្ជមានវិញ គឺក្រសួងទទួលយកអ្វី ដែលយើងបានលើកឡើង ហើយយើងគួរតែបញ្ចេញ បានន័យថា អ្វីដែលប៉ះពាល់ដល់ការងាររបស់យើង ឬអ្វីដែលមិនអាចទៅរួមយើងជជែកគ្នា»។ នេះជាការលើកឡើងរបស់លោក ហែម គីរី។ សេចក្តីព្រាងច្បាប់នេះមាន៨ជំពូក ១៥១មាត្រា។ ប៉ុន្តែគេសង្កេតឃើញថា ត្រង់មាត្រា៣ក្នុងជំពូកទី១នៃសេចក្តីព្រាងច្បាប់នេះ ហាក់ផ្ទុយពីធម្មនុញ្ញអូឡាំពិកត្រង់ចំណុចស្វ័យភាពរវាងអង្គការកីឡា និងរដ្ឋអំណាចសាធរណៈ។ មាត្រា៣ស្តីពីវិសាលភាពអនុវត្តរបស់ច្បាប់ថ្មីនេះចែងថា ច្បាប់នេះមានវិសាលភាពគ្រប់គ្រង ចាត់ចែងសកម្មភាពអប់រំកាយនិងកីឡា និងសកម្មភាពហាត់ប្រាណ និងលេងកីឡា ដែលស្ថិតក្រោមការទទួលខុសត្រូវរបស់អង្គការរដ្ឋ អង្គការសង្គមកីឡា អង្គការសង្គមវិជ្ជាជីវៈកីឡា និងស្ថាប័នផ្សេងៗដែលពាក់ព័ន្ធនៅកម្ពុជា។ ត្រង់មាត្រា៨ក្នុងជំពូកទី២ចែងថា អង្គការសង្គមកីឡាសំដៅលើសហព័ន្ធកីឡាជាតិ និងគណៈកម្មាធិការជាតិអូឡាំពិកកម្ពុជា។ ត្រង់ចំណុចនេះហើយ ដែលធ្វើឲ្យមានការលើកឡើងថា ក្រសួងអប់រំយុវជន និងកីឡា តាក់តែងច្បាប់នេះឡើងដើម្បីក្តោបក្តាប់ការងារ និងធ្វើឲ្យប៉ះពាល់ស្វ័យភាពរបស់សហព័ន្ធ និងគណៈកម្មាធិការជាតិអូឡាំពិកកម្ពុជាជាដើម។ ឆ្លើយតបនឹងការរិះគន់នេះ លោក ស សុខា រដ្ឋលេខាធិការក្រសួងអប់រំយុវជននិងកីឡាបានចេញមកអះអាងថា ក្រសួងតាក់តែងច្បាប់នេះឡើង មិនមែនដើម្បីក្តោបក្តាប់ការងារ ឬដាក់សម្ពាធលើស្ថាប័នណាមួយនោះឡើយ។ ផ្ទុយទៅវិញ វាជាយន្តការមួយក្នុងការកំណែទម្រង់វិស័យអប់រំកាយនិងកីឡាឲ្យកាន់តែមានភាពត្រឹមត្រូវ និងងាយស្រួលគ្រប់គ្រងតែប៉ុណ្ណោះ។ ក្រោយច្បាប់នេះត្រូវបានអនុម័តដាក់ឲ្យប្រើប្រាស់ជាផ្លូវការ លោក ជឿជាក់ថា វានឹងក្លាយជាប្រទីបបំភ្លឺផ្លូវក្នុងការដឹកនាំ គ្រប់គ្រង និងអភិវឌ្ឍន៍វិស័យកីឡាកម្ពុជាឲ្យកាន់តែរីកចម្រើន និងទទួលបានជោគជ័យក្នុងការប្រកួតកីឡាស៊ីហ្គេមឆ្នាំ២០២៣។ លោក ស សុខា រដ្ឋលេខាធិការក្រសួងអប់រំយុវជន និងកីឡាពេលចូលរួមបិទសិក្ខាសាលាស្តីពីការប្រមូលធាតុចូលសម្រាប់តាក់តែងច្បាប់ស្តីពីការគ្រប់គ្រងវិស័យអប់រំកាយនិងកីឡា លោកបានបញ្ជាក់យ៉ាងដូច្នេះថា៖«វាជាយន្តការនៃកំណែទម្រង់ស៊ីជម្រៅរបស់ក្រុមការងារគ្រប់វិស័យអប់រំកាយនិងកីឡា ក្រោយច្បាប់នេះត្រូវបានអនុម័តដាក់ឲ្យប្រើប្រាស់ នោះរចនាសម្ព័ន្ធចាត់តាំងមួយចំនួនត្រូវបានបង្កើត ហើយរចនាសម្ព័ន្ធមួយចំនួនទៀតត្រូវបានកែលម្អ ធ្វើឲ្យការគ្រប់គ្រងវិស័យកីឡាកាន់តែមានភាពត្រឹមត្រូវ និងខិតទៅកាន់តែជិតនិយាមនៃស្តង់ដាអន្តរជាតិ»។ លោក ស សុខា ជឿជាក់ថា នៅពេលច្បាប់នេះ ចូលជាធរមានវានឹងធ្វើឲ្យប៉ះពាល់ដល់ផលប្រយោជន៍ និងទម្លាប់មួយចំនួនរបស់មន្ត្រីសហព័ន្ធណាមួយឡើយ ប៉ុន្តែវានឹងពង្រឹងសមត្ថភាពពួកគេឲ្យចេះទទួលខុសត្រូវដោយខ្លួនឯង។ «សហព័ន្ធកីឡាជាតិខ្លះនៅពេលក្រសួងរឹតបណ្តឹងនឹងការងារមួយចំនួន ជាពិសេសពាក់ព័ន្ធនឹងរបាយការណ៍ រត់ទៅរកគណៈកម្មាធិការជាតិអូឡាំពិក ដើម្បីគាត់ជួយ ពេលខ្លះ NOCC រឹតបណ្តឹង រត់មកឲ្យក្រសួងជួយ។ ខ្ញុំគិតថា ច្បាប់នេះបន្តិចទៀតនេះ យើងនឹងបង្ខំឲ្យមានភាពទទួលខុសត្រូវរៀងខ្លួន។ សហព័ន្ធធ្វើអី? ក្រសួងអប់រំធ្វើអី? និងគណៈកម្មាធិការជាតិអូឡាំពិកកម្ពុជាធ្វើអី? បែងចែកឲ្យច្បាស់ ការប្រកួតក្នុងស្រុក បង្កើតធនធាន បង្កើតក្រុមកីឡាករ គឺក្រសួង រីឯការដឹកនាំកីឡាករទៅប្រកួតនៅក្រៅប្រទេស គឺ NOCC»។ នេះជាការលើកឡើងរបស់រដ្ឋលេខាធិការក្រសួងអប់រំ។ លោក ប៊ូ ជុំសេរី អនុរដ្ឋលេខាធិការក្រសួងអប់រំ យុវជន និងកីឡា បានបញ្ជាក់ថា រដ្ឋាភិបាលតាក់តែងច្បាប់នេះឡើង ដើម្បីគ្រប់គ្រងសកម្មភាពអប់រំកាយ និងកីឡា ការហាត់ប្រាណ និងលេងកីឡានៅកម្ពុជា។ ជាពិសេសដើម្បីចូលរួមកំណែទម្រង់ និងអភិវឌ្ឍន៍ធនធានមនុស្ស និងវិស័យកីឡាឲ្យកាន់តែរីកចម្រើន ក៏ដូចជាលើកស្ទួយកិត្យានុភាពកីឡាជាតិនៅលើឆាកអន្តរជាតិ។ ច្បាប់នេះ ក៏នឹងចូលរួមទប់ស្កាត់និងបង្ការ និងដោះស្រាយបញ្ហានានាក្នុងវិស័យកីឡានៅកម្ពុជាផងដែរ៕	សហព័ន្ធកីឡាជាតិចំនួន៣ គាំទ្រចំពោះសេចក្តីព្រាងច្បាប់ស្តីពីការគ្រប់គ្រងវិស័យអប់រំកាយនិងកីឡា ដ្បិតពួកគេយល់ថា វាជាចំណុចចាប់ផ្តើមមួយដ៏ល្អ ដែលបង្ហាញពីការយកចិត្តទុកដាក់របស់រាជរដ្ឋាភិបាលលើវិស័យកីឡាកម្ពុជា។ ច្បាប់នេះមាន៨ជំពូកនិង១៥១មាត្រា ដែលបង្កើតឡើង ដើម្បីជួយដល់ការគ្រប់គ្រងវិស័យកីឡាឲ្យកាន់តែមានប្រសិទ្ធភាព និងតម្លាភាព។ លោក ស សុខា អះអាងថា ច្បាប់នេះបង្កើតឡើងមិនមែនដើម្បីដាក់សម្ពាធ ឬគាបសង្កត់ស្ថាប័នណាមួយនោះឡើយ។
ដូច្នេះគេមិនគួរប្រើទឹកឃ្មុំសម្រាប់ក្មេងដែលមានអាយុតិចជាងមួយឆ្នាំឡើយ។ ទោះបីជាគ្រោះថ្នាក់នេះមិនមែនកើតមានគ្រប់ក្មេងដែលប្រើទឹកឃ្មុំក្តី គ្រូពេទ្យបានព្រមានថាអ្នកម្តាយ យកល្អគួរចៀសវាងការប្រើទឹកឃ្មុំសម្រាប់ក្មេងអាយុក្រោមមួយឆ្នាំដើម្បីចៀសវាងការស្តាយក្រោយ។ គ្រូពេទ្យពន្យល់ថានៅពេលប្រើទឹកឃ្មុំសម្រាប់ក្មេងអាយុក្រោមមួយឆ្នាំវាអាចនាំអោយពុលបានដោយបង្កជាការខ្សោយសាច់ដុំ ទល់លាមកនិងក្មេងមិនបាច់ជាដើមដោយអាចបណ្តាលអោយស្លាប់បាន បើព្យាបាលមិនទាន់ ពេលវេលា៕ ត្រួតពិនិត្យដោយ www.health.com.kh	ទឹកឃ្មុំល្អសម្រាប់សុខភាពមនុស្សទូទៅ។ប៉ុន្តែវាអាចនឹងសម្លាប់ក្មេងអាយុក្រោម១ឆ្នាំបាន។
ប្រធានក្រុម Samrong United កីឡាករ ហួត លាងហាប់ បានលើកឡើងថា នេះជាលើកទី៣ហើយ ដែលក្រុមខ្លួន បានពុះពារមកពីខេត្តឧត្តរមានជ័យ មកប្រកួតនៅមណ្ឌលសៀមរាបនេះ។ ហើយការប្រជែងបានជាម្ចាស់ជើងឯកលើកទី៣នេះ គឺធ្វើឲ្យក្រុមខ្លួនសប្បាយរីករាយខ្លាំងណាស់ ព្រោះនឹងនឹងឡើងទៅលេងនៅរាជធានីភ្នំពេញ ដើម្បីបានឱកាសជួបផ្ទាល់ ជាមួយតារាបាល់ទាត់ពិភពលោក។ កីឡាករ ហួត លាងហាប់ អះអាងទៀតថា អ្វីដែលជាចំណុចខ្លាំង ដែលធ្វើឲ្យក្រុមខ្លួនក្លាយជាម្ចាស់ជើងឯកប្រចាំមណ្ឌលសៀមរាប៣ឆ្នាំជាប់គ្នានេះ គឺដោយសារតែក្រុមរបស់គេ មានកីឡាករនៅក្នុងក្រុមធ្លាប់លេងជាមួយគ្នា ទម្រង់លេងគឺស៊ីសង្វាក់គ្នាល្អ បូករួមទាំងការសាមគ្គីក្នុងក្រុមល្អផង ទើបធ្វើឲ្យក្រុមទទួលបានជោគជ័យ និងក្លាយជាជើងឯកប្រចាំមណ្ឌលសៀមរាប៣ឆ្នាំជាប់ៗគ្នា។ ប្រធានក្រុមរូបនេះ បញ្ជាក់ទៀតថាក្រុមបាល់ទាត់ Samrong United ខេត្តឧត្តរមានជ័យនេះ ធ្លាប់បានទៅលេងវគ្គផ្តាច់ព្រ័ត នៅរាជធានីភ្នំពេញ២លើករួចមកហើយ ហើយលទ្ធផល គឺបិះឡើងដល់វគ្គកណ្តាលផ្តាច់ព្រ័ត្រ ។ ហើយសម្រាប់លើកទី៣នេះ គេតាំងចិត្តដ៏មោះមុតថា និងពង្រឹងការហ្វឹកហាត់ឲ្យខ្លាំងបន្ថែមទៀត ដើម្បីឈានទៅដណ្តើមជើងឯក ទូទាំងប្រទេសឲ្យបាន លើមុខមាត់ខេត្តឧត្តរមានជ័យ។ ជាមួយគ្នានេះ ប្រធានក្រុមរូបនេះ បានថ្លែងអំណរគុណដល់ក្រុមហ៊ុនស្រាបៀរ Tiger (CBL) ដែលបានបង្កើតព្រឹត្តិការណ៍ប្រកួតនេះឡើង បានផ្តល់ឱកាសឲ្យពួកគេបានបង្ហាញសមត្ថភាព ពិសេសបានបង្ហាញនូវក្តីស្រលាញ់ ចំពោះបាល់ទាត់ដែលពួកគេមាន ដើម្បីឈានទៅអភិវឌ្ឍខ្លួន ក្លាយជាកីឡាករអាជីពនៅពេលខាងមុខ។ សម្រាប់មហាព្រឹត្តិការណ៍បាល់ទាត់ដ៏ធំ ប្រចាំប្រទេសកម្ពុជា គឺ Tiger Street Football 2020 រដូលកាលទី៨ មណ្ឌលទី២ ខេត្តសៀមរាប បានដំណើរការប្រកួតផ្លូវការ កាលពីថ្ងៃទី១៧ ដល់ថ្ងៃទី១៩ ខែមករា ឆ្នាំ២០២០ ដោយមានក្រុមចូលរួមប្រកួតប្រជែងចំនួន ១១៩ក្រុម មកពីខេត្តចំនួន៤ រួមមាន សៀមរាបម្ចាស់ផ្ទះ ឧត្តរមានជ័យ ព្រះវិហារ និងកំពង់ធំ។ សូមបញ្ជាក់ថា ព្រឹត្តិការណ៍បាល់ទាត់ Tiger Street Football 2020 រដូវកាលទី៨នេះ មាន៨មណ្ឌល ដែលមានប្រាក់រង្វាន់សរុបចំនួន ៥០,០០០ដុល្លារ ហើយ ការប្រកួតផ្តាច់ព្រ័ត្រ នឹងធ្វើនៅរាជធានីភ្នំពេញ ចាប់ពី ថ្ងៃទី២៩ កុម្ភៈនិងថ្ងែទី១មីនា ឆ្នាំ២០២០។ នៅក្នុងការប្រកួតវគ្គផ្តាច់ព្រ័ត្រនេះ ក៏មានការចូលរួមពី Rio Ferdinand ផងដែរ។ ស្តែងចេញនូវការតាំងចិត្តដ៏មោះមុតរបស់អ្នក ជាមួយស្រាបៀថៃហ្គ័រ។ ពិសាដោយការទទួលខុសត្រូវ៕ (អត្ថបទពាណិជ្ជកម្ម)	សៀមរាប៖ នៅទីបំផុតក្រុមបាល់ទាត់ Samrong United បានក្លាយជាម្ចាស់ជើងឯក Tiger Street Football 2020 ប្រចាំមណ្ឌលសៀមរាប ដែលជាមណ្ឌលទី២ ដោយយកឈ្នះក្រុមបាល់ទាត់គិរីដងរែក ក្នុងលទ្ធផល ៣ទល់០ វគ្គផ្តាច់ព្រ័ត្រ កាលពីថ្ងៃអាទិត្យ ។
កន្លងមក អង្គការសហប្រជាជាតិ ធ្លាប់ព្យាករថា ទ្វីបអាស៊ីនឹងរងគ្រោះខ្លាំងទ្វេដងដោយសារបម្រែបម្រួលអាកាសធាតុរយៈពេល២០ឆ្នាំចុងក្រោយ។ ក្នុងតំបន់អាស៊ីអាគ្នេយ៍ ប្រទេសកម្ពុជា ស្ថិតក្នុងចំណោមប្រទេស ដែលរងផលប៉ះពាល់ខ្លាំងពីបម្រែបម្រួលអាកាសធាតុ និងមានការត្រៀមខ្លួនតិចតួច។ នៅរដូវរស្សា ភ្លៀងធ្លាក់ខ្លាំងរហូតឈានដល់មានគ្រោះទឹកជំនន់ ជាពិសេសកាលពីឆ្នាំ២០២០។ គ្រោះទឹកជំនន់នេះ បានបំផ្លាញហេដ្ឋារចនាសម្ព័ន្ធ និងកសិផលជាច្រើនតោនរបស់កសិករ។ របាយការណ៍ស្ដីពីព័ត៌មានសម្រាប់ប្រជាពលរដ្ឋយល់ដឹងអំពីថវិកាឆ្លើយតបទៅនឹងបម្រែបម្រួលអាកាសធាតុនៅឆ្នាំ២០១៥-២០១៩ របស់វេទិការអង្គការក្រៅរដ្ឋាភិបាល បានបង្ហាញថា រដ្ឋាភិបាលបានចំណាយថវិកាទ្វេដងដើម្បីកាត់បន្ថយការប្រែប្រួលអាកាសធាតុ។ ឆ្នាំ២០១៥ រដ្ឋបានចំណាយថវិកាសម្រាប់កាត់បន្ថយបម្រែបម្រួលអាកាសធាតុជាង ១លានដុល្លារប៉ុណ្ណោះ។ រីឯ ឆ្នាំ២០១៩ រដ្ឋបានចំណាយថវិកាសម្រាប់កាត់បន្ថយបម្រែបម្រួលអាកាសធាតុជាង ៥៣៨ លានដុល្លារ ។ ថវិកាលើការប្រែប្រួលអាកាសធាតុទាំងនេះ បានផ្ដល់ទៅតាមក្រសួងនានាច្រើន ជាងរដ្ឋបាលថ្នាក់ក្រោមជាតិ។ ដោយឡែក រដ្ឋបាលថ្នាក់ក្រោមជាតិ ទទួលបានថវិកាត្រឹម ២.១ភាគរយប៉ុណ្ណោះ នៃថវិកាសម្រាប់ទប់ស្កាត់បញ្ហាបម្រែបម្រួអាកាសធាតុ។ ចាប់ពីឆ្នាំ២០១៥ រហូតដល់ឆ្នាំ២០១៩ ថវិកាសម្រាប់ដោះស្រាយបញ្ហាការប្រែប្រួលអាកាសធាតុនៅថ្នាក់ក្រោមជាតិ បានថយចុះ០.៧ ភាគរយ ដ្បិតថា ឆ្នាំ២០១៥ ថវិកានេះ មានចំនួន២.៨ភាគរយ។ ទាក់ទងនឹងការថយចុះនេះ ស្ថាប័នពាក់ព័ន្ធ និង NGO Forum ស្នើឱ្យបន្ថែមថវិកាដល់ថ្នាក់ក្រោមជាតិ ក្នុងការធ្វើសកម្មភាពឆ្លើយតបនឹងបម្រែបម្រួលអាកាសធាតុ កាន់តែប្រសើរជាងមុន។ Julien UNDP លោក Julien Chevillard ទីប្រឹក្សាបច្ចេកទេសជាន់ខ្ពស់ UNDP ប្រចាំកម្ពុជា បានលើកឡើងថា បម្រែបម្រួលអាកាសធាតុនៅកម្ពុជា កាន់តែធ្ងន់ធ្ងរជាងមុន ដែលតម្រូវឱ្យរដ្ឋាភិបាល និងអង្គការនានា យកចិត្តទុកដាក់បញ្ហាអាកាសធាតុខ្លាំងជាងមុន។ លោក Julien អះអាដូច្នេះថា៖ «ថវិកា ដែលអង្គការ និងរដ្ឋ បានឧបត្ថម្ភ ភាគច្រើន ផ្ដោតសំខាន់លើហេដ្ឋារចនាសម្ព័ន្ធច្រើន»។ លោកយល់ថា ការបន្ថែមថវិកាដល់ថ្នាក់ក្រោមជាតិ ពីរដ្ឋាភិបាល និងស្ថាប័នពាក់ព័ន្ធ ជារឿងចាំបាច់ ដើម្បីទប់ស្កាត់គ្រោះមហន្តរាយដោយសារគ្រោះធម្មជាតិ។ «តាមទស្សនៈខ្ញុំ រដ្ឋបាលថ្នាក់ក្រោមជាតិ គឺជាអ្នកជួមុខក្នុងការទប់ស្កាត់បម្រែបម្រួលអាកាសធាតុ ដោយសារពួកគេ មានសកម្មភាពយ៉ាងសកម្ម។ ដូច្នេះ រដ្ឋាភិបាល គួរតែបន្ថែមថវិកាដល់ថ្នាក់ក្រោមជាតិ ដើម្បីបំពេញការងារទាក់ទឹងនឹងបរិស្ថាន»។ គ្រោះមហន្តអាកាសធាតុ បានបំផ្លាញកសិផលរបស់ពលរដ្ឋនៅតាមបណ្ដាខេត្តយ៉ាងច្រើន។ ដំណាំរបស់កសិករត្រូវបានខូចខាត ដោយសារទឹកជំនន់ និងគ្រោះរាំងស្ងួត ដែលបណ្ដាលឲ្យប៉ះពាល់ដល់ការផលិតស្បៀងអាហាររបស់ប្រជាជន។ គ្រោះមហន្តរាយទាំងនេះ បានប៉ះពាល់ដល់សេដ្ឋកិច្ចជាតិខ្លាំង។ ទាក់ទងនឹងគ្រោះទឹកជំនន់ និងភាពរាំងស្ងួត អ្នកស្រី ឃួន សី តំណាងសមាគមបណ្ដាញកសិករក្នុងខេត្តពោធិ៍សាត់ ធ្លាប់ជួបផលលំបាកជាច្រើនក្នុងជីវភាពប្រចាំថ្ងៃ។ អ្នកស្រី បានរំឭកថា ស្រូវ និងដំណាំផ្សេងៗរបស់កសិករក្នុងសមាគម បានរងផលប៉ះពាលខ្លាំង ដោយសារគ្រោះទឹកជំនន់។ រីឯ នៅរដូវប្រាំងវិញ សមាគមរបស់អ្នកស្រី ខ្វះទឹកដើម្បីស្រោចដំណាំ និងទឹកស្អាតសម្រាប់ប្រើប្រាស់។ «ដំណាំស្រូវរបស់ពលរដ្ឋ ត្រូវបានបំផ្លាញដោយសារទឹកជំនន់នារដូវវស្សា។ ប៉ុន្តែ នៅរដូវប្រាំង បែរជាខ្វះខាតទឹកប្រើប្រាស់ទៅវិញ។ ស្រ្តីមេផ្ទះខ្លះ ត្រូវទៅរកទឹកនៅតាមអណ្ដូងឆ្ងាយពីផ្ទះ ដើម្បីយកមកប្រើប្រាស់ក្នុងពេលរាំងស្ងួត»។ នេះជាការរៀបរាប់របស់អ្នកស្រី ឃួន សី។ បច្ចុប្បន្ន សមាគមរបស់អ្នកស្រី មានភាពប្រសើរឡើងវិញ ដោយសារមានគម្រោងជាច្រើន ដែលបានជួយទប់ស្កាត់បម្រែបម្រួលអាកាសធាតុនេះ។ គម្រោងទាំងនេះ ភាគច្រើនទទួលបានពីអង្កការក្រៅរដ្ឋាភិបាល។ តំណាងសមាគមរូបនេះ ស្នើឲ្យមានការបន្ថែមថវិកាដល់សហគមន៍ និងថ្នាក់ក្រោមជាតិ ដើម្បីអាចត្រៀមនឹងបម្រែបម្រួលអាកាសធាតុ។ អ្នកស្រី សី យល់ថា ពលរដ្ឋនៅតាមមូលដ្ឋាន គឺជាអ្នកប្រឈម និងរងប៉ះពាល់ដោយសារបម្រែបម្រួលអាកាសធាតុជាងគេ។ របាយការណ៍ពី NGO Forum កន្លងមក ថវិកាគម្រោងមួយចំនួន ដែលសមាគមរបស់អ្នកស្រីទទួលបាន ជួយសមាគមអាចទប់ស្កាត់ផលប៉ះពាល់ដោយសារបម្រែបម្រួលអាកាសធាតុបានមួយកម្រិត ។ សមាគម បានរៀបចំកន្លែងបន្សុំាគ្រាប់ពូជដើម្បីអាចដាំបានក្នងរដូវប្រាំង។ ក្រោយមានថវិកាជំនួយពីអង្គការ និងស្ថាប័ននានាដល់សហគមន៍ កសិករ មានទឹកប្រើប្រាស់ច្រើនជាងមុន តាមរយៈការជីកអណ្ដូងសម្រាប់ប្រើប្រាស់ និងធ្វើកសិកម្មតាមបែបបច្ចេកទេស។ ដើម្បីចូលរួមទប់ទល់នឹងការប្រែប្រួលអាកាសធាតុ ឱ្យកាន់តែមានប្រសិទ្ធភាព លោកស្រី និន ណាវីរៈ មន្រ្តីសម្របសម្រួលកម្មវិធីជំនួយខ្នាតតូចរបស់កម្មវិធីអភិវឌ្ឍនសហប្រជាជាតិ ស្នើឱ្យស្ថាប័នពាក់ព័ន្ធ បន្ថែមគម្រោងទប់ទល់បម្រែបម្រួលអាកាសធាតុឲ្យបានច្រើនជាងមុន។ តាមរយៈការអនុវត្តគម្រោងកន្លងមក សហគមន៍អាចទប់ទល់នឹងបញ្ហាប្រឈមពីការប្រែប្រួលអាកាសធាតុបានមួយកម្រិត។ លោកស្រី និន ណាវីរៈ បានបញ្ជាក់ថា បម្រែបម្រួលអាកាសធាតុ កាន់តែបង្កផលប៉ះពាល់កាន់តែធ្ងន់ធ្ងរឡើងៗ ដែលតម្រូវឲ្យមានការគាំទ្រច្រើនជាងមុន ដើម្បីកសាងផែនការបន្សុំានៅមូលដ្ឋាន។ លោកស្រី បន្ថែមថា សហគមន៍ បានយល់ដឹងពីផលប៉ះពាល់ដោយសារបម្រែបម្រួលអាកាសធាតុជាងមុន តែពួកគេមិនអាចត្រៀមលក្ខណៈបានពេញលេញពីបច្ចេកទេសបន្សុំានឹងការប្រែប្រួលអាកាសធាតុ។ «ការបន្សុំានឹងការប្រែប្រួលអាកាសធាតុនៅថ្នាក់មូលដ្ឋាន បានជោគជ័យ ដោយសារ សហគមន៍អាចគ្រប់គ្រងទឹក, បច្ចេកទេសដាំដំណាំប្រសើរជាងមុន, និងអាចត្រៀមបង្ការគ្រោះមហន្តរាយបានមួយកម្រិត។ ពួកគាត់អាចរក្សាទឹកទុកដើម្បីប្រើប្រាស់នារដូវប្រាំងបានច្រើន»។ នេះជាការលើកឡើងរបស់លោកស្រី ណាវីរៈ។ របាយការណ៍របស់ NGO Forum បានបង្ហាញថា ចាប់តាំងពីឆ្នាំ២០១១ដល់ឆ្នាំ២០១៨ គ្រោះទឹកជំនន់ បានបំផ្លាញ ផ្ទះប្រជាជនចំនួនជាង ៩០ម៉ឺនខ្នង។ ខ្យល់ព្យុះ បានបំផ្លាញផ្ទះជិត៥ម៉ឺនខ្នង និងគ្រោះរាំងស្ងួត បានប៉ះពាល់ដល់ផ្ទៃដីដាំដុះ ជិត៨លានហិកតា៕	នៅកម្ពុជា អាកាសធាតុ ប្រែប្រួលកាន់តែធ្ងន់ធ្ងរឡើងៗ ដែលបណ្ដាលឲ្យមានទឹកជំនន់, ខ្យល់ព្យុះ, ភាពរាំងស្ងួត, និងកំណើនសីតុណ្ហភាព។ គ្រោះមហន្តរាយទាំងនេះ បានបំផ្លាញផ្ទះ និងកសិផលប្រជាជនជាច្រើន។ ក្រុមអង្គការ យល់ថា ថ្នាក់ក្រោមជាតិអាចធ្វើសកម្មភាពផ្ទាល់ និងមានប្រសិទ្ធភាពជាង ដើម្បីទប់ទល់នឹងការប្រែប្រួលអាកាសធាតុ។ ក្រុមអង្គការ និងអ្នកជំនាញ ជឿជាក់ថា ការបង្កើនថវិកាដល់រដ្ឋបាលថ្នាក់ក្រោមជាតិ អាចទប់ទល់ និងដោះស្រាយបញ្ហាប្រឈមដោយសារបម្រែបម្រួលអាកាសធាតុ។
បើតាមទីភ្នាក់ងារព័ត៌មានកូរ៉េខាងត្បូង Yonhap ទីភ្នាក់ងារចារកម្មកូរ៉េខាងត្បូង ប្រាប់សមាជិកសភាប្រទេសនេះថា ជំនួបថ្នាក់ក្រុមការងាររវាងអាមេរិក និងកូរ៉េខាងជើង អាចរៀបចំឡើងនៅពេលឆាប់ៗនេះ។ បើមានលទ្ធផលល្អ ជំនួបរវាងលោកប្រធានាធិបតី ដូណាល់ ត្រាំ និងមេដឹកនាំ គីម ជុងអ៊ុន បានខកខានអស់រយៈពេលជាយូរមកហើយ ក៏អាចរៀបចំនៅពេលបន្ទាប់ផងដែរ។ ជំនួបកំពូលលើកទីពីររបស់លោក ត្រាំ និងលោក គីម ដែលធ្វើនៅវៀតណាម ត្រូវបរាជ័យ។ លោក ត្រាំ និងលោក គីម បានជួបគ្នាជាលើកទីបីនៅតំបន់គ្មានយោធាក្នុងឧបទ្វីបកូរ៉េកាលពីចុងខែមិថុនា និងបានសន្យារៀបចំកិច្ចចរចារំសាយកម្មវិធីនុយក្លេអ៊ែរថ្នាក់ក្រុមការងារឡើងវិញ។ ប៉ុន្តែរហូតមកដល់ពេលនេះ វាមិនទាន់មានកិច្ចព្រមព្រៀង ឬជំនួបណាមួយរបស់ប្រទេសទាំងពីរកើតឡើងទេ។ ក្នុងពេលថ្មីៗនេះ តាមរយៈការស្រង់ពាក្យសម្តីពីទីភ្នាក់ងារសន្តិសុខជាតិ សមាជិកកូរ៉េខាងត្បូងបានលើកឡើងថា ប្រសិនបើភាគីទាំងពីរមានការព្រមព្រៀងលើជំនួបខាងមុខនេះ លោកត្រាំ និងលោកគីមអាចនឹងជួបគ្នា ចរចាការរំសាយកម្មវិធីនុយក្លេអ៊ែរជាលើកទី៣។ ប៉ុន្តែអ្វីទាំងនេះ វាគ្រាន់តែជាការរំពឹងទុករបស់អ្នកនយោបាយកូរ៉េខាងត្បូងប៉ុណ្ណោះ ហើយវាក៏អាចកើតឡើង ឬមិនអាចកើតឡើងដែរ។ បើទោះបីជាកិច្ចចរចារវាងប្រទេសអាមេរិក និងកូរ៉េខាងជើង ទទួលបរាជ័យពីរលើកក៏ដោយ ប៉ុន្តែភាគីទាំងពីរនៅតែរក្សាការប្ដេជ្ញាចិត្តដើម្បីសម្រេចនូវកិច្ចព្រមព្រៀងរំសាយអាវុធនុយក្លេអ៊ែរដដែល។ សម្រាប់អាមេរិក លោក ត្រាំ បានរិះរកវិធីសាស្ត្រថ្មីក្នុងជំនួបចរចាជាមួយទីក្រុងព្យុងយ៉ាង។ បើកើតឡើងមែន ក្នុងជំនួបក្រុមការងារ ប្រេសិតអាមេរិក Stephen Biegun នឹងជួបសមភាគីថ្មីជាលើកដំបូង។ លោក គីម បានតែងតាំងលោក Kim Myong-gil អតីតអគ្គរដ្ឋទូតប្រចាំហាណូយ ជាប្រធានក្រុមចរចាថ្មី ខណៈដែលអនុរដ្ឋមន្ត្រីកូរ៉េខាងជើងលោកស្រី Choe Son-hui ដែលជាធ្លាប់ដៃគូចរចារបស់លោក Biegun នឹងទទួលខុសត្រូវការងាររួមវិញ។ នេះបើតាមកាផ្សាយរបស់ Yonhap។ ពិតណាស់ថា ជំនួបចរចារវាងអាមេរិក និងកូរ៉េខាងជើងមិនអាចកើតឡើងឡើយ ប្រសិនបើគ្មានកូរ៉េខាងត្បូង ព្រោះកន្លងមកទីក្រុងសេអ៊ូល ប្រឹងប្រែងយ៉ាងខ្លាំងក្នុងការជួយសម្របសម្រួលឲ្យមានកិច្ចចរចារវាងត្រាំ និងគីមកើតឡើង។ ជាក់ស្តែងនៅថ្ងៃទី២៣ ខែកញ្ញា លោកប្រធានាធិបតីកូរ៉េខាងត្បូង មូន ចេអ៊ីន បាននាំយកបញ្ហាឧបទ្វីបកូរ៉េទៅចរចាជាលោក ត្រាំ នៅទីក្រុងញូវយ៉កផងដែរ។ បន្ថែមពីលើនេះទៅទៀត តាមរយៈទីភ្នាក់ងារសន្តិសុខជាតិកូរ៉េខាងត្បូង អះអាងថា ប្រមុខដឹកនាំកូរ៉េខាងជើងអាចនឹងចូលរួមក្នុងកិច្ចប្រជុំរវាងកូរ៉េខាងត្បូង និងសមាគមន៍ប្រជាជាតិអាស៊ីអាគ្នេយ៍នៅទីក្រុងប៊ូសាន ចាប់ពីថ្ងៃទី២៥ ដល់២៦ ខែវិច្ឆការខាងមុខនេះទៀតផង៕	ទីភ្នាក់ងារចារកម្មកូរ៉េខាងត្បូងនៅថ្ងទី២៤ ខែកញ្ញា បានបញ្ជាក់ថា ជំនួបចរចារំសាយកម្មវិធីនុយក្លេអ៊ែរលើឧបទ្វីបកូរ៉េរវាងទីក្រុងវ៉ាស៊ីនតោន និងទីក្រុងព្យុងយ៉ាង អាចនឹងធ្វើឡើងក្នុងរយៈពេល ២ ឬ៣សប្តាហ៍ខាងមុខនេះ បន្ទាប់ពីខកខានអស់រយៈពេលជាយូរមកហើយ។
បរិវារស័ព្ទ «សម្លុក» អាចគន្លាស់បានជាពាក្យ «សម្លុកដែលបង់ប្រហ គឺ សម្លដែលបង់ប្រហុក»។ អស់លោកអ្នកប្រាជ្ញបុរាណ មានគំនិតមួយចង់រំលែក មុខសម្លឲ្យច្បាស់ចេញពីគ្នា អំពីសម្លប្រភេទឯទៀត។ ដកស្រង់ចេញពី «បរិវារស័ព្ទក្នុងភាសាខ្មែរ» និពន្ធដោយ លោក ស៊ីសុវត្ថិ ប៉ូរក្ខស៊ី និងផ្សាយចេញពីសមាគមសម្តេច ជួន ណាត ឆ្នាំ១៩៧២	សម្លសម្លុក មានន័យថា ម្ហូបដែលកើតចេញពីស្ល ម្លូបដែលស្លស្លុក។
ទន់(គុ)អ្វីដែលអាចបត់បែនបាន។ ក្រណាត់ទន់។ វាខុសគ្នាពីពាក្យ ទុន។ ទុន(ន) សំដៅទៅលើប្រាក់ដើម ឬដើមទុន។ ធន់(កិ)អត់ធ្មត់ ស៊ូ។ ធន់ជំងឺ។ រីឯ ពាក្យ ធុន(ន)អ្វីៗដែលមានសណ្តាន ឬប្រភេទតែមួយ។ រថយន្តនេះធុនតែមួយទេ។ គូរ(កិ)គូររូប។ រីឯ គូ គឺប្រើសំដៅទៅលើគូកម្ម មួយគូ។ល។ ជំងឺ(ន)មិនមែនសរសេរពាក្យ ជម្ងឺ នេះទេ។ សាច់រឿង ជាពាក្យត្រឹមត្រូវ ពោល គឺមិនមែនសរសេរ«សេចរឿង» ទេ។	ភ្នំពេញ៖ ការចៀសវាងកំហុសអក្ខរាវិរុទ្ធ គឺជាអ្វីដែលស្មេរចង់បាន។ តែគ្មានអ្នកនិពន្ធណា ឬស្មេរណាម្នាក់អាចគេចផុតពីរឿងនេះបានឡើយ។ កំហុស គឺជារឿងចៀសមិនផុតរបស់មនុស្សជាតិ។ តែទោះជាយ៉ាងណាក៏ដោយ ក៏កំហុសអាចចៀសឆ្ងាយពីស្មេរបន្តិចដែរ ប្រសិនបើស្មេរ សរសេរដោយប្រយ័ត្នប្រយែងបំផុតនោះ។ ខាងក្រោមនេះ គឺជាពាក្យពេចន៍មួយចំនួនដែលអ្នកនិពន្ធមួយចំនួនឧស្សាហ៍សរសេរខុស។
Manchester City កំពុងស្ថិតក្នុងរដូវកាលដែលពោរពេញទៅដោយផ្លែផ្កាក្នុងក្របខណ្ឌ Premier League ក្រោមការដឹកនាំរបស់លោក Pep Guardiola។ កាលពីថ្ងៃសៅរ៍ ពួកគេបានយកឈ្នះ Bournemouth ៤-០ ដើម្បីរក្សាកំណត់មិនដែលចាញ់សោះ ពីការប្រកួត១៩លើក ដែលក្នុងនោះមានឈ្នះ១៨លើក និងស្មើ១លើក។ ខ្សែប្រយុទ្ធអាហ្សង់ទីន Sergio Aguero បានស៊ុតបាល់បញ្ចូលទី២គ្រាប់លើ Bournemouth ដែលនាំឲ្យ គ្រាប់បាល់បញ្ចូលទីសរុប១២គ្រាប់ ស្មើ Raheem Sterling ដែលជាមិត្តរួមក្រុមរបស់ខ្លួន។ នាការប្រកួត១៩លើកកន្លង Manchester City ឈរលើកំពូលតារាង ដោយមាន៥៥ពិន្ទុ និង១៣ពិន្ទុលើស Manchester United។ ក្នុងពាន FA Cup ក្រុមមេឃខៀវ Manchester City ត្រូវប៉ះ Burnley នៅជុំទីបី ហើយពួកគេឈានទៅដល់វគ្គពាក់កណ្តាលផ្តាច់ព្រ័ត្រនៃពានរង្វាន់ EFL Cup ឬ League ដោយត្រូវតទល់ជាមួយ Bristol City។ ដោយឡែកនៅក្នុងក្របខណ្ឌ Champions League ពួកគេប៉ះ Basel នៅវគ្គ១៦ក្រុមចុងក្រោយ។ ក្នុងជំនួប El Clasico នៅអេស្ប៉ាញកាលពីថ្ងៃសៅរ៍ផងដែរ Barcelona បានយកឈ្នះ ម្ចាស់ផ្ទះ Real Madrid ដែលជាគូប្រជែងដ៏ធំរបស់ខ្លួនក្នុងលទ្ធផល ៣-០ ។ ជ័យជម្នះនេះ បាននាំឲ្យក្រុមដែលបង្វឹកដោយបុរសជន ជាតិអេស្ប៉ាញម្នាក់ទៀត គឺលោក Ernesto Valvede បន្តកំណត់ត្រាមិនទាន់ស្គាល់ចាញ់ ដោយក្នុងចំណោមការប្រកួត១៧លើក ឈ្នះ១៤ និងស្មើ៣។ បច្ចុប្បន្ន Barcelona ដែលមានកំពូលតារាឆ្នើមពីអាមេរិកឡាទីន ដូចជាខ្សែប្រយុទ្ធអាហ្សង់ទីន Lionel Messi និងខ្សែប្រយុទ្ធអ៊ុយរូហ្គាយ Luis Suarez នាំមុខក្រុមលេខ២ Atletico Madrid ៩ពិន្ទុ និងមានគម្លាតពី Real Madrid រហូតដល់ទៅ១៤ពិន្ទុ ក្នុងតារាង La Liga។ នៅក្នុងការដណ្តើមពាន Copa de Rey ក្រុម Barcelona ត្រូវប៉ះ Celta Vigo នៅវគ្គ១៦ក្រុមចុងក្រោយ ខណៈ Chelsea គឺជាគូប្រជែងរបស់ក្លិបយក្សអេស្ប៉ាញមួយនេះ នៅវគ្គ១៦ក្រុមចុងក្រោយនៃក្របខណ្ឌ Champions League។ មិនខុសគ្នានោះឡើយ Paris Saint-Germain នៃក្របខណ្ឌ Ligue 1 បារាំង ក៏មានគ្រូបង្វឹកជនជាតិអេស្ប៉ាញ គឺលោក Unai Emery និងកីឡាករឆ្នើមពីអាមេរិកឡាទីន ដូចជាខ្សែប្រយុទ្ធប្រេស៊ីល Neymar ខ្សែប្រយុទ្ធអ៊ុយរូហ្គាយ Edinson Cavani និងខ្សែបម្រើអាហ្សង់ទីន Angel Di Maria ជាដើម។ គិតត្រឹមសប្តាហ៍ទី១៩ PSG បានយកឈ្នះ១៦ប្រកួត ស្មើ២ប្រកួត និងចាញ់តែ១ប្រកួត ដោយនាំមុខ Monaco ដែលកំពុងឈរចំណាត់ថ្នាក់លេខពីរ ចំនួន៩ពិន្ទុ។ ពានរង្វាន់ដែល PSG នៅមានឈ្មោះបន្តប្រមាញ់នារដូវកាលនេះ មាន Coupe de France ដោយត្រូវប៉ះ Rennes នៅវគ្គ៦៤ក្រុម និងពាន Coupe de la Ligue ដោយត្រូវតទល់ជាមួយ Amiens នៅវគ្គមួយភាគបួនផ្តាច់ព្រ័ត្រ។ រីឯជំនួបនៅវគ្គ១៦ក្រុមចុងក្រោយនៃ Champions League វិញ Real Madrid គឺជាគូប្រជែងរបស់ពួកគេ៕	Manchester City, Barcelona និង Paris Saint Germain ហាក់កំពុងបង្ហាញថា ការវិនិយោគលើកីឡាករជាមួយនឹងទឹកប្រាក់ដ៏ច្រើនសន្ធឹកសន្ធាប់ពិតជាទទួលបានផលត្រឡប់មកវិញ។ ក្នុងដំណើរដល់ពាក់កណ្តាលផ្លូវក្នុងក្របខណ្ឌកំពូលនៃប្រទេសរៀងៗខ្លួន ក្រុមអ្នកមានទាំងបីសុទ្ធតែមានពិន្ទុនាំមុខយ៉ាងហោច៩ពិន្ទុពីគូប្រជែងលំដាប់ទីពីររបស់ខ្លួន។ ជាមួយគ្នានេះផងដែរ ពួកគេមានគ្រូបង្វឹកជនជាតិអេស្ប៉ាញ និងកីឡាករឆ្នើមៗពីតំបន់អាមេរិកឡាទីនដូចគ្នា។
ស្ថិតក្នុងឃុំពូជ្រៃ ស្រុកពេជ្រាដា ខេត្តមណ្ឌលគិរី លោក មុយ រ៉ាដូ បានបង្កើតកសិដ្ឋានដាំបន្លែចម្រុះលើផ្ទៃដី ១២ហិកតា ក្នុងនោះមានដំណាំឪឡឹកលឿន ចំនួន១ហិកតា។ បើតាមលោក មុយ រ៉ាដូ នៅតំបន់របស់លោកមិនទាន់មានអ្នកដាំឪឡឹកសាច់លឿងនេះទេ ទើបតែមានកសិករ ២ទៅ ៣នាក់ប៉ុណ្ណោះ ចាប់អារម្មណ៍ក្រោយឃើញលោកដាំបានជោគជ័យ។ លោក រ៉ាដូ ប្រាប់យ៉ាងដូច្នេះ៖«ពូជឪឡឹកសាច់លឿងនេះ ខ្ញុំយកពីជប៉ុន បួនឆ្នាំហើយដែលខ្ញុំបានដាំព្រោះសាច់ឪឡឹកផ្អែម ស្រួលលក់និងមានតម្លៃថ្លៃ។ ពីមុនអត់មានអ្នកដាំទេ តែឥឡូវមានអ្នកចាប់អារម្មណ៍និងបានសុំចែកពូជពីខ្ញុំទៅដាំផងដែរ»។ នេះជាឆ្នាំទីបួនហើយ ដែលលោក មុយ រ៉ាដូ ដាំឪឡឹកសាច់លឿង លើផ្ទៃដីមួយហិកតា ខណៈដាំឆ្នាំទីមួយត្រឹមកន្លះហិកតាប៉ុណ្ណោះ។ ចាប់តាំងពីការផ្ដើមដាំឪឡឹកសាច់លឿងមក លោក រ៉ាដូ មានទីផ្សារខ្លាំងលើដំណាំឪឡឹកសាច់លឿង នឹងមានគម្រោងពង្រីកការដាំឪឡឹកសាច់លឿង ដើម្បីផ្គត់ផ្គង់ទីផ្សារឲ្យបានច្រើនជាងសព្វថ្ងៃ។ ម្ចាស់ចម្ការឪឡឹករូបនេះ អះអាងថា ឪឡឹកសាច់លឿនរបស់លោកបានផ្គត់ផ្គង់ក្នុងខេត្តមណ្ឌលគិរី និងរាជធានីភ្នំពេញ ដោយលក់ក្នុងតម្លៃ ៤ ០០០រៀល ទៅ ៥ ០០០រៀលក្នុងមួយគីឡូក្រាម។ លោក មុយ រ៉ាដូ មិនកំណាញ់ក្នុងការចែករំលែកវិធីដាំឪឡឹកសាច់លឿងនោះទេ ដ្បិតលោកកំពុងទទួលជោគជ័យ និងមានទីផ្សារក៏ដោយ។ លោក រ៉ាដូ លើកឡើងថា៖«ខ្ញុំរីករាយចែករំលែកទាំងពូជ និងបច្ចេកទេសក្នុងការដាំឪឡឹកសាច់លឿងបើសិនបងប្អូនពិតជាចង់ដឹងមិនកំណាញ់នោះទេ។ មាន ២ ទៅ៣នាក់ដែរ ដែលគាត់មកសុំចែកពូជនិងវិធីសាស្រ្តដាំ»។ កសិករ រ៉ាដូ អាចដាំឪឡឹកសាច់លឿងក្នុងមួយឆ្នាំ៣ដង ព្រោះឪឡឹកសាច់លឿងមិនប្រកាន់រដូវ និងមានរយៈពេលខ្លីអាចប្រមូលផល។ «មួយឆ្នាំអាចដាំ៣ដង ព្រោះឪឡឹកលឿងនេះដាំតែ ៦៥ថ្ងៃបានប្រមូលផលហើយ ម្យ៉ាងទៀតទីនេះមានទឹកគ្រប់គ្រាន់ងាយដាំ មានទីផ្សារនិងលក់បានថ្លៃទៀត»។ នេះជាការរៀបរាប់របស់លោក រ៉ាដូ។ កសិករ មុយ រ៉ាដូ មិនបានដាំតែឪឡឹកសាច់លឿងមួយមុខនោះទេ។ បច្ចុប្បន្នលោក រ៉ាដូ មានដាំបន្លែចម្រុះលើផ្ទៃដី ១២ហិកតា សុទ្ធសឹងជាបន្លែសុវត្ថិភាពមានដូចជា ស្ពៃក្ដោប ស្ពៃបូកគោ ការ៉ុត ខ្ទឹមបារាំង តាសក់ផ្អែម ប៉េងប៉ោះ ដំឡូងបារាំង សរុបប្រមាណជាង១០មុខ។ ជាង២០ឆ្នាំក្នុងរបរកសិកម្មដាំបន្លែតែលោក មុយ រ៉ាដូ គ្រាន់តែដាំជាលក្ខណៈគ្រួសារប៉ុណ្ណោះ។ ដោយសង្កេតឃើញប៉ុន្មានឆ្នាំចុងក្រោយវិស័យកសិកម្មមានភាពរីកចម្រើន ហើយទីផ្សារកាន់តែទូលាយ លោកក៏បានពង្រីកការដាំដុះជាបន្តបន្ទាប់រហូតដល់បច្ចុប្បន្ន។ មិនត្រឹមតែឪឡឹកសាច់លឿងទេ បន្លែផ្សេងក៏មានទីផ្សារដែរ ព្រោះលោកហាងលក់បន្លែផ្លែឈើសុវត្ថិភាពផ្ទាល់ខ្លួននៅរាជធានីភ្នំពេញ។ ក្នុងនោះសម្រាប់ស្ពៃក្ដោប និងបូកគោ តម្លៃ ៤ ០០០រៀលក្នុងមួយគីឡូក្រាម។ ចំណែកការ៉ុតតម្លៃ ៦ ០០០រៀលក្នុងមួយគីឡូក្រាម៕	លោក មុយ រ៉ាដូ ជាកសិករជោគជ័យលើការដាំដំណាំឪឡឹកសាច់លឿង ក្នុងខេត្តមណ្ឌលគិរី។ រយៈពេល៤ឆ្នាំហើយ ដែលលោក រ៉ាដូ បានដាំពូជឪឡឹកសាច់លឿង។ កសិករវ័យ ៤៤ឆ្នាំរូបនេះ បានប្រាប់សារព័ត៌មានThmeyThmey25 ថា មូលហេតុដែលលោកដាំឪឡឹកសាច់លឿង ព្រោះមានទីផ្សារទូលាយ និងលក់បានតម្លៃថ្លៃ។
យោងតាមរបាយការណ៍របស់អធិការស្រុកពួក ហេតុការណ៍ប្លន់នេះបានកើតឡើងនៅម៉ោងជាង៧យប់ ថ្ងៃទី១៤ ខែសីហា ស្ថិតនៅភូមិអូរតាប្រាក់ ឃុំពួក ស្រុកពួក ដោយជនជាតិចិនចំនួន៣នាក់ ដែលមានពាក់ម៉ាស់បិទមុខ បានធ្វើសកម្មភាពវាយទៅលើបុរសជនរងគ្រោះម្នាក់ ដែលកំពុងបើកទ្វាររបងបម្រុងចូលផ្ទះ។ តែសកម្មភាពប្លន់នេះ មិនបានសម្រេចឡើយ ដោយសារមានការវាយប្រតប់គ្នា និងសំឡេងស្រែកឲ្យជួយផ្អើលពេញទីនោះ ទើបក្រុមជនសង្ស័យបានរត់គេចខ្លួនបាត់ស្រមោល។ នេះបើតាមលោក ទេព ពុំសែន។ លោក អធិការស្រុកពួក លោក ទេព ពុំសែន បានឲ្យសារព័ត៌មានថ្មីៗដឹងថា ភ្លាមៗក្រោយទទួលបានដំណឹងនេះ កម្លាំងរបស់លោក ដោយមានកិច្ចសហការជាមួយកម្លាំងកងរាជអាវុធហត្ថ បានចុះពិនិត្យ និងរកឃើញវត្ថុតាងមួយចំនួន រួមមានគ្រាប់កាំភ្លើង ម៉ូតូ និងរថយន្តម៉ាកស្ដារិចមួយគ្រឿង ដែលទុកចោលនៅមុខសាលាបឋមសិក្សា ទៀ បាញ់ គំរូ ស្ថិតនៅភូមិប្រយុទ្ធ ឃុំពួក ស្រុកពួក។ លោកបន្ថែមថា ប្រតិបត្តិការអស់រយៈពេលជាង៦ម៉ោង រហូតដល់ម៉ោង៤ទៀបភ្លឺ ទើបសមត្ថកិច្ចបានឃាត់ខ្លួនជនសង្ស័យទាំង៣ខាងលើនេះតែម្ដង។ លោកបន្តទៀតថា ក្នុងប្រតិបត្តិការនេះ ពុំមានភាគីណាមួយរងរបួសទេ។ គួរបញ្ជាក់ថា ជនជាតិចិនដែលឃាត់ខ្លួននោះ ទី១ឈ្មោះ Hv Ming Chaa អាយុ៤៣ឆ្នាំ ទី២ ឈ្មោះ Ly Xiao Si អាយុ ៣៨ឆ្នាំ និងទី៣ ឈ្មោះ Lhang Yong Sheng អាយុ៤៨ឆ្នាំ។ បច្ចុប្បន្ន ជនសង្ស័យទាំងនោះត្រូវបានបញ្ជូនទៅការិយាល័យ ដើម្បីព្រហ្មទណ្ឌនៃស្នងការនគរបាលខេត្តសៀមរាប ដើម្បីបន្តនីតិវិធីទៅតុលាការ៕	សៀមរាប៖ នៅព្រឹកថ្ងៃទី១៥ ខែសីហា កម្លាំងនៃអធិការនគរបាលស្រុកពួក បានឃាត់ខ្លួនបុរសជនជាតិចិនចំនួន៣នាក់ ដែលបានធ្វើសកម្មភាពប៉ងប្លន់អាជីវករលក់មាសនៅមុខផ្ទះពួកគេ ។ ការឃាត់ខ្លួនជនជាតិចិនទាំង៣នាក់នេះ ធ្វើឡើងក្រោយពីពួកគេ បានធ្វើសកម្មភាពប្លន់អាជីវករលក់ដូរមាស កាលយប់ថ្ងៃទី១៤ ខែសីហា ។
លោក ឯក ថា អនុប្រធានអនុគណៈកម្មការផ្សព្វផ្សាយ និងសារព័ត៌មាន ACC បាននិយាយក្នុងកិច្ចប្រជុំជាមួយអ្នកសារព័ត៌មាន នាព្រឹកថ្ងៃទី៤មករាថា ACC ត្រូវបានបង្កើតឡើងតាមគំនិតផ្តួចផ្តើមរបស់ កម្ពុជា ចិន នេប៉ាល់ និងរុស្ស៊ី ហើយកិច្ចព្រមព្រៀងភាពជាដៃគូដ៏ល្អប្រសើរនេះ គឺជាប្រវត្តិសាស្ត្រសម្រាប់ ICAPP និងបណ្តាគណបក្សនយោបាយ នៅអាស៊ី។ លោក ឯក ថា បានបញ្ជាក់ដូច្នេះថា៖ « កម្ពុជា ចិន រុស្ស៊ី នេប៉ាល់ ក៏ជាសមាជិកសន្និសីទអន្តរជាតិនៃគណបក្សនយោបាយអាស៊ី(ICAPP) ដែលមានសមាជិកជាង៣៥០រូប មកពីប្រទេស៥២ នៅក្នុងតំបន់អាស៊ី ផងដែរ»។ លោកបន្តថា គោលបំណងនៃការបង្កើតក្រុមប្រឹក្សាវប្បធម៌អាស៊ី គឺដើម្បីបង្ហាញពីការយោគយល់គ្នាទៅវិញទៅមក និងការផ្លាស់ប្តូរគ្នាទៅវិញទៅមក រវាងសមាជិកនៃក្រុមប្រឹក្សាវប្បធម៌អាស៊ី ទាំងរូបិយ និងអរូបិយ។ លើសពីនេះ ដើម្បីលើកកម្ពស់តម្លៃសម្បត្តិបេតិកភណ្ឌពិភពលោក ដែលជាធនធានសំខាន់មួយរបស់ពិភពលោក។ បេតិកភណ្ឌពិភពកលោក ពិតជាមានតម្លៃណាស់ សម្រាប់ទាក់ទាញភ្ញៀវជាតិ និងអន្តរជាតិ ដែលបង្ហាញឲ្យឃើញនៃកិច្ចសហប្រតិបត្តិការ រវាងប្រទេសក្នុងអាស៊ី តាមរយៈប្រើប្រាស់វប្បធម៌ជាយាន ក៏ដូចជាការផ្សាភ្ជាប់គ្នា និងធ្វើឲ្យតំបន់អាស៊ី រស់នៅក្នុងសុខដុមរនីយកម្មជាមួយគ្នា។បើតាមលោក ឯក ថា។ សូមរម្លឹកថា កម្ពុជាបានក្លាយជាប្រធាននេះ ត្រូវបានបោះឆ្នោតជ្រើសតាំង ដោយគណៈកម្មាធិការបេតិកភណ្ឌពិភពលោក (WHC) ឲ្យធ្វើជាម្ចាស់ផ្ទះនៃសម័យប្រជុំលើកទី៣៧ របស់គណៈកម្មាធិការនេះ ដែលបានប្រព្រឹត្តនៅទីក្រុងភ្នំពេញ និងខេត្តសៀមរាប កាលពីខែមិថុនា ឆ្នាំ២០១៣។ ដោយមានការចូលរួមពីគណៈប្រតិភូអន្តរជាតិជាង១.៤០០នាក់ មកពីជាង១២០ប្រទេស ជាមួយនឹងវត្តមានរបស់អ្នកសារព័ត៌មានជាច្រើនរយនាក់ផងដែរ។ កត្តាដែលធ្វើឲ្យកម្ពុជា ត្រូវបានប្រទេសជាសមាជិកបោះឆ្នោតជ្រើសរើស ជាប្រធាន ACCនេះ ដោយសារកម្ពុជា គឺជាប្រទេសមហាអំណាចខាងវប្បធម៌។ ជាក់ស្តែង កម្ពុជា មានប្រាសាទអង្គរវត្ត ប្រាទព្រះវិហារ ប្រាសាទសំបូរព្រៃគុកជាដើម ដែលត្រូវបានចុះបញ្ជីនៅអង្គការបេតិកភណ្ឌភពលោក។ ក្រៅពីប្រាសាទ កម្ពុជា ក៏បានចុះបញ្ជីបេតិកភណ្ឌអរូបបិយមួយចំនួនទៀត ដូចជា របាំព្រះរាជ្យទ្រព្យ ចាប៉ីដងវែង ល្ខោនខោល ល្បែងទាញព្រាត និងល្ខោកស្រមោលស្បែកធំជាដើម៕	ភ្នំពេញ៖ កម្ពុជា នឹងធ្វើម្ចាស់ផ្ទះ និងជាប្រធាន លើកិច្ចប្រជុំប្រកាសក្រុមប្រឹក្សាវប្បធម៌អាស៊ី(ACC) ផ្លូវការ នៅថ្ងៃទី១៥-១៦មករា ក្នុងខេត្តសៀមរាប។ កិច្ចប្រជុំនេះ មានអ្នកចូលរួមជាង៣០០នាក់ មកពីប្រទេសផ្សេងគ្នា ក្នុងតំបន់ដែលជាសមាជិកICAPP។
ម្ចាស់ជើងឯកឆ្នាំ២០១៦ ក្រសួងការពារជាតិស្វាគមន៍ក្រុមព្រះខ័នរាជស្វាយរៀងដែលជាគូប្រជែងដ៏តានតឹងនាការប្រកួតវគ្គផ្តាច់ព្រ័ត្រកាលពីរដូវមុនក្នុងដំណាក់កាលទី៥ជើងទី១នៃពានរង្វាន់សម្តេច ហ៊ុន សែន នាវេលាម៉ោង៦ល្ងាចថ្ងៃទី២៥ តុលានេះនៅកីឡដ្ឋានស្តាតចាស់។ សម្រាប់ការប្រកួតវគ្គផ្តាច់ព្រ័ត្រកាលពីរដូវកាលមុន ទ័ពបានយកឈ្នះព្រះខ័នរាជស្វាយរៀងដោយបាល់កាត់សេចក្តី១១ម៉ែត្រ ៦-៥ ដើម្បីគ្រងជើងឯក ក្រោយចប់ការប្រកួតក្រុមទាំងពីររក្សាលទ្ធផលស្មើ ១-១។ ក្រៅពីជំនួបរវាងក្រុមការពារតំណែងជើងឯកនិងអតីតជើងឯករងកាលពីរដូវកាលមុនខាងលើ នៅថ្ងៃនេះដែរក៏មានការប្រកួតពីរគូទៀតផងដែរក្នុងនោះក្រុមអគ្គិសនីកម្ពុជាត្រូវតទល់ជាមួយក្រុមអគ្គស្នងការនគរបាលជាតិនៅកីឡដ្ឋានខេត្តស្វាយរៀងនាវេលាម៉ោង៦ល្ងាច។ ចំណែកក្រុមគីរីវង់សុខសែនជ័យស្វាគមន៍ក្រុមភ្ញៀវបឹងកេតនៅម៉ោង៣រសៀលនាកីឡដ្ឋានខេត្តតាកែវ៕	ក្រុមក្រសួងការពារជាតិ(ទ័ព)បើកទ្វារកីឡដ្ឋានស្តាតចាស់ស្វាគមន៍ក្រុមព្រះខ័នរាជស្វាយក្នុងជុំទី៥ជើងទី១នៃពានរង្វាន់សម្តេច ហ៊ុន សែន ឆ្នាំ២០១៧ នៅម៉ោង៦ល្ងាចថ្ងៃទី២៥ ខែតុលានេះ ខណៈក្រុមអគ្គិសនីកម្ពុជាជួបក្រុមអគ្គស្នងការនគរបាលជាតិ(ប៉ូលិស)នៅកីឡដ្ឋានខេត្តស្វាយរៀង។ មុនការប្រកួតទាំងពីរខាងលើមកដល់ក្រុមគីរីវង់សុខសែនជ័យតទល់ជាមួយបឹងកេតនៅកីឡដ្ឋានខេត្តតាកែវនាវេលាម៉ោង៣រសៀល។
ក្រោយមានការបញ្ចេញរបាយការណ៍ស្តីការជួញដូរមនុស្សនៅលីប៊ី បណ្តាប្រទេសនានាជាពិសេសប្រទេសមហាអំណាច បានស្នើឲ្យក្រុមប្រឹក្សាសន្តិសុខអង្គការសហប្រជាជាតិកោះប្រជុំដើម្បីដាក់ចេញចំណាត់ការមួយ។ បើតាមទីភ្នាក់ងារព័ត៌មាន Xinhua នៅថ្ងៃចន្ទបារាំង បានស្នើឲ្យក្រុមប្រឹក្សាសន្តិសុខអង្គការសហប្រជាជាតិបើកកិច្ចប្រជុំមួយដើម្បីពិភាក្សាពីបញ្ហាជួញដូរមនុស្ស និងទាសភាពនៅលីប៊ីនេះនៅថ្ងៃពុធទី ២៩ ខែវិច្ឆិកានេះ។ ឯកអគ្គរដ្ឋទូតបារាំងប្រចាំអង្គការសហប្រជាជាតិ Francois Delattre ដែលជាអ្នកស្នើឲ្យមានកិច្ចប្រជុំនេះបានប្រាប់អ្នកសារព័ត៌មាននៅថ្ងៃចន្ទកន្លងទៅថា គោលដៅចម្បងនៃកិច្ចប្រជុំនេះគឺបង្ហាញឲ្យគ្រប់គ្នាដឹងពីសោនាដកម្មដែលកើតឡើង និងដើម្បីបង្ហាញជំហររួមរបស់ក្រុមប្រឹក្សាក្នុងការប្រឆាំងរាល់ការជួញដូរមនុស្សធ្វើជាទាសករនៅសម័យកាលបច្ចុប្បន្ននេះ។ «យើងត្រូវស្វែងរកជំហររឹងមាំមួយដោយនិយាយថា ទេ ចំពោះរាល់ស្ថានភាពមិនអាចទទួលយកបាន។ ប៉ុន្តែយើងត្រូវស្វែងរកដំណោះស្រាយរយៈពេលខ្លី និងរយៈពេលវែងដើម្បីបញ្ចប់បញ្ហានេះ»។ នេះជាការលើកឡើងរបស់តំណាងបារាំងប្រចាំអង្គការសហប្រជាជាតិ។ បើតាមបេសកជនរូបនេះ បារាំងក៏នឹងបន្តសហការជាមួយសមាជិកក្រុមប្រឹក្សាសន្តិសុខដើម្បីធានាថា ដំណោះស្រាយចំពោះបញ្ហានេះនឹងមានប្រសិទ្ធភាពខ្ពស់ផងដែរ។ ពាក់ព័ន្ធការរៀបចំកិច្ចប្រជុំនេះ ប្រធានក្រុមប្រឹក្សាសន្តិសុខអង្គការសហប្រជាជាតិ Sebastiano Cardi បានលើកឡើងថា កិច្ចប្រជុំនេះនឹងក្លាយជាកិច្ចប្រជុំសំខាន់មួយដើម្បីដោះស្រាយបញ្ហាប្រឈមបច្ចុប្បន្ន។ ក្រៅពីមានការពិភាក្សាក្នុងកិច្ចប្រជុំក្រុមប្រឹក្សាសន្តិសុខអង្គការសហប្រជាជាតិបញ្ហាជួញដូរមនុស្ស និងទាសភាពនេះនឹងត្រូវយកទៅពិភាក្សាក្នុងកិច្ចប្រជុំកំពូលអឺរ៉ុបអាហ្វ្រិកដែលរៀបចំឡើងនៅថ្ងៃពុធ ដល់ថ្ងៃព្រហស្បតិ៍ នៅទីក្រុង Abidjan ប្រទេសកូឌីវ័រ។ កាលពីសប្តាហ៍មុនអគ្គលេខាធិការអង្គការសហប្រជាជាតិលោក Antonio Guterres បានចេញមុខប្រតិកម្ម និងបង្ហាញក្តីបារម្ភចំពោះការជួញដូរមនុស្សឲ្យធ្វើជាទាសករនៅក្នុងប្រទេសលីប៊ីផងដែរ។ លោកក៏បានស្នើឲ្យបណ្តាភាគីពាក់ព័ន្ធដាក់ចំណាត់ការដោះស្រាយបញ្ហាប្រឈមនេះផងដែរ។ អត្ថបទទាក់ទង ប្រមុខ UN ព្រួយបារម្ភខ្លាំង ក្រោយទទួលរបាយការណ៍ពីការជួញដូរពលករអាហ្វ្រិកដូចទាសករ សូមបញ្ជាក់ថា ប្រជាជនលើពិភពលោកតក់ស្លុត និងខឹងសម្បារខ្លាំង ក្រោយបានឃើញរបាយការណ៍ពាក់ព័ន្ធការជួញដូរជនទេសន្តប្រវេសន៍នៅក្នុងប្រទេសលីប៊ីរបស់អង្គការអន្តរជាតិទេសន្តប្រវេសន៍។ ក្រៅពីរបាយការណ៍នេះ គេក៏ឃើញមានការចុះផ្សាយនិងខ្សែអាត់វីដេអូស្តីពីការដេញថ្លៃទាសករនៅលីប៊ី ក្នុងសារព័ត៌មាន CNN ផងដែរកន្លងមក៕	បារាំងស្នើឲ្យក្រុមប្រឹក្សាសន្តិសុខអង្គការសហប្រជាជាតិជួបប្រជុំពិភាក្សាគ្នាពីបញ្ហាជួញដូរពលកនៅលីប៊ី និងបង្ខំឲ្យពួកគេធ្វើជាទាសករផងនោះ។ បារាំងស្នើទៅក្រុមប្រឹក្សានេះបន្ទាប់ពីមានព័ត៌មាន ពាក់ព័ន្ធការជួញដូរជនអន្តោប្រវេសន៍ដូចសត្វធាតុនៅក្នុងប្រទេសលីប៊ី។
ក្នុងបាឋកថាល្ខោនខោលខ្មែរ លោក ព្រាប ចាន់ម៉ារ៉ា បានបង្ហាញភស្តុតាងជាច្រើន មានតាំងពីសិលាចារឹក ចម្លាក់ជាច្រើនរាប់មិនអស់នៅតាមជញ្ជាំងប្រាសាទ គំនូរបុរាណផ្សេងៗ និងរូបថតជាច្រើន ដែលមានតាំងពីសម័យបារាំង ដែលបញ្ជាក់ថា ល្ខោនខោលមានតាំងពីមុនសម័យអង្គរ។ លោកសង្កត់ធ្ងន់ថា ដូនតាខ្មែរបានបង្កើតល្ខោនខោល តាំងពីរាប់ពាន់ឆ្នាំមុន និងបានថែរក្សាមកដល់បច្ចុប្បន្ន។ ដូច្នេះចាប់ពីជំនាន់នេះទៅមុខ ជាតួនាទីរបស់ក្មេងជំនាន់ក្រោយរ៉ាប់រងបន្ត។ «រាប់រយរាប់ពាន់ឆ្នាំមុន គេអាចថែរក្សាបាន ចុះហេតុអី មកត្រូវបាត់ត្រឹមយើង។ យើងហ្នឹងអីក៏ចោលម្សៀតម្ល៉េះ។ ខ្ញុំចូលចិត្តនិយាយលាយកំប្លែងបែបនេះ តែវាជារឿងពិត។ យើងត្រូវរួមគ្នាថែរក្សាឱ្យបាន»។ នេះជាការបញ្ជាក់របស់លោក ព្រាប ចាន់ម៉ារ៉ា។ គ្រូបង្រៀននៅសាកលវិទ្យាល័យភូមិន្ទវិចិត្រសិល្បៈរូបនេះ បន្ថែមថា ប្រជាជនក្នុងប្រទេសមួយ មានកាតព្វកិច្ច ថែរក្សាសិល្បៈវប្បធម៌ជាតិ មិនមែនត្រូវឱ្យគេជំរុញ ឬសំណូមពរឱ្យចូលរួមថែរក្សានោះឡើយ។ លោក ព្រាប ចាន់ម៉ារ៉ា បញ្ជាក់៖« តាមភាសាបច្ចេកទេសសិល្បៈ ប្រជាជនក្នុងប្រទេសមួយ ត្រូវមានកាតព្វកិច្ចថែរក្សានិងការពារសិល្បៈរបស់ខ្លួន»។ ពីដើមល្ខោនខោល មានសម្ដែងក្នុងព្រះរាជពិធីឡើងសោយរាជ្យ ព្រះរាជពិធីចម្រើនព្រះជន្ម ព្រះរាជពិធីបុណ្យតាំងតុ (ឥឡូវធ្វើច្រត់ព្រះនង្គ័ល) ព្រះរាជពិធីបុណ្យអំទូក ព្រះរាជពិធីចម្រើនព្រះកេសា (កោរជុក) ព្រះរាជបុត្រ ក្បួនព្រះរាជពិធីហែព្រះបរមសព ព្រះរាជពិធីបុណ្យថ្វាយព្រះភ្លើងព្រះបរមសព និងព្រះរាជពិធីបួងសួងផ្សេងៗ។ ទាំងនេះ សុទ្ធសឹងជាពិធីរបស់ព្រះមហាក្សត្រ។ ចំណែកទំនៀមអ្នកស្រុកទូទៅវិញ គេសម្ដែងក្នុងពិធីបុណ្យបញ្ចុះសីមាឆ្លងព្រះវិហារ បុណ្យចម្រើនព្រះជន្មព្រះសង្ឃរាជ ឬចៅអធិការវត្ត បុណ្យថ្វាយព្រះភ្លើងព្រះសពសម្ដេចព្រះសង្ឃរាជ បុណ្យរំលាយព្រះសពព្រះចៅអធិការវត្ត។ រីឯបុណ្យភូមិ សម្ដែងដើម្បីសុំទឹកភ្លៀង បណ្ដេញចង្រៃ ឬជំងឺរាតត្បាត...ពិធីថ្វាយអ្នកតា (អស់លោកបង់បទ...) ពិធីបួងសួងបន់ស្រន់ផ្សេងៗ និងពិធីសំពះគ្រូ។ល។ នេះបើយោងតាមឯកសារស្រាវជ្រាវ ដែលលោក ព្រាប ចាន់ម៉ារ៉ា ប្រមូលបាន និងបានបង្ហាញ ក្នុងបាឋកថានៅថ្ងៃទី៦ខែឆ្នូឆ្នាំ២០១៨៕	ភ្នំពេញ៖ ថ្លែងក្នុងបាឋកថាស្ដីពីល្ខោនខោលខ្មែរ លោក ព្រាប ចាន់ម៉ារ៉ា ព្រឹទ្ធបុរសរងមហាវិទ្យាល័យបុរាណវិទ្យា បានបង្ហាញភស្តុតាងជាច្រើន តាមរយៈការសិក្សាស្រាវជ្រាវពីសិលាចារឹក ចម្លាក់តាមជញ្ជាំងប្រាសាទជាច្រើន និងគំនូរបុរាណ ទាំងក្នុងប្រទេស និងក្រៅប្រទេស ពីចរន្តជីវិតសិល្បៈល្ខោនខោល ក្នុងជីវភាពរបស់ប្រជាជន។ លោកថា តាំងពីបុរាណ ដូនតាអាចបង្កើត និងថែរក្សាល្ខោននេះបាន ក្មេងជំនាន់ក្រោយ ក៏មានកាតព្វកិច្ចថែរក្សាបន្តដែរ។
នៅថ្ងៃទី១ ខែសីហា ប្រេង Brent មានតម្លៃដល់ទៅ៨៥,៤ដុល្លារក្នុងមួយធុងបារ៉ែល។ ប្រេងឆៅ WTI របស់អាម៉េរិកក៏បានឡើងដល់ ៨១,៨ដុល្លារក្នុងមួយបារ៉ែល។ ប្រេងទាំងពីរប្រភេទនេះ បានឡើងដល់កម្រិតខ្ពស់បំផុតចាប់តាំងពីដើមខែមេសាមក។ បើតាមលោក Tina Teng អ្នកវិភាគប្រចាំក្រុមហ៊ុន CMC Markets តម្លៃអាចកែតម្រូវបាន ដោយសារប្រេងឆៅត្រូវបានទិញលើសកាលពីខែមុន។ យ៉ាងណាមិញ ការធ្លាក់ចុះនៃប្រាក់ដុល្លារអាម៉េរិក និងសុទិដ្ឋិនិយមលើគោលនយោបាយជំរុញសេដ្ឋកិច្ចរបស់ចិន នឹងបន្តជួយដល់ទីផ្សារប្រេងនៅថ្ងៃខាងមុខ។ ការធ្លាក់ចុះនៃសេដ្ឋកិច្ចអាម៉េរិក ក៏អាចធ្វើអោយប្រសើរឡើងនូវទស្សនវិស័យតម្រូវការប្រេងផងដែរ។ បច្ចុប្បន្នអាម៉េរិកជាប្រទេសប្រើប្រាស់ប្រេងច្រើនជាងគេក្នុងពិភពលោក។ នៅថ្ងៃទី៣១ ខែកក្កដា ចិនបានប្រកាសពីគោលនយោបាយបន្ថែមទៀតដើម្បីជំរុញសេដ្ឋកិច្ច និងការប្រើប្រាស់ក្នុងស្រុក។ សកម្មភាពផលិតកម្មរបស់ប្រទេសនេះ បានធ្លាក់ចុះក្នុងរយៈពេលបួនខែជាប់គ្នារហូតដល់ចុងខែកក្កដា។ អង្គការនៃប្រទេសនាំចេញប្រេង និងសម្ព័ន្ធមិត្ត (OPEC+) នឹងជួបប្រជុំគ្នានៅសប្តាហ៍នេះ ។ អ្នកវិភាគរំពឹងថា កិច្ចប្រជុំនេះនឹងផ្តល់ឱ្យពួកគេនូវតម្រុយបន្ថែមទៀតអំពីទស្សនវិស័យទីផ្សារប្រេង។ នៅខែមិថុនាកន្លងទៅ OPEC+ បានយល់ព្រមបន្តកាត់បន្ថយការផលិតប្រេងរហូតដល់ឆ្នាំ ២០២៤។ ក្នុងនោះអារ៉ាប៊ីសាអូឌីតបានកាត់បន្ថយការផលិតប្រេងប្រមាណ ១លានបារ៉ែលក្នុងមួយថ្ងៃក្នុងខែកក្កដា។ នៅដើមខែមុន ប្រទេសនេះបានប្រកាសថាខ្លួននឹងបន្តកាត់បន្ថយនៅក្នុងខែ៨ ហើយក៏នឹងពិចារណាកាត់បន្ថយបន្ថែមទៀត។ យ៉ាងណាមិញ ការស្ទង់មតិរបស់សារព័ត៌មានរ៉យទ័របានបង្ហាញថា អារ៉ាប៊ីសាអូឌីតបានកាត់បន្ថយត្រឹមតែ ៨៦០ពាន់បារ៉ែលក្នុងមួយថ្ងៃប៉ុណ្ណោះសម្រាប់ខែកក្កដា។ អ្នកវិភាគនៅធនាគារជាតិអូស្ត្រាលីបានព្យាករថា អារ៉ាប៊ីសាអូឌីតនឹងនៅតែកាត់បន្ថយផលិតកម្មក្នុងខែកញ្ញា។ របាយការណ៍របស់ធនាគារជាតិអូស្ត្រាលីក៏រំពឹងថា តម្លៃប្រេងនឹងកើនឡើងខ្ពស់នៅឆ្នាំនេះ។ ថ្មីៗនេះ អាម៉េរិកបានបញ្ចេញទិន្នន័យដែលបង្ហាញពីតម្រូវការប្រេងឥន្ធនៈរហូតដល់ ២០,៧៨លានបារ៉ែលក្នុងមួយថ្ងៃកាលពីខែឧសភា ដែលជាចំនួនខ្ពស់បំផុតក្នុងរយៈពេល ៤ឆ្នាំ។ ទន្ទឹមនឹងនេះ ការស្តុកប្រេងសាំង និងប្រេងឆៅរបស់អាម៉េរិកបានធ្លាក់ចុះផងដែរ៕ អត្ថបទទាក់ទង ធនាគារ UBS ៖ តម្លៃប្រេងអាចឡើងដល់៩០ដុល្លារក្នុងមួយប៉ារ៉ែល ប្រទេស OPEC + បន្តកាត់បន្ថយការផលិតប្រេង ប៉ុន្តែទីផ្សារប្រេងមិនកើនថ្លៃ	បច្ចុប្បន្នប្រភេទប្រេង Brent និង WTI ស្ថិតនៅកម្រិតថ្លៃខ្ពស់បំផុត ចាប់តាំងពីខែមេសា។ ហេតុដែលធ្វើឱ្យតម្លៃបេ្រងហក់ឡើងខ្ពស់បែបនេះ ដោយសារតែការជំរុញផ្គត់ផ្គង់សកលឡើងវិញដូចជាកំណើនស្ថិរភាពនៅអាម៉េរិក អឺរ៉ុប និងចិន ជាមួយការបន្តកាត់បន្ថយការផលិតប្រេងរបស់ប្រទេសមួយចំនួន។
ប្រមុខរដ្ឋឥណ្ឌូណេស៊ី ចូកូ វីដូដូ កំពុងស្ថិតនៅប្រទេសសិង្ហបុរីនៅថ្ងៃពុធទី ៦ ខែកញ្ញានេះដើម្បីចូលរួមកិច្ចប្រជុំចង្អៀតមេដឹកនាំសិង្ហបុរី-ឥណ្ឌូណេស៊ី រួមជាមួយនាយករដ្ឋមន្ត្រីសិង្ហបុរី លី សៀនឡុង។ ក្រៅពីចូលរួមកិច្ចប្រជុំ លោក វីដូដូ នឹងចូលរួមកម្មវិធីរម្លឹកខួបនៃការបង្កើទំនាក់ទំនងទ្វេភាគីសិង្ហបុរី-ឥណ្ឌូណេស៊ី លើកទី៥០ ផងដែរ។ ទូរទស្សន៍សិង្ហបុរី Channel News Asia បានស្រង់សម្ដីតំណាងការិយាល័យនាយករដ្ឋមន្ត្រីសិង្ហបុរីដូច្នេះថា៖«អំឡុងពេលកិច្ចប្រជុំចង្អៀតរវាងមេដឹកនាំទាំងពីរ លោកលី សៀនឡុង និងលោក វីដូដូ នឹងផ្លាស់ប្តូរយោបល់គ្នាជុំវិញបញ្ហាតំបន់ក៏ដូចជាអន្តរជាតិ។ ក្រៅពីនេះមេដឹកនាំទាំងពីរ ក៏ត្រួតពិនិត្យឡើងវិញនូវចំណងមិត្តភាពប្រទេសទាំងពីរ និងស្វែងរកចំណុចថ្មីផ្សេងទៀតដើម្បីបង្កើតកិច្ចសហការរួមគ្នា ក្នុងនោះមានវិស័យសេដ្ឋកិច្ចនិងសន្តិសុខ ក៏ដូចជាបម្លាស់ប្តូរវប្បធម៌គ្នាជាដើម»។ ការិយាល័យនាយករដ្ឋមន្ត្រីសិង្ហបុរីបន្ថែមថា មេដឹកនាំទាំងពីរក៏នឹងបន្តការពិភាក្សាពាក់ព័ន្ធកិច្ចប្រជុំចង្អៀតកាលពីឆ្នាំមុននៅឥណ្ឌូណេស៊ី ដែលបានផ្ដោតលើបញ្ហាសេដ្ឋកិច្ច បច្ចេកវិទ្យា វិស័យទេសចរណ៍ និងការបណ្ដុះបណ្ដាលជំនាញ។ គេរំពឹងថា អនុស្សារណយោគយល់លើវិស័យទាំងនេះក៏នឹងត្រូវចុះហត្ថលេខានាពេលក្នុងពេលដែលលោក ចូកូ វីដូដូ បំពេញទស្សនកិច្ចនេះដែរ។ ដោយឡែក ក្នុងកម្មវិធីរម្លឹកខួបលើកទី ៥០ នៃការបង្កើតទំនាក់ទំនងរវាងសិង្ហបុរី-ឥណ្ឌូណេស៊ីនឹងត្រូវប្រារព្ធឡើងនៅថ្ងៃព្រហស្បតិ៍ទី ៧ ខែកញ្ញា ហើយមេដឹកនាំទាំងពីរនឹងដាំដើមឈើនៅសួនច្បារសិង្ហបុរីBotanic។ ក្នុងពេលនោះដែរមេដឹកនាំទាំងពីរនឹងនាំគ្នាទស្សនា ការហោះហើរនៃក្បួនយន្តហោះរបស់កងទ័ពជើងអាកាសឥណ្ឌូណេស៊ី និងសិង្ហបុរី ព្រមទាំងការសម្ដែងរបស់ក្រុមយោធាផងដែរ៕	ប្រធានាធិបតីឥណ្ឌូណេស៊ីលោក ចូកូ វីដូដូ កំពុងបំពេញទស្សនកិច្ចនៅសិង្ហបុរីដើម្បីចូលរួមកិច្ចប្រជុំចង្អៀតរួមជាមួយមេដឹកនាំសិង្ហបុរីក្នុងគោលបំណងពង្រឹងចំណងការទូត។ ដំណើរទស្សនកិច្ចប្រធានាធិបតីរូបនេះក៏រៀបឡើងចំពេលឥណ្ឌូណេស៊ី និងសិង្ហបុរីរៀបចំខួបលើកទី៥០ នៃការបង្កើតទំនាក់ទំនងទ្វេភាគីផង។
យោងតាមការចុះផ្សាយរបស់ភ្នាក់ព័ត៌មាន Reuters នៅថ្ងៃ១៣ វិច្ឆិកា ក្នុងសេចក្តីព្រាងនៃសេចក្តីថ្លែងការណ៍រួមរបស់អាស៊ាន បានលើកឡើងពីសារៈសំខាន់នៃការផ្តល់ជំនួយមនុស្សធម៌សម្រាប់ជនរងគ្រោះដោយសារតែគ្រោះធម្មជាតិនៅវៀតណាម វិបត្តិនៅហ្វីលីពីន ក៏ដូចជាសហគមន៍រងការប៉ះពាល់នៅក្នុងរដ្ឋ Rakhine របស់មីយ៉ាន់ម៉ា ។ យ៉ាងណាក៏ដោយ សេចក្តីព្រាងសេចក្តីថ្លែងការណ៍ ដែលធ្វើដោយប្រធានអាស៊ានហ្វីលីពីន មិនលម្អិតពីស្ថានភាពនៅក្នុងរដ្ឋ Rakhine ឡើយ ។ ហើយអ្វីគួរកត់សម្គាល់នោះ សេចក្តីព្រាង ថែមទាំងមិនប្រើប្រាស់ពាក្យពេជន៍ «រ៉ូហ៊ីងយ៉ា» ដើម្បីសំដៅលើជនរងគ្រោះនៅក្នុងរដ្ឋ Rakhine ដូចសហគមន៍អន្តរជាតិ និងអង្គការសហប្រជាជាតិតែងធ្វើឡើយ ។ នេះបើតាមប្រភពព័ត៌មានដដែល ។ បើតាមរបាយការណ៍របស់អង្គការសហប្រជាជាតិ គិតចាប់ពីការប៉ះទង្គិចនៅខែសីហាមក មានជនភៀសខ្លួនជនជាតិភាគតិចម៉ូស្លីមរ៉ូហ៊ីងយ៉ា ជាង៦០ម៉ឺននាក់ហើយ បានភៀសខ្លួនចេញពីរដ្ឋ Rakhine របស់មីយ៉ាន់ម៉ា ដោយពួកគេ បានអះអាងថា ពួកគេ រងការគំរាមកំហែងពីសំណាក់អាជ្ញាធរ ។ តាមពិតទៅ ការណ៍ ដែលអាស៊ាន មិនបញ្ជាក់ឈ្មោះ រ៉ូហ៊ីងយ៉ានោះ ក៏ដោយតែអាស៊ានប្រកាន់គោលការណ៍មិនជ្រៀតជ្រែករដ្ឋសមាជិកណាមួយឡើយ ។ កន្លងមក រដ្ឋាភិបាលមីយ៉ាន់ម៉ា មិនដែលហៅជនរងគ្រោះនៅក្នុងរដ្ឋ Rakhine ថា ជាជនជាតិរ៉ូហ៊ីងយ៉ាឡើយ ពោលគឺ សម្រាប់រដ្ឋាភិបាលមីយ៉ាន់ម៉ា ពួកគេ គ្រាន់តែជនភៀសខ្លួនខុសច្បាប់ ដែលមានឈ្មោះថា Bengali ដែលមានន័យថា ជនភៀសខ្លួនខុសច្បាប់ពីបង់ក្លាដែសប៉ុណ្ណោះ ៕	កិច្ចប្រជុំកំពូលលើកទី៣១របស់អាស៊ាន បានចាប់ផ្តើមនៅថ្ងៃ១៣ វិច្ឆិកានេះហើយ ។ បញ្ហាប្រឈមដែលជាក្តីបារម្ភរួមក្នុងតំបន់ជាច្រើន ត្រូវបានរំពឹងថា នឹងដាក់បញ្ចូលនៅក្នុងសេចក្តីថ្លែងការណ៍រួម ក្រោយបញ្ចប់កិច្ចប្រជុំ ក៏ប៉ុន្តែមិនមានវិបត្តិរ៉ូហ៊ីងយ៉ានៅក្នុងនោះឡើយ ។
កីឡាករ វុធ ដេវីត ប្រធានក្រុម The Forest FC បានលើកឡើងថា ការគ្រងតំណែងជើងឯកលើកទី១នេះវាជាមោទនៈភាពមួយសម្រាប់ក្រុម The Forest FC ខណៈ២លើកកន្លងមក បានត្រឹមលេខ៤ប៉ុណ្ណោះ។ ការគ្រងតំណែងជើងឯកលើកដំបូងនេះ ប្រធានក្រុម The Forest FC បានប្តេជ្ញាចិត្តខិតខំហ្វឹកហាត់ពង្រឹងសមត្ថភាពក្រុមបន្ថែមទៀត ដើម្បីលេងឲ្យស៊ីសង្វាក់គ្នានៅវគ្គ ផ្តាច់ព្រ័ត្រនៅរាធានីភ្នំពេញ ឈានទៅក្រសោបតំណែងជើងឯក Tiger Street Football 2020 លើកមុខមាត់ខេត្តបាត់ដំបង។ សម្រាប់ជ័យលាភីមណ្ឌលបាត់ដំបងនេះ ដែលជាមណ្ឌលទី៤ ក្រុមដែលប្រជែងបានចំណាត់ថ្នាក់លេខ១ The Forest FC ទទួលបានថវិការ ១៥០០ ដុល្លារ ក្រុមលេខ២បានទៅលើ FC CROWN (A) ទទួលបានថវិការ ១០០០ ដុល្លារ ចំណាត់ថ្នាក់លេខ៣ បានទៅលើក្រុម Norea Team ទទួលបានថវិការ ៥០០ ដុល្លារ និងលេខ៤បានទៅលើក្រុម យុវជនដាំស្ពៃ ទទួលបានថវិការ ២០០ ដុល្លារ។ ព្រឹត្តិការណ៍ Tiger Street Football 2020 មណ្ឌលបាត់ដំបង ដែលជាមណ្ឌលទី៤នេះ ជ្រើសរើសយក១០ក្រុមឡើងទៅប្រកួតវគ្គផ្តាច់ព្រ័ត្រ នាថ្ងៃទី២៩ ខែកុម្ភះ ដល់ថ្ងៃទី១ ខែមិនា ឆ្នាំ២០២០ នៅរាជធានីភ្នំពេញ។ ក្រុមដែលគ្រងដំណែងជើងឯក Tiger Street Football 2020 និងមានឱកាសជួបផ្ទាល់ជាមួយ លោក Rio Ferdinand ផងដែរ។ បន្ទាប់ពីបញ្ចប់មណ្ឌលបាត់ដំបង ដែលជាមណ្ឌលទី៤នេះ មណ្ឌលបន្ទាប់ គឺមណ្ឌលកំពង់ចាម ដែលមាន៦ខេត្តចូលរួម គឺស្ទឹងត្រែង រតនគិរី មណ្ឌលគិរី ក្រចេះ ព្រៃវែង ស្វាយរៀង ដាក់ពាក្យនៅមណ្ឌលខេត្តកំពង់ចាម ប្រកួតថ្ងៃទី៨ ដល់ ថ្ងៃទី៩ ខែកុម្ភៈ ឆ្នាំ២០២០។ សូមបញ្ជាក់ថា ព្រឹត្តិការណ៍ Tiger Street Football 2020 បន្ទាប់ពីមណ្ឌលទី៥ មណ្ឌលកំពង់ចាម និងបន្តទៅមណ្ឌលទី៦ មណ្ឌលខេត្តកំពត ដែលមាន៤ខេត្តចូលរួម គឺព្រះសីហនុ កែប កោះកុង និងកំពតម្ចាស់ផ្ទះ ដំណើរការប្រកួតនៅថ្ងៃទី១៥ ដល់ ថ្ងៃទី១៦ ខែកុម្ភៈ ឆ្នាំ២០២០។ ស្តែងចេញនូវការតាំងចិត្តដ៏មោះមុតរបស់អ្នក ជាមួយស្រាបៀរថៃហ្គ័រ។ ពិសាដោយការទទួលខុសត្រូវ៕ (អត្ថបទពាណិជ្ជកម្ម)	ខេត្តបាត់ដំបង៖ ក្រុម The Forest FC បានក្លាយជាជើងឯកមណ្ឌលបាត់ដំបង បន្ទាប់ពីយកឈ្នះក្រុមបាល់ទាត់ FC CROWN (A) ប្រផិតប្រផើយក្នុងលទ្ធ២ទល់១វគ្គផ្តាច់ព្រ័ត្រ ការប្រកួត Tiger Street Football 2020 កាលពីថ្ងៃទី២ ខែកុម្ភៈ នៅទីលានកីឡដ្ឋាន វាលបែកចាន ក្រុងបាត់ដំបង ខេត្តបាត់ដំបង ។
ប្រកាសរបស់សម្តេច ស ខេង មានការសម្រេចផ្ទេរភារកិច្ចមន្ត្រី១២នាក់ សម្រាប់តំណែងអភិបាលរងខណ្ឌ ដោយលោកស្រី លី រ៉ូហ្សាមី ពីខណ្ឌសែនសុខ ទៅខណ្ឌជ្រោយចង្វារ។ នៅខណ្ឌមានជ័យ មានលោក កែវ សំណាង ផ្ទេរពីខណ្ឌចំការមន និងលោក សង គន្ធ ផ្ទេរពីខណ្ឌកំបូល។ លោក តោ វីរូ ពីខណ្ឌ៧មករា ទៅខណ្ឌកំបូល រីឯនៅខណ្ឌ៧មករាវិញ មានលោក ណុប ផា មកពីខណ្ឌច្បារអំពៅ និងលោក ឌី រ័ត្នខេមរុណ ពីខណ្ឌមានជ័យ។ លោក ហួត លាភពិសិដ្ឋ ប្តូរពីខណ្ឌព្រែកព្នៅ ទៅខណ្ឌបឹងកេងកង ខណៈលោកស្រី ជា នីតា ផ្ទេរពីខណ្ឌមានជ័យទៅខណ្ឌចំការមន។ សម្រាប់ខណ្ឌដូនពេញ អភិបាលរងខណ្ឌថ្មី មាន លោក ហ៊ុយ សារុណ ពីខណ្ឌជ្រោយចង្វារ និងលោក លីន ញ៉ក់ ពីខណ្ឌឫស្សីកែវ។ រីឯលោក ឡេង រ៉ាវង្ស ពីខណ្ឌជ្រោយចង្វារ និងលោក រស់ សុភ័ក្ត ពីខណ្ឌច្បារអំពៅ ទៅបម្រើការនៅខណ្ឌដង្កោ។ មន្ត្រីរាជការ៣៦រូបទៀត បានឡើងតំណែងជាអភិបាលរងខណ្ឌ ដោយនៅខណ្ឌព្រែកព្នៅ មាន លោក ហួរ ហួត, លោក វណ្ណា លីនសច្ចនា, លោក ឌិត និមល និងលោក ឆើម សេរីវឌ្ឍន៍។ នៅខណ្ឌជ្រោយចង្វារ មាន លោក សែម ដារិន្ទ, លោក ឃន សុជាតិ, លោក ផៃ សុវុឌ្ឍវឌ្ឍនៈ និងលោក ខុន ខេម៉ា។ លោក ហួត ឃីម, លោក ឌី សុខខែម, លោក គៀង ចក់ ឡើងតំណែងជាអភិបាលរងខណ្ឌមានជ័យ ស្របពេលដែលលោក កេត ឧត្តម ឡើងជាអភិបាលរងខណ្ឌ៧មករា។ នៅខណ្ឌពោធិ៍សែនជ័យ មានលោកអភិបាលរង យិន គាត និងលោក ផុន សុផាន។ នៅខណ្ឌច្បារអំពៅ អភិបាលរងដែលទើបកាន់តំណែងថ្មី មាន លោក ញាណ ច័ន្ទសោភា, លោក ម៉ុក ពុទ្ធា និងលោក ឡាយ ស្ទីវិន រីឯនៅខណ្ឌកំបូល មានលោក លឹម ចាន់ដាវុធ, លោក ទ្រី ណារ៉េត និងលោក គន់ ចាន់សុភារី។ ជាមួយគ្នានេះ លោក ឆាយ វាសនា, លោកស្រី ប៉ិល សោភ័ណនារី និង លោក ឃុត សុខខា ឡើងជាអភិបាលរងខណ្ឌសែនសុខ។ នៅខណ្ឌបឹងកេងកង អភិបាលរងថ្មី២នាក់ទៀត មាន លោក សុខ វីរៈ និងលោក ជ្រុន ថេវ៉ាវង្ស រីឯខណ្ឌចំការមន មាន លោក ហ៊ត វ៉ាន់ធី, លោក ជិន វិចិត្រ និងលោក ម៉ៅ បូណែត។ លោក ចាប ឌីណា ឡើងជាអភិបាលរងខណ្ឌដូនពេញ។ អភិបាលរងខណ្ឌឫស្សីកែវ មាន លោក សន សោភ័ណ្ឌ, លោក អ៊ាន សុឃីម, លោក ប៊ុត បូវណ្ណារ័ត្ន និងលោក ស្មាស់ រិទ្ធី។ ងាកទៅខណ្ឌទួលគោកឯណោះវិញ អភិបាលរងថ្មី មានលោក ស៊ឹម សុផង់ និងលោក ឈាង វុទ្ធី។ ជាមួយគ្នានេះដែរ នាយករដ្ឋបាលសាលាខណ្ឌចំនួន១០រូបបានទទួលភារកិច្ចជាផ្លូវការ ដែលក្នុងនោះមាន លោក ហែម ឫទ្ធី (ខណ្ឌជ្រោយចង្វារ),លោក ស្រេង គឹមស្រ៊ន (ខណ្ឌច្បារអំពៅ), លោក ស៊ឹម តុលា (ខណ្ឌដង្កោ), លោក កេង ថា (ខណ្ឌដូនពេញ), លោក ឈួន ឆាយារិទ្ធ (ខណ្ឌពោធិ៍សែនជ័យ), លោក ហេង សុផាន់ណា (ខណ្ឌកំបូល), លោក ងួន ច័ន្ទឡុង (ខណ្ឌសែនសុខ), លោក លឹម សាម៉ឺឌី (ខណ្ឌឫស្សីកែវ) និងលោក ជាង សុភ័ស្ស (ខណ្ឌទួលគោក)។ តាមមាត្រា ១៤០ថ្មី ស្តីពីការកំណត់សមាសភាពគណៈអភិបាល។ រាជធានីភ្នំពេញមានចំនួនយ៉ាងច្រើន១១រូបសម្រាប់គណៈអភិបាលរាជធានី រីឯគណៈអភិបាលខេត្តមានចំនួនពី៧រូប ទៅ១១រូប។ ចំពោះគណៈអភិបាលក្រុង ស្រុក ខណ្ឌ មានចំនួនពី៥រូប ទៅ៧រូប។ ចំនួនជាក់ស្តែងនៃគណៈអភិបាលសម្រាប់រាជធានី ខេត្ត ក្រុង ស្រុក ខណ្ឌ ត្រូវកំណត់ដោយអនុក្រឹត្យតាមសំណើរបស់រដ្ឋមន្ត្រីក្រសួងមហាផ្ទៃ៕ ប្រភពរូបទាំងអស់៖ រដ្ឋបាលរាជធានីភ្នំពេញ	ក្រោយមានការប្រកាសស្តីពីការផ្ទេរភារកិច្ច និងតែងតាំងមន្ត្រីរាជការ ដែលចុះហត្ថលេខាដោយសម្តេចឧបនាយករដ្ឋមន្ត្រី ស ខេង រដ្ឋមន្ត្រីក្រសួងមហាផ្ទៃ កាលពីថ្ងៃទី១៥ ខែសីហា អភិបាលរងនៃបណ្តាខណ្ឌសរុប៤៨នាក់ និងនាយករដ្ឋបាលសាលាខណ្ឌ១០នាក់ បានចូលកាន់មុខតំណែងជាផ្លូវការ។ ពិធីប្រកាសបានប្រព្រឹត្តទៅនាព្រឹកថ្ងៃទី២៥ ខែសីហា នៅសាលារាជធានីភ្នំពេញ ក្រោមអធិបតីភាព លោក ម៉ប់ សារិន ប្រធានក្រុមប្រឹក្សា និងលោក ឃួង ស្រេង អភិបាលរាជធានី។
ក្រសួងពុំទាន់មានក្រមសីលធម៌វិជ្ជាជីវៈណាមួយសម្រាប់ដាក់ឱ្យអនុវត្តនោះឡើយ ពោលគឺមានតែក្រមសីលធម៌វិជ្ជាជីវៈរបស់សមាគមនីមួយៗតែប៉ុណ្ណោះ។ រដ្ឋមន្ត្រីក្រសួងព័ត៌មាន បានបញ្ជាក់បែបនេះ ដើម្បីបង្ហាញឱ្យឃើញអំពីសារសំខាន់នៃការផ្តល់ធាតុចូលនានា ក្នុងគោលដៅឈានឆ្ពោះទៅរៀបចំធម្មនុញ្ញវិជ្ជាជីវៈសារព័ត៌មាន។ រូបថតផ្តល់ដោយ លោក ខឹម សុវណ្ណារ៉ា «ជាង៣០ឆ្នាំមកហើយដែលក្រសួងបានផ្តល់ឱកាសឱ្យសមាគមអ្នកសារព័ត៌មានរួមគ្នាបង្កើតក្រមសីលធម៌រួមមួយ តែរហូតមកដល់ពេលនេះនៅតែមិនទទួលបានជោគជ័យ»។ នេះជាការកត់សម្គាល់ក្នុងរបាយការណ៍ក្រសួងព័ត៌មាន ក្រោយការរៀបចំសិក្ខាសាលាតម្រង់លើកដំបូងកាលពីថ្ងៃទី១៩ ខែមេសា នៅទីស្តីការក្រសួង។ សិក្ខាសាលាតម្រង់ទិសលើក្រមសីលធម៌វិជ្ជាជីវៈ និងប្រមូលធាតុចូលជាលើកដំបូងនេះ មានអ្នកចូលរួមជាង៣០០នាក់ដែលជាអ្នកសារព័ត៌មានពីប្រព័ន្ធផ្សព្វផ្សាយប្រពៃណី និងទំនើប រួមទាំងមន្ត្រីទទួលបន្ទុកព័ត៌មានពីស្ថាប័ននានា។ ការិយាល័យអ្នកនាំពាក្យក្រសួងព័ត៌មាន បានលើកឡើងក្នុងសេចក្តីប្រកាសព័ត៌មានថា នៅកម្ពុជា គ្រប់ការប្រកបវិជ្ជាជីវៈការងារទាំងអស់ ក៏ដូចជាក្នុងអាជីពសារព័ត៌មានដែរ សុទ្ធតែមាន ក្រមសីលធម៌ វិជ្ជាជីវៈសម្រាប់ អ្នកប្រកបអាជីពនោះប្តេជ្ញាចិត្តគោរព និងអនុវត្តតាម ដើម្បីធានាភាពត្រឹមត្រូវ ភាព ស្របច្បាប់ និងភាពសុច្ចរឹតក្នុងសង្គម។ តែទោះយ៉ាងណាក៏ដោយ ក្រសួង បានមើលឃើញពីភាពស្រពិចស្រពិល និងកង្វះភាពសុខុដុមនីយ កម្មក្នុងការកំណត់ក្រមសីលធម៌វិជ្ជាជីវៈរួមមួយសម្រាប់អ្នកសារព័ត៌មានបានកើតមានឡើង ដោយសារតែការប្រកាន់ជំហររៀងៗខ្លួន។ រូបថតផ្តល់ដោយ លោក ខឹម សុវណ្ណារ៉ា ក្នុងសិក្ខាសាលាតម្រង់ទិស ក្រសួងព័ត៌មាន បានផ្តល់ឱកាសដល់អ្នកសារព័ត៌មានអង្គភាពសារព័ត៌មាន សមាគមសារព័ត៌មាន និងអ្នកចូលរួមទាំងអស់ ក្នុងការបញ្ចេញគំនិត យោបល់របស់ខ្លួន ក្នុងកិច្ចពិ ភាក្សា និងផ្តល់ធាតុចូលសំខាន់ៗសម្រាប់ជាមូលដ្ឋានដើម្បីឈានទៅរៀបចំ «ធម្មនុញ្ញវិជ្ជាជីវៈ សារព័ត៌មាន» រួមមួយនៅកម្ពុជា។ បើតាមលោក នេត្រ ភក្រ្តា ក្រៅតែពីការប្រមូលធាតុចូលរួចហើយ ក្រសួងព័ត៌មាន នឹងរៀបចំចងក្រង សេចក្តីព្រាងធម្មនុញ្ញវិជ្ជាជីវៈសារព័ត៌មាន, កិច្ច ពិគ្រោះយោបល់លើសេចក្តីព្រាងធម្មនុញ្ញវិជ្ជាជីវៈ សារព័ត៌មាន និងសម្រេចលើធម្មនុញ្ញវិជ្ជាជីវៈសារព័ត៌មាន។ បន្ទាប់មក ក្រសួងនឹងប្រកាសដាក់ឱ្យប្រើប្រាស់ជាផ្លូវការទូទាំងប្រទេស ហើយសមាគម ឬស្ថាប័នសារព័ត៌មានអាចយកជាមូលដ្ឋានក្នុងការបង្កើតក្រមសីលធម៌របស់ខ្លួន។ រដ្ឋមន្ត្រីក្រសួងព័ត៌មាន បានបញ្ជាក់ថា៖ « ធម្មនុញ្ញនេះ ជាក្រមកំពូលរបស់អ្នកសារព័ត៌មាន ដែលចែងពីចំណុចគោលចម្បងៗ ហើយសមាគមអ្នកសារព័ត៌មាន អាចយកទៅច្នៃរៀបចំជាក្រមសីលធម៌របស់សមាគមខ្លួន ដោយអនុលោមតាមធម្មនុញ្ញនេះ»។ ជុំវិញនៃផ្តួចផ្តើមរៀបចំធម្មនុញ្ញវិជ្ជាជីវៈសារព័ត៌មាននេះ លោក ពុយ គា ប្រធានក្លិបអ្នកកាសែតកម្ពុជា មើលឃើញថា នេះជាចំណុចដ៏ល្អ ជាពិសេសការចាប់ផ្តើមចេញពីស្ថាប័នសាធារណៈ ដែលជាអ្នកទទួលបន្ទុកលើវិស័យសារព័ត៌មាន។ លោករំពឹងថា ធម្មនុញ្ញរួម នឹងត្រូវបានអនុវត្តដល់អ្នកប្រើប្រាស់បណ្តាញសង្គម ឬក៏សារព័ត៌មានប្រជាពលរដ្ឋ ដែលមានទាន់មានក្រមសីលធម៌វិជ្ជាជីវៈសារព័ត៌មាន។ ក្លិបអ្នកកាសែតកម្ពុជា មានក្រមសីលធម៌វិជ្ជាជីវៈចំពោះសមាជិករបស់ខ្លួន ដែលត្រូវគោរពនិងអនុវត្តតាម ហើយក៏មានការបើកវគ្គបណ្តុះបណ្តាល និងផ្សព្វផ្សាយនូវក្រមក្រមសីលធម៌វិជ្ជាជីវៈច្រើនដល់អ្នកសារព័ត៌មានកម្ពុជាបានច្រើនផងដែរ។ នេះជាការលើកឡើងរបស់លោក ពុយ គា ដែលរង់ចាំមើលធម្មនុញ្ញវិជ្ជាជីវៈសារព័ត៌មានដែលក្រសួងចាប់ផ្តើមរៀបចំថ្មីនេះ មានអ្វីថ្មីបន្ថែមសម្រាប់ក្លិបអ្នកកាសែតកម្ពុជាមកប្រើប្រាស់បាន។ រូបថតផ្តល់ដោយ លោក ខឹម សុវណ្ណារ៉ា លោក ពុយ គា បាននិយាយថា៖ «យើងរង់ចាំមើល! បន្ទាប់ពីក្រសួងចេញក្រមថ្មីនេះ ថាតើមានអ្វីដែលក្លិបអ្នកកាសែតកម្ពុជាអាចច្របាច់បញ្ជូលបន្ថែម ឬមួយក៏អ្វីដែលក្លិបអ្នកកាសែតកម្ពុជាចូលរួមជាមួយក្រសួងបាន ដើម្បីធ្វើយ៉ាងណាឱ្យក្រមសីលធម៌វិជ្ជាជីវៈសារព័ត៌មាននៅកម្ពុជានេះ កាន់តែប្រសើរឡើង»។ ចំពោះលោក ណុប វី នាយកប្រតិបត្តិសម្ព័ន្ធអ្នកសារព័ត៌មានកម្ពុជា (ខេមបូចា) ក៏មានគំនិតមិនគ្នាខុសប៉ុន្មានពីប្រធានក្លិបអ្នកកាសែតកម្ពុជាខាងលើប៉ុន្មានឡើយ។ លោក មើលឃើញថា បើសិននៅកម្ពុជាមានក្រមប្រតិបត្តិរួមមួយ ឬធម្មនុញ្ញវិជ្ជាជីវៈសារព័ត៌មានរួមមួយ គឺនឹងជួយធ្វើឱ្យប្រសើរឡើងនូវវិស័យសារព័ត៌មាន ជាពិសេសការអនុវត្តវិជ្ជាជីវៈរបស់អ្នកសារព័ត៌មានកម្ពុជា។ តែយ៉ាងណាមិញ លោក ណុប វី ក៏បារម្ភចំពោះក្រមដែលក្រសួងព័ត៌មានកំពុងរៀបចំឡើងមកនេះ អាចការពារ ផ្តល់អំណាច ផ្តល់តួនាទី និងសេរីបានក្នុងក្របខណ្ឌកម្រិតណាដល់អ្នកសារព័ត៌មាន ផងដែរ។ ហេតុដូច្នេះហើយ លោកទាមទារឱ្យក្រសួងព័ត៌មាន ផ្តល់ឱកាស និងបើកចំហរដល់អង្គការ សមាគមអ្នកសារព័ត៌មានទាំងអស់ ចូលរួមក្នុងកិច្ចការរៀបចំធម្មនុញ្ញវិជ្ជាជីវៈសារព័ត៌មាននេះ ដើម្បីចៀសវាងនូវបញ្ហាមួយចំនួនក្នុងការរឹតត្បិត ដល់ការអនុវត្តតួនាទី ឬភារកិច្ចរបស់អ្នកសារព័ត៌មាន។ លោកបន្តថា៖ « ពីព្រោះកន្លងមក ក្រសួងក៏បានទទួលបានស្គាល់ដែរថា អំណាចសារព័ត៌មាន គួរតែជាអំណាចឯករាជ្យដែលអាចធ្វើកិច្ចការងារប្រកបដោយសេរី ហើយមានក្រមសីលធម៌វិជ្ជាជីវៈត្រឹមត្រូវ ដើម្បីរួមចំណែកធ្វើឱ្យមានការរីកចម្រើនសង្គមជាតិយើង ដូចទៅនឹងអំណាច៣ទៀតដែរ គឺអំណាចប្រតិបត្តិ អំណាចតុលាការ និងអំណាចនីតិបញ្ញត្តិ»។ សម្រាប់ លោក ណុប វី គឺចង់ឃើញធម្មនុញ្ញវិជ្ជាជីវៈសារព័ត៌មានដែលក្រសួងព័ត៌មានកំពុងចាប់ផ្តើមរៀបចំឡើងនាពេលនេះ មានការចូលរួមតាក់តែងពីចំណោមអ្នកសារព័ត៌មាននៅកម្ពុជាទាំងអស់ ដោយគិតពីអ្នកសារព័ត៌មាន ចង់បានអ្វី ឬចង់ធ្វើអ្វី? អ្នកសារព័ត៌មានចង់អនុវត្តការងាររបៀបណា? អ្នកសារព័ត៌មានចង់ឱ្យមានការដាក់ទោសទណ្ឌ និងការពិន័យ ចំពោះការមិនប្រតិបត្តិតាមក្រមសីលធម៌របស់អ្នកសារព័ត៌មានដោយរបៀបណា ...? « ខ្ញុំចង់ឃើញ អ្នកសារព័ត៌មានខ្លួនឯងហ្នឹង គឺជាអ្នកសរសេរ ជាអ្នកចងក្រង និងជាអ្នកដាក់រឿងវ៉ាវទាំងអស់ហ្នឹងចេញនៅក្នុងក្រមហ្នឹង»។ ទាំងនេះជាការស្នើសុំរបស់លោកនាយកប្រតិបត្តិការខេមបូចា ដែលនឹងរីករាយចូលរួមក្នុងការតាក់តែងច្បាប់ និងចូលរួមក្នុងសកម្មភាពផ្សេងៗ នៃការបង្កើតនូវធម្មនុញ្ញវិជ្ជាជីវៈសារព័ត៌មាន សម្រាប់អនុវត្តជាទូទៅចំពោះអ្នកសារព័ត៌មាន។ របាយការណ៍ពីរដ្ឋមន្ត្រីក្រសួងព័ត៌មាន បានបង្ហាញថា ក្រោយពេលធ្វើការកែទម្រង់ និងរៀបចំសណ្តាប់ធ្នាប់សារព័ត៌មានឡើងវិញគឺមាន ស្ថាប័នព័ត៌មានអនឡាញ បានមកចុះបញ្ជីត្រឹមត្រូវមានរហូតដល់ជាង ១០០០ស្ថាប័ន, ស្ថាប័នព័ត៌មានបោះពុម្ព បច្ចុប្បន្នមានជាង១០០ដែលនៅដំណើរការ។ ក្នុងឆ្នាំ២០២៤ ក្រសួងព័ត៌មាន បានចេញបណ្ណព័ត៌មានគំរូថ្មី មាន Verify បានជិត ៦០០០បណ្ណ ធៀបនឹងឆ្នាំ២០២៣ មានត្រឹមជាង ៣០០០បណ្ណប៉ុណ្ណោះ។ ជាមួយគ្នានេះ ក្រសួងព័ត៌មានបានបើកទូលាយដល់គ្រប់ស្ថាប័នព័ត៌មាន ក្នុងការមកធ្វើបណ្ណដែលចេញដោយក្រសួង ដោយមិនកំណត់ចំនួនឡើយ៕	ក្រសួងព័ត៌មាន ចាប់ផ្តើមប្រមូលធាតុចូលពីអ្នកពាក់ព័ន្ធទាំងអស់ ដើម្បីបង្កើតធម្មនុញ្ញវិជ្ជាជីវៈ សារព័ត៌មាន សម្រាប់ដាក់ឱ្យអ្នកប្រកបវិជ្ជាជីវៈសារព័ត៌មានគោរព និងប្រតិបត្តិ។ លោក នេត្រ ភក្រ្តា រដ្ឋមន្ត្រីក្រសួងព័ត៌មានបានបញ្ជាក់ថា ធម្មនុញ្ញវិជ្ជាជីវៈសារព័ត៌មាននេះ គឺជាក្រមខ្ពស់បំផុត និង ជាក្រមស្តង់ដារប្រតិបត្តិរួម(SOP)សម្រាប់វិស័យសារព័ត៌មាននៅកម្ពុជា។
ក្លិបយក្សអ៊ីតាលីពិចារណាលក់ខ្សែប្រយុទ្ធឆ្នើមសញ្ជាតិព័រទុយហ្គាល់នៅខែមករាខាងមុខនេះតែម្តង ដោយលើកហេតុផលថា ក្លិបជួបវិបត្តិហិរញ្ញវត្ថុដែលបង្កដោយជំងឺរាតត្បាតសកល។ ការលក់ Ronaldo នៅមុនបញ្ចប់កិច្ចសន្យាឆ្នាំ ២០២២ មានន័យថា Juventus នឹងទទួលបានថ្លៃផ្ទេរមួយចំនួន ហើយជាពិសេសពួកគេនឹងកាត់បន្ថយថ្លៃពលកម្មដ៏ច្រើនសន្ធឹកក្នុងចំនួន ៣៧លានដុល្លារក្នុងមួយឆ្នាំ ឬជិត៧២ម៉ឺនដុល្លារក្នុងមួយសប្តាហ៍។ ខ្សែប្រយុទ្ធវ័យ៣៥ឆ្នាំ មានប្រាក់ឈ្នួលខ្ពស់បំផុតក្នុងក្រុមសេះបង្កង់ ដែលមានចំនួនលើសខ្សែការពារ Matthijs de Ligt ដែលមានបៀវត្សច្រើនជាងគេលំដាប់ទី២ដល់ទៅបួនដង។ បើតាមការផ្សាយរបស់ The Sun នៅថ្ងៃទី១១ ខែវិច្ឆិកា Juventus អាចនឹងអនុញ្ញាតឲ្យអតីតសមាជិកក្រុម Manchester United និង Real Madrid ចាកចេញដោយគ្មានតម្លៃខ្លួនទៀតផង។ ការឲ្យ Ronaldo ចាកចេញនឹងផ្តល់អត្ថប្រយោជន៍ផ្នែកហិរញ្ញវត្ថុដ៏ច្រើនសន្ធឹកសន្ធាប់ ដើម្បីឲ្យម្ចាស់ជើងឯកលីគកំពូលអ៊ីតាលី Serie A នេះ អាចដោះស្រាយបញ្ហារបស់ខ្លួនបានយ៉ាងស្រួល។ ប្រសិនបើ Ronaldo ពិតជាចាកចេញពី Juventus មែន ក្លិបដែលមានភាគរយខ្ពស់ក្នុងការហ៊ានថ្លៃពលកម្មខ្ពស់គឺ PSG។ ក្លិបយក្សបារាំងមួយនេះ ក៏ធ្លាប់មានការចុះផ្សាយថាចង់បានខ្សែប្រយុទ្ធចាស់វស្សានេះទៅជួយក្រុមផងដែរកាលពីរដូវកាលមុន បើទោះបីពួកគេមានកីឡាករឆ្នើមដូចជា Kylian Mbappé, Neymar រួចហើយក្តី។ Ronaldo ប្រធានក្រុមជម្រើសជាតិព័រទុយហ្គាល់បានផ្លាស់ពី Real Madrid ទៅកាន់ទឹកដីអ៊ីតាលីក្នុងតម្លៃ ១០០លានដុល្លារ កាលពីឆ្នាំ២០១៨។ ចូលដល់រដូវកាលទី៣ ម្ចាស់ពាន Ballon d'Or ៥សម័យ រកបាន៧១គ្រាប់ ក្នុងការបង្ហាញខ្លួន៩៤ប្រកួតសម្រាប់ក្រុម Juventus៕	Juventus ត្រូវបានរាយការណ៍ថា នឹងដាក់លក់ Cristiano Ronaldo នៅមុនពេលកិច្ចសន្យារបស់រូបគេត្រូវបញ្ចប់ ដើម្បីយកប្រាក់ផ្គត់ផ្គង់ក្លិបអំឡុងពេលវិបត្តិ COVID-19។ Paris Saint-Germain ជាក្លិបនាំមុខគេក្នុងការនាំយកម្ចាស់ពាន Ballon d'Or ៥សម័យទៅរួមក្រុម។
យោងតាមព្រះរាជក្រឹត្យ អ្នកដែលគេអាចហៅជា ឯកឧត្តមឬលោកជំទាវ រួមមាន ប្រធាន អនុប្រធាន និង ចៅក្រមទាំងអស់នៃតុលាការកំពូល, អគ្គព្រះរាជអាជ្ញា អគ្គព្រះរាជអាជ្ញារង និង ព្រះរាជអាជ្ញាទាំងអស់នៃមហាអយ្យការអមតុលាការកំពូល, ប្រធាន និងអនុប្រធានសាលាឧទ្ធរណ៍, អគ្គព្រះរាជអាជ្ញា និងអគ្គព្រះរាជអាជ្ញារងនៃមហាអយ្យការអមសាលាឧទ្ធរណ៍, ប្រធានសាលាដំបូងរាជធានី-ខេត្ត, ព្រះរាជអាជ្ញានៃអយ្យការអមសាលាដំបូងរាជធានី-ខេត្ត។ លោក អ៊ុក គឹមសិទ្ធិ អគ្គព្រះរាជអាជ្ញារងនិងជាអ្នកនាំពាក្យមហាអយ្យការអមតុលាការកំពូល ប្រាប់សារព័ត៌មានថ្មីៗ តាមទូរស័ព្ទ នៅថ្ងៃទី២០ ខែកក្កដា ឆ្នាំ២០២០ ថា ពីមុន មិនទាន់មានព្រះរាជក្រឹត្យ កំណត់ងារជាឯកឧត្តមនិងលោកជំទាវ ដល់ចៅក្រមនិងព្រះរាជអាជ្ញានោះទេ គឺទើបតែមាននៅពេលនេះ តាមរយៈព្រះរាជក្រឹត្យរបស់ព្រះមហាក្សត្រ ចុះនៅថ្ងៃទី១៨ ខែកក្កដា ឆ្នាំ២០២០។ លោក លើកឡើងថា ដ្បិតកាលពីមុន មិនមានព្រះរាជក្រឹត្យកំណត់ងារជាឯកឧត្តមនិងលោកជំទាវពិតមែន តែក្នុងរាល់ព្រះរាជក្រឹត្យកន្លងមក ស្តីពីការតែងតាំងប្រធាន អនុប្រធាន និង ចៅក្រមតុលាការកំពូល, អគ្គព្រះរាជអាជ្ញា អគ្គព្រះរាជអាជ្ញារងនៃមហាអយ្យការអមតុលាការកំពូល, ប្រធាន អនុប្រធានសាលាឧទ្ធរណ៍, អគ្គព្រះរាជអាជ្ញា អគ្គព្រះរាជអាជ្ញារងនៃមហាអយ្យការអមសាលាឧទ្ធរណ៍ គឺព្រះមហាក្សក្រ តែងហៅថាជា ឯកឧត្តមឬលោកជំទាវ ហេតុដូច្នេះហើយ ទើបគេ នាំគ្នាហៅ អ្នកទាំងនោះ ថាជា ឯកឧត្តមឬលោកជំទាវដែរ។ លោក បន្តថា ពីមុន លើកលែងតែប្រធាន អនុប្រធាន ចៅក្រមនៃសាលាដំបូងរាជធានី-ខេត្ត និង ព្រះរាជអាជ្ញា ព្រះរាជអាជ្ញារងនៃអយ្យការអមសាលាដំបូងរាជធានី-ខេត្ត ដែលលព្រះរាជក្រឹត្យរបស់ព្រះអង្គ មិនហៅថាជា ឯកឧត្តមឬលោកជំទាវ ដោយហៅត្រឹមថា លោក ឬលោកស្រីប៉ុណ្ណោះ។ នៅកម្ពុជា ស្ថាប័នតុលាការ បែងចែកជាបីថ្នាក់ គឺតុលាការកំពូល សាលាឧទ្ធរណ៍ និង សាលាដំបូងរាជធានី-ខេត្ត។ សាលាដំបូងរាជធានី-ខេត្ត ចាត់ទុកថាជាតុលាការជាន់ទាប។ ពីមុន សាលាឧទ្ធរណ៍ ក៏ដូចជាតុលាការកំពូលដែរ គឺមានតែមួយប៉ុណ្ណោះ ក្នុងរាជធានីភ្នំពេញ។ តែបច្ចប្បន្ន សាលាឧទ្ធរណ៍ ត្រូវបានបង្កើតនៅតាមតំបន់៣ទៀត គឺសាលាឧទ្ធរណ៍តំបន់ត្បូងឃ្មុំ សាលាឧទ្ធរណ៍តំបន់បាត់ដំបង និង សាលាឧទ្ធរណ៍តំបន់ព្រះសីហនុ។ តុលាការយោធា ក៏ចាត់ទុកថាជា តុលាការជាន់ទាបដែរ។ តុលាការ យោធា គឺសម្រាប់កាត់ក្តីលើយោធា ដែលប្រព្រឹត្តខុស៕	ព្រះមហាក្សត្រ ចេញព្រះរាជក្រឹត្យ នៅថ្ងៃទី១៨ ខែកក្កដា ឆ្នាំ២០២០ កំណត់ងារជាឯកឧត្តមនិងលោកជំទាវ ដល់បណ្តាមន្រ្តីនៅតាមស្ថាប័នតុលាការ។
បាក់តេរីដែលបង្កជំងឺតេតាណូសច្រើនតែត្រូវបានគេរកឃើញក្នុងរបស់ដែលកង្វក់ ធូលីដី និងលាមក។ បាក់តេរីនេះច្រើនតែចូលទៅក្នុងរាងកាយតាមរយៈស្បែកដែលដាច់រលាត់។ យ៉ាងណាមិញ ការដែលកើតជំងឺតេតាណូសហើយ គឺមិនមានថ្នាំព្យាបាលឲ្យជាឡើយ ដូច្នេះការចាក់វ៉ាក់សាំងគឺជាមធ្យោបាយដ៏ល្អបំផុតដើម្បីបង្ការខ្លួនឯងពីជំងឺមួយនេះ៕ ត្រួតពិនិត្យដោយ www.health.com.kh	វ៉ាក់សាំងបង្ការជំងឺតេតាណូស មានសារៈសំខាន់ណាស់សម្រាប់មនុស្សគ្រប់វ័យ។ ថ្វីបើជំងឺនេះកម្រកើតមានក៏ដោយ តែអ្នកដែលមានជំងឺនេះគឺអាចប្រឈមនឹងផលវិបាកធ្ងន់ធ្ងរ និងរហូតដល់ស្លាប់បាន។
នៅកម្ពុជា លោក ចូ បៃឌិន នឹងបញ្ជាក់សារជាថ្មីអំពីការប្តេជ្ញាចិត្តរបស់សហរដ្ឋអាម៉េរិកចំពោះតំបន់អាស៊ីអាគ្នេយ៍ រួមទាំងការកសាងភាពជោគជ័យនៃកិច្ចប្រជុំកំពូលអាម៉េរិក-អាស៊ានជាប្រវត្តិសាស្ត្រនៅវ៉ាស៊ីនតោនឌីស៊ី។ ប្រធានាធិបតីអាម៉េរិក ក៏នឹងលើកឡើងផងដែរពីសារសំខាន់នៃកិច្ចសហប្រតិបត្តិការរវាងសហរដ្ឋអាម៉េរិក និងអាស៊ានក្នុងការធានាសន្តិសុខា វិបុលភាពក្នុងតំបន់ រួមទាំងសុខុមាលភាពរួមគ្នានៃមនុស្សរាប់ពាន់លាននាក់។ បើតាមលេខាធិការសេតវិមាន មុនមកកាន់កម្ពុជា លោក បៃឌិន ធ្វើដំណើរទៅអេហ្ស៊ីបដើម្បីចូលរួមសន្និសីទកំពូលស្តីពីអាកាសធាតុលើកទី២៧ (COP27) នាថ្ងៃទី១១ ខែវិច្ឆិកា។ ចេញពីកម្ពុជា លោកនឹងបន្តទៅក្រុងបាលី ប្រទេសឥណ្ឌូណេស៊ី សម្រាប់កិច្ចប្រជុំមេដឹកនាំ G20 ពីថ្ងៃទី១៣ ដល់ទី១៦ ខែវិច្ឆិកា៕	លោកប្រធានាធិបតីអាម៉េរិក ចូ បៃឌិន នឹងមានវត្តមានក្នុងកិច្ចប្រជុំកំពូលអាស៊ាន-អាម៉េរិក និងជំនួបពាក់ព័ន្ធក្នុងរាជធានីភ្នំពេញពីថ្ងៃទី១២ ដល់ថ្ងៃទី១៣ ខែវិច្ឆិកា។ នេះបើតាមរបស់លោកស្រី Karine Jean-Pierre លេខាធិការសារព័ត៌មានសេតវិមាន ក្នុងសេចក្តីថ្លែងការណ៍ផ្លូវការមួយកាលពីថ្ងៃទី២៨ ខែតុលា។
សូមលោកអ្នកអានបទសម្ភាសរវាងលោក លាង ដឺលុច អគ្គនាយកនៃសារព័ត៌មានថ្មីៗ និងលោក ឡុង ឌីម៉ង់ ឯកអគ្គរាជទូតខ្មែរប្រចាំសាធារណរដ្ឋកូរ៉េ៖ លោក លាង ដឺលុច៖ ស្ថានទូតកម្ពុជាប្រចាំសាធារណរដ្ឋកូរ៉េនឹងរៀបចំពិធីបុណ្យចូលឆ្នាំប្រពៃណីខ្មែរសម្រាប់ពលរដ្ឋខ្មែររស់នៅសាធារណរដ្ឋកូរ៉េ។ តើសកម្មភាព ឬទិដ្ឋភាពអ្វីខ្លះ ដែលប្លែកលើសពីរាល់ឆ្នាំដែលស្ថានទូត ឬពលរដ្ឋខ្មែរនៅទីនោះមិនដែលបានរៀបចំ? លោក ឡុង ឌីម៉ង់៖ អ្វីដែលជាលក្ខណៈសម្បត្តិពិសេសរបស់ការរៀបចំព្រឹត្តិការណ៍មហាសង្ក្រាន្ដខ្មែរនៅកូរ៉េ ដោយសារមានការចូលរួមរៀបចំពីសំណាក់បណ្ដាសហគមន៍ សមាគម ក្រុមមូលនិធិស្ទើរទាំងអស់មកពីគ្រប់តំបន់នៅសាធារណរដ្ឋកូរ៉េ ដែលនេះគឺសបញ្ជាក់ពីការរួបរួមស្រលាញ់វប្បធម៌ អរិយធម៌ និងការចូលរួមសប្បាយរីករាយក្នុងឱកាសពិធីបុណ្យចូលឆ្នាំថ្មីប្រពៃណីជាតិខ្មែរ។ ព្រឹត្តិការណ៍មហាសង្ក្រាន្ដខ្មែរនៅកូរ៉េឆ្នាំនេះ គឺកាន់តែពិសេសជាងឆ្នាំមុនដោយបានរៀបចំបន្ថែមនូវកម្មវិធី និងការសម្ដែងដូចជា៖ - ពិធីពូនភ្នំខ្សាច់ និងស្រង់ព្រះ - ការសម្ដែងក្បាច់គុណយុទ្ធក្រមខម - ការតាំងពិពណ៌ផលិតផលកសិកម្មខ្មែរដែលនាំចូលមកកូរ៉េ - ការតាំងពិពណ៌ ផលិតផលរបស់ខេត្ត កំពត - ការសម្ដែងអាយៃឆ្លងឆ្លើយ ដោយក្រុមសិល្បៈមកពីកម្ពុជា (នាយកុយ និងអ្នកនាង ខាត់ សុឃីម ) - កម្មវិធីរាំចង្វាក់ សារាវ៉ាន់ ដែលនឹងរំពឹងថាមានអ្នកចូលរួមរាំប្រមាណ ៦ពាន់នាក់ - ខ្លោងទ្វារនៃព្រឹត្តិការណ៍មហាសង្ក្រាន្ដដែលរំលេចដោយរចនាប័ទ្មខ្មែរសុទ្ធសាធ លោក លាង ដឺលុច៖ ពិធីចូលឆ្នាំប្រពៃណីខ្មែរ ឬសង្ក្រាន្តឆ្មាំថ្មីនៅកូរ៉េ នឹងត្រូវរៀបចំនៅទីណា? ហើយមនុស្សប៉ុន្មាននាក់នឹងចូលរួមក្នុងព្រឹត្តិការណ៍នេះ? លោក ឡុង ឌីម៉ង់៖ ព្រឹត្តិការណ៍ដ៏ធំប្រចាំឆ្នាំ២០១៨ "មហាសង្ក្រាន្ដខ្មែរនៅកូរ៉េ" ត្រូវបានរៀបចំជាលើកទីពីរ ដើម្បីអបអរសាទរពិធីបុណ្យចូលឆ្នាំថ្មីប្រពៃណីជាតិខ្មែរ ឲ្យកាន់តែអធិកអធម និងសប្បាយរីករាយ លើការបង្ហាញវប្បធម៌ ប្រពៃណី និងទំនៀមទម្លាប់ជូនដល់ភ្ញៀវជាតិ និងអន្ដរជាតិនៅលើទីកដីនៃសាធារណរដ្ឋកូរ៉េ។ ព្រឹត្តិការណ៍នោះនឹងប្រព្រឹត្តិទៅនៅថ្ងៃអាទិត្យ ១កើត ខែពិសាខ ឆ្នាំច សំរឹទ្ធស័ក ពុទ្ធសក័រាជ ២៥៦២ ត្រូវនឹងថ្ងៃវិរៈវ័នបត ទី១៥ ខែមេសា ឆ្នាំ២០១៨ នាទីក្រុងសេអ៊ូល ស្ថានីយរថភ្លើង Guil។ ដោយផ្អែកលើកត្តាភូមិសាស្ត្រ ពេលវេលា និងសតិអារម្មណ៍របស់សហគមន៍ខ្មែរនៅកូរ៉េ មហាសង្ក្រាន្ដខ្មែរ ឆ្នាំនេះគណៈកម្មការរៀបចំ សង្ឃឹមថានឹងមានបងប្អូនប្រជាពលរដ្ឋមកចូលរួមមិនតិចជាង ៨ពាន់នាក់។ កាលពីឆ្នាំមុនមានបងប្អូនបានមកចូលរួមកម្សាន្តសប្បាយប្រមាណ ១ម៉ឺន ៥ពាន់នាក់ ហួសការរំពឹងទុក។ លោក លាង ដឺលុច៖ តើលោកអគ្គរាជទូតសង្ឃឹមថានឹងទទួលបានលទ្ធផលអ្វីពីការរៀបចំសង្ក្រាន្តឆ្នាំខ្មែរនៅប្រទេសកូរ៉េ? លោក ឡុង ឌីម៉ង់៖ ស្ថានទូតសង្ឃឹមថា ព្រឹត្តិការណ៍មហាសង្ក្រាន្ដខ្មែរនៅកូរ៉េនេះ និងបានផ្ដល់ស្នាមញញឹម ក្ដីសង្ឃឹម និងមោទនភាពជាតិខ្មែរ ដែលមិនទាន់មានបណ្ដាប្រទេសដែលមានបញ្ចូនពលករមកបម្រើការងារនៅសាធារណរដ្ឋកូរ៉េមួយណា បានរៀបចំកម្មវិធីដ៏ធំសម្បើមបែបនេះនៅឡើយ។ ហើយស្ថានទូតរំពឹងថាបងប្អូនប្រជាពលរដ្ឋខ្មែរដែលកំពុងរស់នៅ ធ្វើការ និងសិក្សានៅសាធារណរដ្ឋកូរ៉េ នឹងឆ្លៀតពេលពីភារកិច្ចដ៏មមាញឹករបស់បងប្អូនប្រជាពលរដ្ឋខ្មែរនៅកូរ៉េ ចូលរួមព្រឹត្តិការណ៍នេះឲ្យបានច្រើនកុះករដូចឆ្នាំមុន។ លោក លាង ដឺលុច៖ រហូតដល់ពេលនេះ តើមានពលរដ្ឋខ្មែរប៉ុន្មាននាក់កំពុងរស់នៅ និងបំពេញការងារក្នុងសាធារណរដ្ឋកូរ៉េ? លោក ឡុង ឌីម៉ង់៖ បច្ចុប្បន្ន សហគមន៍ខ្មែរនៅសាធារណរដ្ឋកូរ៉េចំនួនប្រមាណ ជាង ៦ម៉ឺននាក់ ក្នុងនោះរួមមាន៖ ស្ត្រីរៀបការស្វាមីកូរ៉េប្រមាណ ៧០០០នាក់ និស្សិតកំពុងសិក្សាប្រមាណ ៤០០នាក់ និងពលករប្រមាណ ៥ម៉ឺន៣ពាន់នាក់(ខុសច្បាប់រង្វង់ ៤ពាន់នាក់) ដែលកំពុងបម្រើការលើវិស័យបីធំៗ៖ វិស័យកសិកម្ម, សំណង់, និងឧស្សាហកម្ម។ ពលករ និងប្រជាពលរដ្ឋ ដែលកំពុងរស់នៅតាមតំបន់ផ្សេងៗបានចងក្រង បង្កើតជាមូលនិធិ សមាគម សហគមន៍ ដែលងាយស្រួលក្នុង ការទំនាក់ទំនង និងរៀបចំកម្មវិធីផ្សេងៗ ដែលបច្ចុប្បន្នមាន ៖ - សមាគម ចំនួន ២៤ - សហគម ចំនួន ០១ - មូលនិធិ ចំនួន ០២ ដែលបាននឹងកំពុងធ្វើការសកម្មភាព៕ សូមថ្លែងអំណរគុណដល់ក្រុមហ៊ុនដែលបានចូលរួមឧបត្ថម៖ ១, ឥណទានគេហដ្ឋានរបស់ធនាគារ ស៊ីអាយអិមប៊ី ផ្តល់ជូនអត្រាការប្រាក់ 7.99% បន្ថែមជាមួយសេវាធានារ៉ាប់រងអាយុជីវិតរហូតដល់ 50,000 ដុល្លារអាមេរិក ដោយឥតគិតថ្លៃ។ សូមទំនាក់ទំនង 023 988 388 ។ ២, រថយន្តប្រណីតម៉ាក Mercedes-Benz (មែសឺដេស-បិនស៍) ថ្មីៗឆ្នាំ២០១៨ កំពុងដាក់លក់នៅ ក្រុមហ៊ុន ស្តារ អូតូ (ខេមបូឌា) ខូអិលធីឌី ស្ថិតនៅមហាវិថីសម្តេច ហ៊ុន សែន ឬផ្លូវ៦០ម៉ែត្រ ភ្នំពេញ។ ទូរស័ព្ទផ្នែកលក់ 017 231 488 និងផ្នែកសេវាកម្ម ០11 726 988 ។ ៣, ស្អាតដូចតារា ស្អាតបែបស៊ូណេ, ទូរស័ព្ទទំនាក់ទំនង៖ 017 800 150 / 098 5000 88 , ទីតាំងស្ថិតនៅផ្សារទំនើបសុវណ្ណា។ ៤, រីករាយឆ្នាំថ្មី! បង្កើតបរិយាកាសដ៏រីករាយនៅក្នុងឆ្នាំថ្មីជាមួយ កូកា-កូឡា រសជាតិនៃអារម្មណ៍ស្រស់ស្រាយ។	សង្ក្រាន្តកូរ៉េ នឹងចាប់ផ្តើមនៅថ្ងៃអាទិត្យទី១៥ខែមេសា។ ឯកអគ្គរាជទូតកម្ពុជាប្រចាំសាធារណរដ្ឋកូរ៉េ លោក ឡុង ឌីម៉ង់ បានពន្យល់ប្រាប់សារព័ត៌មានថ្មីៗថា ការរៀបចំពិធីចូលឆ្នាំខ្មែរនៅសាធារណរដ្ឋកូរ៉េនៅឆ្នាំនេះ នឹងរឹតតែមានអធិកអធម ហើយមានសកម្មភាពកម្សាន្ត រួមទាំងការដាក់បង្ហាញផលិតផលជាច្រើនទៀតផង។ នៅពេលដែលប្រមុខរដ្ឋាភិបាលនៅភ្នំពេញបានប្រកាសជំរុញការរាំចង្វាក់សារ៉ាវ៉ាន់ នៅឯសង្ក្រាន្តកូរ៉េ ពលរដ្ឋខ្មែរនៅទីនោះក៏នឹងរាំចង្វាក់ខ្មែរសារ៉ាវ៉ាន់ទ្រង់ទ្រាយធំដូចគ្នាដែរ។
ភ្នំពេញ៖ ថ្ងៃទី១៧ ខែកញ្ញា ឆ្នាំ២០២១ - ព្រីនស៍ ហូលឌីង គ្រុប (ព្រីនស៍គ្រុប) ដែលជាក្រុមហ៊ុនធំជាងគេ និងរីកចម្រើនលឿនបំផុតមួយនៅកម្ពុជា ត្រូវបានគេទទួលស្គាល់ ចំពោះភាពជាសហគ្រិនដែលប្រកបដោយទំនួលខុសត្រូវ នៅក្នុងកម្មវិធីពានរង្វាន់សហគ្រាស ដែលមានទំនួលខុសត្រូវ នៅតំបន់អាស៊ីប្រចាំឆ្នាំ២០២១ ហៅកាត់ថា AREA។ សម្ព័ន្ធក្រុមហ៊ុន ព្រីនស៍ ទទួលបានការកោតសរសើរ ចំពោះកិច្ចការងារដែលមានឥទ្ធិពលដ៏ខ្លាំងក្លា នៅអំឡុងពេលនៃការរីករាលដាលនៃជំងឺកូវីដ-១៩ ក្នុងប្រទេសកម្ពុជា។ នេះជាពានរង្វាន់ទី ៥ ហើយ ដែលសម្ព័ន្ធក្រុមហ៊ុន ព្រីនស៍ គ្រុប ទទួលបាននៅក្នុងឆ្នាំនេះ ក្រុមប្រឹក្សាវិនិច្ឆ័យថ្នាក់ជាតិ និងអន្តរជាតិ បានគូសបញ្ជាក់ថា ក្រុមហ៊ុនេះ ជាក្រុមហ៊ុនឈានមុខគេនៅតំបន់អាស៊ីទទួលបានជោគជ័យខ្លាំង ដែលមានការអភិវឌ្ឍប្រកបដោយចីរភាព ទាំងនៅក្នុងប្រទេសកម្ពុជា ក៏ដូចជានៅទូទាំងតំបន់អាស៊ានទាំងមូល។ កម្មវិធីពានរង្វាន់សហគ្រាសដែលមានទំនួលខុសត្រូវ នៅតំបន់អាស៊ី ហៅកាត់ថា AREA បង្កើតឡើងនៅក្នុងឆ្នាំ២០១១ បាន និងកំពុងស្វែងរកគន្លឹះ ដើម្បីកំណត់ឧទាហរណ៍ នៃភាពជាអ្នកដឹកនាំគិតគូរដល់បរិស្ថាន ការវិនិយោគលើប្រជាជន ការលើកកម្ពស់សុខុមាលភាព ការពង្រឹងសិទ្ធិអំណាចសង្គម អភិបាលកិច្ចសាជីវកម្ម សារាចរនៃភាពជាអ្នកដឹកនាំ ផ្នែកសេដ្ឋកិច្ច និងភាពជាអ្នកដឹកនាំធុរកិច្ច ដែលប្រកបដោយទំនួលខុសត្រូវ។ កម្មវិធីនេះ បានដំណើរការ ដើម្បីបង្កើតសហគមន៍មួយដែលមានបំណងតែមួយដូចគ្នា ដើម្បីឱ្យអ្នកជំនួញខ្លាំងពូកែនានា ក្នុងតំបន់អាស៊ី បានរៀនពីគ្នាទៅវិញទៅមក ដោយពេលនេះសម្ព័ន្ធក្រុមហ៊ុន ព្រីនស៍ គ្រុប បានចូលរួមក្នុងបញ្ជីឈ្មោះនៃកម្មវិធីនោះហើយ។ កម្មវិធីនេះ មានបំណងលើកកម្ពស់សកម្មភាពសាជីវកម្ម ឱ្យស្របទៅតាមគោលដៅអភិវឌ្ឍន៍ប្រកបដោយចីរភាព របស់អង្គការសហប្រជាជាតិ។ អ្នកដែលទទួលបានពានរង្វាន់ផ្សេងទៀត ពីកម្មវិធីនេះ រួមមានមូលនិធិ Foxconn Education Foundation មូលនិធិ WPP India Foundation និងក្រុមហ៊ុន King Power International Co., Ltd.។ សម្ព័ន្ធក្រុមហ៊ុន ព្រីនស៍ គ្រុប ត្រូវបានគេទទួលស្គាល់ នៅក្នុងប្រភេទនៃការពង្រឹងសិទ្ធិអំណាច នៅក្នុងសង្គមសម្រាប់ការឆ្លើយតបទៅលើពហុវិស័យ ដែលត្រូវបានមើលឃើញពីការអនុវត្តដ៏រហ័ស និងសកម្មភាពសម្របសម្រួល ដែលពាក់ព័ន្ធនឹងភាពជាដៃគូនៃអង្គភាពធុរកិច្ចនានា នាយកដ្ឋានរាជរដ្ឋាភិបាល និងអង្គការក្រៅរដ្ឋាភិបាល។ កន្លងមក សម្ព័ន្ធក្រុមហ៊ុន ព្រីនស៍ គ្រុប ក៏ត្រូវបានគេទទួលស្គាល់ ចំពោះការឆ្លើយតបរបស់សាជីវកម្មចំពោះវិបត្តិកូវីដ-១៩ របស់ខ្លួន នៅក្នុងកម្មវិធីពានរង្វាន់ Stevie Awards Asia Pacific ខណៈពេលដែល លោក ចេន ហ្ស៊ី ប្រធានសម្ព័ន្ធក្រុមហ៊ុន ព្រីនស៍ គ្រុប បានឈ្នះពានរង្វាន់សហគ្រិនដ៏ឆ្នើមប្រចាំឆ្នាំ នៅក្នុងកម្មវិធីពានរង្វាន់ធុរកិច្ចអន្តរជាតិឆ្នាំ២០២១។ ក្នុងរយៈពេលជាងមួយឆ្នាំកន្លងមកនេះ សម្ព័ន្ធ រួមជាមួយក្រសួងអប់រំ យុវជន និងកីឡា បានបើកដំណើរការ កម្មវិធីអាហារូបករណ៍ ចេន ហ្ស៊ី សម្រាប់និស្សិតកម្រិតសាកលវិទ្យាល័យនៅក្នុងប្រទេសកម្ពុជា ចំនួន ៤០០នាក់ ការចូលរួមជាជំនួយថវិកាចំនួន ១លានដុល្លារសហរដ្ឋអាម៉េរិក ដល់អង្គការសង្គមស៊ីវិល ដើម្បីបង្កើតនូវឥទ្ធិពលក្នុងការជួយដល់អ្នកដែលរស់នៅតាមតំបន់ជនបទនានា ការបរិច្ចាគថវិកាចំនួន ៦លានដុល្លារសហរដ្ឋអាម៉េរិក ដល់កិច្ចខិតខំប្រឹងប្រែងរបស់រដ្ឋាភិបាលកម្ពុជា ក្នុងការប្រយុទ្ធប្រឆាំងនឹងជំងឺរាតត្បាត ដោយរួមបញ្ចូលទាំងការទិញវ៉ាក់សាំងការពារជំងឺកូវីដ-១៩ ចំនួន ១លានដូស និងបានរៀបចំនូវការចាក់វ៉ាក់សាំងការពារជំងឺកូវីដ-១៩ ជាច្រើនលើកជូនដល់បុគ្គលិករបស់ខ្លួន បានជាង ៣ ៥០០នាក់។ ដោយផ្តោតទៅលើការស្តារស្ថានភាពឡើងវិញក្រោយពីជំងឺរាតត្បាត ត្រូវបានបញ្ចប់នៅក្នុងប្រទេសកម្ពុជា សម្ព័ន្ធក្រុមហ៊ុននេះ បានចាប់ផ្តើមធ្វើការលើគម្រោងទីក្រុងរាមដែលជាគម្រោងអភិវឌ្ឍន៍លើឆ្នេរសមុទ្រ ដែលមានទំហំ ដី ៨៣៤ហិកតា ដោយផែនការមេ បានមកពីក្រុមហ៊ុនសិង្ហបុរី Surbana Jurong ក្នុងគោលបំណងផ្លាស់ប្តូរខេត្តព្រះសីហនុ ប្រកបដោយនិរន្តរភាព តាមរយៈប្រព័ន្ធអេកូទេសចរណ៍ សកម្មភាពពាណិជ្ជកម្ម និងលំនៅដ្ឋាន ដែលមានសក្តានុពលក្នុងការផ្តល់ជូននូវផ្ទះស្នាក់នៅ ដល់ប្រជាជនរហូតដល់ ១៣ម៉ឺននាក់។ លោក ចេន ហ្ស៊ី (Chen Zhi) ដែលជាប្រធានសម្ព័ន្ធក្រុមហ៊ុន ព្រីនស៍ គ្រុប បានមានប្រសាសន៍ថា៖ សម្ព័ន្ធក្រុមហ៊ុន ព្រីនស៍ គ្រុប បានធ្វើការទៅលើមូលនិធិព្រីនស៍ (Prince Foundation) ដោយបានបំពេញកិច្ចការយ៉ាងខ្ជាប់ខ្ជួន ដើម្បីធានាបានថាប្រតិបត្តិការពាណិជ្ជកម្ម និងសកម្មភាពសប្បុរសធម៌របស់យើងដើរទន្ទឹមគ្នា ដើម្បីបង្កើតនូវភាពខុសប្លែកគ្នា ទៅកាន់បុគ្គលិក ប្រជាពលរដ្ឋនៅកម្ពុជា និងបរិស្ថានទាំងមូល។ ពួកយើង នឹងបន្តខិតខំប្រែងឱ្យអស់ពីសមត្ថភាព ដើម្បីលើកកម្ពស់កិត្តិនាមរបស់ប្រទេសកម្ពុជា នៅលើឆាកអន្តរជាតិ និងរៀនសូត្រពីដៃគូរបស់យើង នៅទូទាំងតំបន់ ព្រោះពួកយើងកំពុងសម្លឹងមើលពីឱកាសក្នុងការស្តារស្ថានភាពឡើងវិញ ដើម្បីផ្តល់ជូននូវអនាគតដ៏រុងរឿង និងប្រកបដោយនិរន្តរភាព ។ អស់រយៈពេលជាច្រើនឆ្នាំកន្លងមកនេះ សម្ព័ន្ធក្រុមហ៊ុន ព្រីនស៍ គ្រុប បានវិនិយោគជាថវិកាអស់ជាង ២ពាន់លានដុល្លារសហរដ្ឋអាម៉េរិក ជាមួយគម្រោងនៅក្នុងស្រុក ហើយពហុក្រុមហ៊ុននេះ នឹងបន្តបង្ហាញនូវការប្តេជ្ញាចិត្ត នារយៈពេលវែងរបស់ខ្លួន តាមរយៈវិធីសាស្រ្តផ្សេងៗជាបន្តបន្ទាប់ សម្រាប់ប្រទេសកម្ពុជា៕ អំពីក្រុមហ៊ុន ព្រីនស៍ ហូល ឌីង គ្រុប (Prince Holding Group ព្រីនស៍ ហូលឌីង គ្រុប (Prince Holding Group) គឺជាសម្ព័ន្ធក្រុមហ៊ុនពហុផលិតផល ដ៏ធំមួយនៅកម្ពុជា ដែលមានអង្គភាពជាច្រើនធ្វើការផ្តោតលើវិស័យស្នូលចំនួន ៣ គឺការអភិវឌ្ឍវិស័យអចលនទ្រព្យ សេវាហិរញ្ញវត្ថុ និងសេវាអតិថិជន។ អង្គភាពអាជីវកម្មសំខាន់ៗ របស់ក្រុមហ៊ុន Prince Holding Group នៅកម្ពុជារួមមាន៖ ក្រុមហ៊ុន Prince Real Estate Group, ក្រុមហ៊ុន Prince Huan Yu Real Estate Group, ធនាគារ Prince Bank, ក្រុមហ៊ុនអាកាសចរណ៍ Cambodia Airways, ក្រុមហ៊ុន Belt Road Capital Management, ព្រមទាំងក្រុមហ៊ុន Awesome Global Investment Group ។ តាមរយៈក្រុមហ៊ុនបុត្រសម្ព័ន្ធរបស់ខ្លួន ក្រុមហ៊ុន Prince Holding Group មានអាជីវកម្មជាង ៨០ នៅក្នុងប្រទេសកម្ពុជា ដែលកំពុងប្រតិបត្តិការលើការអភិវឌ្ឍវិស័យអចលនទ្រព្យ ធនាគារ ហិរញ្ញវត្ថុ អាកាសចរណ៍ ទេសចរណ៍ ភស្តុភារ បច្ចេកវិទ្យា ម្ហូបអាហារ និងភេសជ្ជៈ និងវិស័យជីវិតរស់នៅ។ល។ ការកើនឡើងនូវការវិនិយោគផ្ទាល់ពីបរទេស កិច្ចព្រមព្រៀងពាណិជ្ជកម្មសេរី ជាមួយបណ្តាប្រទេសឈានមុខ និងការចូលរួមនាពេលអនាគត នៅក្នុងភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ ត្រូវបានរំពឹងថានឹង ដើរតួនាទីជាកត្តាលីករដ៏សំខាន់មួយ ក្នុងការជំរុញសេដ្ឋកិច្ចកម្ពុជា ក្រោមការគាំទ្រពីគំនិតផ្តួចផ្តើមគោលនយោបាយទ្រទ្រង់ វិស័យឧស្សាហកម្មរបស់រាជរដ្ឋាភិបាល។ ដោយប្រើបណ្តាញអ្នកជំនាញផ្នែកឧស្សាហកម្ម ធុរកិច្ច និងហិរញ្ញវត្ថុនៅទូទាំងទ្វីបអាស៊ី ក្រុមហ៊ុន Prince Holding Group បានកសាងមូលដ្ឋានគ្រឹះជាស្ពានចម្លងដ៏សំខាន់ សម្រាប់មូលធនក្នុងស្រុក និងអន្តរជាតិ។ សម្ព័ន្ធនេះ ប្តេជ្ញាយ៉ាងមុតមាំចំពោះការអភិវឌ្ឍរយៈពេលវែងរបស់ប្រទេសកម្ពុជា។ ជាតួយ៉ាង ក្រុមហ៊ុន Prince Holding Group កំពុងអភិវឌ្ឍន៍ទីក្រុងរាម ដែលជាគម្រោងទេសចរណ៍ និងលំនៅដ្ឋានបុរីនាពេលខាងមុខ ដែលនឹងក្លាយជាគម្រោងអចលនទ្រព្យប្រកបដោយនិរន្តរភាពដំបូងគេបង្អស់នៅកម្ពុជា ក្នុងគោលបំណងធានាបាននូវការវិនិយោគសរុបចំនួន ១៦ ពាន់លានដុល្លារសហរដ្ឋអាម៉េរិក នៅក្នុងតំបន់។ គម្រោងនេះ ស្ថិតនៅទីតាំងយ៉ាងងាយស្រួល ដោយគ្រាន់តែធ្វើដំណើររយៈពេល ១០ នាទីពីអាកាសយានដ្ឋានអន្តរជាតិខេត្តព្រះសីហនុប៉ុណ្ណោះ ដែលមានគោលបំណងរួមចំណែកដល់ការស្តារសេដ្ឋកិច្ចរបស់ខេត្តព្រះសីហនុ។ អំពី កម្មវិធីពានរង្វាន់ សហគ្រាសដែលមានទំនួលខុសត្រូវនៅតំបន់អាស៊ី (AREA) កម្មវិធីពានរង្វាន់ សហគ្រាសដែលមានទំនួលខុសត្រូវនៅតំបន់អាស៊ី (AREA) ចាត់ថ្នាក់ និងផ្តល់ពានរង្វាន់ជាកិត្តិយស ដល់ធុរកិច្ចនានានៅតំបន់អាស៊ី ដែលទទួលបានជោគជ័យខ្លាំងនិងសហគ្រិនភាពដែលមានទំនួលខុសត្រូវខ្ពស់ តាមរយៈផ្នែកផ្សេងៗដូចជាភាពជាអ្នកដឹកនាំគិតគូរដល់បរិស្ថាន ការវិនិយោគលើប្រជាជន ការលើកកម្ពស់សុខុមាលភាព ការពង្រឹងសិទ្ធិអំណាចសង្គម អភិបាលកិច្ចសាជីវកម្ម សារាចរនៃភាពជាអ្នកដឹកនាំផ្នែកសេដ្ឋកិច្ច និងភាពជាអ្នកដឹកនាំធុរកិច្ច ដែលប្រកបដោយទំនួលខុសត្រូវខ្ពស់។ សម្រាប់ព័ត៌មានបន្ថែមសូមចូលទៅកាន់គេហទំព័រ https://enterpriseasia.org/area/ ។ សម្រាប់ព័ត៌មានបន្ថែមពីមូលនិធិសប្បុរសធម៌ព្រីនស៍ សូមទាក់ទង៖ លោកស្រី Ada Leung លោក Andrew Scott Hill+Knowlton Strategies Asia Hill+Knowlton Strategies Asia ទូរសព្ទលេខ៖ +៨៥២-២៨៩៤-៦២២៥ ទូរសព្ទលេខ៖ +៨៥២-៥៩១៨-៩៨៩៦ អ៊ីម៉ែល៖ [email protected] [email protected] (អត្ថបទពាណិជ្ជកម្ម)	NGO Enterprise Asia បានជ្រើសយកសម្ព័ន្ធក្រុមហ៊ុន ព្រីនស៍ គ្រុប នៅកម្ពុជាសម្រាប់ពានរង្វាន់នៃការពង្រឹងសិទ្ធិអំណាចនៅក្នុងសង្គម ដោយក្នុងកម្មវិធីនោះទទួលបានការចុះឈ្មោះជាង ៥០០នាក់។
កោះPhu Quoc ដែលជាគោលដៅទេសចរណ៍ដ៏សំខាន់មួយសម្រាប់ភ្ញៀវទេសចរក្នុងប្រទេស និងអន្តរជាតិ ត្រូវបានរដ្ឋាភិបាលវៀតណាមដាក់ចេញគោលនយោបាយជាច្រើន ដើម្បីជំរុញ និងអភិវឌ្ឍដែនកោះមួយនេះ ឱ្យក្លាយជាទីកន្លែងសម្រាប់ទាក់ទាញភ្ញៀវទេសចរបានកាន់តែច្រើន ហើយអាចទាញចំណូលបន្ថែម រួមទាំងជួយសេដ្ឋកិច្ចក្នុងតំបន់។ ក្នុងសន្និសីទសារព័ត៌មានមួយនៅថ្ងៃទី៣១ ខែមីនា នៅក្នុងខេត្តKien Giang នាយករដ្ឋមន្រ្តីវៀតណាម លោក ផាម មិញឈិញ បានលើកឡើងពីការអភិវឌ្ឍកោះ Phu Quoc និងបញ្ហាប្រឈម។ «ការអភិវឌ្ឍកោះ Phu Quoc មិនមែនត្រឹមតែជាកិច្ចការរបស់ដែនកោះ និងខេត្ត Kien Giang ប៉ុន្តែវាជារបស់ប្រជាជាតិទាំងមូល»។ សារព័ត៌មាន Vietnam Express បានស្រង់សម្តីនាយករដ្ឋមន្រ្តីវៀតណាមបែបនេះ ដោយមេដឹកនាំវៀតណាម បានបន្តថា កន្លងមក រដ្ឋាភិបាលបានដាក់ចេញគោលនយោបាយ និងកែលម្អហេដ្ឋារចនាសម្ព័ន្ធជាច្រើន ដើម្បីកែប្រែមុខមាត់ដែនកោះ និងធ្វើឱ្យពិភពលោកកាន់តែបានស្គាល់។ បន្ថែមពីនេះ លោកឈិន បានទទូចឱ្យមានការការពារបរិស្ថាន ការបង្កើនការប្រកួតប្រជែងក្នុងតំបន់ និងពិភពលោក ដើម្បីទាក់ទាញភ្ញៀវទេសចរបន្ថែមផងដែរ។ នៅក្នុងឆ្នាំ២០២៣ កោះPhu Quoc បានទាក់ទាញភ្ញៀវទេសចរក្នុងស្រុកបានចំនួន ៥,៥៧លាននាក់ ដោយក្នុងនោះមានភ្ញៀវទេសចរអន្តរជាតិចំនួន ៥៦ម៉ឺននាក់។ តាមទិន្នន័យមកគណៈកម្មាធិការប្រជាជនខេត្តKien Giang កោះស្ថិតនៅភាគខាងត្បូងមួយនេះ មានគម្រោងអភិវឌ្ឍចំនួន ១៦,៦១ពាន់លានដុល្លារ នៅក្នុងឆ្នាំ២០២៣ ដោយស្មើនឹង៤២,៨ភាគរយនៃគម្រោងអភិវឌ្ឍ នៅក្នុងខេត្តKien Giang៕	នាយករដ្ឋមន្រ្តីវៀតណាម លោក ផាម មិញឈិញ នៅថ្ងៃទី៣១ ខែមីនា បានអំពាវនាវឱ្យប្រែក្លាយកោះPhu Quoc ទៅជាតំបន់ទេសចរណ៍ដ៏សំខាន់មួយ ដែលមានការទទួលស្គាល់ពីប្រជាជននៅក្នុងតំបន់ និងពិភពលោក។ ទន្ទឹមនេះ ប្រមុខរដ្ឋាភិបាល បានជំរុញឱ្យរដ្ឋបាលកោះមួយនេះ បង្ហាញសក្តានុពេលឱ្យអស់ពីលទ្ធភាព ដើម្បីអភិវឌ្ឍឱ្យបានឆាប់រហ័ស។
ការស្ទង់មតិដោយគម្រោងសកលនិយម YouGov-Cambridge ដែលមានទីតាំងនៅប្រទេសអង់គ្លេស ត្រូវបានធ្វើឡើងពីចន្លោះខែសីហាដល់ខែកញ្ញា ឆ្នាំ ២០២២ ហើយបានស្ទង់មតិប្រជាជនប្រមាណ ១.០០០ នាក់ ក្នុងប្រទេសនីមួយៗនៅជុំវិញពិភពលោក ក្នុងនោះរួមមានប្រទេសអាហ្រ្វិកធំៗបីដូចជា ប្រទេសនីហ្សេរីយ៉ា ប្រទេសកេនយ៉ា និងអាហ្រ្វិកខាងត្បូងផងដែរ។ ការស្ទង់មតិនោះបានសួរមតិប្រជាជនអំពីប្រទេសចិន សហរដ្ឋអាមេរិក និងកោះតៃវ៉ាន់។ ទិន្នន័យបានបង្ហាញថា នៅភាគខាងលិច ការគាំទ្រសម្រាប់ប្រទេសចិនបានធ្លាក់ចុះខ្លាំងក្នុងរយៈពេលបួនឆ្នាំចុងក្រោយ។ មូលហេតុមួយអាចបណ្តាលមកពីជំងឺរាតត្បាតកូវីដ១៩។ នៅពេលត្រូវបានសួរថាតើជំងឺកូវីដ១៩ ផ្ទុះចេញពីប្រភពណា ពួកគេជាច្រើននាក់បានបន្ទោសប្រទេសចិន។ ដោយឡែកនៅទ្វីបអឺរ៉ុបវិញ នៅពេលត្រូវបានសួរថាតើប្រទេសចិន «មានឥទ្ធិពលវិជ្ជមាន ឬអវិជ្ជមានជាទូទៅលើកិច្ចការពិភពលោក» មានតែ ១៧% នៃអ្នកស្ទង់មតិនៅប្រទេសបារាំងប៉ុណ្ណោះ ឆ្លើយថា វិជ្ជមាន។ នេះជាការធ្លាក់ចុះពី ៣៦% ក្នុងការស្ទង់មតិលើកទី ១ កាលពីឆ្នាំ ២០១៩។ តួលេខនេះកាន់តែទាបនៅប្រទេសអាល្លឺម៉ង់ គឺត្រឹមតែ១៣% ដែលធ្លាក់ចុះពី ៣០% កាលពីបួនឆ្នាំមុន។ បណ្តាប្រទេសលោកខាងលិចភាគច្រើនមានការឆ្លើយតបដូចនឹងនិន្នាការនេះ ក៏ប៉ុន្តែវាមានភាពខុសគ្នាបន្តិចនៅអាហ្រ្វិក ទីដែលប្រទេសចិនជាដៃគូពាណិជ្ជកម្មធំបំផុតរបស់ទ្វីបនេះ។ ទោះបីជាចំណាត់ថ្នាក់ទូទៅរបស់ចិនធ្លាក់ចុះបន្តិចក្នុងរយៈពេលបួនឆ្នាំនៅប្រទេសនីហ្សេរីយ៉ានិងអាហ្រ្វិកខាងត្បូងក្តី ក៏ទូទាំងទ្វីបនេះគេនៅតែយល់ថាប្រទេសចិនជាកម្លាំងវិជ្ជមានមួយ។ ការឆ្លើយតបប្រមាណ ៦១% នៅអាហ្វ្រិកខាងត្បូងចាត់ទុកឥទ្ធិពលរបស់ប្រទេសចិនក្នុងពិភពលោកជាភាពវិជ្ជមាន។ ការគាំទ្រប្រទេសចិននៅកេនយ៉ានគឺខ្ពស់ជាងនេះប្រមាណ ៨២% ហើយនៅប្រទេសនីហ្សេរីយ៉ា ប្រមាណ ៨៣% ដែលជាតួលេខខ្ពស់បំផុតក្នុងចំណោមប្រទេសទាំងបី។ ទោះបីជាទីក្រុងប៉េកាំងបានផ្តល់កម្ចីឥតសំណងនិងគម្រោងហេដ្ឋារចនាសម្ព័ន្ធធំ ដែលជាផ្នែកមួយនៃគម្រោងក្រវាត់ផ្លូវពាណិជ្ជកម្ម (BRI) ការគាំទ្ររបស់ជនជាតិអាហ្រ្វិកដល់សហរដ្ឋអាមេរិកនៅតែខ្ពស់ជាងចិនបន្តិច។ នៅអាហ្រ្វិកខាងត្បូង ប្រជាជនចំនួន ៦៩% ដែលត្រូវបានសម្ភាស យល់ឃើញថា សហរដ្ឋអាមេរិកជាកងកម្លាំងវិជ្ជមានជាទូទៅ ហើយប្រមាណ ៨៨% នៅប្រទេសកេនយ៉ានិងនីហ្សេរីយ៉ា យល់ឃើញដូច្នេះ។ ប្រទេសមហាអំណាចដែលគេពេញចិត្ត នៅក្នុងសំណួរដាច់ដោយឡែកមួយថា តើប្រទេសមួយណា ចិនឬសហរដ្ឋអាមេរិក ដែលពួកគេពេញចិត្តឲ្យក្លាយជាមហាអំណាចសកលលោក ប្រទេសចំនួន ២០ ក្នុងចំណោម ២៥ ប្រទេស ជ្រើសរើសសហរដ្ឋអាមេរិក រួមមានប្រទេសអាហ្រ្វិកបួនក្នុងអត្រាខ្ពស់។ ៧៧% នៃប្រជាជននីហ្សេរីយ៉ា ៨០% នៃជនជាតិកេនយ៉ា ៥៩%នៃជនជាតិអាហ្រ្វិកខាងត្បូង បានជ្រើសរើសសហរដ្ឋអាមេរិក ជាប្រទេសមហាអំណាចដែលខ្លួនពេញចិត្ត។ លោក Joel Rogers de Waal នាយកកម្មវិធីសិក្សានៃក្រុមហ៊ុន YouGov បានប្រាប់វីអូអេថា៖ «លទ្ធផលពីប្រទេសអាហ្រ្វិកក្នុងការស្ទង់មតិនេះលេចធ្លោ ដោយសារវាបានឆ្លុះបញ្ចាំងពីទស្សនវិជ្ជមានចំពោះទាំងអាមេរិកនិងចិន ក្នុងនាមជាប្រទេសមានតួនាទីសំខាន់លើឆាកអន្តរជាតិ»។ លោកថ្លែងបន្ថែមថា៖ «ទោះយ៉ាងណា ជាមួយគ្នានេះដែរ វាបង្ហាញពីការពេញចិត្តជាក់ច្បាស់លើអាមេរិក ជាជាងប្រទេសចិន ក្នុងការគ្រប់គ្រងតំណែងជាមហាអំណាច ដែលទំនងចោទសួរជាសំណួរគួរឲ្យចាប់អារម្មណ៍មួយចំនួនលើវឌ្ឍនភាពនៃអំណាចទន់របស់ចិនក្នុងតំបន់អាហ្រ្វិក។ មួយវិញទៀត សម្រាប់សំណួរជាក់លាក់ជាងនេះ សហរដ្ឋអាមេរិកមិនសូវទទួលបានការពេញចិត្តច្រើនឡើយ។ ឧទាហរណ៍ នៅពេលសួរថាតើប្រទេសមួយណាមានអាកប្បកិរិយា« គំរាមកំហែង» ក្នុងសកលលោក អ្នកស្ទង់មតិនៅក្នុងប្រទេសអាហ្វ្រិកទាំងបី យល់ថា អាមេរិកមានចរិកគំរាមកំហែងជាងចិន។ លទ្ធផលក៏មានភាពស្រដៀងគ្នា សម្រាប់សំណួរថាតើប្រទេសណា «បានផ្តល់ការគាំទ្រយោធាទៅកាន់ភាគីមួយ ហើយមិនផ្តល់ឲ្យផ្សេងទៀត ក្នុងសង្រ្គាមស៊ីវិលបរទេស ដែលបណ្តាលឲ្យមានការខូចខាតច្រើន ជាជាងផ្តល់ប្រយោជន៍ដល់ប្រជាជនក្នុងប្រទេសនោះ»។ ជនជាតិអាហ្រ្វិកបានបន្ទោសសហរដ្ឋអាមេរិក ជាជាងប្រទេសចិន។ ហើយបើនិយាយពីការសង្ស័យលើការជ្រៀតជ្រែកក្នុងដំណើរការបោះឆ្នោតជាតិនៅតាមបណ្តាប្រទេសផ្សេងៗវិញ លទ្ធផលនៃការស្ទង់មតិកាន់តែអាក្រក់សម្រាប់សហរដ្ឋអាមេរិក ជាជាងចិន។ ទោះបីជារដ្ឋាភិបាលទីក្រុងវ៉ាស៊ីនតោនបានព្រមានអាហ្វ្រិកនិងពិភពលោកខ្លាំងឡើងៗអំពីការគំរាមកំហែងនៃការតាមដាននិងចារកម្មរបស់ជនជាតិចិន អ្នកស្ទង់មិតពីប្រទេសអាហ្រ្វិកខាងត្បូងនិងប្រទេសនីហ្សេរីយ៉ា បានបន្ទោសសហរដ្ឋអាមេរិកច្រើនសម្រាប់ការវាយប្រហារតាមអ៊ិនធឺណិត។ សំណួរអំពីតៃវ៉ាន់ ខណៈប្រទេសចិនមានប្រជាប្រិយភាពជាងក្នុងចំណោមប្រទេសនៅទ្វីបអាហ្រ្វិកនិងបណ្តាប្រទេសនៅភាគខាងត្បូងសកលលោក ដែលត្រូវបានស្ទង់មតិជាងបណ្តាប្រទេសលោកខាងលិចក្តី ក៏ការគាំទ្រនេះមិនមែនគ្មានលក្ខខណ្ឌនោះទេ។ ការស្ទង់មតិត្រូវបានធ្វើអំឡុងពេលដែលអ្នកស្រី Nancy Pelosi ប្រធានរដ្ឋសភាអាមេរិក បានធ្វើដំណើរទស្សនកិច្ចដ៏ចម្រូងចម្រាសទៅកាន់កោះតែវ៉ាន់។ តាំងពីពេលនោះមក រដ្ឋាភិបាលទីក្រុងវ៉ាស៊ីនតោនបានព្រមានថា ប្រទេសចិនអាចនឹងកាន់កាប់តៃវ៉ាន់ឆាប់ជាងការរំពឹងទុក។ នៅទីក្រុងប៉េកាំង អំឡុងសមាជបក្សកុម្មុយនីស្តចិន ប្រធានាធិបតីចិនលោក Xi Jinping បាននិយាយថា លោកបានត្រៀមជម្រើសដែលនឹងចាត់ «វិធានការចាំបាច់ទាំងអស់» លើបញ្ហានៅកោះតៃវ៉ាន់។ សមាជបក្សកុម្មុយនីស្តចិននោះត្រូវបានធ្វើឡើងប្រាំឆ្នាំម្តង។ ស្របពេលដែលរដ្ឋាភិបាលអាហ្រ្វិកមួយចំនួនធំគ្មានទំនាក់ទំនងការទូតជាមួយនឹងរដ្ឋាភិបាលកោះតៃប៉ិ ហើយគាំទ្ររដ្ឋាភិបាលទីក្រុងប៉េកាំង ដែលចាត់ទុកកោះតៃវ៉ាន់ជាផ្នែកមួយនៃប្រទេសចិន ការស្ទង់មតិបង្ហាញថា ជនជាតិអាហ្រ្វិកសាមញ្ញមានមតិខុសពីមេដឹកនាំនយោបាយក្នុងប្រទេសរបស់ពួកគេលើបញ្ហានេះ។ ការស្ទង់មតិបានសួរថា «បើសិនជាប្រទេសចិនប្រើកម្លាំងប្រឆាំងនឹងតៃវ៉ាន់ តើអ្នកគិតថាប្រទេសផ្សេងទៀតគួរតែផ្តល់ជំនួយឬទេ?»។ ជនជាតិនីហ្សេរីយ៉ាប្រមាណ ៦០% យល់ថា ជំនួយគួរតែផ្តល់ឲ្យតៃវ៉ាន់ ខណៈជនជាតិកេនយ៉ា ៦៣% និងជនជាតិអាហ្រ្វិកខាងត្បូង ៤៧% យល់ស្របដូចគ្នា។ តួលេខនេះខ្ពស់ជាងតួលេខនៅតាមបណ្តាប្រទេសលោកខាងលិចមួយចំនួន។ ជាក់ស្តែង ជនជាតិបារាំងត្រឹមតែ ៣៨% ដែលត្រូវបានស្ទង់មតិ និយាយថា ជំនួយគួរតែផ្តល់ឲ្យកោះតៃវ៉ាន់ ហើយត្រឹមតែ ៥២% នៃអ្នកឆ្លើយតបនៅសហរដ្ឋអាមេរិកយល់ស្របដូចនេះ។ ទិន្នន័យបង្ហាញថា នយោបាលសកលមិនមែនទ្វេភាគ ដូចមនុស្សមួយចំនួនជឿនោះទេ។ ដូចដែលការស្ទង់មតិនេះបង្ហាញច្បាស់ ពលរដ្ឋសាមញ្ញក្នុងទ្វីបអាហ្រ្វិកអាចមើលឃើញថា ប្រទេសចិនជាកម្លាំងវិជ្ជមានទូទៅក្នុងពិភពលោក ខណៈពួកគេក៏បារម្ភអំពីគោលនយោបាយរបស់ចិនមួយចំនួន ហើយបង្ហាញជំហរគាំទ្រដល់ការការពារកោះតៃវ៉ាន់ផងដែរ៕ ប្រែសម្រួលដោយកញ្ញា ទុំ ម្លិះ	ការស្ទង់មតិសាធារណៈសកលថ្មីមួយលើប្រជាជនក្នុង ២៥ ប្រទេស បានបង្ហាញពីការគាំទ្រធ្លាក់ចុះខ្លាំងសម្រាប់ប្រទេសចិន ទោះបីជារដ្ឋាភិបាលទីក្រុងប៉េកាំងនៅតែមានប្រជាប្រិយភាពក្នុងប្រទេសជាច្រើននៅទិ្វបអាហ្រ្វិក ដែលនៅទីនោះ ខ្លួនកំពុងប្រជែងយកឥទ្ធិពលជាមួយនឹងរដ្ឋាភិបាលទីក្រុងវ៉ាស៊ីនតោនក្តី។
មកដល់ពេលនេះ ក្រុមការងារក្រសួងដឹកជញ្ជូន បានដំឡើង និងតភ្ជាប់ផែបណ្ដែតទឹក រួមទាំងសម្ភារដឹកអ្នកដំណើរជិតរួចរាល់ទៅតាមការគ្រោងទុកហើយ។ នេះបើតាមការឲ្យដឹង លោក ចាន់ តារា អគ្គនាយករង នៃអគ្គនាយកដ្ឋានដឹកជញ្ជូន។ ចំពោះការដាក់ឲ្យដំណើរការសាកល្បងនៅថ្ងៃទី៦ ខែមេសានេះ លោក ចាន់ តារា មិនទាន់អាចបញ្ជាក់ពី តម្លៃសេវានៃការធ្វើដំណើរតាមផ្លូវទឹក ដែលកំណត់យកពីសាធារណៈជននៅឡើយទេ។ ថ្លែងប្រាប់សារព័ត៌មានថ្មីៗ លោកបន្ថែមថា៖« ការយកតម្លៃនេះគឺសម្រេចពីថ្នាក់លើជាអ្នកកំណត់ ថាយក ឬមិនយកប៉ុណ្ណោះ»។ ដូចគ្នានេះដែរ ក្រសួងសាធារណការ និងដឹកជញ្ជូន នៅថ្ងៃទី៤ មេសា នេះ នឹងដាក់អោយដំណើរការជាបណ្ដោះអាសន្ន រថភ្លើង ប៉ោយប៉ែត-សេរីសោភ័ណ្ឌ ហើយការធ្វើដំណើរតាមរថភ្លើងនេះ មិនយកប្រាក់ទេរហូតដល់ថ្ងៃទី៣១ ខែកក្កដា ឆ្នាំ២០១៨។ ការធ្វើដំណើរតាមផ្លូវដែកនេះ នឹងអនុញ្ញាតអោយផ្ទុកមនុស្សបានត្រឹមតែ ១០០នាក់ ទាំងឈរ និងអង្គុយ។ ការផ្តល់សេវាដឹកជញ្ជូន ក្នុងមួយថ្ងៃ ៣ជុំ ស្មើនឹង ៦ជើងទៅមក៕	ភ្នំពេញ៖ បើគ្មានអ្វីប្រែប្រួលទេ ក្រសួងសាធារណការ និងដឹកជញ្ជូន នឹងដាក់ឲ្យដំណើរការកាណូតដឹកអ្នកដំណើរតាមផ្លូវទឹក ពីព្រែកព្នៅ-តាខ្មៅ នៅថ្ងៃទី៦ ខែមេសា នេះ មុនពិធីបុណ្យចូលឆ្នាំខ្មែរ។
កីឡាករទាំង៥នាក់ដែលត្រូវ VFF ពិន័យមួយជីវិតរួមមាន Tran Ky Anh អាយុ២០ឆ្នាំ Nguyen Son Hai អាយុ៣០ឆ្នាំ Le Bang Gia Huy អាយុ២២ឆ្នាំ Nguyen Quang Huy អាយុ២០ឆ្នាំ និង Pham Van Phong អាយុ២០ឆ្នាំ។ បើតាមការផ្សាយរបស់កាសែត VN Express នៅថ្ងៃទី២៨ ខែកុម្ភៈ ចំណាត់ការដ៏ធ្ងន់ធ្ងរនេះ កើតឡើងក្រោយនគរបាលខេត្ត Ba Ria-Vung Tau បានបើកការស៊ើបអង្កេតលើកីឡាករទាំង ៥នាក់ នៅថ្ងៃទី១ ខែកុម្ភៈ ពីបទលេងល្បែងស៊ីសង។ មិនត្រឹមអ្នកទាំង៥នេះឡើយ មកទល់ពេលនេះ អាជ្ញាធរវៀតណាមបន្តពង្រីកសំណុំរឿងដើម្បីបញ្ជាក់ពីមុខសញ្ញាព្រហ្មទណ្ឌលើកីឡាករផ្សេងទៀត។ ក្រោយរកឃើញបទពិរុទ្ធនេះ ក្លិប BRVT បានបញ្ចប់កិច្ចសន្យារបស់កីឡាករទាំង៥នាក់តែម្តង។ ការស៊ើបអង្កេតរបស់មន្ត្រីប៉ូលីសវៀតណាម ក្នុងការប្រកួតរវាង BRVT និង Da Nang នៅកីឡដ្ឋាន Ba Ria នៅថ្ងៃទី២៤ ខែធ្នូ ឆ្នាំ ២០២៣ កីឡាករវៀតណាំទាំង៥នាក់ដែលបង្ហាញខ្លួននៅជម្រើសដំបូង បានព្រមព្រៀងគ្នាប្រកួតមិនសូវបានល្អ។ ពួកគេបានភ្នាល់ខាងក្រុម Da Nang ហើយជាលទ្ធផលក្រុម BRVT ចាញ់ ៣-១។ នៅក្នុងរដូវកាលនេះផងដែរ ក្រុម Dong Nai នៃលីគកំពូលវៀតណាម ក៏បានបញ្ចប់កិច្ចសន្យាកីឡាករ៤រូប ដែលលេងមិនសូវបានល្អ ក្រោយក្រុមចាញ់ BRVT ៤-០។ កីឡាករទាំង៤រូបនេះ មិនទាន់រកឃើញថាមានកំហុសកំណត់លទ្ធផល ឬក៏អត់នោះទេ។ នេះមិនមែនជាករណីថ្មីឡើយក្នុងវិស័យកីឡាបាល់ទាត់វៀតណាម។ VFF ធ្លាប់បានឃើញករណីកំណត់លទ្ធផលប្រកួតជាច្រើនលើក អំឡុងពេលកីឡាករ Nguyen Quoc Vuong និងមិត្តរួមក្រុមរបស់គេ លេងឱ្យវៀតណាម ក្នុងព្រឹត្តិការណកីឡាស៊ីហ្គេមឆ្នាំ ២០០៥ នៅហ្វីលីពីន៕	សហព័ន្ធកីឡាបាល់ទាត់វៀតណាម (VFF) បញ្ចប់អាជីពកីឡាករវៀតណាមចំនួន ៥ នាក់នៅក្នុងក្លិប Ba Ria Vung Tau FC (BRVT) នៃលីគកីឡាបាល់ទាត់កំពូលវៀតណាម V-League1 អស់មួយជីវិត ជុំវិញការកំណត់លទ្ធផលប្រកួត។
សូមស្តាប់ប្រសាសន៍របស់សម្តេច ហ៊ុន សែន	ភ្នំពេញ៖ សម្ដេច ហ៊ុន សែន បានប្រកាសពីជំហរសាងសង់គម្រោងព្រែកជីកហ្វូណនតេជោ ឱ្យខាងតែបាន ដើម្បីប្រយោជន៍សេដ្ឋកិច្ច និងសង្គមកម្ពុជា។ នាពិធីជួបសំណេះសំណាល ក្នុងសន្និបាតលើកទី១ និងកម្មវិធីពិសាអាហារសាមគ្គី ជាមួយសមាគមឧកញ៉ាកម្ពុជា នាល្ងាចថ្ងៃទី២៦ មេសា នៅសណ្ឋាគារហ្គាដិនស៊ីធី សម្ដេច ហ៊ុន សែន បានសង្កត់ធ្ងន់ថា កម្ពុជា ត្រូវប្រឹងរស់ដោយខ្លួនឯង មិនត្រូវពឹងលើច្រមុះគេ ហើយខ្ចីដង្ហើមគេដកឡើយ។
តាមសេចក្ដីជូនដំណឹងដដែល ចាប់ពីថ្ងៃទី៩-១៥ ខែវិច្ឆិកា កម្ពុជានឹងទទួលឥទ្ធិពលខ្លាំងពីទ្រនុងសម្ពាធខ្ពស់ និងខ្យល់បក់មធ្យមពីទិសឦសាន ដោយទំនូលខ្លាំងនៃជ្រលងសម្ពាធទាបពីសមុទ្រចិនខាងត្បូងបង្កើតឡើងនូវបាតុភូតជំនួបរវាងម៉ាសខ្យល់ក្ដៅ និងត្រជាក់ (Convections) ដែលបង្កឱ្យមានភ្លៀងធ្លាក់ទូទាំងប្រទេស។ ចំពោះតំបន់ទំនាបកណ្ដាល ខ្ពង់រាប និងតំបន់មាត់សមុទ្រ នឹងមានសីតុណ្ហភាពអប្បបរមាចន្លោះពី២១-២៤អង្សា និងអតិបរមាចន្លោះពី៣០-៣៣អង្សា ដែលអាចមានភ្លៀងធ្លាក់ពីខ្សោយទៅបង្គួរ លាយឡំដោយផ្គរ រន្ទះផងដែរ៕	ឥទ្ធិពលទ្រនុងសម្ពាធខ្ពស់ និងខ្យល់បក់មធ្យមពីទិសឦសាន នឹងធ្វើឱ្យកម្ពុជាមានភ្លៀងធ្លាក់ទូទាំងប្រទេសចាប់ពីថ្ងៃទី៩ ដល់ទី១៥ ខែវិច្ឆិកា។ នេះបើតាមសេចក្ដីជូនដំណឹងរបស់ក្រសួងធនធានទឹក និងឧតុនិយម។
«ក្រុមការងាររបស់យើងចូលចិត្តទីតាំងបែបធម្មជាតិ ហើយអាចកម្សាន្តសប្បាយដោយមិនមានការរំខានដល់អ្នកដទៃ»។ នេះជាការបញ្ជាក់របស់លោក អ៊ឹង ចំរើន និពន្ធនាយកសារព័ត៌មាន ThmeyThmey ដែលសម្រេចជ្រើសរើសយកចម្ការដំណាក់ជាទីតាំងនៃដំណើរកម្សាន្តចុងឆ្នាំជាលើកទី២ កាលពីថ្ងៃទី២៨ និងទី២៩ ខែធ្នូ កន្លងមក។ កសិដ្ឋានសរីរាង្គចម្ការដំណាក់ ស្ថិតក្បែរជើងភ្នំវល្លិ៍ដាច់តែឯង ដោយមានចម្ងាយប្រមាណពី២គីឡូម៉ែត្រពីទីប្រជុំជននៃស្រុកដំណាក់ចង្អើរ ខេត្តកែប។ ដូចកាលពីឆ្នាំមុនផងដែរ បុគ្គលិកកសិដ្ឋាន បានបើកត្រាក់ទ័រមកដឹកឥវ៉ាន់ ហើយសហការីមួយចំនួនសាកល្បងរសជាតិជិះត្រាក់ទ័រឡើងចុះភ្នំ ទៅតាមគន្លងដែលមានស្រាប់ តែសហការីភាគច្រើនធ្វើដំណើរទៅកាន់ទីតាំងធម្មជាតិនេះ ដោយថ្មើរជើងប្រមាណ១គីឡូម៉ែត្រ ដោយសារតែរថយន្តប៊ឺស៣៥កៅអី មិនអាចចូលទៅដល់។ ទោះបីជាយ៉ាងណាក៏ដោយ ស្ថានភាពផ្លូវខ្វាត់ខ្វែងក្នុងព្រៃ មិនចោទជាបញ្ហាសម្រាប់រថយន្ត V-Class នៃត្រកូល Mercedes-Benz ឡើយ។ រថយន្តដែលបញ្ជាដោយលោក គី សុខលីម ស្ថាបនិកសារព័ត៌មាន ThmeyThmey បានចូលទៅដល់កសិដ្ឋានចម្ការដំណាក់ដោយរលូន។ ទៅដល់ទីតាំងនាវេលាម៉ោងជាង៣រសៀល សហការីសារព័ត៌មានថ្មីៗដែលមានជាង៣០នាក់ ចាត់ចែងការងារគ្នាទៅតាមជំនាញរៀងៗខ្លួន ដោយមានក្រុមរៀបចំចាត់ចែងធ្វើម្ហូបអាហារ រៀបចំចាក់បទចម្រៀងរាំកម្សាន្ត និងអ្នកខ្លះឆ្លៀតផ្តិតយកទិដ្ឋភាពដ៏ស្រស់ស្អាត មុនព្រះអាទិត្យរៀបអស្តង្គត។ រីឯក្រុមការងារមួយចំនួននាំគ្នាបោះតង់ដែលផ្តល់ដោយ លោក អាង គីមអៀង ប្រធានទីភ្នាក់ងារទេសចរណ៍ Great Angkor Tours។ ការស្នាក់កម្សាន្តនៅផ្ទះស្នាក់ចម្ការដំណាក់ ប្រកបដោយសុខដុមរមនា ជាពិសេសដោយសារមានឆ្មាំយាមនៅមាត់ជណ្តើរ និងមុខបន្ទប់ ដោយឆ្មាំដែលច្នៃពីឈើប្រណីតទាំងនោះ ប្រៀបដូចជាវីរបុរសនាសម័យអេហ្ស៊ីបបុរាណ។ អំពូលដែលប្រើថាមពលព្រះអាទិត្យ អមដោយពន្លឺផ្កាយព្រោងព្រាតនៅលើមេឃ បានបំភ្លឺដល់ទីតាំងនៃការរៀបចំពិធីរបស់សារព័ត៌មានថ្មីៗ ដែលកំពុងរាំកម្សាន្ត ស្រស់ស្រូបភោជនាហារដ៏សម្បូរបែប ខណៈសហការីមួយចំនួនទៀតនាំគ្នាអង្គុយមើលផ្កាយប្រកបដោយអារម្មណ៍ស្រស់ថ្លា៕	ស្ថិតនៅចម្ងាយប្រមាណ១០គីឡូម៉ែត្រពីទីរួមខេត្តកែប កសិដ្ឋានសរីរាង្គចម្ការដំណាក់ (Chamkar Damnak Organic Farm) ជាទីតាំងបង្អួតសម្រស់ធម្មជាតិដ៏អស្ចារ្យនៅក្បែរជើងភ្នំវល្លិ៍ ក្នុងភូមិសាស្ត្រស្រុកដំណាក់ចង្អើរ។ ក្រៅពីដំណាំម្រេច ក្រូចវល្លិ៍ (Passion Fruit) និងដំណាំហូបផ្លែផ្សេងៗ ចម្ការដំណាក់ជាផ្ទះស្នាក់នៅបែបធម្មជាតិដែលមាន៦បន្ទប់។
ក្រុមទាំង៣២នោះរួមមាន៖ តំបន់អឺរ៉ុប (UEFA) មាន១៤ក្រុម៖ -ម្ចាស់ផ្ទះរុស្ស៊ី៖ វត្តមានលើកទី១១ (ដោយគិតទាំងសហភាពសូវៀត) បានលេខ៤កាលពីឆ្នាំ១៩៦៦ -បែលហ្ស៊ិក៖ វត្តមានលើកទី១៣ និងបានលេខ៤កាលពីឆ្នាំ១៩៨៦ -អាល្លឺម៉ង់៖ វត្តមានលើកទី១៩ (ដោយគិតទាំងអាល្លឺម៉ង់ខាងលិច) និងឈ្នះជើងឯក៤លើក (១៩៥៤, ១៩៧៤, ១៩៩០ និង២០១៤) -អង់គ្លេស៖ វត្តមានលើកទី១៥ និងឈ្នះជើងឯកឆ្នាំ១៩៦៦ -អេស្ប៉ាញ៖ វត្តមាន១៥លើក និងឈ្នះជើងឯកឆ្នាំ២០១០ -ប៉ូឡូញ៖ វត្តមានលើកទី៨ និងបានលេខ៣ចំនួនពីរលើក (១៩៧៤ និង១៩៨២) -អ៊ីស្លង់៖ បង្ហាញខ្លួនលើកដំបូងបំផុត -ស៊ែប៊ី់៖ វត្តមានលើកទី១២ (ដោយគិតតាំងពីយូហ្គោស្លាវី និងស៊ែប៊ី/ម៉ុងតេណេហ្គ្រោ) និងបានលេខ៤ពីរលើក -ព័រទុយហ្គាល់៖ វត្តមានលើកទី៧ និងបានលេខ៣កាលពីឆ្នាំ១៩៦៦ -បារាំង៖ វត្តមានលើកទី១៥ និងឈ្នះជើងឯកឆ្នាំ១៩៩៨ -ស្វីស៖ វត្តមានលើកទី១១ និងបានលេខ៤បីលើក (១៩៣៤, ១៩៣៨ និង១៩៥៤) -ក្រូអាស៊ី៖ វត្តមានលើកទី៥ និងបានលេខ៣ឆ្នាំ១៩៩៨ -ស៊ុយអែត៖ វត្តមានលើកទី១២ និងបានលេខ២កាលពីឆ្នាំ១៩៥៨ -ដាណឺម៉ាក៖ វត្តមានលើកទី៥ និងឈានដល់វគ្គ១/៤ផ្តាច់ព្រ័ត្រឆ្នាំ១៩៩៨ តំបន់អាមេរិកឡាទីន (CONMEBOL) មាន៥ក្រុម៖ -ប្រេស៊ីល៖ វត្តមានលើកទី២១ និងឈ្នះជើងឯក៥លើក (១៩៥៨, ១៩៦២, ១៩៧០, ១៩៩៤ និង២០០២) -អ៊ុយរូហ្គាយ៖ វត្តមានលើកទី១៣ និងឈ្នះជើងឯក២លើក (១៩៣០ និង១៩៥០) -អាហ្សង់ទីន៖ វត្តមានលើកទី១៧ និងឈ្នះជើងឯក២លើក (១៩៧៨ និង១៩៨៦) -កូឡុំប៊ី៖ វត្តមានលើកទី៦ និងឈានដល់វគ្គ១/៤ផ្តាច់ព្រ័ត្រឆ្នាំ២០១៤ -ប៉េរូ៖ វត្តមានលើកទី៥ និងឈានដល់វគ្គ១/៤ ឬ៨ក្រុមចុងក្រោយ២លើក (១៩៧០ និង១៩៧៨) តំបន់អាស៊ី (AFC) មាន៥ក្រុម៖ -អ៊ីរ៉ង់៖ វត្តមានលើកទី៥ ហើយ៤លើកកន្លងមកធ្លាក់នៅវគ្គ Group Stage -ជប៉ុន៖ វត្តមានលើក៦ និងឈានដល់វគ្គ១៦ក្រុមចុងក្រោយ២លើក (២០០២ និង២០១០) -កូរ៉េខាងត្បូង៖ វត្តមានលើកទី១០ និងបានលេខ៤នៅឆ្នាំ២០០២ -អារ៉ាប៊ីសាអូឌីត៖ វត្តមានលើកទី៥ និងឈានដល់វគ្គ១៦ក្រុមចុងក្រោយឆ្នាំ១៩៩៤ -អូស្ត្រាលី៖ វត្តមានលើកទី៥ និងឈានដល់វគ្គ១៦ក្រុមចុងក្រោយឆ្នាំ២០០៦ តំបន់អាហ្វ្រិក (CAF) មាន៥ក្រុម៖ -នីហ្សេរីយ៉ា៖ វត្តមានលើកទី៦ និងឈានដល់វគ្គ១៦ក្រុមចុងក្រោយ៣លើក (១៩៩៤, ១៩៩៨ និង២០១៤) -អេហ្ស៊ីប៖ វត្តមានលើកទី៣ និងលេងត្រឹមជុំទីមួយ ឬ Group Stage ទាំង២លើក (១៩៣៤ និង១៩៩០) -សេណេហ្គាល់៖ វត្តមានលើកទី២ ហើយឈានដល់វគ្គ១/៤ផ្តាច់ព្រ័ត្រឆ្នាំ២០០២ -ម៉ារ៉ុក៖ វត្តមានលើកទី៥ និងឈានដល់វគ្គ១៦ក្រុមចុងក្រោយឆ្នាំ១៩៨៦ -ទុយនីស៊ី៖ វត្តមានលើកទី៥ និងលេងត្រឹមវគ្គ Group Stage ៤លើកកន្លងមក (១៩៧៨, ១៩៩៨, ២០០២ និង២០០៦) តំបន់អាមេរិកខាងជើង កណ្តាល និងការ៉ាអ៊ីប (CONCACAF) មាន៣ក្រុម៖ -ម៉ិកស៊ិក៖ វត្តមានលើកទី១៦ និងឈានដល់វគ្គ១/៤ផ្តាច់ព្រ័ត្រ២លើក (១៩៧០ និង១៩៨៦) -កូស្តារីកា៖ វត្តមានលើកទី៥ និងឈានដល់វគ្គ១/៤ផ្តាច់ព្រ័ត្រឆ្នាំ២០១៤ -ប៉ាណាម៉ា៖ បង្ហាញវត្តមានលើកដំបូង ។ Pot ចំនួន៤ដែលត្រូវបានបែងចែកសម្រាប់ការចាប់ឆ្នោតគឺ៖	ព្រឹត្តិការណ៍ប្រកួតកីឡាបាល់ទាត់ FIFA World Cup ឆ្នាំ២០១៨ នៅប្រទេសរុស្ស៊ីចាប់ពីថ្ងៃទី១៤ ខែមិថុនា ខាងមុខ បានរកឃើញក្រុមទាំង៣២ហើយ។ នាថ្ងៃទី១ ខែធ្នូ សហព័ន្ធកីឡាបាល់ទាត់អន្តរជាតិ (FIFA) នឹងធ្វើការចាប់ឆ្នោតរើសពូល ដោយបែងចែកលំដាប់ក្រុម (Pot) ទៅតាមចំណាត់ថ្នាក់ FIFA World Rangking ក្នុងខែតុលា ឆ្នាំ២០១៧។
អ្នកនាំពាក្យរដ្ឋាភិបាលថៃ Sirichan Ngathong នៅថ្ងៃ១២ មេសា បានឲ្យដឹងថា នៅថ្ងៃ១១ មេសា អាជ្ញាធរថៃ បានចាប់ផ្តើមអនុវត្តផែនការក្តៅតាមរយៈការដាក់តម្រួតពិនិត្យសុវត្ថិភាពតាមដងផ្លូវ ។ លោក អះអាងថា មានអ្នកបើកបរម៉ូតូជាង៣០០០នាក់ ត្រូវបានរកឃើញថា បានបើកបរទាំងក្នុងស្ថានភាពស្រវឹង ក្នុងយុទ្ធនាការថ្ងៃដំបូងនេះ ។ តាមការចុះផ្សាយរបស់សារព័ត៌មានថៃ The Nation អ្នកនាំពាក្យ ក៏បានអះអាងផងដែរថា ក្នុងថ្ងៃដំបូងនោះ អាជ្ញាធរបានរឹបអូសយានជំនិះ១៥៦គ្រឿង ខណៈអ្នកបើកបរជិតបីពាន់នាក់ ជាប់ចោទពីបទបើកបរក្នុងស្ថានភាពស្រវឹង ។ តាមប្រភពព័ត៌មានដដែលនោះ ដើម្បីជាទណ្ឌកម្មក្នុងការបំពានបំរាមរបស់រដ្ឋាភិបាល អាជ្ញាធរ ក៏បានរៀបចំបញ្ជូនអ្នកបើកបរក្នុងស្ថានស្រវឹងប្រមាណជាងមួយពាន់នាក់ទៅកាន់តុលាការ និងអ្នកដែលសេសសល់ គ្រាន់តែផាកពិន័យជាទឹកប្រាក់ប៉ុណ្ណោះ ។ សម្រាប់រដ្ឋាភិបាលថៃ រយៈពេលប្រាំពីរថ្ងៃ ដែលគិតចាប់តាំងពីថ្ងៃ១១ មេសាតទៅ នៃការរៀបចំ និងប្រារព្ធសង្គ្រាន្តឆ្នាំថ្មី គឺជាថ្ងៃ ដែលគ្រោះថ្នាក់បំផុត ។ គ្រោះថ្នាក់នោះគឺរាប់បញ្ចូលទាំងគ្រោះថ្នាក់ចរាចរណ៍ ដែលបង្កឡើងដោយអ្នកបើកបរមិនគោរពច្បាប់ ដែលតែងតែឆក់យកអាយុជីវិតប្រជាជនជាច្រើននាក់ក្នុងមួយឆ្នាំទៅមួយឆ្នាំ ៕	រដ្ឋាភិបាលក្រុងបាងកក បានផ្តើមចាត់វិធានទប់ស្កាត់ និងពិន័យ ដែលអ្នកបើកបរក្នុងស្ថានភាពស្រវឹងនៅក្នុងអំឡុងពេលប្រារព្ធសង្គ្រាន្តឆ្នាំថ្មី ជាពិសេសនៅក្នុងរយៈពេលមួយសប្តាហ៍នេះ ដែលក្រុងបាងកក ពណ៌នាថា ជាថ្ងៃគ្រោះថ្នាក់បំផុត ។
Shoko Sato បិទក្លិបរបស់ខ្លួនឈ្មោះថា Fight Base ដោយសារជំងឺ COVID-19 ប៉ុន្តែរូបគេនៅតែថែរក្សាខ្លួនដោយហ្វឹកហាត់ជាប្រចាំ។ ក្នុងវ័យ ៣១ ឆ្នាំកីឡាករសញ្ជាតិជប៉ុនរូបនេះសម្រាកបានល្អនិងទន្ទឹងរង់ចាំការប្រកួតយ៉ាងអន្ទះអន្ទែង។ Sato ដែលបច្ចុប្បន្នជាម្ចាស់ខ្សែក្រវាត់ Shooto Bantamweight World Champion បានបញ្ចប់កីឡាករ Pretty Boy Kwon Won Il កាលខែមករា កន្លងទៅ និង រង់ចាំការប្រកួតមកដល់ជាថ្មី។ ការប្រកួតបន្ទាប់ Sato ចង់ប្រឈមនឹង John Hands Of Stone Lineker, Kevin The Silencer Belingon, និងម្ចាស់ខ្សែក្រវាត់ ONE Bantamweight World Champion កីឡាករ Bibiano The Flash Fernandes។ ព្រោះគូប្រជែងទាំងបីនេះសុទ្ធជើងខ្លាំងប្រចាំទម្ងន់ bantamweight ហើយបើសិនទទួលជ័យជម្នះលើជើងខ្លាំងណាមួយ៣ខាងលើ គឺជាសមិទ្ធផលដ៏អស្ចារ្យមួយ។ សូមតាមដានបទសម្ភាសន៍ផ្ដាច់មុខដូចខាងក្រោម។ ONE Championship: តើ COVID-19 ប៉ះពាល់ដល់ការហ្វឹកហាត់របស់ Sato យ៉ាងដូចម្ដេចដែរ? Shoko Sato: ការហ្វឹកហាត់របស់ខ្ញុំបានផ្លាស់ប្ដូរ។ ពីមុន ខ្ញុំក៏បង្ហាត់កូនសិស្សនៅក្លិបរបស់ខ្ញុំ Fight Base ប៉ុន្តែឥឡូវបិទក្លិបបណ្ដោះអាសន្នសិន។ ខ្ញុំមិនអាចទៅមើលក្លិប និងហ្វឹកហាត់ជាមួយដៃគូផ្សេងៗឡើយ។ ដូច្នេះការហ្វឹកហាត់របស់ខ្ញុំបានថយចុះ។ បែបណាក្ដី កម្រិតកម្លាំងរបស់ខ្ញុំនៅល្អបំផុត ព្រោះថាខ្ញុំអត់មានអស់កម្លាំង និង របួសអ្វីឡើយ។ ខ្ញុំយកចិត្តទុកដាក់ចំពោះរាងកាយ ហើយពិនិត្យមើលការហ្វឹកហាត់ដែលអាចធ្វើបានដែរ។ វាពិបាកបន្តិចក្នុងការបង្កើនសមត្ថភាពនាពេលនេះ។ ប៉ុន្តែខ្ញុំត្រូវតែហ្វឹកហាត់ដោយមិនដូចទម្លាប់ធម្មតា។ រាល់ថ្ងៃនេះមុនពេលចាប់ផ្ដើមហ្វឹកហាត់ ខ្ញុំតែងតែគិតអំពីរបៀបធ្វើក្នុងពេលនីមួយៗ និងពិនិត្យមើលលទ្ធផលរៀងរាល់ថ្ងៃ។ ពេលខ្លះទោះអស់កម្លាំងក៏ត្រូវជំរុញខ្លួនឯងដែរ ឲ្យតែកម្លាំងខ្ញុំនៅមានស្ថានភាពល្អ។ ONE: តើពេលណា Sato គិតថាអាចត្រលប់មកប្រកួតវិញ ហើយបទពិសោធន៍នេះអាចនឹងមានប្រយោជន៍កម្រិតណា? SS: ខ្ញុំមិនដឹងថាខ្ញុំអាចប្រើបទពិសោធន៍នេះសម្រាប់ការប្រកួតនោះឡើយ ប៉ុន្តែខ្ញុំអាចយកចំណុចខ្លះដោយប្រយោល។ ប៉ុន្តែវាជាបទពិសោធន៍ក្នុងជីវិតអំឡុងពេលនេះ។ ONE: តើ Sato នៅគិតវិជ្ជមានដោយរបៀបណាអំឡុងពេលមានវិបត្តិនេះ? SS: ពេលដ៏លំបាកនេះបានផ្ដល់ឱកាសល្អមួយសម្រាប់ខ្ញុំក្នុងការគិតឡើងវិញអំពីជីវិត, ឱកាសសម្រាប់ពិភពលោក , សម្រាប់ប្រទេស និងប្រទេសដែលយើងរស់នៅ។ ខ្ញុំមានរឿងរ៉ាវគិតវិជ្ជមានខ្លះ។ វាធ្វើឲ្យកាន់តែច្បាស់ចំពោះអ្វីដែលខ្ញុំត្រូវការ និង អ្វីសំខាន់ពេលវិបត្តិនេះផុតរលត់ទៅ។ វាមិនដូចគ្រោះរញ្ជួយដី ឬ គ្រោះធម្មជាតិផ្សេងៗនោះឡើយ ប៉ុន្តែពេលនេះយើងមានតម្រូវការរស់នៅដូចជាប្រើប្រាស់ ទឹក ហ្គាស និងភ្លើង ជាដើម។ យើងត្រូវស្នាក់នៅផ្ទះ និងធ្វើរឿងជាច្រើន។ យើងមិនត្រូវខកចិត្តប៉ុន្តែ ក៏ត្រូវមានចំណុចវិជ្ជមាន។ រឿងដែលមិនធ្លាប់ធ្វើច្រើនឥឡូវនេះបានធ្វើវាដូចជា អានសៀវភៅ ចម្អិនអាហារ ឆាតវីដេអូ និងទទួលចំណេះដឹងថ្មីៗអំពីវិបត្តិពិភពលោកនេះ។ ខ្ញុំគិតថាយើងនៅតែគិតវិជ្ជមាន ដោយទទួលស្គាល់ការផ្លាស់ប្ដូរ និង រស់នៅក្នុងកាលៈទេសៈនេះ។ ONE: ពីមុន Sato ធ្លាប់ដៅឈ្មោះកីឡាករត្រូវជួបដូចជា ម្ចាស់ខ្សែក្រវាត់ ONE Bantamweight World Champion កីឡាករ Bibiano Fernandes។ ហេតុអ្វីបានចង់ជួប Fernandes? SS: គេបានមកប្រកួតនៅជប៉ុននៅពេលខ្ញុំចាប់អាជីពក្បាច់គុន។ គេជាម្ចាស់ជើងឯក Brazilian Jiu-Jitsu World Champion និងម្ចាស់ខ្សែក្រវាត់ ONE Bantamweight World Champion។ ដូច្នេះខ្ញុំមិនអាចប្រៀបផ្ទឹមបាន ប៉ុន្តែខ្ញុំស្គាល់គេ។ ដូច្នេះខ្ញុំចាប់អារម្មណ៍ប្រកួតជាមួយគេតែម្ដង។ ONE: គិតថាការប្រកួតទៅជាបែបណាបើ ប៉ះ Fernandes មែន? SS: ខ្ញុំគិតថាខ្ញុំត្រូវចូលចាប់ផ្ដួលឲ្យច្រើន និងដាក់គោលដៅឃ្លេបញ្ចប់រូបគេតែម្ដង។ ខ្ញុំទំនងអាចប្រកួតឈរដែរ ឬ គេចផុតពីការចាប់ផ្ដួលហើយវាយបក។ វាមិនទាន់ច្បាស់ទេរហូតដល់ជួបគ្នាសិន។ ប៉ុន្តែខ្ញុំដឹងច្បាស់ថាការប្រកួតនឹងល្អមើល។ យ៉ាងណាក្បាច់នៃការប្រកួតអាចផ្ទុយគ្នា។ បើខ្ញុំប្រកួតជំហរដេក នោះគេអាចប្រើជំហរឈរវិញ។ គេច្បាស់ជាចង់ឈ្នះដោយក្បាច់ប្រយុទ្ធ។ ប៉ុន្តែខ្ញុំត្រូវចូលដើម្បីបញ្ចប់ដោយឃ្លេ និង ចូលដើម្បីក្បាច់ប្រយុទ្ធដែរ។ ONE: បើការប្រកួតកើតឡើង តើការហ្វឹកហាត់មុនគេផ្ដោតលើអ្វី? SS: ខ្ញុំគិតថាក្បាច់ចំបាប់អាចធ្វើឲ្យខុសគ្នា។ ខ្ញុំបានទស្សនាវីដេអូរបស់ [Fernandes] ខ្លះៗ។ បើសិនការប្រកួតកើតឡើងមែន ខ្ញុំនឹងមើលវីដេអូម្ដងទៀត ហើយរៀបចំជាថ្មី។ ខ្ញុំមិនហ៊ានស្រមៃឥឡូវទេ។ ខ្ញុំដឹងថាគេខ្លាំង ប៉ុន្តែ ខ្ញុំមិនស្រមៃថាការប្រកួតទៅជាបែបណាឡើយ។ ONE: ពីមុនក៏បានក៏បានចុចឈ្មោះ Kevin Belingon និង John Lineker ដែលជាដៃគូដ៏មានសក្ដានុពល។ អ្វីទៅធ្វើឲ្យ Sato ចាប់អារម្មណ៍ជួបពួកគេទាំងពីរ? SS: ពួកគេបានដក់ក្នុងចិត្តរបស់ខ្ញុំពេលខ្ញុំបង្ហាញខ្លួនដំបូងនៅ ONE កាលខែឧសភា ឆ្នាំ ២០១៩។ ចំពោះពួកគេទាំងពី ខ្ញុំច្បាស់ជាគេចពីការប្រយុទ្ធ និងប្រើជើងទាត់បកវិញទៅតាមស្ថានការណ៍។ Lineker ពូកែខាងប្រយុទ្ធ ដូច្នេះខ្ញុំមិនអាចបណ្ដោយខ្លួនទេ។ ខ្ញុំគួរប្រើជើង និង វាយបកវិញពេលខ្ញុំនៅកៀក។ Lineker បានយកឈ្នះជើងខ្លាំងជាច្រើនពេលខ្ញុំហ្វឹកហាត់នៅ Team Oyama ឯអាមេរិកខាងជើង។ យ៉ាងណាក្ដី ខ្ញុំចង់ជួបរូបគេណាស់។ ONE: ដោយសារតែ Belingon និង Lineker ខ្លាំងខាងក្បាច់ប្រយុទ្ធ តើ Sato រៀបចំក្បាច់អ្វីដើម្បីទប់ទល់? SS: មែនហើយ! ពួកគេខ្លាំងខាងម៉ាត់ និង ទាត់ ដូច្នេះ ខ្ញុំត្រូវគេចពីរឿងទាំងនេះ និងបង្កើតឱកាសបម្លាស់ទីឲ្យល្អ ហើយវាយបកវិញ។ ជាមូលដ្ឋានគ្រឹះ ខ្ញុំអាចប្រើជើង និង ប្រើដៃខ្លះដែរ។ ក្នុងនោះដែរ បើគេចបាន ឬ ទប់ជាប់ គឺត្រូវវាយសងទៅវិញ៕	អត្ថបទ៖ ស៊ីធី
អ្នកស្រី អូន តុលា ជាអាជីវករលក់ចម្លាក់ថ្មភក់មួយកន្លែង ស្ថិតនៅភូមិសំណាក ឃុំកកោះ ស្រុកសន្ទុក ខេត្តកំពង់ធំ។ ចម្លាក់ថ្មតូចធំជាច្រើន ខ្លះរួចរាល់ ខ្លះទៀតកំពុងឆ្លាក់ដោយក្រុមជាងជាច្រើននាក់ ដែលអ្នកស្រី អូន តុលា ជួលមុខផ្ទះគេសម្រាប់ប្រកបរបរមួយនេះ។ ក្នុងទឹកមុខញញឹម ស្រ្តីវ័យប្រមាណ៤០ឆ្នាំរូបនេះបានឱ្យដឹងថា បានប្រកបរបរនេះជាង១០ឆ្នាំ មកហើយ។ ក្រៅពីចម្លាក់ទីតាំងអាជីវកម្មរបស់អ្នកស្រី តុលា ក៏មានច្នៃសម្ភារជាច្រើនពីថ្មភក់ដូចជា ត្បាល់បុក ត្បាល់កិនម្សៅ រូបព្រះ ថ្មដុសជើង ថ្មសំលៀងកាំបិត។ល។ អ្នកស្រី តុលា បន្ថែមថា ថ្មភក់ធំៗ និងប្រភេទថ្មភ្នំត្រូវបាននាំចូលពីខេត្តព្រះវិហារ ដែលឈ្មួញបានកាត់ និងដឹកយកមកលក់ដល់កន្លែងតែម្ដង។ ពីមុន របរនេះមានការលំបាក តែសព្វថ្ងៃបច្ចេកទេសកាន់តែទំនើប សម្រួលឱ្យការងារកាត់ថ្ម និងដុសខាត់ថ្មធំៗនេះកាន់តែងាយស្រួល។ អ្នកស្រី តុលា បញ្ជាក់ថា រូបដែលភ្ញៀវនិយមទិញរួមមាន រូបព្រះ វិស្ណុ តោ ជាដើម ដែលមានតម្លៃចាប់ពី១៥០០ដុល្លារ ទៅ១៧០០ដុល្លារ រីឯរូបតូចៗវិញមានតម្លៃចាប់ពីជាង១០០ដុល្លារទៅ។ ថ្លែងប្រាប់សារព័ត៌មានថ្មីៗ អ្នកស្រី តុលា ប្រាប់ថា ក្នុងមួយខែអ្នកស្រីអាចលក់រូបតូចធំបាន១០អង្គ ខែខ្លះបានតិច ខែខ្លះបានច្រើនមិនទៀង។ យ៉ាងណាមិញស្រ្តីរូបនេះបញ្ជាក់ថា របរនេះត្រូវការដើមទុនច្រើនគួរសម ដោយក្នុងនោះអ្នកស្រីបានខ្ចីទុនបង្វិលពីធនាគារបន្ថែម ដើម្បីនិរន្តរភាពនៃរបរមួយនេះ។ សូមបញ្ជាក់ថា នៅភូមិសំណាក ឃុំកកោះនេះ មានពលរដ្ឋប្រហែល១០០គ្រួសារ កំពុងប្រកបរបរមួយនេះ ហើយទីតាំងនេះ ក៏បានក្លាយជាគោលដៅទេសចរណ៍មួយផងដែរ ដែលទេសចរច្រើនឈប់ដើរមើលអាជីវកម្ម ហើយខ្លះក៏បានទិញរូបនិងសម្ភារមួយចំនួនទុកជាវត្ថុអនុស្សាវរីយ៍ផងដែរ៕	កំពង់ធំ៖ អ្នកធ្វើដំណើរតាមផ្លូវជាតិលេខ៦ច្បាស់ជាបានឃើញរូបចម្លាក់ធ្វើពីថ្មភក់ជាច្រើន តម្រៀបសងខាងផ្លូវពេលមកដល់ស្រុកសន្ទុក ខេត្តកំពង់ធំ។ ពលរដ្ឋនៅទីនោះមានរបរចម្លាក់ថ្មភក់នេះ ច្រើនឆ្នាំមកហើយ ខ្លះតពីឪពុកម្ដាយ។
សួរអំពីកម្មវិធី ឬសម្ភារៈនានាពីគ្រូពេទ្យអំពីការសម្រកទម្ងន់, ទម្លាប់នៃការញ៉ាំអាហារល្អ និងលំហាត់ប្រាណ សូមសួរគ្រូពេទ្យអំពីកម្រិតនៃសន្ទស្សន៍នៃទម្ងន់ខ្លួន និងទំហំចង្កេះ, និងសួរថាតើវាមានន័យយ៉ាងដូចម្តេចចំពោះសុខភាពអ្នក ពន្យល់គ្រូពេទ្យអំពីសកម្មភាពលំហាត់ប្រាណថ្មីៗ និងទម្លាប់នៃការញ៉ាំរបស់អ្នក ហើយសួរអំពីការផ្លាស់ប្តូរនានាដែលអ្នកអាចធ្វើអោយសុខភាពរបស់អ្នកកាន់តែប្រសើរឡើង ពិចារណាពីការផ្លាស់ប្តូរនានាដែលអ្នកនឹងធ្វើចំពោះរបៀបរស់នៅរបស់អ្នកមុននឹងជួបគ្រូពេទ្យ៕ ត្រួតពិនិត្យដោយ www.health.com.kh	អ្នកដឹងថា ការសម្រកទម្ងន់នឹងជួយអ្នកអោយមានសុខភាពល្អ ប៉ុន្តែវាក៏ជារឿងល្អផងដែរដែលគួរតែពិភាក្សាវាជាមួយនឹងគ្រូពេទ្យអំពីសុខភាពរបស់អ្នកមុននឹងអ្នកចាប់ផ្តើមកម្មវិធីសម្រកទម្ងន់នោះ។American Academy of Family Physicians បានបង្ហាញមធ្យោបាយមួយចំនួនដើម្បីពិភាក្សាជាមួយនឹងគ្រូពេទ្យអំពីគម្រោងក្នុងការសម្រកទម្ងន់៖
តាមរយៈកិច្ចសន្ទនាវីដេអូជាមួយនឹងវេជ្ជបណ្ឌិតជួរមុខម្នាក់ ដែលបានឆ្លងវីរុស Covid-19 និងទើបជាសះស្បើយវិញ លោកស្រីទីប្រឹក្សារដ្ឋ អ៊ុងសាន ស៊ូជី បានលើកទឹកចិត្តថា លោកស្រី ពិតជាត្រូវការក្រុមគ្រូពេទ្យ ដើម្បីគាំពារប្រទេសក្នុងរយៈពេលច្រើនឆ្នាំ។ លោកស្រី ទទួលស្គាល់ថាមីយ៉ាន់ម៉ា មិនមែនជាប្រទេសអ្នកមាន ដែលចំណុចនេះត្រូវការឲ្យពលរដ្ឋ ជាពិសេសអ្នកជំនាញចូលជាមួយនឹងរដ្ឋាភិបាល។ តាមការចុះផ្សាយរបស់សារព័ត៌មាន Myanmar Times លោកស្រីទីប្រឹក្សា បានអំពាវនាវ និងលើកទឹកចិត្ត ដល់ក្រុមគ្រូពេទ្យវ័យក្មេង ចូលបម្រើការនៅតាមមន្ទីរពេទ្យនៅតំបន់ដាច់ស្រយាល ដូច្នេះពួកគេ អាចទទួលបានបទពិសោធន៍ថ្មីបន្ថែម ដែលពួកគេមិនធ្លាប់ជួបនៅក្នុងទីក្រុង។ សម្រាប់លោកស្រី ការចូលរួមនេះ ក៏ជាឥរិយាបថមួយបង្ហាញពីការស្នេហាជាតិផងដែរ ។ បន្ថែមពីការផ្តាំផ្ញើ និងលើកទឹកចិត្ដដល់ក្រុមគ្រូពេទ្យ មេដឹកនាំជាន់ខ្ពស់មីយ៉ាន់ម៉ារូបនេះ ក៏បានទទូចឲ្យប្រជាជនមីយ៉ាន់ម៉ា កុំមានភាពតក់ស្លុត ជាពិសេសលើបញ្ហាកង្វះចំណីអាហារ និងសម្ភារវេជ្ជសាស្ត្រជាដើម។ លោកស្រី ប្រាប់ថា មីយ៉ាន់ម៉ា មានចំណីអាហារគ្រប់គ្រាន់សម្រាប់ផ្គត់ផ្គង់ដល់ប្រជាជន ហើយប្រជាជនមិនត្រូវមានការភ័យខ្លាចអ្វីដែរ។ គួរជម្រាបបន្តិចថា គិតត្រឹមថ្ងៃទី១ ឧសភា មីយ៉ាន់ម៉ា មានអ្នកឆ្លងវីរុស Covid-19 សរុប ១៥១ករណី ដែលក្នុងនោះ មានជាសះស្បើយសរុប ៣១ នាក់ និងស្លាប់ ៦ នាក់៕	មេដឹកនាំមីយ៉ាន់ម៉ា លោកស្រី អ៊ុងសាន ស៊ូជី បានអំពាវនាវដល់ក្រុមគ្រូពេទ្យជួរមុខ ជាពិសេសវេជ្ជបណ្ឌិតវ័យក្មេង ឲ្យបង្ហាញស្មារតីស្នេហាជាតិ តាមរយៈការចូលរួមជាមួយនឹងរដ្ឋាភិបាល ក្នុងការងារការពារ និងទប់ស្កាត់ វីរុសរាតត្បាត Covid-19 ខណៈមីយ៉ាន់ម៉ា បន្តរកឃើញករណីថ្មីនៃអ្នកឆ្លង និងមានអ្នកស្លាប់ ដោយសារតែជំងឺនេះទៀតផង។
ក្រុមហ៊ុនជ័យលាភីចំនួន៥ ត្រូវបានជ្រើសរើសក្នុងចំណោមអ្នកដាក់ពាក្យ ជាង១៧២ ស្ថាប័ន ដោយគណៈវិនិច្ឆ័យមកពីស្ថាប័នរដ្ឋ ក្រុមហ៊ុនឯកជន សង្គមស៊ីវិល និងគ្រឹះស្ថានសិក្សា ដោយផ្អែកលើលក្ខណៈវិនិច្ឆ័យ ៤ ចំណុច គឺការច្នៃប្រឌិតបច្ចេកវិទ្យា ការដោះស្រាយបញ្ហា ប្រសិទ្ធភាពនៃប្រតិបត្តិការ និងយុទ្ធសាស្ត្រទីផ្សារ។ ក្នុងចំណោមជ័យលាភីទាំង៥ កម្មវិធីកំណត់ត្រាទឹកនោមផ្អែម «CarnetDia App» របស់ស្ថាប័ន CarnetDia ទទួលបានជ័យលាភី លើប្រធានបទ បច្ចេកវិទ្យានុវានុវត្តន៍សង្គមល្អបំផុតប្រចាំឆ្នាំ (Best Digital Innovation Organization of the year)។ កម្មវិធីកំណត់ត្រាទឹកនោមផ្អែម CarnetDia នេះ ផ្តើមឡើយក្រោមគំនិតរបស់ក្រុមការងារលោកវេជ្ជបណ្ឌិត ស៊ុំ សត្ថា ទីប្រឹក្សារបស់មជ្ឈមណ្ឌលកម្ពុជា ៤.០ និងដោយមានការគាំទ្រពីមជ្ឈមណ្ឌលកម្ពុជា ៤.០។ លោកវិជ្ជបណ្ឌិត ស៊ុំ សត្ថា បានប្រាប់សារព័ត៌មានថ្មីៗ ឱ្យដឹងថា កម្មវិធីទូរសព្ទដៃនេះ បង្កើតឡើងក្នុងគោលបំណងផ្សព្វផ្សាយ បញ្ជ្រាបការយល់ដឹងដល់អ្នកជំងឺទឹកនោមផ្អែម ដែលសាធារណជនអាចដឹង និងទទួលព័ត៌មានអំពីជំងឺទឹកនោមផ្អែម ជាពិសេសអាចជួយកត់កម្រិតជាតិស្ក ទិន្នន័យជាតិស្ក ផ្ញើទៅគ្រូពេទ្យ។ លើសពីនេះ អ្នកមានជំងឺទឹកនោមផ្អែម ឬសាធារណជន អាចពិភាក្សាជាមួយគ្រូពេទ្យថែមទៀតផង៕ អត្ថបទទាក់ទង App CarnetDia អាចជួយអ្នកកើតជំងឺទឹកនោមផ្អែម និងបង្ការជំងឺទឹកនោមផ្អែមd :	ភ្នំពេញ៖ កម្មវិធីកំណត់ត្រាទឹកនោមផ្អែម CarnetDia ទទួលបានជ័យលាភី «បច្ចេកវិទ្យានុវានុវត្តន៍សង្គមល្អបំផុតប្រចាំឆ្នាំ» ក្នុងកម្មវិធី ពានរង្វាន់ឌីជីថលកម្ពុជាឆ្នាំ២០២២ (Cambodia Digital Awards 2022) ដែលរៀបចំដោយ បណ្ឌិត្យសភាបច្ចេកវិទ្យាឌីជីថលកម្ពុជា ក្រសួងប្រៃសណីយ៍និងទូរគមនាគមន៍។
សម្តេច ស ខេង ឧបនាយករដ្ឋមន្រ្តី-រដ្ឋមន្រ្តីក្រសួងមហាផ្ទៃ និងជាប្រធានគណៈកម្មាធិការជាតិសុវត្ថិភាពចរាចរណ៍ផ្លូវគោក ប្រកាសថា មកដល់បច្ចុប្បន្ន កម្ពុជា មានលទ្ធភាពបញ្ឈប់ការនាំចូលម៉ូតូជជុះហើយ។ សម្តេច លើកឡើងក្នុងឋានៈជាប្រធានគណៈកម្មាធិការជាតិសុវត្ថិភាពចរាចរណ៍ផ្លូវគោកថា បើមកដល់ពេលនេះ ការនាំចូលម៉ូតូជជុះមកកម្ពុជា មិនទាន់ត្រូវបានបិទបញ្ចប់ គួរតែចាប់ផ្តើមបិទបញ្ចប់។ ក្នុងពិធីសម្ពោធដាក់ឲ្យប្រើប្រាស់អគារសិក្សានៅវិទ្យាល័យជ្រៃ និងសមិទ្ធផលផ្សេងទៀត ក្នុងឃុំជ្រៃ ស្រុកថ្មគោល ខេត្តបាត់ដំបង កាលពីព្រឹកថ្ងៃទី៣០ ខែវិច្ឆិកា ឆ្នាំ២០២២ សម្តេច ស ខេង មានប្រសាសន៍ដូច្នេះថា៖«ពីមុនមក រដ្ឋបាតដៃទទេ ប្រជាជនបាតដៃទទេ ហើយម៉ូតូដែលនាំមកហ្នឹង អាចនៅប្រើប្រាស់បាន យើងចេះតែធ្មេចភ្នែក។ តែឥឡូវ យកមក មានបញ្ហាគ្រោះថ្នាក់ ហើយ [ប៉ះពាល់] បរិស្ថានទៀត»។ សម្តេច ស ខេង ធ្វើជាអធិបតីក្នុងពិធីសម្ពោធដាក់ឲ្យប្រើប្រាស់អគារសិក្សានៅវិទ្យាល័យជ្រៃ និងសមិទ្ធផលផ្សេងទៀត ក្នុងឃុំជ្រៃ ស្រុកថ្មគោល ខេត្តបាត់ដំបង កាលពីព្រឹកថ្ងៃទី៣០ ខែវិច្ឆិកា ឆ្នាំ២០២២។ លោក វ៉ាស៊ឹម សុរិយា អ្នកនាំពាក្យក្រសួងសាធារណការ និងដឹកជញ្ជូន ប្រាប់សារព័ត៌មានថ្មីៗថា លោក ពុំទាន់ដឹងព័ត៌មានពីការបញ្ចប់ការនាំចូលម៉ូតូជជុះមកម្ពុជានោះទេ ហើយលោក ក៏មិនទាន់អាចឆ្លើយបានដែរថា ម៉ូតូជជុះ ដែលត្រូវបញ្ចប់ការនាំចូលកម្ពុជា គឺជាម៉ូតូចាស់កម្រិតណា និងផលិតក្នុងឆ្នាំណា។ លោក គ្រាន់តែបកស្រាយខ្លីដូច្នេះថា៖«ជាទូទៅ ម៉ូតូជជុះ គឺម៉ូតូមួយទឹកហ្នឹងហើយ»។ សម្តេច ស ខេង សង្កេតឃើញថា សព្វថ្ងៃ កម្ពុជា មិនមានម៉ូតូចាស់ទៀតនោះទេ ដោយភាគច្រើន (ជាម៉ូតូថ្មី) ព្រោះកម្ពុជា មានរោងចក្រដំឡើងម៉ូតូ។ សម្តេច បន្តថា ការបញ្ឈប់ការនាំចូលម៉ូតូជជុះ ដើម្បីឲ្យរោងចក្រដំឡើងម៉ូតូក្នុងស្រុក ដំណើរការបានជោគជ័យ ហើយម្យ៉ាង កម្ពុជា ក៏មានម៉ូតូថ្មីផងដែរ។ ក្រៅពីម៉ូតូជជុះ កម្ពុជា ក៏កំពុងសិក្សាពីការឈានទៅបញ្ចប់ការនាំចូលរថយន្តជជុះថែមទៀត។ នេះបើតាមការអះអាងរបស់សម្តេច ស ខេង ដដែល។ សម្តេច ថ្លែងថា សម្តេច បានយល់ព្រមឲ្យសិក្សាពីប្រភេទរថយន្ត និងអាយុកាលរបស់រថយន្ត ដើម្បីឈានទៅកំណត់ថា រថយន្តផលិតក្នុងឆ្នាំណា និងរថយន្តប្រភេទណា ដែលត្រូវអនុញ្ញាតឲ្យនាំចូលកម្ពុជា និងត្រូវបញ្ចប់ការនាំចូល។ សម្តេចរដ្ឋមន្រ្តី លើកឧទាហរណ៍ដូច្នេះថា៖«គេប្រើ១០ឆ្នាំរួចមកហើយ ហើយចំណែកដែលសេសសល់ នៅប្រើបានប្រហែល១ឆ្នាំ២ឆ្នាំទៀត យើង ទិញយកមកធ្វើអី ព្រោះខ្សែភ្លើងខ្សែអីខាងក្នុងហ្នឹង គឺថា រលួយអស់ហើយ វា ចាប់ផ្តើមស្រួយ។ ប្រើ១០ឆ្នាំ យកមក គឺថា យកមកដាំខ្ទឹមតែម្តង ហើយខួចបរិស្ថានទៀត»។ លោក វ៉ាស៊ឹម សុរិយា បញ្ជាក់ថា ក្រុមការងារអន្តរក្រសួង ត្រូវបានបង្កើតឡើង ដើម្បីសិក្សាពីការកំណត់ឆ្នាំនៃការផលិតរថយន្ត ដែលត្រូវនាំចូលកម្ពុជា។ លោក បន្ថែម មកដល់ពេលនេះ ក្រុមការងារនេះ នៅមិនអាចសម្រេចនៅឡើយទេថា រថយន្តផលិតក្នុងឆ្នាំណា ឬមានអាយុកាលប៉ុន្មានឆ្នាំ ដែលមិនត្រូវអនុញ្ញាតឲ្យនាំចូលកម្ពុជា។ អ្នកនាំពាក្យក្រសួងសាធារណការរូបនេះ និយាយដូច្នេះថា៖«ទុកឲ្យក្រុមការងារ សិក្សាសិន»។ សម្តេច ស ខេង មានប្រសាសន៍តាមការសង្កេតឃើញថា បច្ចុប្បន្ន នៅកម្ពុជា ក៏មានរោងចក្រដំឡើងរថយន្តដែរ ហើយប្រជាពលរដ្ឋកម្ពុជាខ្លះ ក៏អាចមានថវិកាទិញរថយន្ត។ កាលពីថ្ងៃទី២៨ ខែវិច្ឆិកា សម្តេចរដ្ឋមន្រ្តីមហាផ្ទៃ បានដឹកនាំកិច្ចប្រជុំ១ ហើយយោបល់អំពីការកំណត់ឆ្នាំនៃការផលិតរថយន្ត សម្រាប់នាំចូលកម្ពុជា ត្រូវបានលើកឡើងក្នុងកិច្ចប្រជុំនាពេលនោះ។ គោលបំណងនៃការកំណត់ឆ្នាំផលិតរថយន្ត សម្រាប់នាំចូលកម្ពុជា គឺដើម្បីកាត់បន្ថយរថយន្តជជុះ។ សម្តេច បានឯកភាពចំពោះយោបល់នេះ។ យោបល់នេះ នឹងត្រូវដាក់ជូនទៅប្រមុខរដ្ឋាភិបាលកម្ពុជានាពេលខាងមុខ ដើម្បីពិចារណាក្នុងការសម្រេច៕	ដោយ៖ ទេពញាណ
អ្នកស្រាវជ្រាវជាច្រើនមកពីសាកលវិទ្យាល័យ Johns Hopkin University ក្នុង Baltimore ដែលមានមនុស្សចូលរួមច្រើនជាង ៦០០០នាក់ក្នុងរយៈពេល ១០ឆ្នាំ។ ពួកគេបានរកឃើញថា ការដែលមានចំនួនវីតាមីន D ក្នុងឈាមទាប គឺមានជាប់ទាក់ទងនឹងការប្រឈមកាន់តែខ្ពស់នឹងការកើតរោគសញ្ញាភ្លាមៗនៃជំងឺ ILD។ ការស្រាវជ្រាវបានបញ្ជាក់ថា កម្រិតវីតាមីន D ទាប ប្រហែលជាកត្តាមួយក្នុងការកើតជាជំងឺ ILD ហើយរឿងនេះក៏ត្រូវបានគេចុះផ្សាយក្នុងសារព័ត៌មាន Journal of Nutrition ផងដែរ។ យើងដឹងហើយថា អ័រម៉ូនវីតាមីន D មាននាទីប្រឆាំងនឹងការរលាក និងជួយសម្រួលដល់ប្រព័ន្ធភាពស៊ាំ ដើម្បីកុំឲ្យមានជំងឺ ILD។ យ៉ាងណាមិញ វាក៏មិនមានអំណះអំណាងក្នុងឯកសារថា វីតាមីន D ដើរតួនាទីដ៏សំខាន់មួយក្នុងជំងឺស្ទះសួតដូចជា ជំងឺហឺត និង COPD ហើយឥឡូវនេះយើងបានរកឃើញថា ទំនាក់ទំនងនេះកើតឡើងដោយសារតែមានសម្លាកក្នុងសួតដោយសារជំងឺសួតដែរ។ អ្នកស្រាវជ្រាវបានបញ្ជាក់ថា លទ្ធផលនៃការសិក្សាមិនបានអះអាងទៅលើទំនាក់ទំនងរវាងមូលហេតុ និងឥទ្ធិពលនៅឡើយទេ។ យ៉ាងណាមិញ ការស្រាវជ្រាវបានគាំទ្រតម្រូវការការសិក្សានៅថ្ងៃក្រោយទៀតដើម្បីស្រាវជ្រាវថាតើការព្យាបាលការកង្វះវីតាមីន D ដូចជាថ្នាំបំប៉ន ឬការអាំងថ្ងៃ អាចជួយបង្ការ ឬបន្ថយដំណើរការណ៍ជំងឺនេះបានឬអត់៕ ត្រួតពិនិត្យដោយ៖ www.health.com.kh	យោងទៅតាមអ្នកស្រាវជ្រាវជាច្រើនបានឲ្យដឹងថា កម្រិតវីតាមីន D ទាបក្នុងឈាម មានជាប់ទាក់ទងនឹងការប្រឈមកាន់តែខ្ពស់នឹងជំងឺដែលធ្វើឲ្យរលាក និងសម្លាកដល់សាច់សួតបាន។ ក្នុងមួយឆ្នាំៗនៅសហរដ្ឋអាមេរិក មានករណីជំងឺសួតប្រភេទ Interstitial Lung Disease (ILD) ប្រហែល ២០០០០០ករណី។ ករណីភាគច្រើនបង្កឡើងដោយជាតិពុលក្នុងបរិដ្ឋានដូចជា Asbestos ឬ កំទិចកំទីធូលីដី ប៉ុន្តែ ILD ក៏អាចបង្កឡើងដោយជំងឺ Autoimmune ការបង្ករោគ ឬផលរំខាននៃការប្រើថ្នាំ។ ករណីខ្លះ ក៏មិនដឹងមូលហេតុដែរ។
ក្នុងពិធីប្រគល់សញ្ញាបត្រដល់និស្សិតនៃសាកលវិទ្យាល័យបៀលប្រាយ កាលពីព្រឹកថ្ងៃទី២២ ខែតុលា ឆ្នាំ២០១៩ សម្តេច ហ៊ុន សែន បង្ហាញពីអត្តចរិតខ្លួនថា៖«សួរទៅមន្ត្រីដែលធ្លាប់នៅជាមួយខ្ញុំ ធ្វើការជាមួយខ្ញុំរាប់សិបឆ្នាំហើយ គេ បារម្ភបំផុត គេ ខ្លាចខ្ញុំអត់មាត់។...កាលណា ខ្ញុំ មិននិយាយហើយ ពិបាក មិនដឹងថា ហ៊ុន សែន បត់ឆ្វេងឬបត់ស្តាំ...។ សម្តេច ហ៊ុន សែន ចាត់ទុកខ្លួនជាជង់ ហើយហៅក្រុមអ្នកប្រឆាំង ដែលគ្រោងចូលមកកម្ពុជា នៅថ្ងៃទី៩ ខែវិច្ឆិកា ឆ្នាំ២០១៩ ថាជាកុក។ សម្តេច លើកឡើងថា កុក អាចភ្លេចជង់ តែជង់ មិនដែលភ្លេចកុកឡើយ។ សម្តេច ហ៊ុន សែន ក៏បានសើចចំអកឲ្យក្រុមប្រឆាំងផងដែរថា ហាក់ខ្សោយខាងយុទ្ធសាស្ត្រ និងវាយតម្លៃសភាពការណ៍មិនត្រូវ។ មើលទៅយុទ្ធសាស្ត្ររបស់ក្រុមប្រឆាំង ស្រដៀងនឹងឈុនមួយក្នុងរឿងសាមកុក សម្តេច ក៏បាននិទានត្រង់ឈុន មេទ័ពចូវអ៊ី ខាងតុងអ៊ូ (ក្រោយមកក្លាយជានគរអ៊ូ) ដែលតែងចាញ់ប្រាជ្ញា ជូ កឺលាង ទីប្រឹក្សារបស់លីប៉ី ខាងជីងចូវ (ក្រោយមកក្លាយជានគរ ស៊ូ) និង ឧបរាជ ឆាវឆាវ នៃនគរហាន (ក្រោយមកក្លាយជានគរអ៊ួយ) ដែលចាញ់កល ជូ កឺលាង ពេលធ្វើសង្គ្រាមឆឺពី។ «បើបង្កើត ចូវអ៊ីហើយ បង្កើត ជូ កឺលាង មកធ្វើអ្វី»។ នេះជាសម្តីរបស់ចូវអ៊ី ដែលសម្តេច ហ៊ុន សែន បានលើកឡើង។ ចូវអ៊ី ពោលពាក្យនេះ ពេលគេក្អួតឈាម ព្រោះឈឺចិត្តនឹងចាញ់ប្រាជ្ញាជូ កឺលាង ជាបន្តបន្ទាប់។ បន្ទាប់មក សម្តេច ហ៊ុន សែន ក៏និយាយពីឆាវឆាវ។ ពេលចាញ់សង្គ្រាមឆឺពី ឆាវឆាវ រត់ទៅដល់តំបន់មួយ ហើយក៏ចំអកឲ្យ ជូ កឺលាង ថាគ្រាន់តែជាអ្នកសិក្សាគ្មានយុទ្ធសាស្ត្រ ហើយនិយាយថា បើខ្លួនជាជូ កឺលាង នឹងបង្កប់ទ័ពនៅទីនេះ ស្រាប់តែរំពេចនោះ ទ័ពរបស់ជូ កឺលាង ដែលបង្កប់នៅទីនោះ ក៏លេចចេញមក ឆាវឆាវ ក៏បន្តរត់គេចខ្លួន។ ទៅដល់តំបន់មួយទៀត មើលទៅដូចជាស្ងាត់ គ្មានទ័ពបង្កប់ ឆាវឆាវ ក៏សើចក្អាកក្អាយ ហើយមើលងាយជូ កឺលាង ថាមិនចេះយុទ្ធសាស្ត្រ និងបាននិយាយដូចលើកមុនថា បើខ្លួនជាជូ កឺលាង នឹងបង្កប់ទ័ពនៅទីនេះ។ និយាយមិនទាន់ចប់ផង ស្រាប់តែទ័ពរបស់ជូ កឺលាង ចេញមក ធ្វើឲ្យឆាវឆាវ ភ័យស្លន់ស្លោ ហើយក៏ប្រញាប់បំបោលសេះ រត់យកជីវិត។ រត់ទៅដល់កន្លែងមួយទៀត មើលទៅទំនងជាអស់ទ័ពបង្កប់ ឆាវឆាវ ក៏បានចំអកឲ្យជូ កឺលាង ដូចមុន។ ពេលនោះ គួនអ៊ី ដែលមេទ័ពនិងជាប្អូនធម៌របស់លីវប៉ី ក៏បានចេញមក។ ពេលនោះ ឆាវឆាវ ក៏ទល់ច្រក មិនអាចរត់គេចខ្លួនដូចលើកមុនបានឡើយ ហើយបើគួនអ៊ី ចង់សម្លាប់ឆាវឆាវ គឺងាយដូចបកចេកអ៊ីចឹង។ តែពេលនោះ គួនអ៊ី មិនសម្លាប់ឆាវឆាវទេ ហើយក៏ដោះលែង ឆាវឆាវ ឲ្យរួចខ្លួន។ ធ្វើដូច្នេះ ក៏ព្រោះតែគួនអ៊ី ធ្លាប់ជំពាក់គុណឆាវឆាវ។ ជូ កឺលាង ដែលជាអ្នកបញ្ជាទ័ពក្នុងសង្គ្រាមនេះ ក៏មិនចង់ឲ្យសម្លាប់ឆាវឆាវដែរ ព្រោះខ្លាចមានគំនុំធំជាមួយគ្រួសាររបស់ឆាវឆាវនិងនគរហាន ទើបបញ្ជូនគួនអ៊ីទៅ ពេលឆាវឆាវដល់កន្លែងទល់ច្រក ដោយដឹងថា គួនអ៊ី មានគុណធម៌ជាងគេ (មានគុណសងគុណ មានទោសសងទោស) នឹងមិនសម្លាប់ឆាវឆាវឡើយ។ សម្តេច ហ៊ុន សែន លើកពីរឿងសាមកុកត្រង់កន្លែងនេះ ទំនងជាចង់ប្រដូចថា កាលៈទេសៈនាពេលនេះ សម្តេច ដូចជាជូ កឺលាង និង លីវប៉ី ហើយក្រុមអ្នកប្រឆាំង ដូចជា ចូវអ៊ី និង ឆាវឆាវ ដែលចាញ់ប្រាជ្ញានិងយុទ្ធសាស្ត្ររបស់ជូ កឺលាង។ សម្តេច ក៏ប្រាប់ឲ្យពួកគេ មើលរឿងសាមកុក ដើម្បីបានដឹងពីយុទ្ធសាស្ត្រខ្លះ។ និទានរឿងសាមកុករួច សម្តេច ហ៊ុន សែន ក៏សំដៅទៅក្រុមប្រឆាំងថា៖«ឯងឯនេះ សង្ឃឹមយកឈ្នះ ហ៊ុន សែន យ៉ាងម៉េច។ ឥឡូវ វាយតម្លៃសភាពការណ៍ថា មាន [មនុស្ស] រាប់លាននាក់ ទាហានលើសលប់ រង់ចាំតែផ្តួល ហ៊ុន សែន។ ចុះបើអ៊ីចឹងដែរ ម៉េចក៏មិនមក ចាំដល់ថ្ងៃណាទៀត ដូចឆ្ងល់...។ សម្តេច បន្តថា៖«ជង់ អត់ចេះនិយាយទេ ប៉ុន្តែតែដើរចូលជាប់ជង់ហើយ។ ម្យ៉ាងទៀត វា គ្មានការចាំបាច់ផង សមត្ថកិច្ច កម្លាំងគ្រប់ប្រភេទ ទទួលបទបញ្ជារួចជាស្រេចទៅហើយ មិនចាំបាច់ថា តើគួរធ្វើអ្វី ធ្វើរបៀបម៉េចទេ...»។ លោក សម រង្ស៊ី រំពឹងថា ពលករខ្មែរជាច្រើន ជាពិសេពលករនៅថៃ នឹងរួមដំណើរមកកម្ពុជាជាមួយលោក។ លោក ប្រកាសកន្លងមកថា លោក មានបំណងធ្វើដំណើរដោយថ្មើរជើងជាមួយពលករ ឆ្លងកាត់ព្រំដែនថៃ ចូលមកមម្ពុជា។ ទន្ទឹងមនេះ លោក បានអំពាវនាវឲ្យកងកម្លាំងប្រដាប់អាវុធ ផ្តាច់ខ្លួនចេញពីរដ្ឋាភិបាល ហើយទៅចូលរួមជាមួយលោក ដើម្បីជំរុញឲ្យមានការផ្លាស់ប្តូរ។ លោក សម រង្ស៊ី អះអាងថា លោក មិនមែនចូលមកឲ្យសម្តេច ហ៊ុន សែន ចាប់ទេ តែលោកទៅវិញទេ ដែលចាប់សម្តេច ហ៊ុន សែន។ លោក ថា ការវិលត្រឡប់របស់លោក គឺដើម្បីរំដោះប្រទេសជាតិ រំដោះព្រះមហាក្សត្រ និង រំដោះលោក កឹម សុខា៕	សម្តេច ហ៊ុន សែន លែងប្រតិកម្ម ខណៈក្រុមប្រឆាំងនៅក្រៅប្រទេស ដែលមានលោក សម រង្ស៊ី ជាមេដឹកនាំ កាន់តែប្រកាសពីការធ្វើមាតុភូមិនិវត្ត។ សម្តេច ប្រាប់ថា បើសម្តេច ឈប់មាត់កហើយ គេ មិនអាចប៉ាន់ស្មានដឹងឡើយថា សម្តេច ចង់ធ្វើអ្វី។
វីដេអូខ្លីមួយ ត្រូវបានចែកចាយពេញបណ្តាញសង្គម និងសារព័ត៌មាននៅក្នុងប្រទេសទុយនីស៊ី។ នៅក្នុងវីដេអូនោះ អ្នកដំណើរម្នាក់បានថតចេញពីក្នុងរថភ្លើង ស្តីពីសកម្មភាពរបស់អ្នកបើកបរ ដែលបានបញ្ឈប់រថភ្លើងដើម្បីទិញផ្លែឈើនៅតាមផ្លូវ ក្នុងតំបន់ Sahel ប្រទេសទុយនេស៊ី។ «មើលនោះ! គេបញ្ឈប់រថភ្លើងទាំងមូលដើម្បីទិញផ្លែប៉ែស»។ អ្នកដំណើរដែលបានថត បានស្រែក ខណៈអ្នកដំណើរផ្សេងទៀតនៅក្នុងរថភ្លើងសម្តែងការភ្ញាក់ផ្អើលយ៉ាងខ្លាំង។ តាមរូបភាពវីដេអូ គេសង្កេតឃើញអ្នកលក់ បានច្រកផ្លែឈើក្នុងស្បោង ហើយបានយកវាទៅឲ្យអ្នកដំណើរម្នាក់។ ក្រោយអ្នកដើរចេញ រថភ្លើងបានបន្តដំណើរទៅមុខទៀត។ លោក Hassen Miadi ប្រធានស្ថាប័នអយស្ម័យយានទុយនីស៊ី បានថ្លែងប្រាប់ក្នុងបទសម្ភាសមួយជាមួយវិទ្យុ Mosaique FM ថា ស្ថាប័នរបស់លោកបានបើកការស៊ើបអង្កេតលើករណីនេះ ដោយអ្នកបើកបរប្រឈមនឹងការដាក់ពិន័យរដ្ឋបាល ចំពោះទង្វើដែលមិននឹកស្មានដល់។ ប្រធានទទួលបន្ទុកផ្លូវដែកនៅទុយនីស៊ីរូបនេះ បានគូសបញ្ជាក់ថា សកម្មភាពដែលថតចេញពីក្នុងរថភ្លើង បានធ្វើឲ្យស្ថាប័នលោកខូចឈ្មោះយ៉ាងខ្លាំង៕	ស្ថាប័នអយស្ម័យយានទុយនីស៊ី កាលពីសប្តាហ៍មុន បានបើកការស៊ើបអង្កេតលើករណីរបស់អ្នកបើករថភ្លើងម្នាក់ ដែលបានបញ្ឈប់រថភ្លើងដើម្បីទិញផ្លែឈើនៅតាមផ្លូវ។ នេះបើតាមការផ្សាយរបស់ទីភ្នាក់ងារព័ត៌មាន AFP។
In Tumbes, on the Peruvian side of the border with Ecuador, lines of people waited to have their papers checked, surrounded by banana plantations and sweating from the tropical climate. Many had traveled on foot, but they had to accelerate their progress after Peru's announcement last week that it would implement stricter border controls from this Saturday. Following Ecuador's lead, Peru decided it will only allow in Venezuelan migrants in possession of a passport. The problem is that only around half of the Venezuelans heading south to escape poverty and economic crisis are carrying passports, according to Colombia's migration director, Christian Kruger. The other half have ID cards. Ecuador acted after more than half a million Venezuelans entered the country of less than 17 million people since the start of 2018. Peru has also been struggling to cope as Venezuelans flow into the country at an average rate of 2,500 per day -- although the United Nations Refugee Agency says that number has spiked recently. Earlier this month a record 5,100 people crossed in a single day. - Weary and hungry - Peru's migration superintendent, Eduardo Sevilla, said on Thursday that "there are already 400,000" Venezuelans in the country and if they continue flooding over the border at the same rate, there will be "half a million by the beginning of November." Many queueing at the border only left Venezuela on foot at the beginning of August. They've already travelled 2,000 kilometers (1,200 miles), but those who get through face another 1,200-kilometer journey to the Peruvian capital Lima. Local churches handed out food to the weary and hungry migrants as they waited. Meanwhile, Peru has called for calm, saying the number of Venezuelans affected by the new policy will be relatively minor. "No-one's talking about the closing of borders," said Interior Minister Mauro Medina. He said Peru is improving its "migration control for reasons of order and security," adding that "80 percent of Venezuelans who come into the country do so with a passport." Kruger criticized the measures announced by Colombia's two southern neighbors, admitting he was "worried about the consequences." "Asking for a passport isn't going to stop migration because they're leaving their country not out of choice but out of necessity," he said. The UN says more than two million Venezuelans have fled the country since the current crisis began in 2014. Under President Nicolas Maduro's leadership, Venezuela is suffering from hyperinflation, shortages of basic necessities such as food and medicine, and failing public services. - 'Multilateral action' - Colombia's Foreign Minister Carlos Holmes Trujillo said earlier this week the country would petition the UN to appoint a special envoy "to coordinate a multilateral action to combat this humanitarian crisis" at next month's general assembly in New York. Ecuador said it would organize a meeting of 13 Latin American countries to discuss the migrant crisis. Kruger, though, called on Ecuador and Peru to work with Colombia, which has granted temporary citizenship to more than 800,000 Venezuelans, "in a coordinated manner, employing similar policies to address this phenomenon." Venezuela is in a fourth straight year of recession with double-digit falls in its Gross Domestic Product, while the International Monetary Fund says inflation will reach a mind-boggling one million percent this year. Industry is operating at only 30 percent, hit hard by the oil price crash since 2014 in a country that earns 96 percent of its revenue from crude. Maduro and his government have implemented a number of measures recently to try to boost the economy including a redenomination of the bolivar, a loosening of foreign capital rules and a massive increase in the minimum wage, but critics and analysts say those moves will likely be counterproductive.	Days before Peru was set to tighten its border controls, Venezuelan migrants dashed to get into the country Thursday as new passport rules threatened to leave thousands stranded in Ecuador or Colombia.
ខ្លាពពក គឺជាប្រភេទសត្វខ្លារាត្រីចរ ធ្វើដំណើរតែឯងដើម្បីស្វែងរកចំណី។ វាមានជំនាញខាងបន្លំខ្លួនយ៉ាងប៉ិនប្រសប់។ កត្តាទាំងនេះហើយ ដែលធ្វើឲ្យខ្លាពពក អាចត្រាច់ចរយ៉ាងងាយស្រួល ដោយគ្មានការចាប់អារម្មណ៍។ អ្នកឡើងភ្នំដ៏អាថ៌កំបាំង និងអស្ចារ្យនេះ វារស់នៅក្នុងព្រៃតាំងពីយូរលុងណាស់មកហើយ។ វារស់នៅតំបន់ដែលលាតសន្ធឹងពីប្រទេសឥណ្ឌាទៅដល់តៃវ៉ាន់។ ទោះបីជាចំនួនរបស់ខ្លាពពកនៅក្នុងប្រទេសខ្លះ បានបាត់បង់ក៏ដោយ ក៏ខ្លាពពក នៅតែបន្តមានវត្តមាននៅក្នុងប្រទេសកម្ពុជា ថៃ ឡាវ និងមីយ៉ាន់ម៉ា ដែរ។ ជាអកុសល រោមដ៏ទាក់ទាញរបស់វា បានក្លាយជាគោលដៅរបស់អ្នកប្រមាញ់។ ការបរបាញ់ដោយខុសច្បាប់ រួមទាំងការបំផ្លាញទីជម្រកផងដែរ រួមចំណែកដល់ការធ្លាក់ចុះនៃចំនួនរបស់វានៅក្នុងធម្មជាតិ។ អ្នកវិទ្យាសាស្ត្រ និងអ្នកអភិរក្ស កំពុងធ្វើការស្វែងយល់បន្ថែមទៀត អំពីចំនួនសត្វឆ្មាដែលគេពិបាកនឹងរកឃើញទាំងនេះ នៅក្នុងធម្មជាតិ។ សួនសត្វជាច្រើន បាននឹងកំពុងធ្វើការបង្កាត់ពូជខ្លាពពកនេះ ដែលគេចាប់វាយកមក ក្នុងគោលបំណងដើម្បីបង្កើនចំនួនរបស់នៅក្នុងធម្មជាតិវិញ នាពេលអនាគត។ ដោយសារមានជំនួយពីការខិតខំទាំងនេះ ទើបខ្លាពពក អាចបន្តស្វែងរកចំណីក្នុងព្រៃនាតំបន់មេគង្គបាន! ទិវានៃខ្លាពពកអន្តរជាតិ ត្រូវបានបង្កើតឡើងដោយមូលនិធិ Aspinall និង Howletts ឧទ្យានសត្វព្រៃ Aspinall ដើម្បីអបអរសត្វឆ្មាពិសេសទាំងនេះ ដោយលើកកម្ពស់ការយល់ដឹងអំពីបញ្ហាប្រឈម ដែលពួកវាជួបប្រទះនៅក្នុងធម្មជាតិ និងបង្ហាញពីកិច្ចខិតខំប្រឹងប្រែងជាបន្តបន្ទាប់ ដើម្បីអភិរក្សប្រភេទសត្វខ្លាពពកនេះ៕	ដោយ៖ USAID Wonders of the Mekong
សូមចុចទៅប្រភពដើម VOA ត្រង់នេះ	មេដឹកនាំក្រុមយុវជនមួយក្នុងរាជធានី ភ្នំពេញ បានលើកឡើងថា បញ្ញវន្តគួរគប្បីរក្សាភាពក្លាហានរបស់ខ្លួនជានិច្ចក្នុងការជួយកែប្រែសង្គម។ លោក មួង សូនី ប្រធានសមាគមសម្ព័ន្ធនិស្សិតបញ្ញវន្តខ្មែរមានប្រសាសន៍នៅក្នុងកម្មវិធី Hello VOAកាលពីថ្ងៃ ព្រហស្បតិ៍ទី៨ ខែសីហា ឆ្នាំ២០១៩ ថា៖ «បញ្ញវន្តទាំងអស់គាត់ត្រូវតែហ៊ានលះបង់ ដើម្បីធ្វើយ៉ាងណាកែប្រែសង្គមរបស់យើងឲ្យមានអារ្យធម៌ខ្ពង់ខ្ពស់ ឲ្យមានវប្បធម៌ល្អឡើងវិញនៅក្នុងសង្គម»។
ព្រះខ័នរាជស្វាយរៀង គឺជាក្រុមដែលឈ្នះពានសម្ដេច ហ៊ុន សែន បាន៤លើក គឺនៅឆ្នាំ២០១១ , ២០១២, ២០១៥ និង២០១៧។ ចំណែក ភ្នំពេញក្រោន ឈ្នះពាន់នេះ បានចំនួន២លើកប៉ុណ្ណោះ គឺឆ្នាំ២០០៨ និងឆ្នាំ២០០៩។ នៅឆ្នាំ២០០៨ ភ្នំពេញក្រោន បានយកឈ្នះ ព្រះខ័នរាជស្វាយរៀង ម្ដងរួចមកហើយ ដោយ លទ្ធផល ១-០ នៅវគ្គផ្ដាច់ព្រ័ត្រនៃពានសម្ដេច ហ៊ុន សែន។ ដោយឡែក ស្ថានភាព បច្ចុប្បន្ន ក្រុមទាំង២ សុទ្ធតែជាក្រុមខ្លាំង ហើយក៏ជាបេក្ខភាពប្រជែងយកជើងឯកលីគ កំពូលកម្ពុជាផងដែរ។ តើភ្នំពេញក្រោន ឬព្រះខ័នរាជស្វាយរៀង ជាម្ចាស់ជើងឯកពានសម្ដេច ហ៊ុន សែន លើក ទី១៧? ក្នុងថ្ងៃជាមួយគ្នានេះ នៅទីតាំងដដែល វិសាខា និងបឹងកេត ត្រូវប្រកួតដណ្ដើមជ័យលាភីលេខ៣ នៅវេលាម៉ោង ៤:០០ល្ងាច។ ចំណែករដូវកាលមុន បឹងកេត បានបរាជ័យនៅវគ្គផ្ដាច់ព្រ័ត្រ ក្នុងពានសម្ដេច ដោយចាញ់ វិសាខា លទ្ធផល ៤-៣៕	ភ្នំពេញក្រោន នឹងត្រូវប្រជែងយកពានសម្ដេច ហ៊ុន សែន លើកទី១៧ ជាមួយព្រះខ័នរាជ ស្វាយរៀង ក្នុងវគ្គផ្ដាច់ព្រ័ត្រ នៅថ្ងៃទី២៨ ខែមេសា ឆ្នាំ២០២៤ នៅពហុកីឡដ្ឋានជាតិអូឡាំ ពិក វេលាម៉ោង ៧:០០យប់។ ភ្នំពេញក្រោន ធ្លាប់ឲ្យព្រះខ័នរាជស្វាយរៀង ខកចិត្តម្ដងរួចហើយក្នុងវគ្គផ្ដាច់ព្រ័ត្រ កាលពីឆ្នាំ២០០៨ ដោយបានឈ្នះ ក្នុងលទ្ធផល ១-០។ តើព្រះខ័នរាជស្វាយរៀង អាចសងសឹកភ្នំពេញក្រោនបានទេ?
លោក មាន ត្រេន កងទ័ពនៅព្រំប្រទល់កម្ពុជា-ថៃ ខេត្តឧត្តរមានជ័យ បានឱ្យដឹងថា នេះជាលើកទីមួយដែលមានភ្ញៀវទេសចរមកបោះជំរំតង់នៅលើភ្នំដងរែក ហើយលោកក៏ចង់ឱ្យភ្ញៀវទេសចរជាច្រើនទៀតមកកម្សាន្តនៅភ្នំដងរែកខេត្តឧត្តរមានជ័យ។ «ខ្ញុំចង់ឱ្យភ្ញៀវទេសចរមកលេងភ្នំដងរែកនេះ ដើម្បីឱ្យស្គាល់ថា នៅលើភ្នំដងរែកនេះ ពេលល្ងាចគឺចុះអ័ព្ទជាពិសេសពេលព្រឹកចុះអ័ព្ទងងឹតតែម្ដង ហើយអាកាសធាតុត្រជាក់ពេលយប់»។ នេះជាការបញ្ជាក់របស់លោក មាន ត្រេន។ លោកបានបន្ថែមថា ខេត្តជាយដែនមួយនេះ មានកន្លែងទេសចរណ៍ជាច្រើនដូចជា ភ្នំ២០០ រមណីយដ្ឋានប្រវត្តិសាស្ត្រផ្ទះតាម៉ុក ពើងតារួន និងកន្លែងដុតប៉ុល ពត ជាដើម។ ដើម្បីជ្រាប់ច្បាស់ សូមអញ្ជើញលោក-អ្នកនាងទស្សនាបទសម្ភាសរវាង កញ្ញា អ៊ុត រស្មី អ្នកសារព័ត៌មានថ្មីៗ២៥រាជធានី-ខេត្ត ជាមួយលោក មាន ត្រេន កងទ័ពនៅព្រំប្រទល់កម្ពុជា-ថៃ ដូចតទៅ៖ សូមបញ្ជាក់ថា កាលពីថ្ងៃទី១៦-១៨ ខែសីហា កន្លងទៅក្រុមកម្សាន្ត Cambodia Amazing Trip Planner បានរៀបចំជំរំតង់«សួគ៌ាបព៌ត» នាជួរភ្នំដងរែកនៅខេត្តឧត្តរមានជ័យ និងខេត្តព្រះវិហារ ដែលមានអ្នកចូលរួមជិត៥០នាក់។ ដំណើរកម្សាន្តនេះ ធ្វើឡើងក្នុងគោលបំណង លើកស្ទួយវិស័យទេសចរណ៍ក្នុងស្រុក ចូលរួមប្រើប្រាស់សេវាកម្មក្នុងស្រុក ជាពិសេសឱ្យភ្ញៀវទេសចរស្គាល់ពីសក្ដានុពលទេសចរណ៍ដ៏អស្ចារ្យក្នុងស្រុក។ Cambodia Amazing Trip Planner បានសហការជាមួយសារព័ត៌មានថ្មីៗ២៥រាជធានី-ខេត្ត ដើម្បីផ្សព្វផ្សាយពីតំបន់ទេសចរណ៍ក្នុងប្រទេសកម្ពុជា៕	ឧត្តរមានជ័យ៖ កាលពីថ្ងៃទី១៦ ខែសីហាកន្លងទៅ ក្រុម Cambodia Amazing Trip Planner បានទៅកម្សាន្តនិងបោះជំរំតង់ «សួគ៌ាបព៌ត» នៅភ្នំដងរែកស្ថិតនៅភូមិអូរថ្ម ស្រុកអន្លង់វែង ខេត្តឧត្ដរមានជ័យ។ ដំណើរកម្សាន្តនេះ ត្រូវបានទទួលស្វាគមន៍យ៉ាងកក់ក្ដៅពីសំណាក់កងទ័ពដែលឈរជើងនៅព្រំប្រទល់កម្ពុជា-ថៃ ដោយមានការរៀបចំទទួលម្ហូបអាហារជាច្រើនមុខ និងការពារសុវត្ថិភាពដល់ភ្ញៀវទេសចរនាពេលយប់ផងដែរ។
មិនត្រឹមតែផ្តល់អត្ថប្រយោជន៍យ៉ាងច្រើនដល់ទារកទើបនឹងកើតប៉ុណ្ណោះទេ ការបំបៅកូនដោយទឹកដោះ ក៏មានចំពោះអ្នកម្តាយផងដែរ។ វាជួយដុតកាឡូរី ជួយសម្រកទម្ងន់ ដែលបានមកពីការមានផ្ទៃពោះបានយ៉ាងឆាប់រហ័ស និងជួយកាត់បន្ថយ អត្រាពុកឆ្អឹង និងជំងឺផ្សេងៗដទៃទៀត។ ការបំបៅកូនដោយទឹកដោះ ជួយឲ្យអ្នកម្តាយមានពេលវេលាសម្រាកទៀងទាត់ និងជាពិសេស បង្កើនភាពស្និទ្ធស្នាលរវាងអ្នកម្តាយ និងកូន។ ផលិតផលដបទឹកដោះ Hegen ជាដំណោះស្រាយល្អបំផុតសម្រាប់អ្នកម្តាយសម័យថ្មី ដែលមមាញឹកនឹងការងារ ឬការរកស៊ី ហើយចង់ផ្តល់អាហារបំប៉នធម្មជាតិ(ទឹកដោះ) ដែលទារកត្រូវការជាចាំបាច់។ អ្នកម្តាយគ្រប់រូប គ្រាន់តែបូមទឹកដោះរបស់ខ្លួន ហើយរក្សាទុកនៅក្នុងដបទឹកដោះ Hegen ហើយទុកឲ្យកូនលោកអ្នកបៅជាការស្រេច។ ដបទឹកដោះ Hegen ជាផលិតផល លំដាប់ពិភពលោកពីប្រទេសសិង្ហបុរី និងនាំចូលដោយក្រុមហ៊ុនស្រមោច ត្រេឌីង សឺលូសិន។ សម្រាប់ព័ត៌មានបន្ថែម សូមទំនាក់ទំនងទូរសព្ទ លេខ 017 888 191 ៕	ទឹកដោះម្តាយ ផ្តល់ជីវជាតិដ៏ល្អឯកសម្រាប់ទារក ជាពិសេសក្នុងអំឡុង៦ខែដំបូងនៃកំណើតទារក។ ទឹកដោះម្តាយ សម្បូរទៅដោយវីតាមីន ប្រូតេអ៊ីន និងខ្លាញ់ ដែលល្អបំផុត សម្ររាប់ការលូតលាស់ខួរក្បាល និងរាងកាយរបស់ទារក។ ទឹកដោះម្តាយ ជួយពង្រឹងប្រព័ន្ធការពារសម្រាប់ទារក និងកាត់បន្ថយការកើតជំងឺហឺត និងជំងឺអាឡាក់ហ្ស៊ី។ ជីវជាតិក្នុងទឹកដោះម្តាយ ថែមទាំងអាចវិវត្តន៍តាមដំណាក់កាលរីកលូតលាស់របស់ទារកទៀតផង។
ពិធីបុណ្យសពរបស់ស្ថាបត្យករខ្មែរដ៏ល្បីល្បាញរូបនេះ ធ្វើឡើងនៅក្នុងគេហដ្ឋានរបស់លោកព្រឹទ្ធាចារ្យ វណ្ណ ម៉ូលីវណ្ណ ស្ថិតក្នុងភូមិ មណ្ឌល ៣ សង្កាត់ស្លក្រាម ក្រុងសៀមរាប ខេត្តសៀមរាប។ អត្ថបទទាក់ទង លោកតា វណ្ណ ម៉ូលីវណ្ណ និយាយរម្លឹកពីការកសាងរាជធានីភ្នំពេញពីអតីតកាល (ភាគទី២) លោកតា វណ្ណ ម៉ូលីវណ្ណ និយាយរម្លឹកពីការកសាងរាជធានីភ្នំពេញពីអតីតកាល (ភាគទី១)	មនុស្សជំនិតរបស់លោកព្រឹទ្ធាចារ្យ វណ្ណ ម៉ូលីវណ្ណ ប្រាប់សារព័ត៌មានថ្មីៗនៅមុននេះបន្តិចថា លោកព្រឹទ្ធាចារ្យ បានទទួលមរណភាពក្នុងជន្មាយុ ៩១ ឆ្នាំ នៅម៉ោង ៩ និង ៤៥ នាទី នៅព្រឹកថ្ងៃទី ២៨ ខែកញ្ញា នេះ។
ក្នុងកិច្ចប្រជុំទ្វេភាគីនោះ កម្ពុជានិងសហភាពអឺរ៉ុប បានពិភាក្សាគ្នាលើបញ្ហាពាណិជ្ជកម្មទ្វេភាគី និងបរិយាកាសវិនិយោគរបស់សហភាពអឺរ៉ុប ក្នុងប្រទេសកម្ពុជា។ តាមរយៈកិច្ចប្រជុំនេះភាគីទាំងពីរ បានដោះស្រាយបញ្ហាមួយចំនួន ដែលទាក់ទងនឹងការយោគយល់លើការអនុគ្រោះពន្ធ (Everything But Arm) នៃពាណិជ្ជកម្មទ្វេភាគី។ ជាពិសេសការជំរុញឲ្យវិស័យសេដ្ឋកិច្ចដ៏ធំរបស់កម្ពុជាកាន់តែរីកចម្រើន អស់រយៈពេលជាច្រើនឆ្នាំចុងក្រោយនេះ។ កម្ពុជានិងសហភាពអឺរ៉ុប ក៏បានពិភាក្សាគ្នាលើដំណើរការបើកក្រុមហ៊ុនសហភាពអឺរ៉ុបនៅក្នុងប្រទេសកម្ពុជា និងការពិនិត្យមើលការវិវត្តពាណិជ្ជកម្មក្នុងតំបន់ និងពហុភាគីផងដែរ។ តាមរយៈសេចក្តីថ្លែងការណ៍រួម កម្ពុជានិងសហភាពអឺរ៉ុប កាលពីថ្ងៃទី១៤ មីនា បានប្រកាសដូច្នេះថា៖«ភាគីទាំងពីរព្រមព្រៀងគ្នាលើចំណុចសំខាន់នៃការបើកច្រកទីផ្សារ និងគម្រោងវិនិយោគដោយសេរីនៅកម្ពុជា ដើម្បីជំរុញឲ្យមានការវិនិយោគបន្ថែមពីសហភាពអឺរ៉ុប ចូលមកកម្ពុជា ដើម្បីគាំទ្រសង្វាក់តម្លៃក្នុងតំបន់ និងការធ្វើពិពិធកម្មសេដ្ឋកិច្ចនៅកម្ពុជា»។ ទំហំពាណិជ្ជកម្មរវាងកម្ពុជានិងសហភាពអឺរ៉ុប មានជាង៥ពាន់លានដុល្លារ កាលពីឆ្នាំ២០១៧។ នេះបើតាមសេចក្តីថ្លែងការណ៍រវាងភាគីទាំងពីរ។ កន្លងមកក្រសួងពាណិជ្ជកម្ម ធ្លាប់បង្ហាញទិន្នន័យថា កម្ពុជាទទួលផលចំណេញជាង៦០០លានដុល្លារអាមេរិក ពីការអនុគ្រោះពន្ធនេះ (បើត្រូវបង់ពន្ធវិញ កម្ពុជាត្រូវចំណាយ ៦៧៦ លានដុល្លារ ) សម្រាប់ការនាំចូលទំនិញទៅទីផ្សារសហភាពអឺរ៉ុប ។ ទោះជាមានការព្រមព្រៀងលើការពង្រឹងពាណិជ្ជកម្មនេះក្តី ក៏សហភាពអឺរ៉ុប មិនភ្លេចរំឭកពីបញ្ហាសិទ្ធិមនុស្ស និងនយោបាយនៅកម្ពុជាឡើយ។ សហភាពអឺរ៉ុប បានស្នើជាថ្មីឲ្យរដ្ឋាភិបាលកម្ពុជា គោរពសិទ្ធិមនុស្ស និងគោលការណ៍សេរីភាព ក្នុងនោះរួមមាន សិទ្ធិនិយោជិត ដើម្បីអាចមានសិទ្ធិទទួលបានការអនុគ្រោះពន្ធពីសហភាពអឺរ៉ុប សម្រាប់ផ្ដល់ឲ្យប្រទេសកំពុងអភិវឌ្ឍន៍។ បញ្ហាដែលសហភាពអឺរ៉ុបព្រួយបារម្ភនោះទាក់ទងនិងដីសម្បទានសេដ្ឋកិច្ច ចំការស្ករអំពៅ និងបញ្ហាកម្មករដទៃទៀត ដែលកម្ពុជាត្រូវដោះស្រាយលើបញ្ហាទាំងនេះជាបន្ទាន់។ ប្រតិភូអន្តរក្រសួងកម្ពុជា។ រូបថត Huy Vannak ក្រៅពីបញ្ហាសិទ្ធិកម្មករនេះ សហភាពអឺរ៉ុប ក៏អំពាវនាវច្រំដែលទៀត ឲ្យរដ្ឋាភិបាលកម្ពុជាចាប់ផ្ដើមគិតពីប្រយោជន៍រួម ក្នុងការសន្ទនាជាមួយគណបក្សសង្គ្រោះជាតិ ដែលជាវិធានការចាំបាច់ ក្នុងការធានាពីបរិយាកាសនយោបាយ ជាមួយគណបក្សប្រឆាំង , សង្គមស៊ីវិល និងប្រព័ន្ធផ្សព្វផ្សាយ ឲ្យមានសេរីភាពឡើងវិញ ក្នុងការប្រតិបត្តិការនៅកម្ពិជា។ នេះបើតាមសេចក្តីថ្លែងការណ៍រួមកម្ពុជា និងសហភាពអឺរ៉ុប។ ជាការឆ្លើយតប កម្ពុជា បានបញ្ជាក់ថា បញ្ហានយោបាយនៅកម្ពុជា ដែលអាជ្ញាធរចាត់វិធានការ និងការសម្រេចរបស់ប្រព័ន្ធយុត្តិធម៌ គឺវាជាការអនុវត្តតាមផ្លូវច្បាប់ ដើម្បីការពារអធិបតេយ្យភាព និងការពារសន្តិភាព ស្ថិរភាព ដែលជាផលប្រយោជន៍សង្គម ក្នុងដំណើរការអភិវឌ្ឍកម្ពុជា។ កម្ពុជាបានប្រកាសជាថ្មីថា កម្ពុជា គោរពគោលការណ៍សេរីភាព និងសិទ្ធិមនុស្ស ដែលបានកំណត់នៅក្នុងច្បាប់ និងរដ្ឋធម្មនុញ្ញ ជាពិសេសការរៀបចំដំណើការបោះឆ្នោត ឲ្យប្រព្រឹត្តិទៅដោយរលូន ប្រកបដោយសេរី ត្រឹមត្រូវ និងយុត្តិធម៌ នៅក្នុងការបោះឆ្នោតជ្រើសរើសតំណាងរាស្ត្រ នៅថ្ងៃទី២៩ កក្កដាខាងមុខនេះ៕	ភ្នំពេញ៖ កម្ពុជា-សហភាពអឺរ៉ុប (EU) ព្រមព្រៀងពង្រឹងពាណិជ្ជកម្មទ្វេភាគីបន្ថែមទៀត ដើម្បីគាំទ្រដល់ពិពិធកម្មសេដ្ឋកិច្ចកម្ពុជា។ កិច្ចព្រមព្រៀងគ្នានេះ ធ្វើឡើងនៅក្នុងកិច្ចប្រជុំគណៈកម្មការសហភាពអឺរ៉ុប និងកម្ពុជា កាលពីថ្ងៃទី១២-១៣ មីនា។
Millions of Indonesians are going online for the first time just as concern about Internet hoaxes reaches a fevered pitch. One of the most high-profile cases in recent times was a false claim circulating on social media in December that Beijing was seeking to wage biological warfare against Indonesia. The viral hoax prompted the Chinese embassy to issue a statement saying that the reports were "misleading". On Wednesday, Indonesian president Joko Widodo named Major General Djoko Setiadi, former chairman of the country's encryption agency, to lead the new body. Setiadi 's Herculean task will include cracking down on terrorist networks which communicate online and combating online hate speech that has been blamed for driving fundamentalism in a country once praised for its religious pluralism . "We will control cyberspace," Setiadi said Wednesday. "Our technology will not only be able to detect, but also to penetrate [terrorist] networks." Chief Security Minister Wiranto, who like many Indonesians goes only by one name, added: "We need this body to help maintain security nationally, regionally and globally." Last week, Indonesia said it was adding some 600 more personnel to the ranks of its counter-terrorism police in a bid to crack down on Islamic State-inspired groups and other militants. The archipelago nation has long struggled with Islamic militancy and attacks, including the 2002 Bali bombings that killed 202 people, mostly foreign tourists, in the country's worst-ever terror attack. A sustained crackdown weakened the most dangerous networks but the emergence of IS has proved a potent new rallying cry for radicals. Hundreds of Indonesian radicals flocked to fight with IS, sparking fears that weakened extremist outfits could get a new lease of life. Meanwhile, more than 150 million out of 255 million Indonesians are now estimated to be Internet users. The explosion in the number of Internet users comes amid global concern about the spread of fake news, with some critics claiming a flood of false stories circulating online may have helped Donald Trump win the US presidential election. Still, some worry that Indonesia's new cyber agency could threaten privacy rights. "It would be really unfortunate if it was going to be used to monitor public discussions because that is people's right," said Internet privacy expert Nukman Luthfie.	Jakarta, Indonesia Indonesia launched a new cyber security agency Wednesday as the world's biggest Muslim majority country moves to tackle online religious extremism and a flood of fake news on social media.
លោក ទីន សុខលីម៖ តើលោកមើលលឃើញស្ថានភាពអ្នកផ្តល់ឈាមបច្ចុប្បន្ននេះយ៉ាងណាដែរ? លោក ហុក គឹមចេង ៖ ការស្ម័គ្រចិត្តបរិច្ចាគឈាម របស់យុវជនយើង មានត្រឹមកម្រិត៣០ភាគរយប៉ុណ្ណោះ នៃចំនួនអំណោយឈាមទាំងអស់។ មានន័យថា៧០ភាគរយទៀត បានមកពីក្រុមគ្រួសារអ្នកជំងឺ នៅពេលដែលបងប្អូនគាត់ត្រូវការ ទើបគាត់ផ្តល់ឈាម។ ដូច្នេះវាមានអតុល្យភាព។ ដើម្បីធានាស្តុកឈាមមានគ្រប់គ្រាន់ ទាល់តែមានអ្នកស្ម័គ្រចិត្តផ្តល់ឈាម៧០ភាគរយ និងអ្នកផ្តល់ឈាមជំនួសត្រឹម៣០ភាគរយវិញ។ យើងចង់បង្កើនចំនួនអ្នកស្ម័គ្រចិត្ត ឲ្យបានច្រើនជាងនេះ។ កាលណាមានអ្នកស្ម័គ្រចិត្តផ្តល់ឈាមច្រើន យើងមានឈាមបម្រុងទុក នៅគ្រប់មជ្ឍមណ្ឌលផ្តល់ឈាមខេត្ត និងរាជធានីភ្នំពេញ ក៏ដូចជាមន្ទីរពេទ្យនីមួយៗ ដែលអាចជួយដល់អ្នកជំងឺបានទាន់ពេលវេលា។ លោក ទីន សុខលីម៖ តើស្ថានភាពនេះ ស្ថិតនៅក្នុងកម្រិតណា ធៀបនឹងបណា្តប្រទេសដទៃ? លោក ហុក គឹមចេង៖ បើយើងនិយាយពីអត្រាអំណោយឈាម ប្រជាជនយើងមានប្រមាណជា ០.៥ ឬ០.៦ភាគរយប៉ុណ្ណោះ។ មានន័យថា ក្នុងចំណោមមនុស្ស១ពាន់នាក់ មានប្រមាណ៥ ទៅ៦នាក់ប៉ុណ្ណោះ ដែលផ្តល់អំណោយឈាម។ ដោយឡែក អត្រាអំណោយប្រទេសអភិវឌ្ឍន៍ ជឿនលឿនផ្សេងៗ គេមាន១ភាគរយ ទៅ៣ភាគរយ ពោលគឺក្នុងចំណោមប្រជាជន១០០នាក់ យ៉ាងហោចក៏មានម្នាក់ ទៅ៣នាក់ ឬ៥នាក់ បានផ្តល់ឈាម។ ខ្ញុំគិតថានៅប្រទេសយើង ប្រសិនបើមានផ្តល់ឈាម១ភាគរយ នោះនឹងអាចឆ្លើយតបនឹងសេចក្តីត្រូវការ សម្រាប់ប្រទេសយើង។ លោក ទីន សុខលីម៖ តើការបរិច្ចាគឈាមនាពេលបច្ចុប្បន្នមានការកើនឡើង ឬថយចុះ? លោក ហុក គឹមចេង៖ តម្រូវការឈាម កើនឡើងជាបន្តបន្ទាប់ប្រហែលជា២០ភាគរយជារៀងរាល់ឆ្នាំ។ នៅឆ្នាំ២០១៦ តម្រូវការឈាម និងការផ្គត់ផ្គង់ទៅគ្រប់មន្ទីរពេទ្យទាំងអស់ មាន៦៥,០០០ប្លោក។ នៅឆ្នាំ២០១៧នេះ ចំនួនអំណោយឈាម អាចមានដល់ជាង៧៥,០០០ប្លោក។ លោក ទីន សុខលីម៖ ចំនួនប្រមាណ៧៥,០០០ប្លោកនេះ ឆ្លើយតបនឹងសម្រូវការឈាមប្រចាំឆ្នាំឬទេ? លោក ហុក គឹមចេង៖ ចំនួនដែលខ្ញុំបានលើកឡើងនេះ ជាសេចក្តីត្រូវការ និងការផ្គត់ផ្គង់នាពេលបច្ចុប្បន្ន ខ្ញុំគិតថាចំនួននេះ មិនទាន់ឆ្លើយតបនឹងសម្រូវការនៅឡើយ។ យើងត្រូវការឈាម២០០ប្លោក ទៅ២៥០ប្លោកក្នុងមួយថ្ងៃ។ សេចក្តីខ្វះខាតនេះ ធ្វើឲ្យលំបាកដល់ក្រុមគ្រួសារអ្នកជំងឹទៅបូមឈាមបង្គ្រប់ ឬស្វែងរកឈាមប្រភេទដូចគ្នា។ ដំណោះស្រាយនេះ មានតែការចូលរួមរបស់ពលរដ្ឋ និងយុវជនយើងទាំងអស់គ្នាទេ។ លោក ទីន សុខលីម៖ ចំពោះពលរដ្ឋដែលចង់បរិច្ចាគឈាម តើពួកគេអាចបរិច្ចាគបាននៅកន្លែងណា? លោក ហុក គឹមចេង៖ យើងមានមជ្ឈមណ្ឌលជាតិផ្តល់ឈាម២១កន្លែង នៅគ្រប់ខេត្ត និងនៅរាជធានីភ្នំពេញ ពួកគាត់អាចបរិច្ចាគឈាម នៅមជ្ឈមណ្ឌលជាតិផ្តល់ឈាមនៅរាជធានីភ្នំពេញ ជិតមិត្តភាពកម្ពុជា-រុស្ស៊ី និងផ្សារទំនើបអ៊ីអន រៀងរាល់ថ្ងៃសៅរ៍។ ចំពោះនៅក្នុងមន្ទីពេទ្យខេត្តនីមួយៗវិញ បងប្អូនប្រជាពលរដ្ឋអាចបរិច្ចាគឈាមបានអគារមជ្ឈមណ្ឌលផ្តល់ឈាមខេត្ត។ យើងក៏មានក្រុមចល័តដែលចុះទៅទទួលអំណោយ ផ្តល់ឈាមនៅតាមសាកលវិទ្យាល័យ និងតាមកន្លែងផ្សេងៗទៀតដែរ។ ខ្ញុំក៏សូមបញ្ជាក់ដែរថា ការបរិច្ចាគឈាមមិនប៉ះពាល់ដល់សុខភាពទេ។ យើងចង់ឲ្យអ្នកដែលបានបរិច្ចាគឈាម អប់រំបន្តទៅអ្នកផ្សេងទៀតឲ្យយល់ពីចំណុចនេះ។ មិនត្រឹមតែប៉ុណ្ណោះទេ ប៉ុន្តែការបរិច្ចាគឈាម ជួយឲ្យយើងមានសុខភាពល្អប្រសើរទៅវិញ។ ឧទាហរណ៍ មនុស្សប្រុសមានឈាមកំហាប់ខ្ពស់។ ដូច្នេះការបរិច្ចាគឈាមធ្វើឲ្យពង្រាវ ដែលធ្វើឈាមរត់កាន់តែប្រសើរ។ មួយវិញទៀត សព្វថ្ងៃនេះ យើងមានកាតសម្គាល់ការបរិច្ចាគឈាម។ កាតនេះដើម្បីលើកសរសើរ ទៅដល់សប្បុរសជន ដែលគាត់បានបរិច្ចាគឈាម ហើយយើងអាចប្រើប្រាស់កាត់នេះ ដើម្បីជួយប្អូន ឬបុគ្គលណា ដែលយើងចង់ជួយ៕	លោក ហុក គឹមចេង ប្រធានមជ្ឈមណ្ឌលជាតិផ្តល់ឈាម មើលឃើញថា ការបរិច្ចាគឈាមរបស់ពលរដ្ឋខ្មែរកើនឡើងជាបន្តបន្ទាប់ ក្នុងនោះមានអំណោយឈាម ៣០ភាគរយ ពីអ្នកស្ម័គ្រចិត្ត និង៧០ភាគរយ០.៥ភាគរយ ប៉ុណ្នោះ ធៀបនឹងបណ្តាប្រទេសដទៃ ដែលគេមានពី១ភាគរយ ទៅ៣ ភាគរយ។ នេះបើតាម លោក ហុក គឹមចេងដែលបន្តទទូចដល់ប្រជាពលរដ្ឋ ពិសេសយុវជន ចូលរួមបរិច្ចាគឈាមបន្ថែមទៀត ដើម្បី ឲ្យមានឈាមស្តុក ជួយអ្នកជំងឺបានទាន់ពេលវេលា។ ដើម្បីជ្រាបលម្អិត សូមអញ្ជើញអានបទសម្ភាសរវាង លោក ទីន សុខលីម អ្នកកាសែត នៃសារព័ត៌មានអេឡិចត្រូនិកថ្មីៗ និងលោកវេជ្ជបណ្ឌិត ហុក គឹមចេង ប្រធានមជ្ឈមណ្ឌលជាតិផ្តល់ឈាមដូចតទៅ៖

Subsets and Splits

No community queries yet

The top public SQL queries from the community will appear here once available.